(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΗ΄

Τρίτη 15 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Αρβανιτίδη, σελ.   
3. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Αγίου Νικολάου Λασιθίου, το Δημοτικό Σχολείο Κοκκίνη Χάνη του Νομού Ηρακλείου, το 2ο Γυμνάσιο Βριλησσίων, το 3ο Γυμνάσιο Αγρινίου και το 6ο Γυμνάσιο Σταυρούπολης Θεσσαλονίκης, σελ.   
4. Επί διαδικαστικού θέματος, σελ.   
5. Αναφορά στην επίθεση του στρατού του ισραηλινού κράτους κατά διαδηλωτών στη λωρίδα της Γάζας, σελ.   
6. Ανάγνωση ψηφίσματος της Κοινοβουλευτικής Ομάδας του ΣΥΡΙΖΑ, σχετικά με την επίθεση του στρατού του ισραηλινού κράτους κατά διαδηλωτών στη Λωρίδα της Γάζας, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Μεταναστευτικής Πολιτικής: «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29-6-2013) και άλλες διατάξεις - Τροποποίηση του ν.4251/2014 (ΑΞ„80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΒΑΡΒΙΤΣΙΩΤΗΣ Μ. , σελ.  
ΒΙΤΣΑΣ Δ. , σελ.  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Μ. , σελ.  
ΗΛΙΟΠΟΥΛΟΣ Π. , σελ.  
ΚΑΚΛΑΜΑΝΗΣ Ν. , σελ.  
ΛΑΓΟΣ Ι. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΜΠΑΛΑΦΑΣ Ι. , σελ.  
ΠΑΛΛΗΣ Γ. , σελ.  
ΠΑΦΙΛΗΣ Α. , σελ.  
ΣΑΡΙΔΗΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί της αναφοράς στην επίθεση του στρατού του ισραηλινού κράτους κατά διαδηλωτών στη λωρίδα της Γάζας:  
ΒΑΚΗ Φ. , σελ.  
ΒΙΤΣΑΣ Δ. , σελ.  
ΓΑΚΗΣ Δ. , σελ.  
ΔΡΙΤΣΑΣ Θ. , σελ.  
ΗΛΙΟΠΟΥΛΟΣ Π. , σελ.  
ΘΕΛΕΡΙΤΗ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΒΒΑΔΙΑ Ι. , σελ.  
ΛΑΓΟΣ Ι. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΠΑΦΙΛΗΣ Α. , σελ.  
ΡΙΖΟΥΛΗΣ Α. , σελ.  
ΣΤΑΜΑΤΑΚΗ Ε. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Γ. Επί του σχεδίου νόμου του Υπουργείου Μεταναστευτικής Πολιτικής:  
ΑΘΑΝΑΣΙΟΥ Χ. , σελ.  
ΒΑΚΗ Φ. , σελ.  
ΒΑΡΒΙΤΣΙΩΤΗΣ Μ. , σελ.  
ΒΙΤΣΑΣ Δ. , σελ.  
ΒΟΡΙΔΗΣ Μ. , σελ.  
ΒΟΥΛΤΕΨΗ Σ. , σελ.  
ΓΑΚΗΣ Δ. , σελ.  
ΓΕΡΜΕΝΗΣ Γ. , σελ.  
ΓΡΕΓΟΣ Α. , σελ.  
ΔΑΝΕΛΛΗΣ Σ. , σελ.  
ΔΕΛΗΣ Ι. , σελ.  
ΔΕΝΔΙΑΣ Ν. , σελ.  
ΔΡΙΤΣΑΣ Θ. , σελ.  
ΗΛΙΟΠΟΥΛΟΣ Π. , σελ.  
ΘΕΛΕΡΙΤΗ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΒΒΑΔΙΑ Ι. , σελ.  
ΚΑΜΑΤΕΡΟΣ Η. , σελ.  
ΚΑΡΡΑΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΑΤΣΙΚΗΣ Κ. , σελ.  
ΚΑΤΣΩΤΗΣ Χ. , σελ.  
ΚΕΛΛΑΣ Χ. , σελ.  
ΚΟΛΛΙΑ - ΤΣΑΡΟΥΧΑ Μ. , σελ.  
ΚΟΝΙΟΡΔΟΥ Λ. , σελ.  
ΚΟΥΤΣΟΥΜΠΑΣ Δ. , σελ.  
ΛΑΓΟΣ Ι. , σελ.  
ΜΑΝΩΛΑΚΟΥ Δ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΙΧΑΗΛΙΔΗΣ Α. , σελ.  
ΜΙΧΑΛΟΛΙΑΚΟΣ Ν. , σελ.  
ΜΙΧΕΛΗΣ Α. , σελ.  
ΜΠΑΛΑΦΑΣ Ι. , σελ.  
ΞΑΝΘΟΣ Α. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΠΑΦΙΛΗΣ Α. , σελ.

ΣΑΡΙΔΗΣ Ι. , σελ.   
ΡΙΖΟΥΛΗΣ Α. , σελ.  
ΣΤΑΜΑΤΑΚΗ Ε. , σελ.  
ΧΑΡΑΚΟΠΟΥΛΟΣ Μ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
ΨΥΧΟΓΙΟΣ Γ. , σελ.

ΠΑΡΕΜΒΑΣΕΙΣ:

ΣΤΑΜΠΟΥΛΗ Α. , σελ.

ΣΥΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΗ΄

Τρίτη 15 Μαΐου 2018

Αθήνα, σήμερα στις 15 Μαΐου 2018, ημέρα Τρίτη και ώρα 11.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μεταναστευτικής Πολιτικής: «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 14Μαΐου 2018, τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα συμφώνησε, οπότε ξεκινάμε άμεσα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, τον λόγο παρακαλώ, επί της διαδικασίας.

**ΠΡΟΕΔΡΕΥΩΝ (Μάριος Γεωργιάδης):** Ο κ. Βαρβιτσιώτης έχει τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, έγινε μια πολύ εκτεταμένη και σοβαρή κουβέντα στην επιτροπή. Όμως εισερχόμενοι στην Ολομέλεια, ξαναβρήκαμε τρεις άσχετες τροπολογίες από άσχετα Υπουργεία, τις οποίες θα παρακαλούσα τον κύριο Υπουργό να μην τις κάνει δεκτές προς συζήτηση.

Το Υπουργείο Άμυνας το οποίο καταθέτει τροπολογία…

**ΠΡΟΕΔΡΕΥΩΝ (Μάριος Γεωργιάδης):** Να σας ενημερώσω, κύριε Βαρβιτσιώτη, ότι η τροπολογία του κ. Κουβέλη αποσύρθηκε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Χαίρομαι. Γιατί είχε πριν από δέκα μέρες νομοσχέδιο στην Ολομέλεια.

**ΠΡΟΕΔΡΕΥΩΝ (Μάριος Γεωργιάδης):** Η εν λόγω τροπολογία έχει αποσυρθεί.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Είναι πρακτικές κακής νομοθέτησης και θα παρακαλούσα πραγματικά να μείνουμε εστιασμένοι στο θέμα της μετανάστευσης και να μη συζητήσουμε άσχετες τροπολογίες, οι οποίες στο κάτω-κάτω δεν έχουν και κανέναν χαρακτήρα επείγοντος.

**ΠΡΟΕΔΡΕΥΩΝ (Μάριος Γεωργιάδης):** Ας ξεκινήσουμε λοιπόν.

Τον λόγο έχει ο κ. Γεώργιος Πάλλης, εισηγητής του ΣΥΡΙΖΑ, για δεκαπέντε λεπτά.

**ΓΕΩΡΓΙΟΣ ΠΑΛΛΗΣ:** Ευχαριστώ, κύριε Πρόεδρε. Καλημέρα σας, κυρίες και κύριοι συνάδελφοι.

Το προσφυγικό ζήτημα δεν είναι ένα ελληνικό ζήτημα. Επηρεάζεται ποικιλοτρόπως και δεν μπορεί να αντιμετωπιστεί αποκλειστικά από εμάς, μόνο με νομοθετικές και άλλες παρεμβάσεις, παρ’ όλα αυτά που γίνονται. Είναι ένα παγκόσμιο ζήτημα.

Θα κάνω μια αναφορά.

**ΠΡΟΕΔΡΕΥΩΝ (Μάριος Γεωργιάδης):** Κύριε Πάλλη, ζητώ συγγνώμη. Θα ήθελα να κάνω μια μικρή επισήμανση. Είναι παράλειψη δική μου. Έχουν ανοίξει οι ηλεκτρονικές εγγραφές. Όσοι επιθυμούν, μέχρι να ολοκληρώσει και ο κ. Βαρβιτσιώτης τη δική του τοποθέτηση, θα είναι ανοιχτό το ηλεκτρονικό σύστημα για όποιον θέλει να εγγραφεί, για να συμμετάσχει στη συζήτηση.

Συγγνώμη, κύριε Πάλλη. Κρατώ τον χρόνο σας. Συνεχίστε.

**ΓΕΩΡΓΙΟΣ ΠΑΛΛΗΣ:** Έλεγα, λοιπόν, κύριε Πρόεδρε, ότι είναι ένα παγκόσμιο ζήτημα, που επηρεάζεται ποικιλοτρόπως. Χθες είχαμε μια επίθεση κατά πολιτών στη Γάζα. Εκφράζουμε την οδύνη μας για τους νεκρούς και τους πάρα πολλούς τραυματίες και τον αποτροπιασμό μας για τέτοιου είδους επιθέσεις. Ακόμα και αυτό είναι κάτι που μπορεί να επηρεάσει το προσφυγικό, μιας και, αν κοιτάξουμε στην ευρύτερη γειτονιά μας, θα διαπιστώσουμε πάρα πολύ εύκολα πώς επηρεάζονται τα πράγματα από τις ενέργειες διαφόρων κρατών.

Κυρίες και κύριοι συνάδελφοι, το προσφυγικό ζήτημα έρχεται πρώτο στην πολιτική ατζέντα, όχι μόνο στη χώρα μας. Εμείς, με το συγκεκριμένο νομοσχέδιο, προτείνουμε τη θέσπιση μέτρων στον τομέα της διεθνούς προστασίας και της μετανάστευσης. Δύο οδηγίες της Ευρωπαϊκής Ένωσης μεταφέρονται στην ελληνική έννομη τάξη. Με γνώμονα πάντα τις πανανθρώπινες αξίες και τις γενικές αρχές της διεθνούς έννομης τάξης τροποποιούνται θεσμοί και διαδικασίες. Κατανοώ απολύτως το γεγονός ότι όλοι περιμένουν από αυτό το νομοσχέδιο να φέρει δραστικά μέτρα, που θα έχουν άμεσα αποτελέσματα για την εξομάλυνση της κατάστασης, που ραγδαία εξελίσσεται τους τελευταίους μήνες. Πώς θα μπορούσε όμως ένα νομοσχέδιο να σταματήσει τις προσφυγικές ροές στη γειτονιά μας; Πώς θα μπορούσε ένα νομοσχέδιο να σταματήσει τον πόλεμο, τις πολιτικές διώξεις, τη φτώχεια και την ανέχεια; Πώς θα μπορούσε ένα νομοσχέδιο να πείσει τα κράτη-μέλη της Ευρωπαϊκής Ένωσης να μοιραστούν το βάρος και να επιδείξουν την απαραίτητη αλληλεγγύη; Διότι αυτή είναι η πραγματικότητα, που μας πνίγει σήμερα, κυρίες και κύριοι συνάδελφοι.

Αναγνωρίζω ότι η Κυβέρνηση προσπαθεί να λύσει μια εξίσωση με πολλούς αγνώστους και ελάχιστες σταθερές. Αφήνω, λοιπόν, στα κυβερνητικά στελέχη με εμπιστοσύνη τη διαχείριση των αγνώστων παραγόντων είτε στα ανατολικά είτε στα δυτικά της χώρας μας. Αναλαμβάνω, όμως, την ευθύνη ως μέλος του Κοινοβουλίου για το τι γίνεται εντός των συνόρων μας.

Τις τελευταίες εβδομάδες πετύχαμε έναν εποικοδομητικό διάλογο, μέσα από τον οποίο προέκυψαν πολλές βελτιώσεις και αλλαγές, σε σχέση με το αρχικό νομοσχέδιο. Αρκετές προτάσεις συναδέλφων υιοθετήθηκαν. Άλλες απορρίφθηκαν. Κοντολογίς, η επιτροπή έκανε ουσιαστική δουλειά, στοχευμένα και με νηφαλιότητα.

Ξεκινώ, λοιπόν, με τα βασικά. Θεωρώ ότι όλα τα δημοκρατικά κόμματα συμφωνούν ότι καμμία ρύθμιση δεν πρέπει να συγκρούεται με τη διεθνή έννομη τάξη. Στο πλαίσιο αυτό, οι αρχές της αλληλεγγύης, του σεβασμού των ανθρωπίνων δικαιωμάτων, της μη επαναπροώθησης και του μείζονος συμφέροντος του παιδιού και της ενότητας της οικογένειας είναι ένας μπούσουλας που μας χαρακτηρίζει. Μέσα από αυτό το πρίσμα, βλέπουμε κάθε άρθρο, κάθε αντιπρόταση, κάθε άποψη, όσο και αν κάποια κράτη επιλέγουν να επιδεικνύουν την κυριαρχία τους, καταπατώντας το Ευρωπαϊκό και Διεθνές δίκαιο.

Η Ελλάδα δεν θα διολισθήσει, κυρίες και κύριοι συνάδελφοι, σε αυτό. Είμαστε ξεκάθαροι στη βούλησή μας να παραμείνουμε πιστοί στις θεμελιώδεις ανθρωπιστικές αρχές. Δεν βουλιάζουμε βάρκες, δεν κλειδώνουμε ανθρώπους σε κέντρα υποδοχής, δεν στερούμε το δικαίωμα ασύλου στους δικαιούχους αιτούντες άσυλο, δεν πετροβολούμε παιδιά στις πλατείες. Αντί αυτών των πρακτικών, το σχέδιο νόμου επενδύει στην ενίσχυση του καθεστώτος προστασίας ευάλωτων προσώπων με ειδικές ανάγκες, όπως είναι οι ανήλικοι, τα ασυνόδευτα ανήλικα, οι γυναίκες και οι οικογένειες, τα θύματα βασανιστηρίων ή άλλων πράξεων βίας και στη βελτίωση της επιτάχυνσης των διαδικασιών του ασύλου.

Στο πρώτο μέρος του νομοσχεδίου περιέχονται μια σειρά διατάξεων και εγγυήσεων για τους αιτούντες άσυλο, που αφορούν στην ενημέρωση, τη μέριμνα για την οικογενειακή ενότητα, την εκπαίδευση, την απασχόληση, την επαγγελματική κατάρτιση, την ιατροφαρμακευτική περίθαλψη, τις υλικές συνθήκες υποδοχής. Θέτει, δηλαδή, τις βασικές αρχές για την υποδοχή και συνεπακόλουθα την ουσιαστική ένταξη των αιτούντων άσυλο στη χώρα μας.

Πολλές από τις κατευθύνσεις που δίνει η οδηγία του 2013 έχουν ήδη δρομολογηθεί ή δρομολογούνται από το Υπουργείο και τα συναρμόδια Υπουργεία. Ο ν.4375 κατοχυρώνει το δικαίωμα των κρατουμένων αιτούντων άσυλο, το δικαίωμα πρόσβασης στην αγορά εργασίας. Από το 2016 ξεκίνησε το ολοκληρωμένο πρόγραμμα εκπαίδευσης για τα προσφυγόπουλα. Συνεχώς βελτιώνεται και διευρύνεται. Επίσης, ήδη χορηγείται ΑΜΚΑ στους αιτούντες άσυλο για απρόσκοπτη πρόσβαση στην ιατροφαρμακευτική περίθαλψη και δωρεάν πρόσβαση στο Εθνικό Σύστημα Υγείας. Η διανομή εντύπου ενημερωτικού υλικού ξεκίνησε ήδη με εικονογραφημένα φυλλάδια για τους ασυνόδευτους ανήλικους, ένας τομέας, που πρέπει να δουλέψουμε παραπάνω, γιατί τα προβλήματα είναι πάρα πολλά.

Στο τρίτο και τέταρτο μέρος του νομοσχεδίου αφιερώθηκε το μεγαλύτερο μέρος των συζητήσεών μας και στην αρμόδια επιτροπή -οι συνάδελφοι είχαν εκτενέστατες παρεμβάσεις- λόγω της σύγκρουσης, που εκ των πραγμάτων δημιουργείται μεταξύ της επιτάχυνσης των διαδικασιών ασύλου και της διασφάλισης των δικαιωμάτων των αιτούντων.

Αγαπητοί συνάδελφοι, η λήψη αποφάσεων στην πολιτική εμπεριέχει αναπόφευκτα και μια πάλη. Μια πάλη που εμπεριέχει πρακτικά, πολιτικά και ηθικά διλήμματα. Έχουμε τη Συνθήκη της Γενεύης και τα πρωτόκολλα για το καθεστώς προσφύγων, έχουμε τις Συνθήκες και τον Χάρτη των Θεμελιωδών Δικαιωμάτων της Ευρωπαϊκής Ένωσης, έχουμε το Δουβλίνο ΙΙΙ, έχουμε την κοινή δήλωση Ευρωπαϊκής Ένωσης-Τουρκίας και το σχέδιο δράσης για την υλοποίησή της.

Δεσμεύεται η Ελλάδα από όλα αυτά; Η απάντηση είναι: ναι. Μπορεί η Ελλάδα να υπαναχωρήσει, να καταπατήσει συμβάσεις και συμφωνίες; Η απάντηση είναι και πάλι: ναι. Είμαστε κυρίαρχο κράτος. Έχουμε και ασκούμε πρωτογενή εξουσία. Η δυνατότητα ανάληψης διεθνών δεσμεύσεων αποτελεί επακόλουθο της κυριαρχίας εντός κράτους. Εάν δεν θέλουμε, δεν τηρούμε τίποτα. Δείτε τις Ηνωμένες Πολιτείες της Αμερικής -είχαμε και το χθεσινό παράδειγμα- που μπαίνουν, βγαίνουν και απέχουν από τις διεθνείς συμβάσεις, όπως τους βολεύει. Θα μπορούσαμε να το κάνουμε και εμείς; Είναι, όμως, αυτό που θα επιθυμούσαμε, τελικά; Είναι αυτό που συμφέρει την Ελλάδα, να πούμε αύριο, για παράδειγμα, ότι αποχωρούμε από την κοινή δήλωση Ευρωπαϊκής Ένωσης-Τουρκίας, -τόσο απλά- να πούμε ότι λόγω των εκτάκτων συνθηκών δεν θα ακολουθήσουμε το πλάνο που συμφωνήθηκε με την Ευρωπαϊκή Ένωση;

Σε ένα ασταθές διεθνές περιβάλλον, με οικονομικές, πολιτικές και στρατιωτικές ανισότητες, η νομική ισότητα μεταξύ των κρατών είναι το μοναδικό αντίβαρο που έχουμε. Η υποστήριξη της διεθνούς νομιμότητας είναι μονόδρομος για την Ελλάδα. Άρα, δεν επαναπροωθούμε, δεν επιστρέφουμε στην Τουρκία αιτούντες άσυλο, μέχρι την ολοκλήρωση της διαδικασίας εξέτασης του αιτήματός τους. Τηρούμε τον γεωγραφικό περιορισμό, που έχει σαφώς επιβληθεί με το σχέδιο δράσης για την υλοποίηση της κοινής δήλωσης, μέχρι νεωτέρας. Επιταχύνουμε τις διαδικασίες εξέτασης αιτημάτων ασύλου, ώστε να απεγκλωβίζονται οι πρόσφυγες, οι ευάλωτες ομάδες και οι μη δικαιούχοι διεθνούς προστασίας. Φροντίζουμε για την ένταξη των προσφύγων στην ελληνική κοινωνία.

Μέσα από το δεύτερο μισό του νομοσχεδίου το Υπουργείο Μεταναστευτικής Πολιτικής προτείνει συγκεκριμένες δράσεις. Διατηρείται η ποιότητα της διαδικασίας στον πρώτο βαθμό, διότι αυτό μας προστατεύει από τις μετέπειτα μακροχρόνιες διαδικασίες προσφυγών. Αυξάνεται το υφιστάμενο προσωπικό, με τη δημιουργία νέων οργανικών θέσεων και διευκολύνονται οι μετατάξεις από άλλες δημόσιες υπηρεσίες. Με μέτρα όπως η υποχρεωτική απασχόληση, η απλοποίηση των διαδικασιών διορισμών, οι έλεγχοι παραγωγικότητας και η επαναλειτουργία των παλαιότερων επιτροπών προσφυγών ενισχύεται η παραγωγικότητα και η αποτελεσματικότητα των οργάνων για το άσυλο. Η διαδικασία μεταγενέστερων αιτήσεων αυστηροποιείται. Προβλέπονται εναλλακτικοί τρόποι επίδοσης των αποφάσεων επί αιτήσεων ασύλου, στην περίπτωση που δεν μπορεί να βρεθεί ο ίδιος ο αιτών, ώστε να του επιδοθεί αυτοπροσώπως. Επιταχύνεται η δικαστική διαδικασία, όσο είναι δυνατόν, χωρίς να επηρεάζονται οι προθεσμίες προσφυγής για τους αιτούντες.

Ιδιαιτέρως σημαντικό είναι, τέλος, ότι καταγεγραμμένες ζημιές, που υπέστησαν περιουσίες στη Λέσβο και τη Χίο, οι οποίες οφείλονται σε πράξεις προσφύγων ή μεταναστών, αποζημιώνονται από πιστώσεις του Υπουργείου Μεταναστευτικής Πολιτικής. Οι αρμόδιοι δήμοι θα επιχορηγηθούν με τα αντίστοιχα ποσά, ώστε στη συνέχεια να τα καταβάλουν στους δικαιούχους.

Εν τω μεταξύ, το Υπουργείο διατύπωσε την πρόθεση να καθιερώσει διαρκή μηχανισμό αποζημιώσεων. Είναι κάτι που το θέλουμε και όλοι το ζητάμε.

Σχετικά με τις διαδικασίες μετανάστευσης, η εναρμόνιση του Μεταναστευτικού Κώδικα με το νέο πλαίσιο που διαμορφώθηκε, μετά την ψήφιση και την κύρωση της Συμφωνίας, έχει ως αποτέλεσμα την απλούστευση της διαδικασίας έκδοσης άδειας διαμονής για εξαιρετικούς λόγους, ενώ οι εκκρεμείς αιτήσεις, που θα εξετασθούν όπως προβλεπόταν, εφαρμόζονται παράλληλα στην απλοποιημένη διαδικασία, όπου αυτό είναι εφικτό.

Είναι ένα πάγιο αίτημα των κοινοτήτων των μεταναστών, που ικανοποιείται, για τα ασφαλιστικά δικαιώματα ενήλικων τέκνων μεταναστών, που σπουδάζουν στην Ελλάδα. Αποκαθίσταται μία αδικία, ώστε να απολαμβάνουν τα ίδια δικαιώματα με τους ημεδαπούς φοιτητές, ως προς την ασφάλισή τους.

Μέλημά μας είναι η ισότητα όλων των ανθρώπων, που διαβιούν εντός της χώρας μας και αυτό είναι το δεύτερο κομμάτι που δεν συζητήσαμε τόσο πολύ και πρέπει να το συζητήσουμε. Προφανέστατα, οφείλουμε να δούμε και αυτή τη διάσταση της μεταναστευτικής πολιτικής και όχι το προσφυγικό ζήτημα.

Ταυτόχρονα, με το δεύτερο μέρος του νομοσχεδίου μεταφέρεται στην ελληνική νομοθεσία η οδηγία 2014/66. Στην περίπτωση αυτή αναφερόμαστε στις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης.

Διευκολύνεται η είσοδος στην Ένωση Διευθυντικών Στελεχών, εξειδικευμένων υπαλλήλων και ασκούμενων πανεπιστημιακής εκπαίδευσης από τρίτες χώρες. Μιλάμε για μεταθέσεις από εταιρείες εκτός Ευρωπαϊκής Ένωσης σε οντότητες, που ανήκουν σε αυτές και είναι εγκατεστημένες στην Ελλάδα ή σε άλλα κράτη-μέλη.

Με τη μεταφορά δεξιοτήτων και γνώσεων τεχνολογίας και τεχνογνωσίας, αυξάνονται τα περιθώρια ανάπτυξης στη χώρα μας και στην ελληνική οικονομία, μία οικονομία, που θα βασίζεται στη γνώση και στην καινοτομία. Σε αυτή τη λογική τροποποιείται και ο ν.4251/2014, ο Μεταναστευτικός Κώδικας.

Καθιερώνονται εργασιακά, ασφαλιστικά και συνταξιοδοτικά δικαιώματα, προσδιορίζεται το δικαίωμα οικογενειακής επανένωσης, καθιερώνεται τίτλος διαμονής, με δικαίωμα εργασίας και ανώτερη διάρκεια διαμονής, εντός Ευρωπαϊκής Ένωσης.

Επίσης, θεσπίζονται αυστηρά μέτρα, τόσο για τον μετατιθέμενο, όσο και για την οντότητα υποδοχής, σε περίπτωση μη τήρησης του παρόντος νόμου και του ελληνικού φορολογικού, ασφαλιστικού και εργατικού δικαίου.

Σε κάθε περίπτωση δηλαδή, πρόκειται για καθεστώς προσωρινής μετανάστευσης. Η χώρα μας διατηρεί το δικαίωμα καθορισμού των όγκων εισδοχής, ενώ η λειτουργία του καθεστώτος τελεί υπό την αρχή της προτίμησης των πολιτών της Ένωσης.

Αγαπητές και αγαπητοί συνάδελφοι, οι οδηγίες που μεταφέρουμε στην ελληνική έννομη τάξη σήμερα αφορούν την επιδιωκόμενη κοινή πολιτική ασύλου και την κοινή μεταναστευτική πολιτική της Ευρωπαϊκής Ένωσης. Ως κράτος-μέλος, που υποδέχεται μεγάλο μέρος των μεταναστευτικών ροών η Ελλάδα, οφείλει να συνδράμει και στην κατεύθυνση αυτή με τη στάση της, αλλά και με τις πρακτικές που εφαρμόζει.

Την ίδια στιγμή που άλλοι εταίροι επιλέγουν τον δρόμο του απομονωτισμού και της εσωστρέφειας, των κλειστών συνόρων και του αποκλεισμού, εμείς οφείλουμε να αποδείξουμε ότι η αλληλεγγύη, η συνεργασία, ο ανθρωπισμός, αλλά κυρίως η νομιμότητα είναι μονόδρομος.

Το συγκεκριμένο νομοσχέδιο, λοιπόν, το οποίο εισηγούμαι σήμερα στην Ολομέλεια, δεν θα δώσει όλες τις λύσεις, αλλά εκτιμώ ότι είναι μία απάντηση, που από εδώ και πέρα πρέπει να είναι η κατεύθυνσή μας.

Θέλω να σχολιάσω και μία τροπολογία που κατατέθηκε. Ο συνάδελφος κ. Βαρβιτσιώτης τοποθετήθηκε επί της διαδικασίας και πολύ σωστά είπε ότι καταφέραμε σε αυτό το νομοσχέδιο να έχουμε μία πολύ σωστή συζήτηση επί της ουσίας, επί του νομοσχεδίου και ζήτησε να μην γίνουν δεκτές άλλες άσχετες τροπολογίες.

Κύριε συνάδελφε, κατατέθηκε από συναδέλφους της Νέας Δημοκρατίας, από τον συντοπίτη μου Βουλευτή και άλλους νησιώτες, συγκεκριμένη τροπολογία για τους μειωμένους συντελεστές ΦΠΑ.

Όπως έχουμε ξαναπεί, είναι επικίνδυνο να συνδέεται ένα θέμα, που αφορά τη φορολογική πολιτική, με το προσφυγικό. Ελπίζω ότι η τοποθέτησή σας αφορά τη συγκεκριμένη τροπολογία, αλλά είναι και μία απάντηση για το πώς σε ένα νομοσχέδιο που καταφέρνουμε να τηρούμε τους όρους της σωστής νομοθέτησης, έρχεστε, με μία άσχετη τροπολογία, να κάνετε αυτό που μας κατηγορούσατε τόσο καιρό, ενώ θα έπρεπε αυτή η κουβέντα να γίνει ξεχωριστά.

Ερχόμαστε στα νησιά για αναπτυξιακό συνέδριο και προβάλλεται το προσφυγικό και το θέμα του ΦΠΑ. Παίρνουμε το νομοσχέδιο και το κουβεντιάζουμε κανονικά για το προσφυγικό, που είναι ένα σοβαρό ζήτημα, όπως και το μεταναστευτικό ζήτημα, και μας φέρνετε την τροπολογία του ΦΠΑ. Όταν έρθουν άλλα πράγματα, που αφορούν τα νησιά, η μπάλα θα πάει πάλι στην κερκίδα! Είναι ένα ερώτημα αυτό, λοιπόν και ελπίζω και εύχομαι αυτό που είπατε στην αρχική σας τοποθέτηση να ισχύει και για τη δική σας τροπολογία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Πάλλη.

Τον λόγο έχει ο εισηγητής από τη Νέα Δημοκρατία κ. Μιλτιάδης Βαρβιτσιώτης, για δεκαπέντε λεπτά.

Να υπενθυμίσω, κύριοι συνάδελφοι, ότι μέχρι την ολοκλήρωση της τοποθέτησης του κ. Βαρβιτσιώτη είναι ανοιχτό το ηλεκτρονικό σύστημα, για να εγγραφείτε ως ομιλητές.

Ορίστε, κύριε συνάδελφε, έχετε τον λόγο για δεκαπέντε λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, συζητάμε σήμερα ένα θέμα, το οποίο έχει επανέλθει στα πρωτοσέλιδα των εφημερίδων, απασχολεί τις τοπικές κοινωνίες και καθιστά τη χώρα μας αντικείμενο κριτικής και ενδιαφέροντος για όλον τον πλανήτη. Είναι ένα θέμα, το οποίο σίγουρα δεν μπορεί να λυθεί με κανένα νομοσχέδιο, αλλά είναι σίγουρο ότι για την αντιμετώπισή του μπορεί να ασκηθεί μία εντελώς διαφορετική πολιτική.

Δεν θα κάναμε αυτήν την τοποθέτηση, κύριε Υπουργέ, σήμερα, αν εσείς στην επιτροπή δεν λέγατε ότι είσαστε ο διάδοχος των πολιτικών που ασκήθηκαν όλα τα προηγούμενα χρόνια, ότι ενστερνίζεστε απολύτως τις πολιτικές επιλογές που έγιναν από την Κυβέρνηση το 2015 με την κ. Χριστοδουλοπούλου, τις επιλογές που έγιναν για τον εγκλωβισμό στα νησιά επί κ. Μουζάλα και βεβαίως, σήμερα με τη συνέχιση μιας πολιτικής, η οποία δεν θέλει να αντιμετωπίσει το πρόβλημα κατάματα.

Έρχεται σήμερα ένα νομοσχέδιο, το οποίο θα έπρεπε να έχει έρθει πολύ καιρό πριν. Έχει μια διάθεση επιτάχυνσης των διαδικασιών ασύλου. Σήμερα, έτσι όπως έχουμε φτάσει, αυτό το νομοσχέδιο δεν αντιμετωπίζει τα προβλήματα των χιλιάδων εγκλωβισμένων στα νησιά, δεν αντιμετωπίζει τα προβλήματα των αυξημένων ροών του πρώτου τετραμήνου του 2018. Αυτή είναι η πραγματικότητα. Πέρυσι το καλοκαίρι, όταν τότε ο κ. Μουζάλας έλεγε ότι θα το καταθέσει στη Βουλή, μπορεί κάτι να έκανε, κάπως να βελτίωνε τα πράγματα. Σήμερα χρειάζονται πολύ πιο δραστικές απαντήσεις στα ζωντανά προβλήματα.

Εμείς έχουμε μια συνολική, όμως, διαφωνία με την πολιτική που ασκείτε, μια συνολική διαφωνία, που δεν εδράζεται σε διαφορετική ερμηνεία των συνθηκών, γιατί αυτή την «καραμέλα» ότι η Νέα Δημοκρατία δεν σέβεται τις διεθνείς συνθήκες, την έχουμε ακούσει πολλές φορές. Εμείς τις πιστεύουμε, τις στηρίζουμε, πολλές από αυτές έχουν υπογραφεί, έχουν κυρωθεί, από την πλειοψηφία της Νέας Δημοκρατίας και τις υπηρετούμε. Μέσα στις συνθήκες, όμως, κανένας δεν λέει και κανένας δεν επιβάλλει σε καμμία χώρα να καταργήσει τους συνοριακούς ελέγχους ή να χαλαρώσει την επιτήρηση των θαλασσίων ή χερσαίων συνόρων της. Καμμία συνθήκη ούτε ευρωπαϊκή ούτε διεθνής! Και η πολιτική που ασκήθηκε τα τελευταία χρόνια είναι μια πολιτική χαλάρωσης της επιτήρησης των συνόρων και η διάθεση αυτή της χαλάρωσης της επιτήρησης φαίνεται από το γεγονός ότι τριάμισι χρόνια τώρα δεν έχετε αξιοποιήσει ούτε ένα ευρώ από τα ευρωπαϊκά κονδύλια, που έχετε στη διάθεσή σας για το πολυετές πρόγραμμα 2014-2020 για την αύξηση των δυνατοτήτων, που έχουν Λιμενικό και Αστυνομία για τη φύλαξη των συνόρων. Αν δεν αξιοποιείτε τίποτα από τα χρήματα αυτά, δίνετε ένα σαφές πολιτικό μήνυμα: «Δεν μας ενδιαφέρει». Και αυτό είναι κορωνίδα της πολιτικής σας.

Το δεύτερο, το οποίο είδαμε όλα αυτά τα χρόνια, είναι ότι όσοι έρχονται στη χώρα, τελικά μένουν σε αυτήν. Δεν υπάρχουν διαδικασίες ούτε διάθεση επιστροφών στην Τουρκία ούτε προς τρίτες χώρες. Είναι ισχνό το αποτέλεσμα των επιστροφών, με βάση την κοινή δήλωση Ευρώπης-Τουρκίας:

Είχαμε χίλιες εξακόσιες επιστροφές, όταν τα τελευταία δύο χρόνια, από τον Μάρτιο του 2016 που ήρθε αυτή η συμφωνία σε λειτουργία -για να μην πω «σε ισχύ» και εξεγείρεται ο κ. Αθανασίου- έχουν έρθει πάνω από πενήντα χιλιάδες άνθρωποι. Το πρόγραμμα των οικειοθελών επιστροφών του ΔΟΜ καρκινοβατεί. Έχουμε δέκα χιλιάδες επιστροφές τα τελευταία δύο χρόνια, όταν μόνο το 2014, με αντίστοιχες ροές τότε, είχαμε περίπου δώδεκα χιλιάδες επιστροφές. Και δεν προκρίνεται ούτε υπερχρηματοδοτείται.

Έχουμε μια πολιτική, η οποία εγκλωβίζει χιλιάδες ανθρώπους στα νησιά. Λέτε ο ένας Υπουργός μετά τον άλλο -γίνεται η μια εξαγγελία μετά την άλλη- «Θα απεγκλωβίσουμε από τα νησιά χιλιάδες ανθρώπους». Πώς θα το κάνετε αυτό; Μήπως θα το κάνετε παραβιάζοντας τη συμφωνία ή κλείνοντας τα μάτια στο ότι αυτοί θα παραμείνουν τελικά στη χώρα, γιατί δεν θα υπόκεινται στις ρυθμίσεις της κοινής δήλωσης; Θα τα κάνετε με κλειστά κέντρα; Θα τους μεταφέρετε σε άλλα κλειστά κέντρα, στα οποία θα υπάρχει διεθνής έλεγχος ή θα τους αφήσετε στην ενδοχώρα ελεύθερους και θα μεταφέρετε το πρόβλημα από τα νησιά στις υπόλοιπες περιοχές της χώρας;

Όμως και μέσα στη χώρα, τα δύο χρόνια, που δεν είχαμε αυξημένες ροές και δεν είχαμε πίεση, τι κάνατε για τις διαδικασίες ενσωμάτωσης και βελτίωσης των συνθήκων των ανθρώπων, που μένουν εδώ και που δικαιούνται άσυλο; Προχωρήσατε; Ακόμα υπάρχουν πάρα πολλοί, ιδρυματισμένοι πλέον, άνθρωποι βασικά στη βόρεια Ελλάδα σε κάποια κέντρα φιλοξενίας, στα οποία, όμως, δεν υπάρχει καμμία ελπίδα.

Βέβαια, βλέπουμε να αυξάνει και η εγκληματικότητα που έχει σχέση με τους μετανάστες, όχι γιατί είναι κακοποιά στοιχεία -εγώ δεν θέλω να βάζω καμμία τέτοια ταμπέλα- αλλά γιατί πλέον έχει φτάσει στα όρια η αβεβαιότητα που νιώθουν, λόγω της κατάστασης που αντιμετωπίζουν εδώ, του εγκλωβισμού τους, του ιδρυματισμού τους.

Βλέπουμε, επίσης, ότι η ανεξέλεγκτη κυκλοφορία έχει δημιουργήσει πλείστα όσα προβλήματα. Εγώ χαιρετίζω το γεγονός ότι μετά από είκοσι μέρες που σας τα λέμε, κάνατε αυτήν την επιχείρηση-«σκούπα» στην Πάτρα. Όμως, χρειάστηκε να θρηνήσουμε θύματα, να χρησιμοποιηθούν όπλα, για να πάρετε, επιτέλους, μια απόφαση, για την οποία καταλαβαίνω ότι ο μισός ΣΥΡΙΖΑ αντιδρά. Μέχρι πριν από μερικές μέρες μας διαβεβαίωναν οι τοπικοί Βουλευτές του ΣΥΡΙΖΑ ότι δεν υπάρχει περίπτωση να γίνει αυτή η επιχείρηση-«σκούπα» στην Πάτρα, γιατί είναι ενάντια στις αρχές σας.

Δεν καταλαβαίνετε ότι η βασική αρχή, που πρέπει να υπηρετεί μια κυβέρνηση είναι η εμπέδωση του αισθήματος ασφάλειας των Ελλήνων πολιτών και όλων των κατοίκων;

Οι ίδιοι οι μετανάστες συμπλέκονταν μεταξύ τους, οπλοφορούσαν ή εκβίαζαν, όπως έκαναν και με τον οδηγό του φορτηγού, που κατήγγειλε ότι τον απείλησαν με όπλο, για να επιβιβαστούν στο φορτηγό. Είχαν διασαλέψει την ειρήνη και την ασφάλεια σε μια ολόκληρη περιοχή.

Όμως, δεν είναι μόνο αυτά. Είναι καθημερινά τα ρεπορτάζ, σε όλον τον πλανήτη, για τα θύματα σεξουαλικής εκμετάλλευσης των ασυνόδευτων ανηλίκων στο κέντρο της Αθήνας. Και, πραγματικά, δεν γίνεται καμμία προσπάθεια να καθαρίσει η Ομόνοια, να καθαρίσει το Πεδίον του Άρεως, ώστε να μην αποτελούν αυτοί οι άτυχοι άνθρωποι αντικείμενο εκμετάλλευσης και να σεβόμαστε την ανθρώπινη υπόστασή τους.

Όμως, θα σας πω ότι η πολιτική σας μάς έφερε και σε μια ιδιότυπη διεθνή απομόνωση. Δύο φορές απειλήθηκε η χώρα με έξοδο από τη Συνθήκη Σένγκεν, τα τελευταία τρία χρόνια! Και αν δεν ήταν οι προσπάθειες του Δημήτρη Αβραμόπουλου να κρατήσει την Ελλάδα μέσα στη Συνθήκη Σένγκεν, μπορεί να είχαμε ήδη αποβληθεί.

Όμως, γίνονται και διεθνείς συναντήσεις, οι οποίες αφορούν τη διαχείριση των ροών στη Μεσόγειο, στις οποίες η Ελλάδα ούτε καν συμμετέχει, ούτε καν προσκαλείται, ενώ έχει αποκτήσει πολύ μεγαλύτερη πολιτική πλέον παρέμβαση ο συνασπισμός των χωρών του Βίζεγκραντ, χωρίς να υπάρχει η αντίστοιχη πραγματική αντιμετώπιση από την πλευρά των χωρών υποδοχής.

Η ιδιότυπη αυτή απομόνωση και η δύσκολη θέση, στην οποία έχει έρθει η χώρα, φαίνεται ακόμα περισσότερο αν αναλογιστούμε τις καθημερινές απειλές, που δεχόμαστε από την τουρκική πλευρά, ότι «Θα ανοίξουμε την κάνουλα και θα σας πλημμυρίσουμε με μετανάστες και πρόσφυγες». Το γεγονός ότι έχουμε δώσει στην Τουρκία το δικαίωμα να μπορεί να εργαλειοποιεί αυτό το θέμα και εμείς να τρέμουμε για το τι θα συμβεί στον τουρισμό, τι θα συμβεί στην ασφάλεια στη χώρα, τι θα συμβεί με το θέμα της διαχείρισης αυτών των ανθρώπων, δείχνει πως αφήσατε ανεκμετάλλευτα τα δύο χρόνια χαμηλότατων ροών με άπλετη χρηματοδότηση και πως έχετε αφήσει τελικά τη χώρα ανοχύρωτη, απέναντι στις απειλές της τουρκικής ηγεσίας.

Και έρχομαι στο θέμα της αξιοποίησης της χρηματοδότησης. Ενώ έχετε υπερεκμεταλλευτεί τα έκτακτα κονδύλια, δυστυχώς δεν έχετε εκμεταλλευτεί καθόλου τα προγράμματα. Τα έκτακτα κονδύλια έχουν διατεθεί για την αντιμετώπιση επειγουσών αναγκών, βασικά μέσα από διεθνείς οργανισμούς και μη κυβερνητικές οργανώσεις, ενώ αντίστοιχα καρκινοβατεί η αξιοποίηση των πολυετών προγραμμάτων, τα οποία πλέον δεν τα ελέγχει το Υπουργείο Μεταναστευτικής Πολιτικής, που συστήθηκε μέσα στην κρίση, χωρίς ακόμα να καταφέρει να λειτουργεί σοβαρά, περίπου ενάμιση χρόνο μετά τη σύστασή του, αλλά έχουν μεταφερθεί στο Υπουργείο Οικονομίας και Ανάπτυξης. Και όχι μόνο μεταφέρθηκαν, αλλά τελικά, δεν έχουν καταφέρει από το Υπουργείο Οικονομίας και Ανάπτυξης να κάνουν καμμία, μα καμμία σοβαρή προκήρυξη προγραμμάτων.

Το πρόγραμμα για τα ασυνόδευτα ανήλικα μένει χωρίς χρηματοδότηση όλο το 2018! Κανένας οργανισμός, καμμία ΜΚΟ δεν έχει πάρει χρηματοδότηση για το 2018 ούτε αυτοί που φιλοξενούν στην ενδοχώρα ούτε αυτοί που φιλοξενούν στα νησιά, για τις ελάχιστες θέσεις που έχετε καταφέρει να δημιουργήσετε.

Και έρχομαι στο θέμα της διαφάνειας και της αποτελεσματικότητας αυτής της διαχείρισης. Θεωρείτε ότι είναι καλός ο απολογισμός; Εγώ θα σας πω ένα μόνο: Η εταιρεία που διαχειρίζεται τα λύματα στη Μόρια, έχει πάρει πάνω από 5,5 εκατομμύρια ευρώ για τις εκκενώσεις που κάνει, ενώ μόνο 400.000 ευρώ στοιχίζει η σύνδεση του αγωγού από τη Μόρια στον κεντρικό αγωγό. Τόσον καιρό, τριάμισι χρόνια, δεν έχετε καταφέρει ακόμα να συνδέσετε τον αγωγό και ξοδεύετε τα χρήματα έτσι, πετάτε τα χρήματα στον αέρα;

Και βέβαια, παραμένουν στρατικοποιημένες αυτές οι διαδικασίες. Ενώ συστήσατε Υπουργείο, παραμένουν οι φαντάροι και τα στελέχη των Ενόπλων Δυνάμεων στις κρίσιμα εθνικές περιοχές και ιδιαίτερα στο νησιωτικό σύμπλεγμα του Βορειοανατολικού Αιγαίου να ασχολούνται με τις μερίδες φαγητού που θα μοιραστούν, να ασχολούνται με όλες τις τεχνικές υποδομές, γιατί δεν έχετε καταφέρει ούτε να εμπλέξετε την τοπική αυτοδιοίκηση, ούτε να βρείτε επιτέλους έναν τρόπο λειτουργίας και των hot spots, αλλά και των υπολοίπων κέντρων φιλοξενίας σε όλη τη χώρα.

Ακόμα, δεν έχει εκδοθεί κανένας κανονισμός λειτουργίας, σε κανένα κέντρο φιλοξενίας! Σε κανένα! Πότε περιμένετε να τα κάνετε αυτά; Να ξέρουμε ποιος μπαίνει, πότε μπαίνει, πού μένουν, πώς διαχωρίζονται, πώς λειτουργεί. Μπάτε σκύλοι αλέστε και αλεστικά μη δίνετε!

Και βέβαια, δεν υπάρχει καμμία διαφάνεια στον τρόπο με τον οποίο διάφορες ΜΚΟ εμφανίζονται στη χώρα. Καθένας κάνει το δικό του, δεν υπάρχει καμμία κρατική εποπτεία. Αφήνουμε τον οποιονδήποτε να έρθει να κάνει ό,τι θέλει είτε συμφωνούμε είτε διαφωνούμε με αυτό που κάνει.

Κυρίες και κύριοι συνάδελφοι, εμείς πιστεύουμε σε μία άλλη μεταναστευτική πολιτική, η οποία αντιμετωπίζει την καρδιά του προβλήματος. Και η καρδιά του προβλήματος είναι ο πραγματικός διαχωρισμός ανάμεσα στον πρόσφυγα και τον μετανάστη. Και για να γίνει αυτό χρειάζονται γρήγορες διαδικασίες, χρειάζεται μέσα σε δυο μήνες να ξεκαθαρίζουν οι υποθέσεις και σε Α΄ και σε Β΄ βαθμό. Σας προτείναμε να είσαστε γενναίοι για την αλλαγή του Β΄ βαθμού. Δεν είστε γενναίοι σε αυτό το νομοσχέδιο. Η αύξηση των επιτροπών δεν θα σας λύσει το πρόβλημα. Χρειάζεται αλλαγή στον τρόπο ελέγχου στον Β΄ βαθμό, εμπιστοσύνη στην Ελληνική Υπηρεσία Ασύλου, η οποία μέχρι τώρα έχει φέρει και θαυμαστά αποτελέσματα.

Και να σας πω και κάτι; Είναι τόσο καλός ο τρόπος, με τον οποίο απονέμεται στον Α΄ βαθμό, ώστε σε ποσοστό 98% οι αποφάσεις των πρωτοβάθμιων επιτροπών επικυρώνονται από τις δευτεροβάθμιες επιτροπές. Πρέπει να δούμε τι θα γίνει με αυτό.

Δεύτερον, κλειστά προαναχωρησιακά κέντρα. Όποιος δεν δικαιούται ασύλου δεν μπορεί να κυκλοφορεί ελεύθερος. Θα πρέπει να μπαίνει σε μία διαδικασία εξόδου από τη χώρα. Θα πρέπει, βέβαια, να ενισχυθούν αυτά και οι υποδομές να είναι πολύ καλύτερες απ’ ότι στα ανοιχτά κέντρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου επιτρέψετε δύο λεπτά, κύριε Πρόεδρε.

Δεν μπορούμε να λέμε ότι είμαστε ευαίσθητοι ανθρώπινα και δεχόμαστε την εικόνα που σήμερα μεταδίδει η Μόρια, με καταυλισμούς μέσα σε χωράφια, χωρίς καμμία υποδομή, χωρίς καμμία ανθρωπιά. Δεν μπορεί να είμαστε ευαίσθητοι και να βλέπουμε ότι πλημμύρισε προχθές ο καταυλισμός στα Διαβατά και οι άνθρωποι μένουν στις σκηνές.Να προχωρήσουμε, λοιπόν, και θα είμαστε μαζί σας όταν τα κάνετε αυτά.

Επίσης, θα πρέπει να πάμε σε μία λογική διαφάνειας και λογοδοσίας. Δεν μπορεί να γίνεται ένα πάρτι γύρω από τα κονδύλια του προσφυγικού και να μην υπάρχει πραγματικά λογοδοσία για το ποιος κάνει τι, πού πάει το κάθε ευρώ του Έλληνα φορολογούμενου ή του Ευρωπαίου φορολογούμενου.

Τέλος, εμείς πιστεύουμε σε μία στιβαρή πολιτική φύλαξης των συνόρων της χώρας. Εμείς πιστεύουμε στην ενίσχυση των δομών, στην ενίσχυση της ηλεκτρονικής επιτήρησης. Πιστεύουμε ότι πρέπει να αξιοποιήσουμε την ευκαιρία που μας δίνεται με την Ευρωπαϊκή Ακτοφυλακή και με τη FRONTEX και να συνεργαστούμε και σε αυτήν την κατεύθυνση, όχι μόνο στην κατεύθυνση να συμμετέχουν οι Ευρωπαίοι στις διαδικασίες απονομής ασύλου, αλλά πραγματικά, να αναλάβουν ένα πολύ σοβαρό μέρος και κόστος από αυτή τη διαδικασία της φύλαξης των ευρωπαϊκών πλέον συνόρων.

Κυρίες και κύριοι συνάδελφοι, εμείς σε αυτό το νομοσχέδιο θα πούμε «όχι», γιατί δεν θέλουμε να δώσουμε ψήφο εμπιστοσύνης στη μεταναστευτική πολιτική που έχει ασκηθεί τα τελευταία τριάμισι χρόνια. Θα πούμε «όχι» γιατί ανταποκρινόμαστε στην ανάγκη των νησιωτών που ζητάνε άμεσο απεγκλωβισμό των χιλιάδων ανθρώπων από τα νησιά τους. Θα πούμε «όχι», γιατί θα φέρουμε στη Βουλή την ψήφο των χιλιάδων προσφύγων και μεταναστών, που σήμερα δεν συμπεριφερόμαστε με σεβασμό στα ανθρώπινα δικαιώματά τους.

Και θα πούμε «όχι» γιατί πιστεύουμε ότι η ευρωπαϊκή μας ευθύνη είναι, η Ελλάδα να μην είναι ένας παρίας στο ευρωπαϊκό σύστημα φύλαξης συνόρων, αλλά να είναι η χώρα η οποία θα τηρεί τις διεθνείς υποχρεώσεις για τη φύλαξή τους και, βέβαια, θα επιβάλει με τη συμπεριφορά της και τον σεβασμό της αλληλεγγύης και στις υπόλοιπες χώρες. Διότι όσοι σήμερα αρνούνται τη συμμετοχή στις ευρωπαϊκές συνθήκες αλληλεγγύης λένε, «Δεν έχουμε εμπιστοσύνη σε χώρες, που δεν κάνουν τίποτα για να φυλάξουν τα σύνορά τους, να μας επιβάλουν ποιος θα έρθει στη χώρα μας».

Να δώσουμε, λοιπόν, μία σοβαρή ευρωπαϊκή απάντηση σε αυτούς που σήμερα αμφισβητούν την ικανότητα των Ελλήνων να προστατεύσουν τον εθνικό τους χώρο και βέβαια, να προστατεύσουν πάνω απ’ όλα τον ευρωπαϊκό χώρο.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βαρβιτσιώτη.

Κυρίες και κύριοι συνάδελφοι, να σας ενημερώσω ότι με την ολοκλήρωση της τοποθέτησης του κ. Βαρβιτσιώτη κλείνει ο κατάλογος. Έχουν εγγραφεί ήδη είκοσι πέντε ομιλητές.

Με βάση κάποιους πρόχειρους υπολογισμούς που κάναμε αυτήν τη στιγμή και χωρίς να τοποθετηθούν οι πολιτικοί Αρχηγοί -δεν γνωρίζουμε την πρόθεσή τους, θα ξέρουμε στη συνέχεια- υπολογίζουμε ότι περίπου στις 20.00΄ θα έχει ολοκληρωθεί η συνεδρίαση. Αυτό, βέβαια, εάν τηρηθούν οι χρόνοι, γιατί μέχρι στιγμής δεν έχουν τηρηθεί. Σίγουρα θα δούμε πώς θα προχωρήσουμε στη συνέχεια. Απλά λάβετέ το υπόψη σας.

Τον λόχο έχει ο Ειδικός Αγορητής της Δημοκρατικής Συμπαράταξης κ. Θεόδωρος Παπαθεοδώρου για δεκαπέντε λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, καθ’ όλη τη διάρκεια των συζητήσεων στην επιτροπή, πραγματικά αναδείχθηκαν οι μεγάλες αντιφάσεις μεταξύ της συζήτησης επί των δύο ευρωπαϊκών οδηγιών και των διατάξεων, που εισάγει η Κυβέρνηση σήμερα επί της εφαρμογής της μεταναστευτικής και προσφυγικής πολιτικής.

Ήταν ένας διάλογος όλες αυτές τις ημέρες, που μας έδωσε την ευκαιρία να αναδείξουμε, επίσης, τα σύγχρονα προβλήματα τα οποία αντιμετωπίζει η χώρα σε σχέση με το προσφυγικό, καθώς και τη μη αποτελεσματικότητα- της Κυβέρνησης.

Μιας και λάβατε μία πρωινή πρωτοβουλία, κύριε Υπουργέ, να σας πω ότι με τη σημερινή αστυνομική επιχείρηση εκκένωσης των δύο καταυλισμών στην Πάτρα, έστω και καθυστερημένα ,προσήλθατε στη θέση μας. Υιοθετήσατε τη δική μας πολιτική. Επίσης, πρέπει να σας πω ότι ακολουθήσατε και τη μοναδική ενδεικνυόμενη μέθοδο, την οποία είχαμε προτείνει από την αρχή στις συζητήσεις, τόσο στην επιτροπή, όσο και στις άλλες συναντήσεις που είχαμε.

Τελικά, αυτό το οποίο αποδείχθηκε είναι ότι η πίεση που άσκησαν οι κάτοικοι, οι σύλλογοι, οι φορείς, όσοι εξ ημών στηρίξαμε συστηματικά αυτή τη διαδικασία, κατέληξε σε μία επιχείρηση της Αστυνομίας, η οποία εκκένωσε, χωρίς τη χρήση δυσανάλογης βίας, τους καταυλισμούς και οδήγησε πάνω από τετρακόσιους πενήντα με τετρακόσιους ογδόντα πρόσφυγες σε άλλες δομές φιλοξενίας εκτός Αχαΐας. Δηλαδή, είναι αυτό που λέμε για πρώτη φορά: «Ήταν δίκαιο και έγινε πράξη, κύριε Υπουργέ. Καλώς το κάνατε». Μόνο που θα πρέπει να ενημερωθούν και οι συνάδελφοι, οι οποίοι πριν από έστω και μία εβδομάδα έλεγαν ότι τέτοιες μέθοδοι δεν μπορούν να χρησιμοποιηθούν.

Στην ουσία, όμως, θα πρέπει να δώσουμε -για να είμαστε ακριβείς- τα συγχαρητήριά μας στην Ελληνική Αστυνομία, διότι με πολύ μεθοδική δουλειά κατάφερε σήμερα να εκκενώσει τους καταυλισμούς. Να πούμε και στους φορείς, στον δήμο -ο οποίος ήταν ανύπαρκτος όλη αυτήν την περίοδο- και στο Υπουργείο, ότι δεν πρέπει να αφήσουμε να ξαναγίνει ένας τέτοιος καταυλισμός, διότι ήταν μια εστία προβλημάτων δίπλα στο λιμάνι, μια εστία ανομίας και εγκληματικότητας, ταυτόχρονα με την ωμή παραβίαση των ανθρωπίνων δικαιωμάτων για τις συνθήκες διαβίωσης προσφύγων και μεταναστών σε αυτούς τους άτυπους καταυλισμούς στην Πάτρα.

Πέρα απ’ αυτό, όμως, μπαίνω στην ουσιαστική συζήτηση του σχεδίου νόμου που έχουμε σήμερα στην Ολομέλεια. Από τη μία πλευρά, έχουμε δύο οδηγίες, που είναι σχετικές με την υποδοχή των αιτούντων άσυλο διεθνούς προστασίας και συμπίπτουν με μια σειρά από τετελεσμένες πλέον καταστάσεις, οι οποίες υπάρχουν στην εφαρμογή της προσφυγικής πολιτικής της Κυβέρνησης.

Τι έχουμε; Έχουμε διόγκωση του αριθμού των εγκλωβισμένων προσφύγων στα νησιά του βορείου Αιγαίου. Έχουμε ασφυκτικές και απάνθρωπες συνθήκες διαβίωσης στα hot spots. Δεν το λέμε μόνο εμείς, δεν το διαπιστώνετε μόνο εσείς -ο Πρωθυπουργός δεν θέλησε να δει αυτές τις συνθήκες- αλλά το διαπιστώνουν όλοι οι διεθνείς οργανισμοί. Έχουμε αύξηση των ροών από τον Έβρο και εκρηκτική κατάσταση στις τοπικές κοινωνίες. Τελικά, έχουμε μια αποτυχία της προσφυγικής πολιτικής που εσείς εφαρμόζετε.

Επομένως, για να ξεκαθαρίσουμε τη δική μας θέση επί του νομοσχεδίου και να δούμε σε ποια βάση μπορούμε να συζητήσουμε, υπερψηφίζουμε την ενσωμάτωση των ευρωπαϊκών οδηγιών. Πρόκειται για οδηγίες, οι οποίες βρίσκονται σε μεγάλη απόσταση πλέον, από αυτό που θα ονομάζαμε «πραγματική κατάσταση στην Ελλάδα». Βρίσκονται πίσω από τη σημερινή κατάσταση. Δεν στηρίζουμε, όμως, την προσφυγική πολιτική της Κυβέρνησης.

Άρα, επί της αρχής του νομοσχεδίου ψηφίζουμε «παρών» και αυτό για λόγους καθαρά τυπικούς, που αφορούν την ενσωμάτωση ευρωπαϊκών οδηγιών. Σας λέμε ότι εάν δεν υπήρχαν αυτές οι οδηγίες, θα είχαμε καταψηφίσει το συγκεκριμένο νομοσχέδιο.

Δύο λόγια σχετικά με τις οδηγίες: Η προθεσμία για την προσαρμογή της ελληνικής νομοθεσίας, με την αναθεωρημένη οδηγία περί υποδοχής, έχει ήδη παρέλθει από το 2015. Οι συνθήκες που θα εφαρμοστεί είναι τελείως διαφορετικές. Ωστόσο, όπως και σε κάθε ενσωμάτωση οδηγίας, θα πρέπει να συμφωνήσουμε ότι αυτό που έχει σημασία δεν είναι η ψήφιση, η ενσωμάτωση της οδηγίας, αλλά η εφαρμογή της.

Η οδηγία αφορά στην υποδοχή των αιτούντων άσυλο, με τα δεδομένα της εποχής που ψηφίστηκε. Το 2013 υπήρχε μεν ειδική διαδικασία για τα σύνορα, αλλά κανείς δεν μπορούσε να προβλέψει, όχι τις αυξημένες ροές του 2014 και κατόπιν τις πολύ αυξημένες του 2015, αλλά την εφαρμογή της κοινής δήλωσης Τουρκίας-Ευρωπαϊκής Ένωσης. Οι συνθήκες διαβίωσης, η απόλαυση των δικαιωμάτων που προβλέπονται στην οδηγία αυτή για τους αιτούντες άσυλο, δεν μπορούν να υπάρξουν στα νησιά του Αιγαίου. Βρίσκονται σε αδιανόητη απόσταση από την πραγματικότητα. Είναι αδύνατο, επομένως, να συγκρίνεται αυτό που ψηφίζουμε με την κατάσταση που υπάρχει σήμερα στο προσφυγικό.

Η ενσωμάτωση της οδηγίας, όμως, έχει μία χρησιμότητα. Σημαίνει στην ουσία, διεκδίκηση και εφαρμογή πολιτικών, κύριε Υπουργέ, για την αποσυμφόρηση των νησιών, αν θα ήθελε κάποια κυβέρνηση να εφαρμόσει ουσιαστικά τη συγκεκριμένη οδηγία.

Εσείς, κατά τη γνώμη μας, κάνετε το αντίθετο. Μετατρέπετε τα νησιά, αλλά και το σύνολο της επικράτειας, σε έναν χώρο εγκλωβισμού προσφύγων, ο αριθμός των οποίων αυξάνεται συνεχώς.

Πάμε, όμως, λίγο στις διατάξεις, γιατί έχω επιλέξει για την πρωτολογία μου μια σειρά από άρθρα τα οποία, νομίζω, ότι είναι ενδεικτικά των προσαρμογών που χρειάζεται να κάνετε για την ψήφιση του συγκεκριμένου σχεδίου νόμου.

Το άρθρο 7, παράγραφος 2 αφορά τον γεωγραφικό περιορισμό της διαμονής του αιτούντος για συγκεκριμένους λόγους, όπως η δημόσια τάξη και η ανάγκη ταχείας επεξεργασίας της αποτελεσματικής παρακολούθησης της αίτησης του αιτούντος άσυλο. Θεωρούμε ότι αυτός ο γεωγραφικός περιορισμός παραπέμπει σε μια εξατομικευμένη κρίση, δεδομένου ότι αναφέρεται σε περιορισμούς της ελεύθερης κυκλοφορίας κάθε αιτούντος.

Από την πλευρά μας, λοιπόν, θεωρούμε ότι θα πρέπει να τεθεί -ορθά το υπογράμμισαν και οι φορείς- ένα χρονικό όριο διάρκειας του περιορισμού, ώστε να μην αυτοματοποιηθεί η χρήση του συγκεκριμένου μέτρου, χωρίς να υπάρξει συγκεκριμένο αποτέλεσμα.

Επίσης, αυτή η διάταξη -είναι πάρα πολύ απλό- στην παράγραφο 2 πρέπει να συμπληρωθεί με διάταξη που θα εξαιρεί -ας μην πάμε στον γεωγραφικό αποκλεισμό, εάν η λέξη τρομάζει- συγκεκριμένες γεωγραφικές περιοχές από την ελεύθερη μετακίνηση και θα δίνει τη δυνατότητα αποκλεισμού από την ελεύθερη κυκλοφορία αιτούντων άσυλο σε νομούς της χώρας, που είναι πύλες εξόδου, για να μην έχουμε τη δημιουργία καταστάσεων, όπως αυτές που είδαμε πλησίον του λιμανιού της Πάτρας.

Η εν λόγω προσθήκη είναι αναγκαία, λόγω των προβλημάτων που στο παρελθόν είχαν δημιουργηθεί και αναβίωσαν πρόσφατα.

Άρθρο 10: Θεωρούμε ότι η μη κράτηση των ανηλίκων πρέπει να είναι ο κανόνας και μόνο σε πολύ εξαιρετικές περιπτώσεις σοβαρής εγκληματικής συμπεριφοράς να επιβάλλεται στέρηση ή περιορισμός της ελευθερίας. Επομένως, θεωρούμε απαράδεκτη -όπως σημειώνει και ο Συνήγορος του Πολίτη- οποιαδήποτε μορφή στέρησης της ελευθερίας των παιδιών, που συνδέεται αποκλειστικά με το νομικό καθεστώς των ίδιων ή των γονέων τους, ως αλλοδαπών πολιτών, ως πολιτών τρίτων χωρών. Και αυτό, γιατί αποτελεί παραβίαση των δικαιωμάτων, παραβιάζει την αρχή του υπέρτερου συμφέροντος του παιδιού, όπως αυτή καταγράφεται και αναδεικνύεται στο άρθρο 37 της Σύμβασης για τα Δικαιώματα του Παιδιού.

Το πρόβλημα, όμως, των ευάλωτων και των ανήλικων, ιδιαίτερα στα κέντρα υποδοχής και ταυτοποίησης και στα κέντρα φιλοξενίας είναι η ανεπάρκεια και, σε ορισμένες περιπτώσεις, η απουσία δομών κοινωνικής, ιατρικής και ψυχικής υποστήριξης, με αποτέλεσμα οι παραπάνω ευάλωτες ομάδες να διατρέχουν σοβαρό κίνδυνο εγκατάλειψης και περαιτέρω θυματοποίησης.

Αυτά τα θέματα, με θύματα ανηλίκους δεν τα λύνει η οδηγία, αλλά είναι ζητήματα συγκροτημένης κοινωνικής και μεταναστευτικής πολιτικής, που δεν διαθέτει η Κυβέρνηση, αλλά, επίσης απ’ ότι φαίνεται, δεν προσπαθεί να διαμορφώσει.

Σχετικά με το άρθρο 13, για την ένταξη όλων των ανηλίκων στο εκπαιδευτικό σύστημα. Σας είπα και στην επιτροπή ότι αποτελεί ένα παράδειγμα σουρεαλιστικής νομοθέτησης. Για όσους γνωρίζουν, έστω και ελάχιστα, την πραγματικότητα στα camps, πρόκειται για πρακτική αδυναμία εντός τριμήνου να παρακολουθούν οι ανήλικοι το εκπαιδευτικό σύστημα. Ωστόσο, πρόκειται –και αυτό θα πρέπει να το προσέξουμε και το λέω στους συναδέλφους, οι οποίοι ξέρω ότι έχουν όλοι την ίδια ευαισθησία απέναντι στην πρόσβαση των παιδιών αυτών στο εκπαιδευτικό σύστημα- για μια διαφορετική διατύπωση από τον Κώδικα Μετανάστευσης, ο οποίος αναφέρεται στις ίδιες συνθήκες πρόσβασης στην εκπαίδευση των ανήλικων πολιτών τρίτων χωρών με τους ανήλικους Έλληνες και όχι, αγαπητοί συνάδελφοι, υπό προϋποθέσεις ανάλογες, όπως αναφέρεται μέσα στην οδηγία. Αυτό θα πρέπει να αλλάξει.

Στο ζήτημα του δικαιώματος των προσφύγων στην εκπαίδευση νομίζω ότι αν αποδειχθείτε την διατύπωση η οποία βρίσκεται σήμερα στην οδηγία, πάμε χρόνια πίσω, σε σύγκριση με το παρόν, αλλά και σε σύγκριση με την πραγματικότητα. Θυμηθείτε πότε ακόμη, και για τα παιδιά χωρίς χαρτιά ή παιδιά γονιών χωρίς χαρτιά, είχαμε εμείς θεσμοθετήσει την ελεύθερη πρόσβαση στο εκπαιδευτικό σύστημα. Δεν μπορούμε σήμερα, τόσα χρόνια μετά, να μιλάμε υπό προϋποθέσεις ανάλογες. Χρειάζεται να είναι οι ίδιες προϋποθέσεις και κάθε κυβέρνηση να εργάζεται για την ισότιμη πρόσβαση όλων των παιδιών στο εκπαιδευτικό σύστημα.

Στο άρθρο 18 πρέπει να οριστούν οι δομές που ο ν.4375/2016 όρισε στην περίπτωση γ΄ της παραγράφου 4 ως δομές που θα λειτουργούν υπό την ευθύνη της Υπηρεσίας Υποδοχής και Ταυτοποίησης. Άρα, είναι σημαντικό, να προσδιοριστεί σε ποιον αποστέλλεται το αίτημα στέγασης του αιτούντος άσυλο. Με ποιες προδιαγραφές επιλέγονται οι χώροι φιλοξενίας και από ποιον επιλέγονται και πώς ακριβώς ασκείται η εποπτεία σε αυτούς τους χώρους, από ποια αρμόδια αρχή; Αυτό, που θα πρέπει να δούμε, είναι ότι, εάν αφήσουμε αυτή τη διάταξη έτσι, θα είναι μια σοβαρή παράλειψη και πρέπει να διορθωθεί. Είναι εύκολο να διορθωθεί.

Στο άρθρο 23 είναι ανάγκη, κατά την άποψή μας, να επεκταθεί η ιατρική γνωμάτευση, όχι μόνο στα θύματα βασανιστηρίων, αλλά και άλλων σοβαρών πράξεων βίας, αλλά και στις ευάλωτες ομάδες και στους ψυχικώς πάσχοντες.

Όμως, αυτό που δημιουργεί, αν θέλετε, τα περισσότερα ερωτηματικά ως προς την πολιτική της Κυβέρνησης, είναι η τροποποίηση των διαδικασιών ασύλου του ν.4375/2016. Δεν θα επεκταθώ πολύ για τις πλασματικές επιδόσεις των αποφάσεων στον διοικητή του Κέντρου Υποδοχής και Ταυτοποίησης ή σε ειδικό διαδικτυακό τόπο. Η περίπτωση της επίδοσης στον διοικητή του ΚΥΤ δεν είναι αποτελεσματική, γιατί αν όπως φεύγουν βρίσκεται στο κέντρο, η επίδοση θα γίνει στον ίδιο. Αν δεν βρίσκεται, δεν θα γίνει πουθενά και επομένως, δεν έχει καμμία σημασία, δεν έχει κανένα νόημα αυτή η διάταξη.

Επίσης, είναι παράδοξο το γεγονός ότι αντί να αποδοθεί πλήρης και αποκλειστική λειτουργικότητα και αρμοδιότητα στις Επιτροπές Προσφυγών η διάταξη για την απομάκρυνση με ΚΥΑ δικαστών από τις Ανεξάρτητες Επιτροπές Προσφυγών, της Αρχής Προσφυγών προσκρούει στον χαρακτήρα της λειτουργίας των συγκεκριμένων διοικητικών επιτροπών, ως επιτροπές με οιωνοί δικαιοδοτική λειτουργία, λόγω της σύνθεσής τους κατά τα 2/3 από διοικητικούς δικαστές. Γιατί θέλετε να το αλλάξετε και όχι να τους αποδοθεί μεγαλύτερη λειτουργία, μεγαλύτερη αυτονομία, για να μπορούν να εξετάζουν τις προσφυγές πιο γρήγορα;

Επίσης, θεωρούμε «ύποπτη» και δικαιοπολιτικά ανακόλουθη τη διάταξη, με την οποία καταργείται η σύμφωνη γνώμη τριμελούς επιτροπής επιλογής για τον Διοικητικό Διευθυντή της Αρχής Προσφυγών -εκπρόσωποι Συνηγόρου του Πολίτη ή ΑΣΕΠ, καθηγητές ΑΕΙ- υπέρ της διακριτικής ευχέρειας επιλογής του αρμοδίου Υπουργού.

Άρθρο 28 παράγραφος 2. Η κατάργηση γνωμοδοτικού οργάνου με εκπροσώπους δύο συνταγματικά κατοχυρωμένων ανεξάρτητων αρχών φαίνεται -και πιστεύουμε ότι έτσι είναι- να μειώνει τον ανεξάρτητο χαρακτήρα της Αρχής Προσφυγών και νομίζω ότι αυτό θα πρέπει να το ξαναδείτε.

Στο άλλο κεφάλαιο ας δούμε μερικές διατάξεις οι οποίες νομίζω ότι έχουν σημασία για τον τρόπο που σκέπτεστε τη μεταναστευτική πολιτική.

Στο άρθρο 31 παράγραφος 1 προστίθενται αυτοί, που έχουν συνάψει σύμφωνο συμβίωσης στον ορισμό των μελών οικογένειας Έλληνα πολίτη και αποκτούν δικαίωμα για άδεια διαμονής, όπως αυτοί που έχουν συνάψει γάμο. Συμφωνούμε.

Στην παράγραφος 2 προστίθενται αυτοί, που έχουν συνάψει σύμφωνο συμβίωσης στον ορισμό των μελών οικογένειας επενδυτή και αποκτούν δικαίωμα εγκατάστασης στη χώρα μας.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Την ανοχή σας, κύριε Πρόεδρε, για ενάμισι λεπτό. Ευχαριστώ.

Στην παράγραφο 3 προστίθενται αυτοί, που έχουν συνάψει σύμφωνο συμβίωσης στον ορισμό των μελών οικογένειας στρατηγικού επενδυτή και αποκτούν δικαίωμα εγκατάστασης στη χώρα.

Πάμε τώρα στην παράγραφο 4. Ενώ παρουσιάζεται ότι με τις προτεινόμενες αλλαγές γίνεται πιο εύκολη η πρόσβαση στις άδειες για εξαιρετικούς λόγους, η πραγματικότητα είναι διαφορετική. Να συμφωνήσουμε ότι οι μετανάστες, που πληρούν κάποιες προϋποθέσεις, μπορούν και πρέπει να αποκτούν άδεια διαμονής. Η ισχύουσα νομοθεσία προβλέπει τρεις κατηγορίες: Αυτούς που έχουν εισέλθει στη χώρα νόμιμα, αυτούς που κατείχαν στο παρελθόν άδεια διαμονής και για κάποιο λόγο απώλεσαν το δικαίωμα και αυτούς που δεν ανήκουν στις πιο πάνω κατηγορίες, αλλά αποδεικνύουν με έγγραφα βέβαιης χρονολογίας ότι βρίσκονται στη χώρα πάνω από επτά χρόνια.

Και στις τρεις περιπτώσεις μέχρι σήμερα οι αιτούντες άδεια πρέπει να αποδεικνύουν ότι έχουν αναπτύξει βιοτικούς δεσμούς με τη χώρα, έχουν δηλαδή με κάποιον τρόπο κοινωνικοποιηθεί.

Με την προτεινόμενη διάταξη καταργούνται οι πρώτες δυο κατηγορίες και παραμένει η τρίτη, που πλέον αφορά και όσους εισήλθαν μόνιμα στη χώρα και όσους κατείχαν στο παρελθόν άδεια. Προφανώς, τα νέα δεν είναι καλά για αυτούς που πρέπει να περιμένουν τέσσερα χρόνια περισσότερο από ό,τι προβλέπεται σήμερα. Για αυτούς που κατείχαν στο παρελθόν άδεια το ισχύον ζήτημα προβλέπει ευμενέστερη μεταχείριση, μια που δεν πρόκειται για νομιμοποίηση, αλλά για επαναφορά στη νομιμότητα και αυτό πιστεύω ότι θα πρέπει να το συνομολογήσετε. Τώρα αντιμετωπίζονται όλοι ισότιμα με αυτούς που δεν είχαν ποτέ άδεια και είναι μια ισότητα προς τα κάτω.

Επίσης, για πρώτη φορά ορίζεται ότι πολίτες τρίτων χωρών μπορούν να αξιοποιούν τις σχετικές διατάξεις εφάπαξ. Μια φορά. Πολύ πρόσφατα ο ΣΥΡΙΖΑ ζητούσε δεύτερη ευκαιρία για τους μετανάστες. Και τώρα αυτό το οποίο ζητάει ο ΣΥΡΙΖΑ είναι τελευταία ευκαιρία για τους μετανάστες. Άπαξ. Θα αλλάξει; Εάν το φέρετε. Θα μπορούσατε να το είχατε φέρει από την αρχή.

Πρακτικά είναι λογικό το δικαίωμα αίτησης για εξαιρετικούς λόγους να μην οδηγεί σε συνεχείς νομιμοποιήσεις του ίδιου ατόμου που ουσιαστικά δεν τηρεί τις υποχρεώσεις που θέτει η πολιτεία. Όμως, είναι προφανώς άδικο όλοι να τίθενται κάτω από την ίδια εξισωτική βάση. Το «άπαξ» νομίζω ότι πρέπει να αφαιρεθεί και, αν κατάλαβα καλά από τους συναδέλφους, τέτοια είναι η πρόθεσή σας.

**ΠΡΟΕΔΡΕΥΩΝ (Μάριος Γεωργιάδης):** Κύριε Παπαθεοδώρου, αν θέλετε, ολοκληρώστε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ολοκληρώνω, κύριε Πρόεδρε.

Επομένως, διατηρούμε τις επιφυλάξεις μας για το πώς επιταχύνονται οι διαδικασίες με τη διάταξη αυτή. Για να αποδείξουν οι μετανάστες τη συνεχή επταετή διαμονή, πάλι πρέπει να αποδείξουν με έγγραφα τα οποία θα προσκομίσουν.

Στη δευτερολογία μου θα σας αναφέρω και άλλες δυο ουσιαστικές παρατηρήσεις που έχουμε για τις τροπολογίες.

Πρέπει να σας πω, όμως, το εξής. Η κατάσταση που επικρατεί σήμερα στη διαχείριση του προσφυγικού ζητήματος είναι αδιέξοδη. Σε καμμία περίπτωση με εμβαλωματικές πολιτικές δεν μπορείτε να προχωρήσετε. Το ζήτημα της ταχείας και δίκαιης απονομής ασύλου -θα επαναφέρει και την τροπολογία του ο συνάδελφος κ. Καρράς- χρειάζεται σήμερα να περάσει μέσα από τη σύντμηση του χρόνου και τις δίκαιες διαδικασίες. Αυτό μπορεί να γίνει, αυτό χρειάζεται περισσότερο προσωπικό στην Υπηρεσία Ασύλου και επίσης χρειάζεται ταχύτερες διαδικασίες, έτσι ώστε να αποδίδεται το άσυλο και να απελευθερώνονται από τον εγκλωβισμό οι πρόσφυγες. Διαφορετικά, οι τοπικές κοινωνίες και οι πρόσφυγες θα ζουν την ίδια αβίωτη καθημερινότητα και σε αυτό νομίζω ότι κύρια υπεύθυνη για τη διαχείριση είναι η Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαθεοδώρου.

Τον λόγο έχει ο κ. Παναγιώτης Ηλιόπουλος εκ μέρους της Χρυσής Αυγής για δεκαπέντε λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Έχει περάσει μια ώρα από την ώρα που ξεκινήσαμε και δεν έχω ακούσει κάποιον από εδώ να ψελλίσει μια κουβέντα για τη σφαγή που έχει ξεκινήσει από χθες το κράτος - τρομοκράτης, το Ισραήλ. Ούτε μισή λέξη!

Ακούμε εάν σπάσει το νύχι του κάποιος άλλος, ακούμε εδώ πέρα για καταδίκες, γίνεται ένας χαμός σε ολόκληρο τον κόσμο. Σήμερα, όμως, που σφάζουν κυριολεκτικά παιδιά, βρέφη, ανάπηρους, γυναίκες, τους πάντες, αυτούς που κρατάνε πέτρες ή και τίποτα -γιατί τα βρέφη δεν κρατάνε τίποτα και τα σφάζουν- δεν έχουμε ακούσει τίποτα. Μάλλον, η Νέα Δημοκρατία έχει παρασυρθεί εδώ πέρα από τα κιπά του Γεωργιάδη και του Υπουργού Δημοσίας Τάξης του Δένδια και όλων των υπολοίπων εδώ πέρα της σαπίλας, της μασονοδεξιάς και δεν βρήκε καμία λέξη.

Έχω εδώ να δείξω και να καταθέσω στα Πρακτικά μια φωτογραφία του Αδώνιδος Γεωργιάδη που κρατά ένα πλακάτ σε ένα εβραϊκό νεκροταφείο και λέει «Γιατί;». Περιμένω τον κ. Γεωργιάδη να βγάλει εδώ ένα αντίστοιχο πλακάτ, που να λέει «Γιατί οκτώ μωρά σφαγιάστηκαν και δεκάδες άλλα άτομα σκοτώθηκαν, χωρίς κανένα λόγο;».

(Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω μια άλλη φωτογραφία που λέει: «Τσίπρας χωρίς καρέκλα με παλαιστινιακή μαντήλα». Και από κάτω λέει: «Τσίπρας με καρέκλα με τον πρόεδρο του Ισραήλ».

(Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, εάν έρθει ο κ. Τσίπρας να μιλήσει, να μας πει, κύριε Υπουργέ: Είναι με τη μαντήλα ή με το κιπά στο κεφαλάκι; Να μας τα πείτε αυτά σήμερα για τις σφαγές εσείς οι ανθρωπιστές.

Είναι και άλλα εδώ από το site της Χρυσής Αυγής. Μπείτε και δείτε φωτογραφίες που τις κρύβετε.

(Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα βλέπετε τα μωράκια εδώ; Τα σφάζουν, κύριε Υπουργέ, αλλά καμμία λέξη! Μία ώρα μετά, λέω δεν μπορεί, κάποιος θα πει. Είσαστε όλοι ανθρωπιστές, ρε γαμώτο, εδώ πέρα, πείτε μια κουβέντα για αυτά τα παιδιά! Δεν έχετε να πείτε τίποτα. Το μόνο που έχει να πει η Νέα Δημοκρατία, ο Βαρβιτσιώτης, είναι ότι αυτό το νομοσχέδιο, λέει, θα το ψηφίζαμε, εάν το φέρνατε ένα χρόνο πριν.

Τι λέει αυτό το νομοσχέδιο; Για επίσπευση του ασύλου. Ας το φέρνατε, κύριε Υπουργέ, ένα χρόνο πριν να το ψήφιζε και η Νέα Δημοκρατία, να τελειώνουμε. Γιατί τους κάνετε τέτοια πράγματα;

Λέει: άτυχοι άνθρωποι. Συνεχώς μιλούσε για τα ανθρώπινα δικαιώματα αυτών των άτυχων ανθρώπων. Όχι, άτυχοι άνθρωποι είναι οι Έλληνες που ζουν εδώ στην πατρίδα τους και έχουν εσάς για Κυβέρνηση και αυτούς εδώ για Αντιπολίτευση! Αυτοί είναι οι άτυχοι άνθρωποι, που αναφερόταν δεκαπέντε φορές ο Βαρβιτσιώτης της Νέας Δημοκρατίας.

Λέει: Γιατί δεν καθαρίζετε το Πεδίον του Άρεως και την Ομόνοια; Μας το παίζει και μάγκας! Ποιος; Μια φορά καθάρισε το πεδίον του Άρεως και η Ομόνοια, τότε που πήγε να πιει αυτός ο αχρείος, ο Σαμαράς, μαζί με τον Δένδια, καφέ στην Ομόνοια. Πότε άλλοτε καθάρισε η Ομόνοια; Βλέπω ότι έχετε φύγει κιόλας. Πού να ακούσετε εδώ πέρα τις αλήθειες;

Έχετε κάνει την Ελλάδα, εκτός από οικονομικό προτεκτοράτο, και αποθήκη λαθρομεταναστών. Γιατί βέβαια, είναι, και πολλά τα λεφτά. Αυτά δεν πρέπει να τα ξεχνάμε. Οι ΜΚΟ παίζουν πάρα πολύ μεγάλο ρόλο σ’ αυτό που ονομάζετε εσείς μεταναστευτικό και εμείς λαθρομεταναστευτικό. Έχετε χαρίσει γη και ύδωρ στις ΜΚΟ.

Βλέπουμε εδώ στο νομοσχέδιο πάρα πολύ ωραία πράγματα, πολύ προοδευτικά. Γίνεται λόγος, για παράδειγμα, περί μελών οικογενείας του πρόσφυγα, που περιλαμβάνει μεταξύ άλλων –ακούστε, τι ωραία!- ανήλικα άγαμα τέκνα του, ανεξαρτήτως εάν γεννήθηκαν σε γάμο ή εκτός γάμου των γονέων τους ή είναι υιοθετημένα. Έρχεται ο άλλος τώρα με τη βάρκα, έχει σκίσει τα διαβατήρια και βέβαια δεν μπορούμε να ξέρουμε ούτε από πού προέρχονται αυτά τα παιδιά ούτε ποιανού είναι. Βέβαια, δεν υπάρχει πρόβλεψη για εξέταση DNA. Μπορεί αυτά τα παιδιά να θεωρηθούν ότι είναι οικογένεια με αυτόν, ο οποίος αυτός, όμως, κύριε Υπουργέ, μπορεί να είναι μαστροπός και αυτά τα παιδιά μπορεί να τα εκδίδει στα hot spots. Μη μου πείτε ότι δεν τα έχετε ξανακούσει αυτά, κύριε Υπουργέ. Προς Θεού, κύριε Υπουργέ! Μη μου πείτε ότι δεν έχετε ακούσει για παιδική πορνεία στα hot spots. Αυτά τα παιδιά εδώ πέρα που λέτε ότι δεν ξέρετε πού ανήκουν, αυτά τα παιδιά εκδίδουν εκεί πέρα. Δεν έχει για τους λαθρομετανάστες καμμία αξία η ανθρώπινη ζωή, η ανθρώπινη αξιοπρέπεια, η παιδική ψυχή. Δεν ξέρω πώς αλλιώς να σας το πω, μπας και σας κεντρίσω καμία φλέβα ανθρωπισμού!

Τυχαία, βέβαια, αυτά τα προβλήματα που ακούμε τώρα, που υποτίθεται ότι τα λύσατε στην Πάτρα, σε μια βδομάδα το ίδιο θα είναι στην Πάτρα και στη Μυτιλήνη. Όλως τυχαίως είναι δυο δήμοι όπου ανθεί, για να το πω κομψά, η Αριστερά. Σε αυτούς του δήμους, βέβαια, έχει γίνει πανηγύρι με τους λαθρομετανάστες. Άντρο εγκληματικότητας είναι όλα τα hot spots, σε ολόκληρη την Ελλάδα. Διακίνηση ναρκωτικών, παιδική πορνεία και τελευταία ανακάλυψαν όλα τα ΜΜΕ και παίζουν και εμπόριο όπλων. Εξοπλίζονται, λέει, και αρχίζουν και τρομάζουν οι δημοκράτες, ότι εξοπλίζονται. Σοβαρά, τώρα το μάθατε ότι εξοπλίζονται και ότι όλα αυτά τα χρόνια έχουμε δημιουργήσει μια πέμπτη φάλαγγα που, εάν κάποιος την πυροδοτήσει, θα στραφεί εναντίον των Ελλήνων; Δεν τα έχετε ξανακούσει βέβαια αυτά. Πηγαίνετε συνέχεια στα hot spots, αλλά δεν βλέπετε εσείς ούτε όπλα ούτε ναρκωτικά ούτε πορνεία. Τίποτα δεν βλέπετε.

Μέλη της οικογένειας, βέβαια, ο σύζυγος ή ο εκτός γάμου, λέει, σύντροφός του, με τον οποίο διατηρεί σχέση δεόντως αποδεδειγμένη. Μου έρχεται στο μυαλό πώς μπορεί να αποδειχθεί μια τέτοια σχέση, αλλά δεν θα το πω, γιατί θα υποβιβάσω το ήδη υποβιβασμένο Κοινοβούλιο.

Με ποιον τρόπο, λοιπόν, ο ανήλικος που συνοδεύεται από ενήλικο συγγενή, που ασκεί στην πράξη την φροντίδα του, θα σας πείσει ότι είναι πράγματι συγγενής του και όχι προαγωγός του; Με ποιον τρόπο θα διαπιστώσετε εάν αποτελούν οικογένεια ενός μουσουλμάνου οι τέσσερις γυναίκες που φέρνει μαζί του; Θα επιτρέπεται αυτή η μορφή συμβίωσης που έρχεται σε πλήρη αντίθεση με το Σύνταγμα και τον Αστικό Κώδικα;

Στο πλαίσιο αυτό στο άρθρο 2 βλέπουμε και την έννοια του εκπροσώπου ασυνόδευτου ανηλίκου, που δεν είναι άλλος από την ΜΚΟ που μπορεί νόμιμα να διαχειρίζεται κατά βούληση, χωρίς να έχει καμμία απολύτως αρμοδιότητα, πιστοποίηση ή κρατικό έλεγχο, την τύχη, το σώμα και την προσωπικότητα του ανήλικου λαθρομετανάστη. Μήπως εσείς οι ανθρωπιστές της Κυβέρνησης δεν μάθατε τίποτα για την προσφορά αυτών των ΜΚΟ στην Αφρική, που μέλη τους συνελήφθησαν για trafficking, εμπορία οργάνων και ασέλγεια σε ανηλίκους; Δεν συμβαίνουν αυτά, βέβαια, επί ελληνικού εδάφους. Προς Θεού!

Το άρθρο 6, αναφερόμενο στα επίσημα έγγραφα του αλλοδαπού, στην παράγραφο 2 δέχεται ότι μπορεί να χορηγηθεί ταξιδιωτικό έγγραφο όταν ανακύπτουν σοβαροί ανθρωπιστικοί λόγοι. Καλά, τι παραθυράκια έχετε βάλει εδώ πέρα για να δώσετε άσυλο στους πάντες; Γιατί πλέον όλοι αυτοί με τα επιδόματα που τους δίνετε δεν θέλουν να φύγουν. Δεν θέλουν να πάνε πουθενά. Εδώ θέλουν να μείνουν. Τους βλέπετε. Αράζουν, παίρνουν τα επιδόματα, δύο και τρία επιδόματα ο καθένας, φως, νερό, τηλέφωνο δωρεάν. Τώρα και με το σύστημα αυτό που επιδοτείται από τις Μη Κυβερνητικές Οργανώσεις τουΣόρος–«Praksis», «Estia», δεν θυμάμαι πώς λέγεται- τους βάζετε και στα σπίτια των Ελλήνων και τα νοικιάζετε με πάρα πολύ καλά ενοίκια. Τα δίνουν οι ταλαίπωροι οι Έλληνες. Τόσο τους κόβει και αυτών που σας τα νοικιάζουν. Έτσι, τους έχετε διασπείρει σε ολόκληρη την ελληνική επικράτεια.

Σπίτι, λοιπόν, δωρεάν. Ποιος Έλληνας έχει σπίτι δωρεάν; Φως, νερό, τηλέφωνο δωρεάν. Κανένας Έλληνας. Επιδόματα για να πηγαίνουν με τις κάρτες τους να ψωνίζουν ό,τι θέλουν. Πράγματα αδιανόητα για τον μέσο Έλληνα που πρέπει να δουλεύει δώδεκα ώρες την ημέρα μπας και βγάλει τα 400 ευρώ, τα οποία ο λαθρομετανάστης έχει έτοιμα την πρώτη του μήνα στην καρτούλα του και με όλα τα έξοδά του πληρωμένα. Και βέβαια, για ανθρωπιστικούς λόγους. Πάρα πολύ ωραία. Θα υπάρχει αυτό το παράθυρο να δίνεται σε όλους άσυλο.

Δωρεάν, βέβαια, τα νοσοκομεία για όλους. Έχετε πάει σε κανένα νοσοκομείο να δείτε με τι τσαμπουκά μπαίνουν μέσα οι λαθρομετανάστες και παίρνουν τη σειρά των Ελλήνων; Έχετε δει λοιμώδη νοσήματα, τα οποία είχαν εξαφανιστεί τόσα χρόνια κι έχουν επανέλθει στην πατρίδα μας; Δεν τα ξέρετε ούτε αυτά.

Βέβαια, και η Νέα Δημοκρατία είχε ένα σημείο που έλεγε ότι γι’ αυτούς που υποτίθεται έχουν βασανιστεί θα χρειαζόταν ένα χαρτί από δημόσιο νοσοκομείο. Και βγήκαν εδώ πέρα κάποιοι αριστεριστές και λένε «όχι, να είναι από γιατρό από ΜΚΟ που έχει την τεχνογνωσία». Και βγήκε ο αγορητής της Νέας Δημοκρατίας, που κόπτεται και δήθεν καταψηφίζει και λέει «ναι βέβαια, θα πρέπει, γιατί αυτοί οι γιατροί έχουν την τεχνογνωσία». Θα πρέπει ο γιατρός της ΜΚΟ να δίνει αυτό το χαρτί, ούτως ώστε να παρατείνεται η διαμονή αυτού του λαθρομετανάστη.

Σε κάποιο άλλο σημείο υποτίθεται ότι δίνετε αποζημιώσεις. Βέβαια, αυτά που εξαιρείτε από τις αποζημιώσεις στα τρία σημεία που θα τις δίνατε σημαίνει ότι δεν πρόκειται να δώσετε ποτέ καμμία αποζημίωση σε κανέναν Έλληνα. Η Νέα Δημοκρατία βέβαια έχει πάρα πολλούς λόγους να θέλει να γίνεται όλο αυτό το πάρτι γιατί η αδελφή του Προέδρου της έχει την «ActionAid», η οποία διαχειρίζεται ένα κομμάτι, να το πω πολύ κομψά, του λαθρομεταναστευτικού. Οπότε βέβαια τα συμφέροντά της είναι και οικονομικά.

Με τους λαθρομετανάστες, αυτούς που έχετε φέρει εδώ, λέτε «ίσα δικαιώματα στην εργασία». Από πού κι ως πού αυτός που ήρθε λαθραία στην πατρίδα μας να έχει ίσα δικαιώματα με τον Έλληνα εργάτη που μοχθεί εδώ πέρα, που πρέπει να μεγαλώσει τα παιδιά του, που είναι οι ρίζες του, που είναι η οικογένειά του, το χώμα που πατάει; Και να έχουν τα ίδια δικαιώματα στην υγεία, στην παιδεία; Από πού κι ως πού να έχουν τα ίδια δικαιώματα αυτοί που έχουν εισβάλει στην πατρίδα μας; Και το λέτε εδώ πέρα και δεν ντρέπεστε.

Η ανεργία, βέβαια, θα ήταν πολύ λιγότερη, εάν είχαν φύγει όλοι αυτοί από εδώ. Τα ασφαλιστικά ταμεία δεν θα κατέρρεαν. Τα εργασιακά δικαιώματα, που κόπτεστε εσείς και οι πιο αριστεροί ακόμα, δεν θα είχαν φτάσει εκεί που έχουν φτάσει σήμερα, να πεινάνε οι Έλληνες και να τρέχουν για ένα ξεροκόμματο στον οποιοδήποτε εργοδότη θα τους εκμεταλλευτεί.

Το σενάριο για το 2050 όλων των στατιστικών υπηρεσιών στην Ελλάδα και σε ολόκληρη την Ευρώπη διαβάστε να δείτε τι λέει. Λέει ότι το 2050 η Ελλάδα θα έχει πληθυσμό περίπου οκτώ με εννέα εκατομμύρια. Τα δύο τρίτα από αυτά θα έχουν γεννηθεί στην Ελλάδα. Όμως προσέξτε τι σημαίνει ότι θα έχουν γεννηθεί στην Ελλάδα. Σημαίνει ότι βάζει μέσα και αυτούς που γεννιούνται σήμερα εδώ. Όμως το 2017, για παράδειγμα, που είναι η τελευταία επίσημη καταγραφή, πέθαναν εκατόν είκοσι χιλιάδες άνθρωποι, που 99,9% ήταν Έλληνες. Αυτοί που φέρνετε εσείς εδώ δεν είναι σε καμιά ηλικία υπέργηρη. Είναι δεκαοκτώ με σαράντα ετών και άντρες οι περισσότεροι ή και οι γυναίκες που έρχονται, όλως τυχαίως, είναι σε περίοδο εγκυμοσύνης για να γεννήσουν εδώ, ούτως ώστε να πάρουν τα επιδόματα που τόσο ωραία και απλόχερα του δίνετε. Πέθαναν, λοιπόν, εκατόν είκοσι χιλιάδες άνθρωποι. Από αυτούς το 99,9% ήταν Έλληνες και γεννήθηκαν ενενήντα χιλιάδες, που οι περισσότεροι, δυστυχώς, από αυτούς ήταν ξένοι.

Φανταστείτε, λοιπόν, εάν πάει έτσι -που έτσι και χειρότερα θα πάει, σύμφωνα με τα στατιστικά-, το 2050 η Ελλάδα δεν θα υπάρχει όπως την ξέρουμε σήμερα. Ο πληθυσμός της θα έχει αντικατασταθεί σχεδόν ολοκληρωτικά από λαθρομετανάστες. Αυτό, βέβαια, εσάς και τα σχέδια της παγκοσμιοποίησης, που τώρα βρίσκονται στο τελικό τους στάδιο και εσείς τα εξυπηρετείτε με τον καλύτερο δυνατό τρόπο, σας εξυπηρετεί. Δεν θα υπήρχε κανένας καλύτερος από τον Τσίπρα για να εφαρμόσει αυτά που εφαρμόζονται τα τελευταία χρόνια στην πατρίδα μας.

Έχετε περάσει πράγματα αδιανόητα, που θα τα σκεφτόμασταν και θα τρομάζαμε, θα μας σηκωνόταν η τρίχα και σήμερα τα θεωρούμε φυσιολογικά. Μάλιστα, απ’ ό,τι διάβαζα σε ένα ενημερωτικό που μας έρχεται, σήμερα έχουν συγκέντρωση από έξω κάτι ακροαριστεροί για περισσότερα δικαιώματα στους λαθρομετανάστες. Αντί να είναι απ’ έξω ένα εκατομμύριο Έλληνες, να έχουν ξυπνήσει ένα εκατομμύριο Έλληνες και να πουν «Ώπα, ρε παιδιά, τι άλλο θα περάσετε; Πού αλλού θα φτάσετε αυτή τη δύσμοιρη πατρίδα;», θα είναι καμιά τριανταριά ταλαίπωροι που θα διαμαρτυρηθούν για ακόμη περισσότερα δικαιώματα στους λαθρομετανάστες. Αυτή είναι η κατάσταση στην ελληνική κοινωνία, δυστυχώς.

Κάντε, λοιπόν -πιο επίκαιρο από ποτέ- ένα δημοψήφισμα. Πολύ δημοκράτες είστε. Κάντε ένα δημοψήφισμα να δούμε τη γνώμη του ελληνικού λαού. Είναι ένα θέμα το οποίο αυτήν τη στιγμή μαστίζει την ελληνική κοινωνία και όσο πάει θα γίνεται και χειρότερο. Κάντε ένα δημοψήφισμα, δημοκρατικότατα, να δούμε την άποψη των Ελλήνων. Μπορεί οι Έλληνες να μην συμφωνούν με την πολιτική σας. Αυτό, κύριε Υπουργέ, καμμιά φορά έχει περάσει από το μυαλό σας, να πείτε δηλαδή «Είναι δέκα εκατομμύρια Έλληνες. Μπορεί να μην συμφωνούν με την πολιτική μας». Κάντε ένα δημοψήφισμα. Τόσο δημοκρατικό είναι.

Για να μην συνεχίσω, γιατί θα παρεκτραπώ σε αυτά τα θέματα, δυστυχώς -με απασχολούν πάρα πολύ και ως Έλληνα και ως οικογενειάρχη και ως πιστό θρησκευόμενο, με όλα αυτά που έχετε κάνει και στη θρησκεία μας- θα πω τη θέση της Χρυσής Αυγής, η οποία είναι: Άμεση απέλαση όλων των λαθρομεταναστών. Άντε, να εξετάσουμε εκεί μερικές περιπτώσεις που έρχονται οι άνθρωποι αυτοί από εμπόλεμη περιοχή. Οι υπόλοιποι δεν έρχονται από εμπόλεμες ζώνες. Άμεση επαναπροώθησή τους στις πατρίδες τους. Εμείς είμαστε ανθρωπιστές που τους θέλουμε στα σπίτια τους, όχι εσείς που τους θέλετε εδώ να κυκλοφορούν σε ξένη χώρα και να τα αρπάζουν.

Θα χρησιμοποιήσω μια φράση που χρησιμοποίησε και ένας γνωστός Έλληνας μουσικοσυνθέτης, που τον παρακολούθησα τελευταία. Είπε: «Είμαστε εναντίον όλων». Και εμείς, λοιπόν, είμαστε εναντίον όλων σας, όλων εσάς οι οποίοι έχετε καταστρέψει την πατρίδα μας. Η πατρίδα μας θα ξαναγεννηθεί, ο ελληνισμός θα ανατείλει, γιατί εμείς ως Χρυσή Αυγή θέλουμε το πιο απλό πράγμα: Στην Ελλάδα να έχουν αξία και να είναι πρώτα οι Έλληνες.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Ηλιόπουλο.

Τον λόγο έχει η κ. Μανωλάκου, εκ μέρους του ΚΚΕ για δεκαπέντε λεπτά.

**ΔΙΑΜΑΝΤΩ ΜΑΝΩΛΑΚΟΥ:** Το μεγαλύτερο σήμερα πρόβλημα στο προσφυγικό και μεταναστευτικό είναι ο διπλός εγκλωβισμός στα νησιά, σε άθλιες συνθήκες διαβίωσης και υγιεινής, ανύπαρκτες υγειονομικές υπηρεσίες, με εκρήξεις απελπισίας από τους εγκλωβισμένους, με επιπτώσεις στη ζωή των κατοίκων των γύρω περιοχών, άνθηση δουλεμπορικών κυκλωμάτων αλλά και με σημαντικό αριθμό πνιγμένων, ακόμα και παιδιών.

Η έκκληση φορέων για άμεση μεταφορά ανθρώπων από τα νησιά στην ηπειρωτική χώρα και για άμεση ενίσχυση παροχής υγείας στα νησιά έχει κυρίως αναφορά στον καταυλισμό της Μόριας με επτά χιλιάδες, όταν η χωρητικότητα είναι μόλις δυόμισι χιλιάδες άτομα, σε συνθήκες διαβίωσης με περιορισμένη παροχή ιατρικής βοήθειας, που αποτελούν μέγα κίνδυνο για την υγεία και τη ζωή των εγκλωβισμένων στο νησί.

Οι συνθήκες είναι επικίνδυνες και εντελώς ανθυγιεινές, ιδίως για τα παιδιά, όπως αναφέρει ο παιδίατρος και ιατρικός συντονιστής των «Γιατρών Χωρίς Σύνορα».

Αυτή είναι η κατάσταση σχεδόν σε όλα τα νησιά. Αυτά είναι τα αποτελέσματα καταπάτησης στοιχειωδών δικαιωμάτων προσφύγων, ξεριζωμένων, αλλά και οι συνέπειες από την εφαρμογή της κοινής δήλωσης Ευρωπαϊκής Ένωσης - Τουρκίας, που εμείς από την αρχή καταγγείλαμε και δυστυχώς επαληθευτήκαμε.

Γιατί είναι μία επικίνδυνη, απαράδεκτη και απάνθρωπη συνθήκη και αποτέλεσμα ενός παζαριού της λυκοσυμμαχίας της Ευρωπαϊκής Ένωσης με την άρχουσα τάξη της Τουρκίας.

Εσείς συνεχίζετε με πάθος την εφαρμογή της και μέσα από αυτό το νομοσχέδιο και μάλιστα εμφανίζετε το μαύρο άσπρο. Μήπως το ίδιο δεν κάνετε και με τη «δίκαιη ανάπτυξη»; Μόνο για τα κέρδη των επιχειρηματιών!

Συνεπώς δεν λύνετε τα προβλήματα των εγκλωβισμένων στην Ελλάδα ούτε πρόκειται να σταματήσουν να έρχονται πρόσφυγες και μετανάστες και ταυτόχρονα καταπατάτε δικαιώματα κατατρεγμένων προσφύγων από τη φωτιά του ιμπεριαλιστικού πολέμου.

Αυξάνονται οι ταρίφες δουλεμπόρων και τα κυκλώματα, αλλά και ο αριθμός των νεκρών προσφύγων και μεταναστών. Ταυτόχρονα, ενισχύθηκε η προκλητικότητα της τουρκικής Κυβέρνησης απέναντι στο Κυπριακό, αλλά και στα κυριαρχικά δικαιώματα της χώρας στο Αιγαίο. Έτσι είναι, όταν η τουρκική Κυβέρνηση αναγορεύεται σε φερέγγυο συνομιλητή, που παίρνει μάλιστα μερικά δισεκατομμύρια και απειλεί διεκδικώντας το μισό Αιγαίο! Αν και είναι πέρα για πέρα αφερέγγυος, όμως ήδη ο στρατός της έχει μπει σε τρίτες χώρες, την Κύπρο, την Συρία στο Αφρίν και στο Ιράκ.

Το νομοσχέδιο, λοιπόν, δεν δίνει λύσει στον διπλό εγκλωβισμό, αλλά τον διαιωνίζει με πρόσθετους, αντιδραστικούς όρους και με το άρθρο 7. Όμως ο γεωγραφικός προσδιορισμός, δηλαδή ο διπλός εγκλωβισμός, σημαίνει περιορισμό της προσωπικής ελευθερίας. Καταπατάτε βασικά δικαιώματα και τα ενισχύετε με κανονιστικού χαρακτήρα απόφαση του διευθυντή υπηρεσίας ασύλου.

Ωστόσο, θεωρούμε απάνθρωπο και βάρβαρο, εάν κάποιος δεν υπακούσει στον γεωγραφικό περιορισμό να στερείται κάθε παροχή υλικών συνθηκών υποδοχής.

Πρέπει να δείχνετε περισσότερη ευαισθησία. Κανείς δεν μπορεί να στερηθεί τη στέγαση και τη σίτιση. Τον καταδικάζετε σαν το σκυλί στο αμπέλι. Και καθόλου τυχαία η Πρόεδρος της Ένωσης Διοικητικών Δικαστών ανέφερε ότι για τέτοια ζητήματα που άπτονται της αξίας του ανθρώπου δεν θα πρέπει να συζητάμε για διακοπή παροχών.

Επίσης, να επισημάνω ότι είναι ομόφωνη η θέση των δημάρχων των νησιών ενάντια στο άρθρο 7 αλλά και πολλών φορέων, γιατί είναι η αιτία των εκρηκτικών προβλημάτων που έχουν.

Εμείς επαναλαμβάνουμε τη θέση μας για απεγκλωβισμό άμεσα προσφύγων και μεταναστών από τα νησιά, τη μεταφορά τους στην ηπειρωτική Ελλάδα σε κέντρα φιλοξενίας, όπου εκεί θα γίνεται κατάθεση αιτημάτων για άσυλο, για να πάνε σε όποια χώρα επιθυμούν.

Όμως θα θέσουμε και το εξής ερώτημα: Πιστεύετε ότι θα σταματήσει η προσφυγιά, όταν έχουμε νέα φάση ιμπεριαλιστικής επιθετικότητας στη Μέση Ανατολή, με δεκάδες πυραυλικές επιθέσεις από ισραηλινά δολοφονικά πολεμικά αεροσκάφη, μετά την κατάπτυστη απόφαση των ΗΠΑ για αποχώρηση από τη διεθνή συμφωνία για το ιρανικό πυρηνικό πρόγραμμα;

Αλλά και τα ρήγματα που απειλούνται στην ευρωατλαντική «λυκοσυμμαχία», καθώς μεγαλώνουν οι αντιθέσεις για το ξαναμοίρασμα των αγορών και σφαιρών επιρροής, αποδεικνύουν τη νέα, επικίνδυνη όξυνση των ιμπεριαλιστικών ανταγωνισμών στη Μέση Ανατολή και την αύξηση των θυμάτων της προσφυγιάς.

Σε αυτό το κουβάρι των ανταγωνισμών κατά των λαών εμπλέκεται και η χώρα με ευθύνη της Κυβέρνησης ΣΥΡΙΖΑ - ΑΝΕΛ, που συσφίγγει ακόμα περισσότερο τις πολιτικοστρατιωτικές και οικονομικές σχέσεις με τον τρομοκράτη, το Ισραήλ, που δολοφονεί μαζικά ακόμα και αθώα γυναικόπαιδα και βρέφη, όπως ξαναέκανε χθες με νεκρούς και χιλιάδες Παλαιστίνιους τραυματίες. Η Κυβέρνηση δεν το καταδίκασε και είναι ντροπή. Το Υπουργείο Εξωτερικών απλώς το ανέφερε, όπως και η Ευρωπαϊκή Ένωση, μιλώντας για αυτοσυγκράτηση, εξισώνοντας το θύμα με τον θύτη. Έτσι είναι, αφού στο όνομα της γεωστρατηγικής αναβάθμισης εμπλέκει τη χώρα και τον λαό μας σε μεγάλες και επικίνδυνες καταστάσεις.

Σε ό,τι αφορά την υποδοχή των αιτούντων διεθνή προστασία προβλέπονται ορισμένα θετικά, που φοβόμαστε όμως ότι θα μείνουν στα χαρτιά, όπως παραδείγματος χάριν η υποχρέωση παροχής υλικών συνθηκών υποδοχής σε ανήλικους, ανεξάρτητα από την υποβολή αιτήματος ασύλου. Είναι θετικό, όπως και άλλα. Όμως η πραγματικότητα είναι μαύρη και ζοφερή.

Μιλάμε για το πιο ευαίσθητο τμήμα των προσφύγων και μεταναστών, δηλαδή τους ανήλικους και ειδικά τους ασυνόδευτους. Οι ασυνόδευτοι ανήλικοι υπολογίζονται από την Κυβέρνηση σε τρεις χιλιάδες τριακόσιους και από αυτούς μόνο οι χίλιοι εκατό, δηλαδή το 1/3, είναι σε ξενώνες. Η πλειοψηφία, μάλιστα, από αυτούς βρίσκονται σε ξενώνες των ΜΚΟ, ενώ οι δημόσιες δομές είναι σχεδόν ανύπαρκτες. Με αυτούς τι θα κάνει η Κυβέρνηση;

Αναφέρεστε στο νομοσχέδιο για προστασία των οικογενειών. Καλό είναι αυτό. Όμως τι θα κάνει η Κυβέρνηση για την οικογενειακή επανένωση όταν η Γερμανία που είναι η κυρίως χώρα που βρίσκεται κάποιο μέλος της οικογένειας του πρόσφυγα έχει βάλει απάνθρωπο και απαράδεκτο πλαφόν;

Στην εκπαίδευση των παιδιών των προσφύγων επικρατεί χάος. Τα προσφυγόπουλα στην ηπειρωτική Ελλάδα -γιατί στα νησιά είναι ανύπαρκτο το δικαίωμα στοιχειώδους εκπαίδευσης- άλλα πάνε στα πρωινά σχολεία ή στα διαπολιτισμικά, με ελάχιστες τάξης υποδομής και προσωπικό. Οι δομές εκπαίδευσης προσφυγόπουλων που κυρίως μένουν σε καταυλισμούς, σε απογευματινές τάξεις, δυστυχώς, ξεκινήσανε πολύ αργά, με προσλήψεις αναπληρωτών εκπαιδευτικών την τελευταία στιγμή, χωρίς διερμηνείς, χωρίς υλικοτεχνική υποδομή.

Να πω ότι υπάρχουν θετικά άρθρα και θα τα ψηφίσουμε, όμως θα σας πιέζουμε για την υλοποίησή τους. Ωστόσο απαράδεκτο είναι το άρθρο 10 όπου φυλακίζονται παιδιά ή έγκυες γυναίκες, είναι παραβίαση δικαιωμάτων, συνιστούν απάνθρωπη και εξευτελιστική μεταχείριση. Το επισημαίνει και ο Συνήγορος του Πολίτη ότι παραβιάζει το άρθρο 37 της Σύμβασης για τα Δικαιώματα του Παιδιού.

Επίσης, είναι σκληρό το άρθρο 19, με εξαίρεση την παράγραφο 5, γιατί περιορίζει ή διακόπτει τη σίτιση σε αιτούντες. Οι λόγοι θα πρέπει να εξετάζονται με περισσότερη λεπτομέρεια. Και εδώ να βάλω το εξής ερώτημα: Όταν δεν υπάρχει προσωπικό να εξυπηρετηθούν σύμφωνα με τα δικαιώματα που έχουν οι πρόσφυγες, τότε δεν παραβιάζονται τα δικαιώματά τους; Δεν μπορεί οι ξεριζωμένοι από ιμπεριαλιστικούς πολέμους να καταδικάζονται κιόλας σε στέρηση τροφής και στέγης, δηλαδή σε βασικά ανθρώπινα δικαιώματα.

Σε ό,τι αφορά τις τροποποιήσεις διαδικασιών ασύλου, προβλέπεται συγκρότηση ειδικών ομάδων εργασίας, που σημαίνει υπερεκμετάλλευση και εξόντωση του υπάρχοντος προσωπικού της Υπηρεσίας Ασύλου και χωρίς καμμία εγγύηση φυσικά για την αποδοτικότητα σε τέτοιους ρυθμούς απασχόλησης, αντί της επαρκούς κάλυψης των υφισταμένων κενών.

Μιλάμε για πάγιες ανάγκες, με σταθερό εκπαιδευόμενο και έμπειρο προσωπικό και μέριμνα για τα εργασιακά δικαιώματά τους. Πρέπει να προσληφθεί επιπλέον αριθμός καταρτισμένων υπαλλήλων και να συγκροτηθούν επιπλέον Επιτροπές Ασύλου, ώστε να επιταχυνθούν οι διαδικασίες ασύλου, χωρίς όμως αυτό να γίνεται σε βάρος των δικαιωμάτων εργαζομένων και αιτούντων άσυλο.

Όσον αφορά την τελεσίδικη απόφαση, πρόκειται για αντιδραστική διάταξη που περιστέλλει ακόμη περισσότερο δικαιώματα αιτούντων για διεθνή προστασία, αφού η προσφυγή στα διοικητικά δικαστήρια δεν τους προστατεύει πλέον από την απέλαση. Έτσι υπονομεύεται άμεσα το δικαίωμα προσφυγής στα διοικητικά δικαστήρια και ανοίγει ο δρόμος αθρόων απελάσεων σε πολύ σύντομο χρονικό διάστημα. Είπατε ότι θα φέρετε τροπολογία. Ακόμη δεν την είδαμε.

Όμως προκλητική είναι και η ενεργή ανάμειξη της Ευρωπαϊκής Υπηρεσίας Ασύλου και όλες οι διαδικασίες εξέτασης αιτήματος ασύλου, ενώ μέχρι τώρα αυτό περιοριζόταν στις κατά παρέκκλιση διαδικασίες συνόρων. Δίνετε τη δυνατότητα στο προσωπικό ευρωπαϊκής υπηρεσίας να προβαίνει σε κάθε διοικητική ενέργεια για τη διεκπεραίωση της αίτησης ασύλου. Δηλαδή, ξένο προσωπικό θα υποκαθιστά προσωπικό της δημόσιας Υπηρεσίας Ασύλου.

Επίσης, μειώνετε ακόμη περισσότερο τις προθεσμίες εξέτασης των αιτήσεων ασύλου για την ταχύρρυθμη διαδικασία. Ήταν ενενήντα ημέρες και τις πηγαίνετε στις τριάντα ημέρες.

Σε ό,τι αφορά τις ιατρικές εξετάσεις των αιτούντων, λέτε να γίνονται στα ΚΥΤ. Όμως με ποια υποδομή; Με τις ήδη τραγικές, έως ανύπαρκτες, υγειονομικές υπηρεσίες; Δηλαδή θα μείνει, στην κυριολεξία, στα χαρτιά.

Όμως, έχετε και fast track διαδικασίες για τις περιπτώσεις μεγάλου αριθμού αφίξεων και υποβολής αιτήσεων ασύλου στα λιμάνια, στους αερολιμένες ή στα ΚΥΤ. Μειώνετε ήδη την πολύ μικρή προθεσμία άσκησης προσφυγής στην περίπτωση που η απόφαση δεν επιδοθεί ή το δελτίο λήξει πριν από την έκδοση απόφασης. Από τις εξήντα ημέρες, πηγαίνει στις δεκαπέντε ημέρες.

Τελικά, οι προτεινόμενες ρυθμίσεις χειροτερεύουν την υπάρχουσα κακή κατάσταση. Ποιος είναι ο στόχος των ρυθμίσεων; Είναι οι fast track διαδικασίες ασύλου, εξαιτίας των οποίων ο αιτών διεθνή προστασία μπορεί πολύ εύκολα να χάσει το δικαίωμα για άσυλο και να μπει στα Κέντρα Κράτησης για απέλαση, κατά παράβαση κάθε έννοιας δικαίου ή ακόμη περισσότερο για μαζικές απελάσεις, γιατί οι μαζικές απελάσεις δεν γίνονταν μόνο με τις προηγούμενες κυβερνήσεις, αλλά και με τη σημερινή.

Στον Μεταναστευτικό Κώδικα γίνονται δικαιολογημένες αλλαγές, όπως προσαρμογή στο σύμφωνο συμβίωσης. Ωστόσο συνεχίζεται η τακτική νομιμοποίησης ενός μέρους των οικονομικών μεταναστών που ζουν και εργάζονται χρόνια στη χώρα μας με τη διαδικασία των «εξαιρετικών λόγων» που έχουν γίνει «λάστιχο», αντί για μία διαδικασία απλή και χωρίς εξοντωτικά παράβολα -τα περιμένουμε και αυτά σε τροπολογία- προωθώντας την έγκριση μιας μακροχρόνιας άδειας παραμονής.

Χρειάζεται μία γενναία στελέχωση των υπηρεσιών της τοπικής και αποκεντρωμένης διοίκησης, γενικότερα όλων των υπηρεσιών που είναι επιφορτισμένες με την παραλαβή των αιτημάτων και την εξέταση έκδοσης αδειών διαμονής, γιατί οι ουρές είναι μεγάλες. Επίσης, η άδεια διαμονής λόγω «εξαιρετικών λόγων» δεν μπορεί να ανανεωθεί για τον ίδιο λόγο για τον οποίο χορηγήθηκε αρχικά. Είναι άπαξ, όπως χαρακτηριστικά αναφέρεται, γεγονός πολύ άδικο και πρέπει να το πάρετε πίσω.

Ακόμη θεωρούμε ότι υπάρχει θέμα άνισης μεταχείρισης των μελών της οικογένειας των οικονομικών μεταναστών ως προς την ιατροφαρμακευτική περίθαλψη, που έγινε χειρότερη με τον ν.4529/2018, όπως σωστά επισημαίνεται και στις παρατηρήσεις της Εθνικής Επιτροπής για τα Δικαιώματα του Ανθρώπου.

Τέλος, σωστά αποζημιώνονται ζημιές σε περιουσίες από ορισμένους πρόσφυγες ή μετανάστες. Συμφωνούμε να υπάρξει ειδικό ταμείο και άμεση αποζημίωση, όμως πρέπει να το κάνετε.

Το Κομμουνιστικό Κόμμα Ελλάδας δεν θέλει κανένας του μόχθου να ξεριζώνεται από τον τόπο του. Θέλουμε τους λαούς όρθιους, να ζουν με ευημερία στην χώρα τους και να παλεύουν να απαλλαγούν από τους δυνάστες τους, γι’ αυτό διεκδικούμε -και πιέζουμε- μέτρα άμεσης ανακούφισης και αλληλεγγύης στους ξεριζωμένους, άμεση χορήγηση ταξιδιωτικών εγγράφων σε πρόσφυγες και μετανάστες και να ταξιδέψουν στις χώρες που επιθυμούν, να ζουν σε κατάλληλους δημόσιους χώρους προσωρινής φιλοξενίας με επαρκή σίτιση και ιατροφαρμακευτική περίθαλψη.

Και για τους μετανάστες, όμως, που ζουν και εργάζονται χρόνια στη χώρα μας ζητάμε πλήρη και ίσα δικαιώματα με τους Έλληνες συναδέλφους τους. Όμως όσο θα υπάρχουν εστίες ιμπεριαλιστικών πολέμων και καπιταλιστική κυριαρχία που εξαθλιώνει λαούς, το πρόβλημα θα γιγαντώνει. Γι’ αυτό λύση είναι η πάλη ενάντια στο βάρβαρο καπιταλιστικό εκμεταλλευτικό σύστημα που γεννά πολέμους, φτώχεια και προσφυγιά.

Καταψηφίζουμε και για τις τροπολογίες θα τοποθετηθούμε στη δευτερολογία μας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μανωλάκου.

Τον λόγο έχει ο κ. Κωνσταντίνος Κατσίκης, ειδικός αγορητής από τους Ανεξάρτητους Έλληνες, για δεκαπέντε λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό υπό ψήφιση σχέδιο νόμου λειτουργεί αθροιστικά προς την κατεύθυνση των δομικών μεταρρυθμίσεων που προωθεί η Κυβέρνηση ΣΥΡΙΖΑ - ΑΝΕΛ.

Το εγχείρημα αυτό στη συγκεκριμένη περίπτωση υποστηρίζεται από την ενσωμάτωση δύο κοινοτικών οδηγιών στο εθνικό μας δίκαιο. Η ενσωμάτωση αυτή δεν αποτελεί μια απλή νομοθετική προσαρμογή, αποτελεί συνάμα και μια προσπάθεια επίλυσης θεμάτων μέσα από την ανθρωπιστική ματιά, γιατί πρέπει όλοι να κατανοήσουμε πως μια νομοθέτηση είναι ορθή μόνο όταν έχει ανθρώπινο πρόσημο. Και η σημερινή έχει. Έχει γιατί προσφέρει σε ανθρώπους κατεστραμμένους και κυνηγημένους τη δυνατότητα επανεκκίνησης της ζωής τους, γιατί κανείς δεν εγκαταλείπει την πατρίδα του με τέτοιο μαζικό τρόπο εάν σε αυτήν διαβιοί τουλάχιστον ανεκτά. Την εγκαταλείπει όταν συνειδητοποιήσει ότι κινδυνεύει το σπουδαιότερο αγαθό που του έχει χορηγηθεί, το αγαθό της ζωής.

Οι συζητήσεις που προηγήθηκαν στην επιτροπή, καθώς και η ακρόαση των φορέων αυτό που ανέδειξαν ήταν η επιθυμία και η πρόθεση όλων, θεσμικών και κοινωνίας, το κοινό καλό να αποτελέσει το κριτήριο της επίλυσης των προβλημάτων που έχουν ενσκήψει. Και αυτό πραγματώνεται μέσα από τις τροποποιήσεις που επέρχονται στις προϋποθέσεις εισόδου και διαμονής στην χώρα μας υπηκόων τρίτων χωρών.

Η συγκεκριμενοποίηση των προϋποθέσεων αυτών, που είναι αναγκαίες και απαιτητές για την υποδοχή στον ελλαδικό χώρο ατόμων αιτούντων διεθνή προστασία, καθιστά τη διαδικασία διαυγή και αντικειμενική. Η πρόβλεψη της διευθέτησης του ζητήματος της νόμιμης αναπλήρωσης του διευθυντή της Υπηρεσίας Ασύλου και της Αρχής Προσφυγών, καθώς και του διοικητή της Υπηρεσίας Υποδοχής και Ταυτοποίησης, συρρικνώνει τη γραφειοκρατία και διασφαλίζει τη συνέχεια της διοικητικής δράσης.

Η προτεραιοποίηση της μέριμνας των ανηλίκων καταφαίνεται από τις ρυθμίσεις του άρθρου 22, με τις οποίες κατοχυρώνεται η προστασία τόσο των ασυνόδευτων όσο και των χωρισμένων ανηλίκων, με γνώμονα πάντοτε το βέλτιστο συμφέρον τους.

Η αμελλητί ενημέρωση της πλησιέστερης εισαγγελικής αρχής, εφόσον διαπιστωθεί είσοδος στην ελληνική επικράτεια ασυνόδευτου ανηλίκου, ενεργοποιεί μια ομπρέλα προστασίας και διασφαλίζει την παραπομπή του σε κατάλληλες δομές φιλοξενίας ανάλογα με την ηλικία, το φύλο και την ωριμότητα του κάθε ανηλίκου.

Με την τοποθέτηση ασυνόδευτων ανηλίκων σε ανάδοχες οικογένειες, θέλω να ελπίζω όχι ομοφυλοφίλων, καλύπτεται η επιτακτική ανάγκη εναλλακτικών τρόπων στέγασης των παιδιών αυτών, ο αριθμός των οποίων έχει πενταπλασιαστεί κατά τη διάρκεια του τελευταίου έτους.

Για να διασφαλιστεί η ορθή άσκηση των δικαιωμάτων τους, αλλά ταυτόχρονα και η συμμόρφωση με τις υποχρεώσεις τους, κρίνεται αναγκαία η πρόβλεψη εκπροσώπησής τους. Ωστόσο, ο οριζόμενος εκπρόσωπος επιλέγεται με αυστηρά κριτήρια και δεν μπορεί να οριστεί πρόσωπο τα συμφέροντα του οποίου συγκρούονται ή ενδέχεται να συγκρουστούν με τα συμφέροντα του ασυνόδευτου ανηλίκου.

Η παρεχόμενη δυνατότητα πρόσβασης των ανηλίκων αλλοδαπών στο ελληνικό εκπαιδευτικό σύστημα με αναλογική εφαρμογή των προϋποθέσεων που ισχύουν για τους Έλληνες πολίτες, καθώς και η παροχή ενισχυτικών μέτρων διδασκαλίας που θα διευκολύνουν την ένταξή τους στο δημόσιο σύστημα εκπαίδευσης, τους κοινωνικοποιεί και τους θωρακίζει με αντιστάσεις που θα τους αποτρέψουν από εμπλοκή τους σε έκνομες ενέργειες.

Η παροχή δυνατότητας πρόσβασης στους ενήλικες σε παρακολούθηση προγραμμάτων επαγγελματικής κατάρτισης, τους εφοδιάζει με προσόντα που διευκολύνουν τη νόμιμη είσοδό τους στην αγορά εργασίας.

Οι ρηξικέλευθες ρυθμίσεις του άρθρου 7 συντάχθηκαν με κριτήριο τον απόλυτο σεβασμό στην ελευθερία του ατόμου και κατ’ επέκταση στην παροχή της δυνατότητας ελεύθερης κυκλοφορίας τους στην ελληνική επικράτεια. Ενδεχόμενος περιορισμός της ελεύθερης αυτής κυκλοφορίας θα μπορεί να πραγματοποιείται με απόφαση του διευθυντή της Υπηρεσίας Ασύλου μόνο όταν αυτό κρίνεται αναγκαίο για την ταχύτερη επεξεργασία και επιβεβλημένο για την αποτελεσματικότερη παρακολούθηση των αιτήσεών τους. Η παροχή υλικών συνθηκών υποδοχής και ειδικής μέριμνας σε όσους έχει επιβληθεί το μέτρο του περιορισμού και της στέρησης του ευεργετήματος της ελεύθερης κυκλοφορίας αποδεικνύει πως το μέτρο αυτό δεν είναι τιμωρητικού χαρακτήρα, αντίθετα δρα προς όφελος των αιτούντων διεθνή προστασία επειδή θα συντμήσει ουσιαστικά τον χρόνο διεκπεραίωσης των αιτήσεών τους και θα τους οδηγήσει συντομότερα στο επιθυμητό γι’ αυτούς αποτέλεσμα.

Η πρόβλεψη για την παροχή των υλικών συνθηκών, ακόμα και με τη μορφή οικονομικού βοηθήματος, θα εξασφαλίσει στους αιτούντες ένα επαρκές βιοτικό επίπεδο με σεβασμό στην προσωπική τους αξιοπρέπεια.

Η αυτοδιαχείριση των υλικών μέσων που τους παρέχονται στα κέντρα φιλοξενίας, στις ιδιωτικές κατοικίες, στα διαμερίσματα ή στα ξενοδοχεία που μισθώνονται για τον λόγο αυτό, επιτρέπει σε αυτούς την κατά το δυνατόν αυτόνομη διαβίωσή τους, εξασφαλίζοντάς τους μεγαλύτερη ατομική και οικογενειακή λειτουργικότητα.

Η ενιαία αντιμετώπιση όσων αιτούνται τις ίδιες παροχές επιβάλλει τη θέσπιση όρων και προϋποθέσεων για τη χορήγηση των παροχών αυτών, οι οποίοι ορθά, κατά τη γνώμη μας, τίθενται προκειμένου να διασφαλίσουν τη δίκαιη, ισόνομη και ισότιμη μεταχείριση όλων.

Ορθά επίσης προβλέπεται και ο περιορισμός ή η διακοπή των υλικών συνθηκών υποδοχής σε όποιον από τους αιτούντες παραβεί τους όρους και τις προϋποθέσεις με βάση τις οποίες του έχουν παρασχεθεί τα σχετικά ευεργετήματα.

Η συσσώρευση χιλιάδων εκκρεμών αιτήσεων επέβαλε τον εξορθολογισμό των διαδικασιών χορήγησης ασύλου και τη μείωση της προθεσμίας ταχύρρυθμης διαδικασίας σε τριάντα το πολύ ημέρες όταν οι αιτούντες προέρχονται από ασφαλή χώρα.

Στο Β΄ Μέρος και με τα άρθρα 25 έως 27 διαμορφώνεται ένα ενιαίο καθεστώς προσέλκυσης προσώπων σε ολόκληρη την Ευρωπαϊκή Ένωση, τα οποία μετακινούνται μεταξύ εταιρειών στο πλαίσιο ενδοεταιρικών μεταθέσεων, όπου τμήματα των ομίλων είναι εγκατεστημένα στην Ελλάδα ή σε άλλα κράτη της Ένωσης.

Θεσπίζεται η δυνατότητα διαμονής με δικαίωμα εργασίας. Προβλέπεται η οικογενειακή επανένωση, χωρίς διάστημα αναμονής, καθώς και το δικαίωμα κινητικότητας εντός της Ευρωπαϊκής Ένωσης, για εργασιακούς λόγους, σε επιχειρήσεις του ιδίου ομίλου.

Κύριος στόχος αυτού σημείου του σχεδίου νόμου είναι η ίση μεταχείριση των στελεχών και των υπαλλήλων αυτών με τους εργαζόμενους που αποσπώνται από επιχειρήσεις εγκατεστημένες σε κράτος-μέλος της Ευρωπαϊκής Ένωσης σε επιχειρήσεις άλλου κράτους-μέλους της στο πλαίσιο διεθνούς παροχής υπηρεσιών.

Με γνώμονα την ίση μεταχείριση διασφαλίζονται ανάλογοι όροι εργασίας σε σχέση με τους λοιπούς εργαζόμενους και θεσπίζονται εργασιακά δικαιώματα αντίστοιχα των ημεδαπών.

Οι διατάξεις της οδηγίας δεν υπεισέρχονται και δεν θίγουν την αρμοδιότητα του κράτους - μέλους να ρυθμίζει τις προϋποθέσεις εισδοχής πολιτών τρίτων χωρών στην επικράτειά του και να καθορίζει τον όγκο εισδοχής αυτών των σκοπούντων εργασία.

Η ενσωμάτωση της οδηγίας αναμένεται να επιδράσει ευεργετικά -θα έλεγα- μεγάλες επιχειρήσεις οι οποίες υλοποιούν επενδυτικά σχέδια στην Ελλάδα, επιτυγχάνοντας ευελιξία στην αξιοποίηση του ανθρώπινου δυναμικού.

Οι Ανεξάρτητοι Έλληνες, αντιλαμβανόμενοι τη σπουδαιότητα των συγκεκριμένων ρυθμίσεων, η θεσμοθέτηση των οποίων επιλύει σωρεία προβλημάτων που έχουν προκύψει από την πρωτόγνωρη μεταναστευτική ροή που διαχειρίζεται η ελληνική πολιτεία και τη διάρκεια της συνεχιζόμενης ακόμα ανθρωπιστικής κρίσης, υπερψηφίζουμε το παρόν νομοσχέδιο.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσίκη και για την οικονομία στον χρόνο.

Παρακαλώ, εάν μπορείτε, να τηρήσετε όλοι τους χρόνους, έτσι ώστε να μπορέσουμε μέχρι τις 20.00΄, που έχουμε υπολογίσει, να ολοκληρώσουμε τη συνεδρίαση.

Τον λόγο έχει η Υπουργός Πολιτισμού και Αθλητισμού κ. Λυδία Κονιόρδου για να αναπτύξει μία τροπολογία.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι, σήμερα κατατέθηκε στη Βουλή η τροποποίηση της διάταξης του άρθρου 54, παρ. 2α του ν.4481/2017, η οποία τροποποιούσε το άρθρο 18 του ν.2121/1993 για το δικαίωμα ιδιωτικής αναπαραγωγής και τη συνακόλουθη υποχρέωση των εισαγωγέων ή κατασκευαστών να καταβάλλουν στους δημιουργούς και άλλους δικαιούχους εύλογη αμοιβή για τη ζημία στην οποία υπόκεινται οι ίδιοι από την αντιγραφή των έργων τους για ιδιωτικούς σκοπούς.

Η αλήθεια είναι ότι δεν μας δόθηκε η ευκαιρία να διενεργήσουμε πλήρη δημόσια διαβούλευση για αυτό το θέμα, όπως θα θέλαμε, κατά την εκπόνηση του ν.4481/2017 και αυτό γιατί ο συγκεκριμένος νόμος έχει πάρα πολλά φλέγοντα ζητήματα τα οποία έπρεπε να αντιμετωπιστούν.

Όμως στην πράξη διαπιστώσαμε ότι δεν ήταν δίκαιη και ισορροπημένη η διάταξη αυτή και δεν λάμβανε υπ’ όψιν τα αιτήματα και των δύο πλευρών: από τη μία των δημιουργών και δικαιούχων δικαιωμάτων πνευματικής ιδιοκτησίας και συγγενικών δικαιωμάτων και από την άλλη των εταιρειών εισαγωγής και κατασκευής μηχανημάτων και αποθηκευτικών μέσων πρόσφορων για ιδιωτική αντιγραφή.

Για τον λόγο αυτό επικεντρωθήκαμε σε αυτό το ζήτημα εκ των υστέρων. Είναι ένα ζήτημα πολύ δύσκολο και επίκαιρο όχι μόνο για την Ελλάδα, αλλά και για ολόκληρη την Ευρωπαϊκή Ένωση. Αποτελεί -θα λέγαμε- έναν γόρδιο δεσμό. Η Ελλάδα, ωστόσο, είναι από τις χώρες εκείνες που καταβάλλουν τα λιγότερα για την ιδιωτική αναπαραγωγή στους οργανισμούς συλλογικής διαχείρισης. Και αναφέρομαι σε απόλυτα νούμερα - εισπράξεις και όχι κατ’ ανάγκη σε νομοθετικές προβλέψεις.

Σε σχέση με τους ηλεκτρονικούς υπολογιστές, σας θυμίζω ότι προβλέπονται στη νομοθεσία χωρών της Ευρωπαϊκής Ένωσης, όπως στη Γερμανία, στην Ιταλία, στην Ολλανδία, στην Πορτογαλία κ.λπ.. Στο σημείο αυτό δεν έχουμε αλλαγή, αλλά ισχύει ό,τι προβλέφθηκε και τον Ιούλιο του 2017.

Σε σχέση με τις εισπράξεις των οργανισμών από την ιδιωτική αναπαραγωγή, θα αναφερθώ ενδεικτικά σε κάποια νούμερα σε χώρες πληθυσμιακά παρόμοιες με την Ελλάδα, όπως η Αυστρία.

Η συνολική εύλογη αμοιβή που καταβλήθηκε το 2015 στους Οργανισμούς Συλλογικής Διαχείρισης ανήλθε περίπου σε 10 εκατομμύρια ευρώ. Στο Βέλγιο ανήλθε στα 25 εκατομμύρια ευρώ, στην Πορτογαλία στα 3,5 εκατομμύρια ευρώ, ενώ στην Ελλάδα, για το ίδιο έτος, τα ποσά εύλογης αμοιβής που καταβλήθηκαν εκ μέρους των υπόχρεων για όλα τα τεχνικά μέσα, συσκευές και υλικούς φορείς και αποθηκευτικά μέσα, ήταν συνολικά περίπου 1,5 εκατομμύριο ευρώ.

Τα ποσά αυτά για τα έσοδα Οργανισμών Συλλογικής Διαχείρισης από την εύλογη αμοιβή βασίζονται σε δημοσιευμένες εκθέσεις παγκόσμιων Οργανισμών όπως η «CISAC» και η «WIPO», και στα οικονομικά στοιχεία των Οργανισμών Συλλογικής Διαχείρισης στην Ελλάδα και είναι αδιαμφισβήτητα.

Σε γενικές γραμμές καταλήξαμε στα εξής: Διευκρινίσαμε στο νόμο ότι στην εύλογη αμοιβή δεν υπόκεινται όλα τα μέσα, αλλά μόνον εκείνα που είναι πρόσφορα για την αναπαραγωγή ήχου και εικόνας. Τα τεχνικά μέσα τα οποία εκ κατασκευής δεν είναι πρόσφορα προς ιδιωτική χρήση, καθώς και αυτά τα οποία προδήλως δεν προορίζονται για ιδιωτική χρήση, δεν υπόκεινται στην εύλογη αμοιβή. Αυτό ήταν ένα πάγιο αίτημα του ΣΕΠΕ, συμβαδίζει με την ενωσιακή νομολογία και δημιουργεί ασφάλεια στην αγορά.

Ταυτόχρονα, εξαιρέσαμε από την εύλογη αμοιβή όλα τα αποθηκευτικά μέσα χωρητικότητας 4GB και κάτω. Θα μπορούσε να υπάρξει πολύς διάλογος στο σημείο αυτό για το εάν το 4GB είναι ένα όριο δίκαιο ή όχι. Ωστόσο θα ήθελα να επισημάνω ότι η εύλογη αμοιβή είναι ποσοστιαία, γεγονός που σημαίνει ότι τα μικρά αποθηκευτικά μέσα πληρώνουν λιγότερο και τα μεγαλύτερα περισσότερο. Οπότε υπάρχει μία αναλογικότητα.

Η βασική αρχή στην οποία στηρίζεται ο νόμος, είναι ότι εάν δεν είναι σαφές για ένα μέσο εάν προορίζεται για ιδιωτική χρήση ή όχι, το μέσο αυτό καταβάλλει και ο τελικός αγοραστής μπορεί να αξιώσει την επιστροφή του ποσού που έχει καταβάλλει. Τον μηχανισμό αυτό οφείλουν να προβλέπουν και να αναρτούν στην ιστοσελίδα τους οι οργανισμοί, ενώ η αίτηση από τον επιχειρηματία ή τον επαγγελματία θα γίνεται σε έναν Οργανισμό Συλλογικής Διαχείρισης που αναλαμβάνει αυτή τη διαχείριση, αντί σε όλους όσους έχουν λάβει ποσοστό του ποσού.

Τα tablets και τα smartphones τίθενται εκτός της έννοιας των ηλεκτρονικών υπολογιστών, αλλά προβλέπονται ρητά στο νόμο και υπόκεινται σε αμοιβή 2%, αντίστοιχη με αυτή των ηλεκτρονικών υπολογιστών, ανεξάρτητα από τη μνήμη RAM. Η μνήμη υπήρχε ως κριτήριο στον ν.4481/2017. Ωστόσο δεν ήταν ένα κριτήριο κατάλληλο και για τον λόγο αυτό την καταργήσαμε.

Πιο συγκεκριμένα η εύλογη αμοιβή στο νόμο ορίζεται ως εξής: 2% επί της αξίας ηλεκτρονικών υπολογιστών, tablets και τα smartphones, 4% σε φωτοτυπικές συσκευές, σαρωτές, εκτυπωτές και χαρτί κατάλληλο για φωτοτυπίες, 6% σε αποθηκευτικά μέσα άνω των 4GB, σε συσκευές εγγραφής ήχου και εικόνας, μαγνητικές ταινίες ή άλλους υλικούς φορείς πρόσφορους για την αναπαραγωγή ήχου ή και εικόνας.

Σας θυμίζω ότι με το προηγούμενο καθεστώς τα smartphones υπάγονταν στο 6% αντί για το 2%. Αυτό άλλαξε και μάλιστα αναδρομικά.

Εξορθολογήσαμε το σύστημα υποβολής υπευθύνων δηλώσεων εκ μέρους των οφειλετών και πλέον υποβάλλονται τακτικά ανά ημερολογιακό τρίμηνο και δεν υπάρχει η δυνατότητα από τους Οργανισμούς Συλλογικής Διαχείρισης να ζητούν εντός εξαμήνου υποβολή νέας υπεύθυνης δήλωσης, ούτε κάθε μήνα υποβολή αυτής σε περίπτωση μη συμμόρφωσης οφειλέτη σε καταδικαστική απόφαση για υποβολή υπεύθυνης δήλωσης.

Επίσης, καταργούμε τον διπλασιασμό της οφειλόμενης αμοιβής σε περίπτωση καθυστέρησης υποβολής της δήλωσης για την αξία των εισαγομένων ειδών, διότι θεωρήσαμε ότι ήταν ιδιαίτερα επαχθής.

Κλείνοντας, θα ήθελα να παρατηρήσω τα εξής: Δεν εξαιρέσαμε κανένα μηχάνημα ή αποθηκευτικό μέσο που είναι πρόσφορο για ιδιωτική αναπαραγωγή πλην των αποθηκευτικών μέσων των 4GB και κάτω. Θεωρούμε ότι σε μία δύσκολη για τους δημιουργούς και άλλους δικαιούχους περίοδο, αυτό θα τους δώσει μία ανάσα, ώστε να αυξήσουν τα έσοδά τους.

Πέρα απ’ αυτό, είναι και δίκαιο διότι τα έργα τους αναπαράγονται κατά κόρον και ένα πολύ μικρό μόνο ποσοστό κέρδους φτάνει στα χέρια τους. Δεν μιλώ για τα έργα που πειρατεύονται. Γι’ αυτά μιλήσαμε στην επιτροπή για τις παραβιάσεις στο διαδίκτυο.

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, αν θέλετε, ολοκληρώστε σιγά, σιγά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ολοκληρώνω, κύριε Πρόεδρε.

Θεωρούμε ότι ο συνδυασμός των δύο μέτρων θα φέρει άνθηση στο χώρο. Και η άνθηση αυτή δεν θα έχει αντίκτυπο μόνο στους ίδιους τους δημιουργούς και δικαιούχους, αλλά και σε ολόκληρη την κοινωνία και τον πολιτισμό και σε τελευταία ανάλυση σε όλους μας.

Από την άλλη, θεωρώ ότι μία σαφής διάταξη με μηχανισμούς επιστροφής αχρεωστήτων και με αναλογικές μόνο και όχι υπερβολικές κυρώσεις, βοηθάει και τις επιχειρήσεις και την αγορά.

Προσβλέπουμε στην αγαστή συνεργασία όλων των φορέων και είμαστε στη διάθεσή τους να βοηθήσουμε μέσω του αρμόδιου για τα πνευματικά δικαιώματα στην Ελλάδα φορέα του Υπουργείου Πολιτισμού, τον ΟΠΙ, προκειμένου η διάταξη αυτή να εφαρμοστεί άμεσα, χωρίς πρόβλημα και σε συνεννόηση με όλους τους φορείς.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Τον λόγο έχει ο κ. Δανέλλης, εκ μέρους του Ποταμιού, για δεκαπέντε λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Να ξεκινήσω με την τροπολογία του Υπουργείου Πολιτισμού.

Κυρία Υπουργέ, δυσκολεύομαι να κατανοήσω τι σας κάνει να φέρετε ένα θέμα για τα πνευματικά δικαιώματα ως τροπολογία της τελευταίας στιγμής και, μάλιστα, σε ένα νομοσχέδιο του Υπουργείου Μεταναστευτικής Πολιτικής. Εκτός αν θεωρείτε ότι ο έλεγχος εισόδου στη χώρα δημιουργιών πνευματικών ή καλλιτεχνικών υπόκειται στον έλεγχο του Υπουργείου Μεταναστευτικής Πολιτικής και αυτός.

Νομίζω ότι είναι ένα εξόχως σοβαρό ζήτημα, με πολλές και διαφορετικές προσεγγίσεις, αλλά και ένα ζήτημα το οποίο χρήζει μιας διαβούλευσης. Δεν έχουμε τον χρόνο και ίσως αδικήσουμε την πρότασή σας, γιατί θα αδυνατούμε να τοποθετηθούμε, θετικά τουλάχιστον, για αυτήν μέσα στις επόμενες τρεις-τέσσερις ώρες που πρέπει να ψηφιστεί. Νομίζω ότι και για λόγους τάξης, αλλά και για λόγους ουσίας και για να μην αδικήσουμε ένα τέτοιο ζήτημα, δεν θα έπρεπε να το χειριστούμε με αυτόν τον τρόπο, της τελευταίας στιγμής, εκτός σχέσης με το συγκεκριμένο νομοσχέδιο που συζητούμε. Διότι -το ξαναλέω- είναι ένα θέμα σοβαρό και επιδέχεται πολλαπλών προσεγγίσεων. Πιστεύω ότι θα ήταν προτιμότερο να το φέρετε ξεχωριστά -όπως θα έπρεπε- για να έχουμε και τον χρόνο να αντιληφθούμε επί της ουσίας για τι πρόκειται.

Έρχομαι τώρα στο νομοσχέδιό μας.

Ως γνωστό το μεταναστευτικό-προσφυγικό, από τότε που εμφανίζεται, αποτελεί για τη χώρα μας ένα ζήτημα αιχμής, στην ένταση, μάλιστα, στην οποία εμφανίζεται, με την απρόβλεπτη κλιμάκωση αυτής της έντασης και με το αβέβαιο του μέλλον. Και, βέβαια, δεν ξεχνάμε ότι το πρόβλημα αυτό το οποίο καλούμαστε να αντιμετωπίσουμε και να το διαχειριστούμε, δεν είναι πρόβλημα δικό μας, αλλά είναι πρόβλημα όλων των χωρών-μελών της Ευρωπαϊκής Ένωσης, για να μείνω στα δικά μας πλαίσια.

Τι πρέπει να γίνει για να αντιμετωπιστεί το προσφυγικό και το μεταναστευτικό πρόβλημα στην Ελλάδα και στην Ευρώπη; Κατ’ αρχάς θα πρέπει να γίνει κοινή συνείδηση ότι η μαζική μετακίνηση πληθυσμών είναι προϊόν πολλαπλών παραγόντων. Πέραν των πολεμικών συρράξεων, σε περιοχές με προβλήματα φτώχειας, ακραίων κλιματικών συνθηκών, υπερπληθυσμού, φυλετικών διαφοροποιήσεων αυξάνεται στατιστικά η πιθανότητα έκρηξης κυρίως εμφυλίων συγκρούσεων, που αναγκάζει τους ηττημένους, κυρίως, να παίρνουν τον δρόμο της προσφυγιάς.

Όσο ουτοπικό ή ιδεαλιστικό κι αν ακούγεται, πρέπει να γίνει κατανοητό ότι σε ευρωπαϊκό επίπεδο πρέπει να επιμείνουμε σε πολιτικές ειρηνικής επίλυσης των διαφορών και σε πολιτικές πρόληψης.

Αυτές πρέπει να συνοδεύονται από υπολογίσιμη εξωτερική, οικονομική και ανθρωπιστική βοήθεια, προκειμένου να μπορεί κάποιος να προλάβει ή ακόμη και να αποτρέψει πολλές ενδοκρατικές και διακρατικές συγκρούσεις στα σημεία που αυτές εκκολάπτονται.

Από την άλλη, στο θέμα της μετανάστευσης και των προσφυγικών ροών στον σύγχρονο κόσμο παρατηρούμε μία ειρωνεία: Οι συγκρούσεις στον τρίτο κόσμο, σε ένα μεγάλο ποσοστό, είναι και συνέπειες ανταγωνισμού μεγάλων δυνάμεων για εξασφάλιση σφαιρών επιρροής, για εκμετάλλευση πρώτων υλών, αλλά και για πώληση οπλικών συστημάτων. Το αποτέλεσμά τους είναι, ωστόσο, η δημιουργία απελπισμένων προσφύγων που συρρέουν προς τον δυτικό κόσμο.

Το παράδοξο αυτής της ιστορίας είναι ότι στο τέλος οι προνομιούχοι του πλανήτη αναγκάζονται να πληρώσουν πολλαπλάσια κόστη για την αντιμετώπιση προσφυγικών κυμάτων ακριβώς σε αυτήν την προσπάθειά τους για πολλαπλασιασμό κέρδους και δύναμης.

Σε ό,τι αφορά την Ελλάδα το συμπέρασμα είναι ξεκάθαρο: Η χώρα μας δεν έχει την πολυτέλεια της απομόνωσης. Είμαστε, εξάλλου, για εκατομμύρια εξαθλιωμένων, χώρα-πύλη για την Ευρώπη, χώρα-πύλη για μια καλύτερη ζωή.

Προφανώς, για τις περιοχές, που βρίσκονται στην πρώτη γραμμή υποδοχής των προσφυγικών-μεταναστευτικών ροών, όπως η Λέσβος, η Χίος, η Κως ή οψίμως ο Έβρος, αυτά είναι κακά μαντάτα. Αυτές οι περιοχές καλούνται να αντιμετωπίσουν την πρόκληση της υποδοχής, της ταυτοποίησης και της τελικής προώθησης των προσφύγων και μεταναστών μέσα σε ένα αυστηρά ευρωπαϊκό πλαίσιο. Και αυτό κάνουμε σήμερα, ενσωματώνοντας τις δυο ευρωπαϊκές οδηγίες.

Βέβαια, το πρόβλημα του μεταναστευτικού-προσφυγικού δεν λύνεται αποκλειστικά και μόνο με νομικά εργαλεία. Πρόκειται για ένα πρόβλημα πολυεπίπεδο, που αφορά, όχι μόνο το ενωσιακό ή το Εθνικό Δίκαιο, αλλά εξαρτάται άμεσα και από τις διεθνείς εξελίξεις.

Με άλλα λόγια, βρισκόμαστε καθημερινά σε μια κινούμενη άμμο. Και αυτό σημαίνει ότι τα συναρμόδια Υπουργεία, αλλά και οι εταίροι μας στην Ευρωπαϊκή Ένωση, πρέπει να βρίσκονται σε διαρκή ετοιμότητα για την αλλαγή και τον εμπλουτισμό του θεσμικού πλαισίου.

Η δουλειά μας είναι δύσκολη. Από τη μια, δεν μπορούμε να επιτρέψουμε να δημιουργηθεί μια Ευρώπη-φρούριο, γιατί είναι καθήκον μας να προστατεύσουμε αυτούς που χρήζουν προστασίας, αλλά από την άλλη πλευρά, είναι εξίσου υποχρέωσή μας να μην βάζουμε σε κίνδυνο την ασφάλεια ή την ποιότητα ζωής των πολιτών μας. Πρέπει να προστατεύσουμε πιο αποτελεσματικά τα σύνορά μας, χωρίς, ωστόσο, αυτό να αποβαίνει σε βάρος των θεμελιωδών ευρωπαϊκών αξιών, της ανεκτικότητας, του ανοικτού πνεύματος και, βεβαίως, των πρωταρχικών αξιών του ανθρωπισμού.

Δεν υποτιμούμε τις δυσκολίες στην αντιμετώπιση ενός προβλήματος, του οποίου οι διαστάσεις διαρκώς αλλάζουν και, μάλιστα, απρόβλεπτα, κύριε Υπουργέ. Όμως, έχουμε αποκομίσει σημαντική εμπειρία πλέον, ώστε, τουλάχιστον ως προς τις δομές και τις διαδικασίες, να έχουμε έναν ολοκληρωμένο σχεδιασμό.

Είναι κρίμα να έχουμε, παραδείγματος χάριν, στη διάθεσή μας οικονομικούς πόρους πλέον και να μην μπορούμε να αξιοποιήσουμε αυτούς τους πόρους εγκαίρως και επαρκώς λόγω γραφειοκρατικών αγκυλώσεων ή διοικητικής ανεπάρκειας. Είναι απαράδεκτο εργαζόμενοι σε διάφορες δομές να παραμένουν απλήρωτοι επί πέντε ή έξι μήνες, ενώ τα χρήματα για τις αμοιβές τους υπάρχουν.

Βέβαια, να πω εδώ ότι είναι σωστή η απόφαση ανανέωσης των συμβάσεων ορισμένου χρόνου των εργαζομένων στην Υπηρεσία Ασύλου. Το έμπειρο προσωπικό δεν μας περισσεύει και γι’ αυτό πρέπει πάντα να το αξιοποιούμε με τον καλύτερο τρόπο.

Θα κάνω τώρα ορισμένες γενικές παρατηρήσεις στο νομοσχέδιο.

Κατ’ αρχάς, είναι προφανές ότι με την ενσωμάτωση της οδηγίας 2013/33, που επιχειρείται με αυτό το νομοσχέδιο, βελτιώνεται σημαντικά η εσωτερική νομοθεσία και αυτό γιατί είναι κατά πολύ αρτιότερη νομοτεχνικά απ’ αυτήν που ίσχυε μέχρι πρότινος και που είχε ενσωματωθεί με τον ν.4375/2016. Όμως, οι δικαστικές εγγυήσεις για τους υπηκόους τρίτων χωρών και αλλοεθνών, που αιτούνται ασύλου στην Ελλάδα, δείχνουν να υποχωρούν, ενώ θα έπρεπε να ενισχύονται.

Επιπροσθέτως, φοβάμαι ότι ορισμένες από τις προβλέψεις του σχεδίου νόμου, ίσως να μην ανταποκρίνονται στην πραγματικότητα που αντιμετωπίζουν οι εργαζόμενοι καθημερινά στο πεδίο. Ο φόβος των οργανώσεων είναι πως σε περίπτωση που τεθεί ζήτημα της ερμηνείας της οδηγίας ενώπιον του Δικαστηρίου της Ευρωπαϊκής Ένωσης, ίσως η Ελλάδα να βρεθεί να παραβιάζει όχι μόνο το ενωσιακό, αλλά και το Διεθνές Δίκαιο.

Λίγα πράγματα για τη δομή του νομοσχεδίου, που, όπως έχω πει ξανά, έρχεται με καθυστέρηση, αλλά επιτέλους έρχεται και ενισχύει και κυρίως βελτιώνει.

Στο πρώτο μέρος, και συγκεκριμένα με τα άρθρα 1 ως 24, πραγματοποιείται προσαρμογή της ελληνικής νομοθεσίας και ενσωματώνεται η οδηγία 33/2013, σχετικά με τις απαιτήσεις για την υποδοχή των αιτούντων διεθνή προστασία.

Στο δεύτερο μέρος και στα άρθρα 25 έως 27 ενσωματώνεται άλλη οδηγία, η 66/2014, που αφορά τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης λόγω τροποποίησης με προσθήκη άρθρων του ν.4251/2014.

Στο τρίτο μέρος, όπου θα επικεντρωθεί και το μεγαλύτερο μέρος της τοποθέτησής μου, με το άρθρο 28 τροποποιείται ο προηγούμενος νόμος, ο ν.4375/2016, που αφορούσε την οργάνωση και λειτουργία Υπηρεσίας Ασύλου, Αρχής Προσφυγών, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής και άλλες διατάξεις, ενώ με το άρθρο 29 τροποποιείται ο ν.3068/2002 ως προς τις διαδικασίες ασύλου.

Τέλος, στο τέταρτο μέρος, με τα άρθρα 30 ως 37 τροποποιούνται ή καταργούνται διατάξεις του ν. 4375/2016, τροποποιείται το προεδρικό διάταγμα 106/2007 και το προεδρικό διάταγμα 122/2017, ενώ προστίθενται διατάξεις που σχετίζονται τόσο με θέματα μετανάστευσης όσο και με διαδικαστικά θέματα χορήγησης ασύλου.

Σε ό,τι αφορά το πρώτο μέρος, θέλω να σταθώ σε κάποιες επισημάνσεις του Συνηγόρου του Πολίτη, ο οποίος, μεταξύ άλλων, υπογραμμίζει ότι συνολικά το θεσμικό πλαίσιο αυστηροποιείται, σε σχέση με την αδειοδότηση της διαμονής των γονέων ανήλικων ημεδαπών.

Ο Συνήγορος του Πολίτη επιμένει πώς σε όλο το εύρος του υπό συζήτηση νομοσχεδίου θα πρέπει να υπάρξει μία ρητή πρόβλεψη ότι όπου αναφέρεται στον νόμο «αιτών» ή «αιτούντες» ως δικαιούχος θα νοείται και ο ανήλικος, ανεξάρτητα του καθεστώτος του.

Σε σχέση με το άρθρο 7, που σχετίζεται με τον περιορισμό κυκλοφορίας στη συγκεκριμένη γεωγραφική περιοχή, υπάρχουν αρκετές αντιρρήσεις ή προβληματισμοί.

Σε σχέση με την παράγραφο 2 του άρθρου τίθενται σοβαροί περιορισμοί στην ελεύθερη κυκλοφορία κάθε αιτούντα άσυλο από τον αρχικό χώρο πρώτης υποδοχής, εκεί δηλαδή που γίνεται η καταγραφή, ο καθορισμός συνέντευξης, καθώς και η συνέντευξη, προκειμένου να του αποδοθεί άσυλο ή όχι, περιορισμών που συναρτώνται από την ατομική του συμπεριφορά.

Είναι σαφές ότι η οδηγία αναφέρεται σε ατομικές αποφάσεις που προϋποθέτουν εξατομικευμένη χρήση και προβληματιζόμαστε, δεδομένου ότι τίθενται σοβαροί περιορισμοί της ελεύθερης κυκλοφορίας για κάθε αιτούντα. Άλλωστε, σύμφωνα με τον Συνήγορο του Πολίτη, λόγος που ανάγεται στη σφαίρα της διοίκησης, που στην προκειμένη περίπτωση είναι η ανάγκη ταχείας επεξεργασίας και αποτελεσματικής παρακολούθησης της αίτησης, δεν μπορεί να αποτελέσει θεμιτή βάση για γενικό περιορισμό της προσωπικής ελευθερίας.

Επιπλέον, η αρμοδιότητα έκδοσης από τον διευθυντή της υπηρεσίας ασύλου κανονιστικής διοικητικής πράξης περιορισμού της ελεύθερης κυκλοφορίας των αιτούντων διεθνή προστασία, δεν συνάδει με τις αρμοδιότητες αυτής της υπηρεσίας.

Σύμφωνα με την κατά το Σύνταγμα καθ’ ύλην αρμοδιότητα των Υπουργείων, ένας τόσο σοβαρός και κανονιστικός περιορισμός της προσωπικής ελευθερίας δεν μπορεί παρά να ανήκει στον Υπουργό Εσωτερικών και συγκεκριμένα, στον τομέα Προστασίας του Πολίτη.

Αντιρρήσεις από φορείς και οργανώσεις που δραστηριοποιούνται στο πεδίο διατυπώνονται και ως προς την κράτηση ευάλωτων ατόμων και αιτούντων με ειδικές ανάγκες υποδοχής. Είναι πάγια η αντίρρησή τους στην πρόβλεψη δυνατότητας διοικητικής κράτησης ανηλίκων, ακόμη και στη βάση της έσχατης ανάγκης. Η διοικητική κράτηση και κάθε άλλη μορφή στέρησης της ελευθερίας των παιδιών, που συνδέεται αποκλειστικά με το νομικό καθεστώς των ίδιων ή των γονέων τους ως αλλοδαπών πολιτών, αποτελεί παραβίαση των δικαιωμάτων τους, έρχεται πάντοτε σε αντίθεση με την αρχή του βέλτιστου συμφέροντός τους. Είναι, καταρχήν, δυσμενές διακριτικό μέτρο εις βάρος των παιδιών με βάση την καταγωγή τους και δεν μπορεί να δικαιολογείται ούτε ως έσχατο μέτρο, υπό το πρίσμα του άρθρου 37 της σύμβασης για τα Δικαιώματα του Παιδιού.

Επιπλέον, η κράτηση και ο περιορισμός της ελευθερίας των παιδιών υπό απαράδεκτες συνθήκες και συχνά για μεγάλα χρονικά διαστήματα σε αστυνομικά κρατητήρια, σε χώρους λιμενικών αρχών και σε προαναχωρησιακά κέντρα, επιτείνουν την παραβίαση των δικαιωμάτων τους και συνιστούν απάνθρωπη και εξευτελιστική μεταχείριση.

Θα σταθώ, επίσης, στο άρθρο 28 του τρίτου μέρους, με το οποίο εισάγεται σειρά τροποποιήσεων στον ν.4375/16, πολλές εκ των οποίων έχουν ως κοινό παρονομαστή την πίεση για την επιτάχυνση της διαδικασίας ασύλου, που βεβαίως είναι θεμιτή και επιδιωκόμενη, χωρίς ωστόσο πάντα να λαμβάνεται πρόνοια για τη διασφάλιση ενός δίκαιου και αποτελεσματικού συστήματος ασύλου.

Το όλο άρθρο απαρτίζεται από είκοσι παραγράφους, οι περισσότερες των οποίων βεβαίως κρίνονται θετικές. Θα σχολιάσω ορισμένες απ’ αυτές, στις οποίες εντοπίζονται συγκεκριμένα προβλήματα κατά την άποψή μας.

Σε σχέση με τις παραγράφους 2 και 4, που αφορούν τη διαδικασία διορισμού του διοικητικού διευθυντή της Αρχής Προσφύγων, δεν απαιτείται πλέον σύμφωνη γνώμη της Επιτροπής Επιλογής. Η Επιτροπή Επιλογής θα εισηγείται μόνο τρεις υποψηφίους και η απόφαση για τον διορισμό θα λαμβάνεται από τον Υπουργό Μεταναστευτικής Πολιτικής, κάτι στο οποίο δεν συμφωνούμε.

Επιπλέον, στην Επιτροπή Επιλογής αντικαθίσταται ο βοηθός Συνηγόρου του Πολίτη από τον Γενικό Γραμματέα του Υπουργείου Μεταναστευτικής Πολιτικής. Νομίζω ότι είναι άλλα τα πεδία, τα οποία καλούνται να καλύψουν τα δυο αυτά πρόσωπα και δεν θα έπρεπε ο ένας να αντικαθιστά τον άλλον, αποκλείοντας την παρουσία του βοηθού Συνηγόρου του Πολίτη σ’ αυτή την κρίσιμη επιτροπή.

Ακόμη, ορίζεται προθεσμία για τον ορισμό των μελών της επιτροπής δεκαπέντε ημέρες και για την έκδοση εισήγησης από την επιτροπή τριάντα ημέρες, ενώ σε περίπτωση που δεν τηρηθούν αυτές οι προθεσμίες, την απόφαση για τον διορισμό την παίρνει ο Υπουργός. Η διαδικασία του διορισμού του διοικητικού διευθυντή απλουστεύεται μεν, ταυτόχρονα όμως αποδυναμώνεται ο ρόλος της επιτροπής επιλογής. Έτσι, η όλη διαδικασία βαραίνει και γίνεται υπουργοκεντρική. Δεν ξέρω εάν είναι σκόπιμο.

Σε σχέση με την παράγραφο 5, όπου ορίζεται ως τελεσίδικη απόφαση η απόφαση της Αρχής Προσφυγών, που αποτελεί η Δευτεροβάθμια Επιτροπή Ασύλου, στον ισχύοντα νόμο ορίζεται ως τελεσίδικη η απόφαση που έχει περάσει από την Υπηρεσία Ασύλου, την Αρχή Προσφυγών και το εφετείο σε περίπτωση που ο αιτών άσυλο αποφασίσει να κάνει έφεση.

Το γεγονός τώρα ότι η αίτηση τελεσιδικεί νωρίτερα σημαίνει ουσιαστικά ότι ο αιτών άσυλο, πιθανώς, να απελαθεί νωρίτερα και πρέπει να υπάρξει μια ασφαλιστική δικλίδα.

Για τυχόν προσφυγή σε σχέση με την παράγραφο 20, όπου ρυθμίζεται το ζήτημα της διασφάλισης έγκαιρης επίδοσης της απόφασης των επιτροπών προσφυγών στους ενδιαφερομένους, μένουμε στις διαβεβαιώσεις που πήραμε από τη συζήτηση στην επιτροπή.

Επίσης, με την παράγραφο 23 καταργείται η έκδοση υπουργικής απόφασης με τα κριτήρια διορισμού στην Επιτροπή Επιλογής Αρχής Προσφυγών, τα δικαιολογητικά, τον έλεγχο των αιτήσεων. Γιατί καταργούνται όλες αυτές οι διαδικασίες διορισμού και τα κριτήρια; Δεν μας βρίσκει σύμφωνους ότι και σ’ αυτή την περίπτωση είναι θέμα του Υπουργού να αποφασίζει για τους διορισμούς στην αρχή προσφυγών, χωρίς συγκεκριμένα κριτήρια.

Κλείνοντας, θα ήθελα να υπενθυμίσω πως ενώ από τις απαρχές μας ως είδος δεν σταματήσαμε τις μετακινήσεις για την αναζήτηση ενός καλύτερου πεπρωμένου, ποτέ δεν συμφιλιωθήκαμε με την ιδέα της μαζικής υποδοχής προσφύγων ή μεταναστών. Σωστά σημειώνει, λοιπόν, ο Τζορτζ Μπέρναρντ Σω, όταν λέει ότι ο Χέγκελ είχε δίκιο όταν είπε ότι αυτό που σίγουρα μαθαίνουμε από την ιστορία είναι ότι ο άνθρωπος δεν έμαθε ποτέ τίποτα από την ιστορία.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δανέλλη.

Πριν δώσω τον λόγο στον κ. Σαρίδη, ο Υπουργός κ. Βίτσας έχει ζητήσει τον λόγο για την παρουσίαση νομοτεχνικών βελτιώσεων.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Απλώς, θέλω να σας παρουσιάσω τις νομοτεχνικές βελτιώσεις, ώστε να μοιραστούν, για να τις έχουν και οι Βουλευτές πριν από την ομιλία τους.

Η πρώτη είναι ότι στο τέλος της παραγράφου 10 του άρθρου 9 του σχεδίου νόμου προστίθενται στοιχεία στ΄ και ζ΄ ως εξής:

«στ. Να παρέχουν στους αιτούντες την προσήκουσα ιατρική φροντίδα.

ζ. Να διασφαλίζουν το δικαίωμα των αιτούντων για νομική εκπροσώπηση.».

Αφορά τη διατήρηση των διατάξεων στο άρθρο 9, στο άρθρο δηλαδή που αφορά την κράτηση και κάνουμε ακόμα πιο συγκεκριμένα τα δικαιώματα.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, επειδή είναι απλές διορθώσεις, μπορείτε απλώς να τις καταθέσετε. Δεν νομίζω ότι χρειάζεται να τις διαβάσετε. Το λέω για οικονομία χρόνου. Μπορείτε να τις καταθέσετε.

**ΦΩΤΕΙΝΗ ΒΑΚΗ:** Να αναγνωστούν.

**ΔΙΑΜΑΝΤΩ ΜΑΝΩΛΑΚΟΥ:** Οι πιο ουσιώδεις.

**ΠΡΟΕΔΡΕΥΩΝ (Μάριος Γεωργιάδης):** Διαβάστε τις πιο ουσιώδεις.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Υπάρχει η δεύτερη διόρθωση, που αφορά τις γυναίκες σε κύηση και λοχεία. Είναι μια γραμματική διόρθωση.

Υπάρχει ορθή ενσωμάτωση της σχετικής διάταξης της οδηγίας περί συνδρομής στους αιτούντες άσυλο, δηλαδή να υπάρχει πρόσβαση σ’ αυτούς που κρατούνται και στα μέλη της οικογένειας, στους νομικούς συμβούλους, στους εκπροσώπους. Να υπάρχει, δηλαδή, όχι μόνο επικοινωνία, αλλά και δυνατότητα πρόσβασης.

Η πέμπτη αφορά τους ανήλικους δεκαέξι έως δεκαοκτώ ετών, ώστε να είναι καθαρό ότι δεν θίγεται η προστασία της ανηλικότητας.

Μια σοβαρή διόρθωση είναι στο άρθρο 23, όπου αντικαθίσταται η φράση «ιατρούς του ΚΕΕΛΠΝΟ» με τη φράση «κατάλληλα εκπαιδευμένους ιατρούς δημοσίων φορέων παροχής υπηρεσιών υγείας, συμπεριλαμβανομένων των ιατροδικαστών». Ήταν παρατήρηση από το Υπουργείο Υγείας κατά κύριο λόγο και αφορά τα θύματα βασανιστηρίων.

Η έβδομη διόρθωση είναι για να ξεκαθαρίσουμε μια σειρά ζητήματα. Είπε και ο κ. Δανέλλης προηγουμένως κάτι. Στο τέλος της περίπτωσης ε΄ της παραγράφου 5 του άρθρου 28 προστίθεται εδάφιο που λέει: «Κατά της τελεσίδικης απόφασης μπορεί να ασκηθεί η αίτηση ακύρωσης του άρθρου 64.».

Τώρα, για τους εξαιρετικούς λόγους είχαμε πει από την αρχή ότι διαγράφεται η φράση «…χορηγείται άπαξ και…». Θα υπάρχει εγκύκλιος, κ.λπ.. Θα τα πούμε στο τέλος.

Στο εδάφιο της παραγράφου 4 του άρθρου 31 διαγράφεται η λέξη «δημόσια». Αφορά τα έγγραφα που μπορεί κάποιος να έχει. Μπορεί να είναι και ιδιωτικά έγγραφα. Δεν είναι αναγκαίο, δηλαδή, να είναι και δημόσια.

Τέλος, βάζουμε τη διάταξη: «Η εξαιρετική διαδικασία της παραγράφου 4 του άρθρου 60 εφαρμόζεται έως την 31.12.2018».

Αυτά, κύριε Πρόεδρε.

(Στο σημείο αυτό ο Υπουργός κ. Δημήτριος Βίτσας, καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Αλλαγή σελίδας)

(Να καταχωριστούν οι σελ. 99 – 101)

(Αλλαγή σελίδας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ζητήσει και η Υφυπουργός Εσωτερικών κ. Μαρία Κόλλια-Τσαρουχά, για την τροπολογία.

Αν μπορείτε κι εσείς, κυρία Υφυπουργέ, να είστε όσο πιο συνοπτική γίνεται.

**ΜΑΡΙΑ ΚΟΛΛΙΑ - ΤΣΑΡΟΥΧΑ (Υφυπουργός Εσωτερικών):** Ευχαριστώ, κύριε Πρόεδρε.

Πρόκειται για κάποιες συμπληρώσεις και διευκρινίσεις του με προεδρικό διάταγμα 141/2017 επιβληθέντος οργανισμού του Υπουργείου Εσωτερικών. Αναδιαρθρώθηκε και αναδιοργανώθηκε το σύνολο των υπηρεσιών του Υπουργείου Εσωτερικών και βέβαια, ο Τομέας Μακεδονίας - Θράκης.

Η αποστολή του φορέα της κεντρικής υπηρεσίας του τομέα αυτού είναι ταυτόσημη με αυτή του προϊσχύσαντος οργανισμού του πρώην Υπουργείου Μακεδονίας-Θράκης (ΥΜΑΘ), του οποίου την οργανωτική συνέχεια τυπικώς, αλλά και κατ’ ουσία αποτελεί. Ωστόσο, στις ρυθμίσεις περί του Τομέα Μακεδονίας - Θράκης, οι οποίες εντάχθηκαν στο τρίτο μέρος του ως άνω πρόσφατου προεδρικού διατάγματος υπό τον τίτλο «Οργανωτική Δομή Τομέα Μακεδονίας - Θράκης» (άρθρα 45 έως 64), δεν περιλήφθηκε πρόβλεψη περί λειτουργίας στην ειδικότερη οργανωτική δομή του εν λόγω Τομέα Μακεδονίας - Θράκης οργάνων, φορέων ή υπηρεσιακών δομών, όπως το Γραφείο Νομικού Συμβούλου του Κράτους και η Υπηρεσία Ελεγκτικού Συνεδρίου. Και αυτό, παρ’ όλο που οι ανωτέρω υπηρεσιακές δομές προϋπήρχαν του προεδρικού διατάγματος 141/2017, εκτός μεν του στενού πυρήνα της εσωτερικής δομής του πρώην Υπουργείου Μακεδονίας - Θράκης, πλην όμως διαχρονικά υποστηρικτικές και επιβοηθητικές της λειτουργίας αυτού και προβλεπόμενες ρητά και ειδικά από τους προϊσχύσαντες και από το έτος 2001 Οργανισμούς του ΥΜΑΘ.

Με την προσθήκη, λοιπόν, των διατάξεων επιτυγχάνεται η αποστολή του Τομέα Μακεδονίας - Θράκης, ιδίως στην άσκηση αρμοδιοτήτων, στις οποίες συμμετέχει ο θεσμός του Νομικού Συμβούλου του Κράτους. Συγκεκριμένα, η αποδοχή γνωμοδοτήσεων του Νομικού Συμβούλου από την Υφυπουργό Εσωτερικών κατά τα οριζόμενα. Δεύτερον, η συμμετοχή του Νομικού Συμβούλου του γραφείου σε συλλογικά όργανα που συστήνονται και συγκροτούνται στο πλαίσιο λειτουργίας του πρώην Υπουργείου Μακεδονίας - Θράκης και ήδη Τομέα Μακεδονίας - Θράκης, όπως στο Κεντρικό Συμβούλιο Αρχιτεκτονικής Μακεδονίας - Θράκης –το γνωστό ΚΕΣΑΜΑΘ- που συμμετέχει ο Νομικός Σύμβουλος ως πρόεδρος κατά τα οριζόμενα και ψηφισμένα. Επίσης, στο Κεντρικό Συμβούλιο Πολεοδομικών Θεμάτων και Αμφισβητήσεων Μακεδονίας - Θράκης ως προέδρου, αλλά και η συμμετοχή του σε γνωμοδοτικές επιτροπές -στη Γνωμοδοτική Επιτροπή του άρθρου 27 του ν. 4399/2016- ως μέλους.

Σκοπός τώρα της προτεινόμενης ρύθμισης είναι στην παράγραφο 1 η αντιμετώπιση των προαναφερθέντων ζητημάτων και η εύρυθμη και αποτελεσματική λειτουργία του Τομέα Μακεδονίας - Θράκης.

Στη δεύτερη παράγραφο της προτεινόμενης ρύθμισης προβλέπεται η συμπερίληψη στην παράγραφο 5 του άρθρου 63 του προεδρικού διατάγματος 141/2017 και του κλάδου ΠΕ Περιβάλλοντος ανάμεσα στα τυπικά προσόντα των υπαλλήλων, προκειμένου αυτοί να μπορούν να προΐστανται στις Διευθύνσεις Ιδιωτικών Επενδύσεων του Τομέα Μακεδονίας - Θράκης. Η συμπερίληψη αυτή κρίνεται σκόπιμη, καθ’ όσον δεν συμπεριλαμβάνονται. Και θεωρούμε ότι στα πλαίσια της ισότητας και της εύρυθμης λειτουργίας της διοίκησης πρέπει να συμμετέχουν, εφόσον υπάρχουν και ως υπάλληλοι στο σχετικό Υπουργείο.

Στόχος αυτής της μετονομασίας -στην τρίτη παράγραφο του άρθρου- του Τμήματος Διεθνών Σχέσεων και Περιφερειακής Πολιτικής σε Τμήμα Περιφερειακής Ανάπτυξης και Απόδημου Ελληνισμού είναι η ακριβέστερη περιγραφή του αντικειμένου του εν λόγω τμήματος και η αποφυγή της σύγχυσης αυτού με τη Διεύθυνση Διεθνών Σχέσεων και Περιφερειακής Πολιτικής, στην οποία υπάγεται.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Τον λόγο έχει ο τελευταίος εκ των ειδικών αγορητών, εκ μέρους της Ένωσης Κεντρώων, ο κ. Σαρίδης για δεκαπέντε λεπτά.

Ευχαριστούμε, κύριε συνάδελφε, για την υπομονή σας.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ένας πόλεμος στη Συρία, εξαιρετικά δύσκολες συνθήκες διαβίωσης σε πολλά μέρη του κόσμου, η Ευρωπαϊκή Ένωση δεν μπόρεσε να αντιμετωπίσει το πρόβλημα στην πηγή, πάνω από δύο εκατομμύρια πρόσφυγες και μετανάστες στα παράλια της Μικράς Ασίας, πάνω από δύο εκατομμύρια ανθρώπινες ψυχές στη διάθεση του οπλοστασίου του κ. Ερντογάν, που όραμά του είναι μια μεγάλη Τουρκία. Βουλιάζουν τα νησιά μας από το βάρος του προσφυγικού. Κουράστηκαν οι Έλληνες εκεί, με το δίκιο τους.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Η διαχείριση του προσφυγικού-μεταναστευτικού έχει δώσει επιχειρήματα σε δυνάμεις που επιζητούν την απομόνωση της χώρας και το φωνάζουν από αυτό εδώ το Βήμα. Κανείς, όμως δεν μπορεί να επιβιώσει μόνος του. Το βάρος του προσφυγικού έπρεπε να κατανεμηθεί ομοιόμορφα στην ελληνική επικράτεια. Δεν έχουμε μπορέσει ακόμα να το λύσουμε ούτε αυτό. Δεν έχει καθοριστεί ακόμα ούτε το νούμερο του βάρους που μπορεί να αντέξει η ελληνική επικράτεια.

Έχετε ευθύνη, κύριοι Υπουργοί, για αυτά που δεν κάνατε στη διάρκεια που υπηρετήσατε. Έχει ευθύνη και η Ευρωπαϊκή Ένωση, ακριβώς την ίδια.

Όλες και όλοι αγαπητοί συνάδελφοι, μέσα σε αυτήν την Αίθουσα γνωρίζουμε καλά τη δύναμη που έχουν οι λέξεις, οι απλές λέξεις στην άσκηση πολιτικής, καθώς και το ειδικό βάρος που εκείνες αποκτούν, όταν αυτές ορίζουν και περιγράφουν νόμους του κράτους και μάλιστα με μια γλώσσα, όπως έιναι η δική μας, η ελληνική γλώσσα, η οποία, αν το θέλουμε, μας επιτρέπει, περισσότερο από άλλες, να ακριβολογούμε.

Οφείλουμε, λοιπόν, να ξεκινήσουμε εντοπίζοντας τη σημαντικότερη ασάφεια που επιτρέψαμε να εισχωρήσει στο υπό εξέταση νομοσχέδιο, η οποία δεν είναι άλλη από τη μετάφραση του αγγλικού «final decision», το οποίο αποδώσαμε στα ελληνικά ως «οριστική απόφαση». Αυτή η μεταφραστική επιλογή είναι ταυτόχρονα και νομοθετική απόφαση, αγαπητοί συνάδελφοι. Η διαπίστωση αυτή δεν είναι καθόλου αυθαίρετη.

Γεννιούνται πολλές απορίες σε κάθε καλοπροαίρετο πολίτη, σχετικά με το γιατί επιλέγουμε αυτήν τη μετάφραση, ειδικά από τη στιγμή που υπάρχει ήδη και χρησιμοποιείται με συγκεκριμένο, μάλιστα, περιεχόμενο στη νομική μας γλώσσα η λέξη «τελεσιδικία». Ενώ, αντιθέτως, η φράση «οριστική απόφαση» προκαλεί ασάφεια και προβληματισμό, καθώς η έννοια οριστικής απόφασης επί αιτήματος ασύλου δεν προσδιορίζεται πουθενά στην ελληνική νομοθεσία.

Η ασάφεια αυτή, φυσικά, εξυπηρετεί πολλούς και συγκεκριμένους λόγους. Η ασάφεια δεν είναι τυχαία. Ειδικά, μάλιστα, στο δικό μας Κοινοβούλιο, στο ελληνικό Κοινοβούλιο, ειδικά μάλιστα στις μέρες μας, θα έλεγα ότι η ασάφεια έχει αναχθεί σε τέχνη του νομοθετείν. Η ασάφεια, λοιπόν, αυτή είναι και ο βασικότερος λόγος που το κόμμα μας, η Ένωση Κεντρώων, θα τοποθετηθεί «παρών» στο συγκεκριμένο νομοσχέδιο, σε ένα κατά τα λοιπά χρήσιμο και αναγκαίο εργαλείο, το οποίο έλειπε τόσον καιρό, υπ’ ευθύνη της ηγεσίας του Υπουργείου, από το ελληνικό οπλοστάσιο.

Άλλωστε, είναι η τέταρτη φορά που προσπαθούμε να νομοθετήσουμε για τα ίδια θέματα και επιχειρούμε να ενσωματώσουμε μία ευρωπαϊκή οδηγία εκπρόθεσμα, καθώς είναι γνωστό ότι ήμασταν υποχρεωμένοι να το έχουμε ήδη κάνει αυτό από το 2015.

Το άρθρο 2 του υπό συζήτηση νομοσχεδίου περιέχει και άλλες προβληματικές επιλογές, πέραν από την εισαγωγή ορισμών χωρίς περιεχόμενο. Για παράδειγμα, δεν επιλέχθηκε ο όρος «αλλοδαπός», παρ’ όλο που είναι ορθότερος συγκριτικά με τον όρο «πολίτης τρίτης χώρας» και παρά το γεγονός πως θεωρείται πιο δόκιμος και είναι βέβαιο πως θα εξυπηρετούσε καλύτερα τον σκοπό της πλήρους ευθυγράμμισης του υπό εξέταση νομοσχεδίου με τη Διεθνή Συνθήκη της Γενεύης του 1951 για το καθεστώς των προσφύγων.

Η ασάφεια αυτή, λοιπόν, που πλέον κανείς δεν δικαιούται να πιστεύει ότι είναι τυχαία, μεταφέρεται και βρίσκει έκφραση και στα επόμενα άρθρα. Στο άρθρο 3, για παράδειγμα, εμφανίζεται ακριβώς εκεί που τη χρειάζεται για τη συνέχιση της απρόσκοπτης λειτουργίας της η αθάνατη ελληνική γραφειοκρατία, στην οριοθέτηση δηλαδή των αρμοδιοτήτων μεταξύ των πιο κρίσιμων υπηρεσιών, της Υπηρεσίας Υποδοχής και Ταυτοποίησης από τη μία και της Διεύθυνσης Προστασίας Αιτούντων Άσυλο της Γενικής Γραμματείας Μεταναστευτικής Πολιτικής από την άλλη.

Ίσως να ήταν χρήσιμο το σχόλιο πως αυτή η ασάφεια θα έπρεπε να αποφευχθεί, καθώς είναι σχεδόν βέβαιο πως θα οδηγήσει σε σύγκρουση αρμοδιοτήτων στο μέλλον και στη συνέχεια θα απαιτηθούν διευκρινίσεις, που θα οδηγήσουν σε ενδεχόμενες καθυστερήσεις, οι οποίες αναιρούν από μόνες τους τους σκοπούς του συγκεκριμένου νομοσχεδίου, που είναι η επιτάχυνση των εν λόγω διαδικασιών.

Δυστυχώς, όμως, το σχόλιο αυτό δεν έχει να προσφέρει τίποτα, καθώς δεν βοηθά στην ανάδειξη του πραγματικού λόγου για τον οποίο προχωρήσατε σε αυτή την επιλογή, που δεν είναι άλλος παρά η συνειδητή σας απόφαση να προχωρήσετε έχοντας ως σχέδιο το περίφημο «βλέποντας και κάνοντας».

Σε αυτό το σημείο, για να είμαι δίκαιος, οφείλω να παραδεχθώ και εγώ πως η προσφυγική κρίση δεν λύνεται και δεν πρόκειται να λυθεί ούτε με ευρωπαϊκές οδηγίες, ούτε με ελληνικούς νόμους, ούτε ακόμα και με τις δικές μας, μοναδικές και ελληνικότατες τροπολογίες.

Δεν βρίσκεται η λύση του προβλήματος, αγαπητοί συνάδελφοι, στη δική μας ικανότητα να χρησιμοποιούμε την ελληνική γλώσσα όπως μας βολεύει. Όσο υπάρχει ο πόλεμος και η απειλή για εξάπλωσή του, ακόμα και στην περιοχή μας, τόσο θα αυξάνονται οι άνθρωποι που θα ξεριζώνονται από τα σπίτια τους.

Κυρίες και κύριοι συνάδελφοι, κανείς δεν ισχυρίστηκε πως έχουμε τη δυνατότητα να νομοθετήσουμε τη λύση της προσφυγικής κρίσης. Το μόνο που μπορούμε να κάνουμε –και αυτό ακριβώς επιχειρούμε σήμερα- είναι να ορίσουμε εξ ονόματος των Ελλήνων και σε συνεργασία με τον διεθνή παράγοντα, τον τρόπο με τον οποίο θα αντιμετωπίσουμε ως οργανωμένο κράτος, ως οργανωμένη πολιτεία, όχι μόνο τα όσα ήδη συμβαίνουν στα νησιά και στις πόλεις μας, αλλά και όσα έρχονται.

Κατ’ αρχάς, θα ήθελα να επικροτήσω την αποφασιστικότητα με την οποία η Ελλάδα, με τις διατάξεις του άρθρου 4, δεσμεύεται απέναντι στα ανήλικα παιδιά, τα οποία θα τύχει με τον έναν ή με τον άλλον τρόπο να βρεθούν στα εδάφη της.

Είναι θετικό ότι οι διατάξεις του συγκεκριμένου νομοσχεδίου εφαρμόζονται και στους ανηλίκους, συνοδευόμενους ή μη, ανεξάρτητα μάλιστα από το εάν έχουν υποβάλει ή όχι αίτημα υπαγωγής σε καθεστώς διεθνούς προστασίας.

Ωστόσο, νιώθω την ανάγκη να επισημάνω πως υπάρχει η ανησυχία μήπως σε άρθρα όπου δικαιούχοι δικαιωμάτων εμφανίζονται κατά τη ρητή διατύπωση ως «αιτούντες» επικρατήσει η ερμηνεία ότι υπάρχει περιορισμός του πεδίου εφαρμογής τους και δεν περιλαμβάνονται σε αυτά οι ανήλικοι.

Ίσως θα έπρεπε να εξετάσουμε την προσθήκη ρητής πρόβλεψης όπου θα διευκρινίζεται ότι όπου αναφέρεται στον νόμο ο όρος «αιτών» ως δικαιούχος θα νοείται και ο ανήλικος, ανεξαρτήτως του καθεστώτος του.

Προχωρώ και σε μια πρόταση, κύριε Υπουργέ, για τη βελτίωση του άρθρου 5 όπου, χωρίς να χρειάζεται ιδιαίτερη τεκμηρίωση, καταθέτω εκ νέου την πρόταση που ακούστηκε από τους φορείς -και συμφωνώ μαζί της- να προστεθεί στο άρθρο 6 μια επιπλέον παράγραφος για τα άτομα με κώφωση, η οποία να προβλέπει ότι, εάν ο αιτών είναι άτομο με κώφωση, να ενημερώνεται με τη νοηματική γλώσσα μέσω διερμηνέα.

Κυρίες και κύριοι συνάδελφοι, το άρθρο 7 αφορά τον γεωγραφικό περιορισμό της ελεύθερης μετακίνησης των αιτούντων άσυλο, ενώ πολλά μπορούν να ειπωθούν και ήδη πολλά έχουν ακουστεί γι’ αυτό το θέμα. Η αλήθεια είναι πως οι προβλέψεις αυτού του συγκεκριμένου άρθρου και στις τυχόν σχετικές διευκρινιστικές ερμηνείες του, που είναι βέβαιο πως θα απαιτηθούν στο μέλλον, θα ψάχνουμε να βρούμε απαντήσεις αν αποφασίσει ο κ. Ερντογάν να χρησιμοποιήσει ξανά τους πρόσφυγες για να κερδίσει πολιτικά και άλλα οφέλη από τη Δύση και να αναζητούμε τη λύση της αποσυμφόρησης των νησιών μας, χωρίς να παραβιάζουμε το πνεύμα ή το περιεχόμενο της κοινής δήλωσης Ευρώπης – Τουρκίας. Με λίγα λόγια, το άρθρο 7 καλείται να περιγράψει τη χρυσή τομή, το σημείο, δηλαδή, εκείνο του νόμου όπου αποτυπώνεται η προσπάθεια της Κυβέρνησης να αποδείξει πως γίνονται σεβαστά -ταυτόχρονα και εξίσου- και τα ανθρώπινα δικαιώματα, όπως αυτά περιγράφονται στις διεθνείς συνθήκες, αλλά και τα δικαιώματα των Ελλήνων πολιτών όπως αυτά ορίζει το Σύνταγμα.

Σε κάθε περίπτωση, το σίγουρο είναι πως η διάταξη παραλείπει τις εγγυήσεις που περιλαμβάνει η οδηγία και οδηγεί σε παραβίαση της αρχής της αναλογικότητας, αλλά και των άρθρων 3 και 5 της ΕΣΔΑ. Ο περιορισμός στην οδηγία θεσπίζεται με σκοπό τον ορθολογικό επιμερισμό των αιτούντων διεθνή προστασία στο έδαφος του κράτους μέλους και όχι σε μια τόσο περιορισμένη εδαφική περιοχή, όπως είναι τα νησιά του Ανατολικού Αιγαίου, καθώς είναι λογικό και επόμενο πως σε συνθήκες τέτοιου γεωγραφικού περιορισμού δεν μπορούν να ασκηθούν ουσιαστικά τα δικαιώματα που προβλέπονται στην οδηγία, όπως, παραδείγματος χάριν, η πρόσβαση στην απασχόληση, στην εκπαίδευση και στα λοιπά. Αυτά, άλλωστε, προβλέπει και η σχετική απόφαση 805/2018 του ΣτΕ, η οποία ακύρωσε την απόφαση της Διευθύντριας Υπηρεσίας Ασύλου περί του περιορισμού κυκλοφορίας αιτούντων διεθνούς προστασίας.

Η αμφισημία και η ασάφεια, όμως, του άρθρου 7 δεν αναιρεί το θετικό πρόσημο των άρθρων 8 και 9 που αφορούν στη διαδικασία κράτησης των αιτούντων άσυλο, αλλά και στις συνθήκες κράτησής τους. Στο άρθρο 8 κρίνεται θετική η παραπομπή στις ρυθμίσεις των παραγράφων 1 έως 9 και 11 του άρθρου 46 του ν.4375 του 2016. Το άρθρο 9 συμβάλει στην πληρέστερη εναρμόνιση με τις κατά ουσίαν ρυθμίσεις της οδηγίας, καθώς προβλέπει τη χωριστή κράτηση, στο μέτρο του δυνατού, των αιτούντων άσυλο από άλλους υπηκόους τρίτων χωρών που δεν έχουν υποβάλει αίτηση διεθνούς προστασίας, τη δυνατότητα υπαίθριου προαυλισμού τους, τη δυνατότητα πρόσβασης της Ύπατης Αρμοστείας του ΟΗΕ για τους πρόσφυγες στους χώρους κράτησης, τη δυνατότητα επικοινωνίας με μέλη της οικογένειάς του, τους νομικούς συμβούλους, τους συνηγόρους τους, ενώ λαμβάνεται και ιδιαίτερη μέριμνα για τα ευάλωτα πρόσωπα.

Αυτή η θετική εικόνα ανατρέπεται, δυστυχώς, στο άρθρο 10. Το άρθρο αυτό υιοθετεί τις σχετικές διατυπώσεις της οδηγίας, η οποία επιτάσσει ότι η υγεία, συμπεριλαμβανομένης της ψυχικής υγείας των αιτούντων υπό κράτηση, αποτελεί πρωταρχικό μέλημα των εθνικών αρχών και έρχεται να συμπληρώσει την ανεπαρκή εναρμόνιση του ν.4375/2016. Ωστόσο, ως προς τη ρύθμισή της στην περίπτωση «α» κρίνεται ανεπίτρεπτη η πρόβλεψη δυνατότητας διοικητικής κράτησης ανηλίκων ακόμα και στη βάση της έσχατης ανάγκης. Η διοικητική, λοιπόν, κράτηση και οποιαδήποτε άλλη μορφή στέρησης της ελευθερίας των παιδιών, που συνδέεται αποκλειστικά με το νομικό καθεστώς των ίδιων ή των γονιών τους ως αλλοδαπών πολιτών, αποτελεί παραβίαση των δικαιωμάτων τους.

Έρχεται πάντοτε σε αντίθεση με την αρχή του βέλτιστου συμφέροντός τους. Είναι κατ’ αρχάς δυσμενές και διακριτό μέτρο εις βάρος των παιδιών με βάση την καταγωγή τους και δεν μπορεί να δικαιολογείται ούτε ως έσχατο μέτρο υπό το πρίσμα του άρθρου 37 της σύμβασης για τα Δικαιώματα του Παιδιού.

Επιπλέον, η κράτηση και ο περιορισμός της ελευθερίας των παιδιών υπό απαράδεκτες συνθήκες και συχνά για πολύ μεγάλα χρονικά διαστήματα σε αστυνομικά κρατητήρια, σε χώρους λιμενικών αρχών και σε προαναχωρησιακά κέντρα επιτείνουν την παραβίαση των δικαιωμάτων τους και συνιστούν απάνθρωπη και εξευτελιστική μεταχείριση. Γι’ αυτό προτείνουμε την απαλοιφή της σχετικής παραγράφου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά θα χρειαστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι δύο λεπτά, κύριε συνάδελφε, αλλά ένα.

**ΙΩΑΝΝΗΣ ΣΑΡΙΔΗΣ:** Κυρίες και κύριοι συνάδελφοι, είναι πολλές οι ασάφειες και είναι σίγουρο πως σύντομα θα νομοθετήσουμε γι’ άλλη μία φορά για το ίδιο θέμα. Και το ξέρουμε.

Είναι επίσης αλήθεια πως το παρόν νομοσχέδιο αποτυπώνει την πραγματικότητα έτσι όπως τη βιώνουν οι Έλληνες. Τα δικά μας σύνορα είναι ταυτόχρονα και σύνορα ανάμεσα στη βαρβαρότητα και τον πολιτισμό, ανάμεσα στον φόβο και την ασφάλεια, ανάμεσα στον πόλεμο και την ειρήνη.

Στα δικά μας σύνορα, αγαπητοί συνάδελφοι, κρίνεται ολόκληρος ο δυτικός πολιτισμός. Καθημερινά, η συμπεριφορά των στελεχών μας των ελληνικών Ενόπλων Δυνάμεων, των ανδρών και των γυναικών του Λιμενικού Σώματος και της Ακτοφυλακής αποδεικνύεται αντάξια της ιστορίας και του ελληνικού πολιτισμού. Θα έλεγα πως είναι δίκαιο και σωστό αυτό να τύχει σε εμάς, στους Έλληνες, στα δικά μας σύνορα δηλαδή να κριθεί αυτή η υπόθεση, γιατί έχουμε μεγάλη ευθύνη γι’ αυτόν τον πολιτισμό που ονομάζουμε «δυτικό», διότι χτίστηκε πάνω στις δικές μας ιδέες που γεννήθηκαν εδώ, σ’ αυτόν εδώ τον τόπο και θεμελιώθηκε σε κείμενα στην ελληνική γλώσσα.

Είναι, λοιπόν, δικό μας έργο να αποδείξουμε για μία ακόμη φορά πως παρά τη φτώχεια μας, παρά τα εμπόδια και τις δυσκολίες, παρά τη φαγωμάρα και τη μιζέρια, εμείς μπορούμε να κατορθώσουμε το ακατόρθωτο. Ούτε τα ανθρώπινα δικαιώματα θα παραβιαστούν ούτε όμως και τα κυριαρχικά μας δικαιώματα. Δεν θα κάνουμε εκπτώσεις στην ανθρωπιά και στο φιλότιμό μας ούτε όμως θα ανεχτούμε για πολύ τον κ. Ερντογάν.

Μπορεί αυτή τη στιγμή, αγαπητοί συνάδελφοι, να μιλάνε για ανθρώπινα δικαιώματα, αλλά ταυτόχρονα μετράμε και μέρες. Οι Κούκλατζης και Μητρετώδης μετράνε εβδομήντα επτά μέρες και σήμερα.

Όμως, δεν μετράμε μόνο εμείς μέρες, γιατί μετρημένες είναι και οι μέρες του κ. Ερντογάν. Όποιο και να είναι το αποτέλεσμα των συγκεκριμένων εκλογών, το μήνυμα που στέλνει η αποφασιστικότητα των συμμάχων στην Ιερουσαλήμ που εσείς επιλέξατε -και καλά κάνατε- δεν μεταφράζεται στην τουρκική γλώσσα. Και ο κ. Ερντογάν θα μετρήσει μέρες.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Επειδή, λοιπόν, πρέπει στις 20.00΄ να έχουμε τελειώσει, ζητώ τη συνεργασία όλων σας και όχι όποιον ανεβαίνει στο Βήμα να μην τον νοιάζει για τους υπόλοιπους που ακολουθούν.

**ΙΩΑΝΝΗΣ ΣΑΡΙΔΗΣ:** Μα, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Δεν αναφέρομαι σε σας. Μιλάω γενικά, από εδώ και πέρα. Δεν ήταν προσωπικό. Το λέω, για να ξέρουμε.

Ακούστε με τώρα. Τώρα θα ξεκινήσουν τρεις συνάδελφοι Βουλευτές που έχουν γραφτεί, με τη σειρά η κ. Καββαδία, ο κ. Χαρακόπουλος και ο κ. Καρράς. Μετά θα πάρει τον λόγο ο κ. Μπαλάφας εκ μέρους της Κυβέρνησης. Ο κ. Βίτσας θα μιλήσει στο τέλος, για να απαντήσει και στους συναδέλφους που πιθανώς να έχουν κάνει προτάσεις ή να έχουν απορίες.

Μετά τον κ. Μπαλάφα θ’ αρχίσω με τη σειρά να ρωτώ τους Κοινοβουλευτικούς Εκπροσώπους, πλην της κ. Βάκη που ξέρω ότι θέλει να μιλήσει τελευταία, εκτός αν θέλει να μιλήσει πρώτη με τη σειρά της.

**ΦΩΤΕΙΝΗ ΒΑΚΗ:** Όχι κατ’ ανάγκη. Βάλτε με πρώτη, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Εγώ θα ρωτήσω με την κοινοβουλευτική σειρά, όπως πάει. Αν κάποιος δεν θέλει, θα πηγαίνω στον επόμενο.

Επομένως, το λέω, διότι έχουν ζητήσει τον λόγο τρεις Κοινοβουλευτικοί Εκπρόσωποι και δεν πρόκειται να τσακωθούμε ποιος θα μιλήσει πρώτος ή δεύτερος. Θα τους πάρω με βάση την κοινοβουλευτική τάξη.

Μετά θα μιλήσει για λίγα λεπτά ο Υπουργός Υγείας που θέλει να κάνει μία παρέμβαση, θα πάμε στους επόμενους συναδέλφους, στον επόμενο Κοινοβουλευτικό και ούτω καθεξής.

Θα δώσω τον λόγο στην κ. Αννέτα Καββαδία. Επειδή, μάλιστα, η κυρία συνάδελφος τα πολλά χρόνια τα πέρασε ως δημοσιογράφος και ξέρει τη χρήση του χρόνου, είμαι σίγουρος ότι θα είναι συνεπής.

Ορίστε, κυρία συνάδελφε, έχετε τον λόγο.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Πάντα το κάνω, κύριε Πρόεδρε.

Κυρίες και κύριοι συνάδελφοι, μία μέρα σαν τη σημερινή, σε ένα νομοσχέδιο σαν το σημερινό, δεν θα μπορούσα παρά να ξεκινήσω με τα όσα συμβαίνουν στην Παλαιστίνη, η οποία βιώνει μία πικρή επέτειο, αφού σήμερα συμπληρώνονται εβδομήντα χρόνια από την καταστροφή, από τη «Nakba», όταν επτακόσιες χιλιάδες Παλαιστίνιοι με την ίδρυση του κράτους του Ισραήλ στις 15 Μαΐου 1948 εκδιώχθηκαν από τη γη τους, από τα εδάφη τους.

Την Παλαιστίνη που θρηνεί εξήντα έξι νεκρούς και χιλιάδες τραυματίες σε μια δολοφονική επίθεση του ισραηλινού στρατού, σε μια πραγματική σφαγή που αντιμετωπίζεται δυστυχώς από τη διεθνή κοινότητα με εξοργιστική αδιαφορία και με παραινέσεις περί αυτοσυγκράτησης. Συμπεριφορές Πόντιου Πιλάτου και ίσων αποστάσεων σε μια κυνική προσπάθεια εξομοίωσης του θύτη με το θύμα.

Σε αυτήν εδώ την Αίθουσα, κυρίες και κύριοι, στις 22 Δεκεμβρίου του 2015 το ελληνικό Κοινοβούλιο είχε διατρανώσει, είχαμε όλοι μας διατρανώσει, την αμέριστη συμπαράστασή μας στον παλαιστινιακό λαό, αναγνωρίζοντας ομόφωνα το κράτος της Παλαιστίνης και επαναλαμβάνοντας την πάγια θέση της χώρας μας για τη δημιουργία ενός ανεξάρτητου και βιώσιμου παλαιστινιακού κράτους στα σύνορα του 1967, με πρωτεύουσα την ανατολική Ιερουσαλήμ και ειρηνική συνύπαρξη των δύο κρατών.

Ειρήνη, όμως, χωρίς δικαιοσύνη δεν μπορεί να υπάρξει. Γι’ αυτό και η καταδίκη των φυσικών, αλλά και των ηθικών αυτουργών της χθεσινής μαζικής δολοφονίας οφείλει να είναι κατηγορηματική και απερίφραστη. Χωρίς «ναι μεν αλλά». Ειδικά από μια χώρα όπως η Ελλάδα, της οποίας οι ιστορικοί δεσμοί με την Παλαιστίνη παραμένουν άρρηκτοι. Και αυτό είναι κάτι που μου δόθηκε η ευκαιρία να το επαναλάβω, αλλά και να το διαπιστώσω ιδίοις όμμασι, όταν πριν από δύο εβδομάδες περίπου βρέθηκα στη Ραμάλα και στη Χεβρώνα.

Κυρίες και κύριοι συνάδελφοι, ερχόμενη στο νομοσχέδιο. Είναι πράγματι ατυχές να λέμε ότι η Ευρώπη αντιμετωπίζει μια προσφυγική μεταναστατευτική κρίση. Η λέξη «κρίση» υποδηλώνει κάτι έκτακτο και προσωρινό που μπορεί να αντιμετωπιστεί με μέτρα έκτακτης ανάγκης.

Αυτό που αντιμετωπίζει η Ευρώπη είναι μια μετακίνηση πληθυσμών πρωτοφανούς κλίμακας μετά το τέλος του Β΄ Παγκόσμιου Πολέμου. Γύρω της, και στην ευρύτερη γειτονιά της, υπάρχει ένας κύκλος φωτιάς, φρίκης, τυραννίας, πολέμου και ανείπωτης δυστυχίας από τον οποίο κύκλο όλοι θέλουν να ξεφύγουν. Ας μην υπάρχουν επομένως αυταπάτες ότι το πρόβλημα θα λυθεί με μέσα αποτροπής ή περιορισμού των προσφύγων και των μεταναστών στις λεγόμενες χώρες πρώτης γραμμής.

Το προσφυγικό - μεταναστευτικό φαινόμενο δεν θα εξαφανιστεί ως διά μαγείας. Είναι εδώ για να μείνει και θα είναι ίσως η κύρια ευρωπαϊκή πρόκληση για χρόνια, αν όχι για δεκαετίες. Συνεπώς, το να κρύβει η Ευρώπη ή έστω ένα μέρος της, το πιο συντηρητικό, το κεφάλι της στην άμμο για να αποφύγει την πραγματικότητα, δεν είναι απλώς υποκριτικό. Είναι εγκληματικό.

Οι σύγχρονοι ικέτες, κυρίες και κύριοι, είναι πολλαπλώς θύματα: θύματα διωγμών και φρικώδους βίας στον τόπο τους, θύματα κυκλωμάτων διακινητών, θύματα της τάφρου που περιβάλλει την Ευρώπη - φρούριο και θύματα ρατσισμού και εκμετάλλευσης, αν καταφέρουν να επιβιώσουν και να φτάσουν σε μια ευρωπαϊκή «γη της επαγγελίας».

Όσον αφορά όλα αυτά, δεν πρόκειται για φυσικά φαινόμενα, είναι το αποτέλεσμα συγκεκριμένων πολιτικών επιλογών. Το πιο τραγικό, όμως, και συνάμα εξοργιστικό σε όλα αυτά, είναι ότι θα μπορούσαν αυτές οι επιλογές να είναι εντελώς διαφορετικές. Θα μπορούσε η Ευρωπαϊκή Ένωση αντί για στρατιωτικές επιχειρήσεις να οργανώσει και να χρηματοδοτήσει μια διαρκή επιχείρηση έρευνας και διάσωσης στη Μεσόγειο, ώστε να αποτρέπεται η απώλεια ζωής. Θα μπορούσε να δημιουργήσει νόμιμες και ασφαλείς διεξόδους για τους αιτούντες άσυλο, ώστε να μην στρέφονται στα κυκλώματα διακίνησης και να μη θέτουν τη ζωή τους σε κίνδυνο στη θάλασσα. Θα μπορούσε να καλύψει τις άμεσες ανθρωπιστικές ανάγκες ή και να απορροφήσει μακροπρόθεσμα τον κύριο όγκο των προσφυγικών ροών και μάλιστα με λιγότερα έξοδα από το στήσιμο της Ευρώπης - φρούριο, εάν απλώς υπήρχε η διάθεση ισόρροπης κατανομής τους σε όλα τα κράτη - μέλη αντί για τον εγκλωβισμό τους στις χώρες πρώτης υποδοχής.

Τα ελλείμματα αυτά στην ευρωπαϊκή αντίδραση έχουν καταγραφεί επανειλημμένα στα σχετικά ψηφίσματα της Κοινοβουλευτικής Συνέλευσης του Συμβουλίου της Ευρώπης όπου σε κάθε ευκαιρία τα μέλη της ελληνικής αντιπροσωπείας, Βουλευτές και Βουλεύτριες, θίγουμε τα ζητήματα αυτά και επιμένουμε στην ανάγκη για μια συνολική ευρωπαϊκή αντιμετώπιση του ζητήματος με βάση το διεθνές δίκαιο, την αλληλεγγύη μεταξύ των ευρωπαϊκών κρατών, τον σεβασμό των ανθρωπίνων δικαιωμάτων και τον ανθρωπισμό.

Αυτές οι παραδοχές μπορούν και πρέπει να αποτελέσουν βάση για μια ουσιαστική συνεννόηση ανάμεσα στις δημοκρατικές πολιτικές δυνάμεις της χώρας. Με μια αναγκαία προϋπόθεση όμως: να συμφωνήσουμε όλες και όλοι ότι είναι επείγουσα η ανάγκη συσπείρωσης όλων των δημοκρατικών και προοδευτικών δυνάμεων και πολιτών της χώρας σε ένα κοινό μέτωπο απέναντι στην Ακροδεξιά και στον φασισμό. Γιατί, κυρίες και κύριοι συνάδελφοι, με αφορμή το προσφυγικό – μεταναστευτικό, το αποκρουστικό και επικίνδυνο πρόσωπο της Ακροδεξιάς έχει, δυστυχώς, ξανασηκώσει κεφάλι στην Ευρώπη. Και όχι μόνο στο περιθώριο της πολιτικής.

Έχει γίνει πλέον κοινό το φαινόμενο να υιοθετούν οι συστημικές συντηρητικές δυνάμεις της Ευρώπης, δυστυχώς και στη χώρα μας, τη ρητορική και την ατζέντα της Ακροδεξιάς με το έωλο επιχείρημα ότι «δεν πρέπει να δώσουμε χώρο στην Ακροδεξιά». Αν η λύση που προτείνουν ορισμένοι για να μη δοθεί χώρος στην Ακροδεξιά, είναι να καταλάβει τον χώρο αυτό η «κανονική» Δεξιά, ας μας το πουν ανοιχτά. Εμείς, όμως, οφείλουμε να καταθέσουμε την κάθετη αντίρρησή μας σε αυτόν τον ολισθηρό δρόμο και να αντιπροτείνουμε πως αυτό που πρέπει να κάνουμε όλες και όλοι είναι να καταδικάζουμε χωρίς περιστροφές και χωρίς καμμία επιφύλαξη, οποιαδήποτε ρατσιστική και φασιστική συμπεριφορά και όχι να εγείρουμε με τη ρητορική μας φοβικά σύνδρομα, επικαλούμενοι το δόγμα «ασφάλεια και δέος», όπως κάνουν οι συνάδελφοι της Νέας Δημοκρατίας ευθυγραμμιζόμενοι πλήρως με τη ρητορική της Χρυσής Αυγής. Προφανώς, κυρίες και κύριοι, οι λύσεις σε αυτά τα προβλήματα δεν μπορούν να είναι αποσπασματικές και -το σημαντικότερο- δεν μπορούν να μην λαμβάνουν υπ’ όψιν τα πραγματικά δεδομένα, σε πολιτικό και νομικό επίπεδο.

Ως προς το νομοσχέδιο που συζητάμε σήμερα, πριν ακόμα από την κατάθεσή του αλλά και μέσα από την κοινοβουλευτική διαδικασία έχουμε ήδη πετύχει ένα καλό επίπεδο πολιτικής συζήτησης, κάτι που έδωσε τη δυνατότητα -και αυτό το αναγνωρίζουν όλοι- να υπάρξουν αρκετές βελτιώσεις ως προς το περιεχόμενό του, δημιουργώντας ενδεχομένως τη βάση για τη στοιχειώδη συνεννόηση για την οποία μίλησα προηγουμένως.

Ασφαλώς -και κλείνω με αυτό, κύριε Πρόεδρε- το προσφυγικό - μεταναστευτικό είναι ένα ζήτημα τέτοιας περιπλοκότητας που κανένα νομοθέτημα από μόνο του δεν μπορεί να το λύσει. Οφείλουμε, επομένως, να συνεχίσουμε τις προσπάθειες έτσι ώστε να μπορούμε κάποτε να μιλάμε για μια ευρωπαϊκή πολιτική για τη μετανάστευση και το άσυλο, που θα σέβεται τις ανθρωπιστικές αξίες του νομικού μας πολιτισμού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κυρία Καββαδία.

Τον λόγο έχει ο κ. Μάξιμος Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για πάνω από τρία χρόνια το μεταναστευτικό έχει καταστεί μείζον ζήτημα, μία «βόμβα», που είναι έτοιμη να εκραγεί ανά πάσα στιγμή στη Λέσβο, όπου η Μόρια είναι συνώνυμο της εξαθλίωσης και της ανομίας, στη Χίο, στη Σάμο, στον Έβρο όπου οι ροές αυξάνονται καθημερινά.

Αναμφίβολα και πριν από την εκλογή του ΣΥΡΙΖΑ το πρόβλημα υφίστατο, αλλά ποτέ στην ανεξέλεγκτη διάσταση, που πήρε μετά τον Ιανουάριο του 2015, γιατί τότε κάποιες ιδεοληψίες για τους μετανάστες που λιάζονται και εξαφανίζονται έγιναν ημιεπίσημη ιδεολογία της νέας διακυβέρνησης και οι τοπικές κοινωνίες αφέθηκαν στην τύχη τους. Τα έζησε άλλωστε και ο ίδιος ο κ. Τσίπρας στη Λέσβο, εκεί όπου όπως και στη Χίο τον υποδέχθηκαν με κατεβασμένα ρολά και με μια μεγάλη συγκέντρωση διαμαρτυρίας καθολικού χαρακτήρα, την οποία βεβαίως ο κ. Τσίπρας και ο ΣΥΡΙΖΑ με τις γνωστές διχαστικές λογικές τους την απέδωσαν σε ακροδεξιούς, κατηγορώντας τους απλούς πολίτες του νησιού, υποτιμώντας την αγωνία τους για τις ζωές τους που υποβαθμίζονται, για τον φόβο που πλέον φωλιάζει στην καθημερινότητά τους.

Γιατί στην Κυβέρνηση, παρά την προσγείωση στη σκληρή πραγματικότητα, είναι πολλοί ακόμα εκείνοι που παραμένουν στην ουσία τυφλωμένοι από τις εμμονές τους, γιατί δεν θέλουν να αναλάβουν τις σοβαρές τους ευθύνες, όπως κάνουν κάθε φορά που υπάρχει κάποιο πρόβλημα, όπως κάνουν για τα Εξάρχεια, για την εγκληματικότητα, για την ανομία στα ΤΕΙ. Πετάνε «λάσπη» στη Νέα Δημοκρατία και νομίζουν ότι ξεμπέρδεψαν. Πλανώνται όμως πλάνην οικτράν.

Και μιλούν έτσι την ώρα που η Άγκυρα για λόγους εκβιασμού της Ελλάδας αλλά και της Ευρώπης αυξάνει ραγδαία τις μεταναστευτικές ροές, δημιουργώντας μάλιστα και νέες διαδρομές οι οποίες είναι επικίνδυνες για την εθνική μας ασφάλεια στον Έβρο, αλλά και διά θαλάσσης στις ακτές της Θράκης, όπως έγινε πρόσφατα με πλοιάριο, που ξεφόρτωσε μετανάστες στις ακτές της Ροδόπης.

Και ρωτάμε: αν είναι δύσκολη σχετικά η φύλαξη των θαλασσίων συνόρων -ναι και η θάλασσα έχει θαλάσσια σύνορα, τώρα το έμαθε και ο κ. Τσίπρας- γιατί δεν μπορούν να φυλαχθούν τα χερσαία σύνορα; Είναι αυτή η εικόνα ενός σοβαρού κυρίαρχου κράτους; Εξακολουθείτε να είστε υπέρ της κατεδάφισης του φράχτη στον Έβρο που υποστήριζαν στελέχη σας;

Κυρίες και κύριοι συνάδελφοι, το σημερινό νομοσχέδιο έρχεται με χαρακτηριστική καθυστέρηση, χωρίς δημόσια διαβούλευση και προετοιμασία, αφού φθάσαμε το 2017 σε πενήντα οκτώ χιλιάδες εξακόσια εξήντα αιτήματα ασύλου και εφέτος -μέχρι τώρα- σε περίπου δεκατρείς χιλιάδες τριακόσια πενήντα, με κάθε αίτημα να χρειάζεται έξι ή και περισσότερους μήνες για να εξεταστεί.

Το νομοσχέδιο επιδιώκει να ανακουφίσει την κατάσταση στα νέα γκέτο που δημιούργησε ο ΣΥΡΙΖΑ, ο ίδιος που έβγαινε «στα κεραμίδια» για την Αμυγδαλέζα, στα γκέτο όπου, πράγματι, κυριαρχούν απάνθρωπες συνθήκες και βρίθουν από κρούσματα εκμετάλλευσης ανθρώπων και βία, με θύματα εν τέλει τους πρόσφυγες, τους μετανάστες, αλλά και τις τοπικές κοινωνίες.

Το ένα σκέλος της λύσης του προβλήματος είναι ξεκάθαρο: Επιτάχυνση της διαδικασίας εξέτασης των αιτημάτων ασύλου, να γίνεται σαφής διαχωρισμός προσφύγων και μεταναστών.

Είναι θετικό γεγονός, κύριε Υπουργέ, η αύξηση των ανεξάρτητων επιτροπών στην Αρχή Προσφυγών.

Βασική παράμετρος, όμως, της λύσης είναι οι επιστροφές. Η Τουρκία θα πρέπει να σεβαστεί τη συμφωνία και αυτό είναι οπωσδήποτε έργο που απαιτεί τη συνεργασία και τον συντονισμό της Ευρώπης.

Η αποσυμφόρηση των hot spots στα νησιά είναι μια αναγκαιότητα. Όμως, αυτό δεν πρέπει να έχει ως συνέπεια τη μεταφορά του προβλήματος στην ηπειρωτική Ελλάδα ούτε, βέβαια, κατ’ αυτόν τον τρόπο να έχουμε αύξηση των εισροών, να σταλεί ένα λανθασμένο μήνυμα στην άλλη πλευρά.

Σοβαρό κενό, ωστόσο, υπάρχει και στη δράση των μη κυβερνητικών οργανώσεων και αυτό δεν χρειάζεται καμμία Ευρώπη να μας το υποδείξει ή να μας βοηθήσει. Το τι συμβαίνει σε όλες αυτές τις περιοχές τις εθνικά ευαίσθητες είναι γνωστό. Διάφορες ΜΚΟ, χωρίς ένα κανονιστικό πλαίσιο, με άγνωστους χρηματοδότες και άδηλους στόχους, σε κάποιες περιπτώσεις έχουν καταστεί κράτος εν κράτει, δρώντας σε πληθυσμούς προσφύγων και μεταναστών, που προέρχονται από περιοχές όπου μισαλλόδοξες και ακραίες ιδεολογίες είναι ιδιαίτερα διαδεδομένες.

Αντιλαμβανόμαστε ότι στο χαλαρό αυτό πλαίσιο λειτουργούν και πολλές ΜΚΟ, που διάκεινται φιλικά προς την Κυβέρνηση, ότι εντός αυτών βρίσκουν εργασία εκατοντάδες «αλληλέγγυοι». Όμως, όταν μιλάμε για εθνική ασφάλεια, δεν χωρούν αυτού του είδους τα παιχνίδια.

Αναμφίβολα, κύριε Πρόεδρε, το προσφυγικό-μεταναστευτικό είναι πρωτίστως ευρωπαϊκό πρόβλημα. Η Ελλάδα σηκώνει πολλαπλάσιο βάρος από εκείνο που της αναλογεί, με κίνδυνο να γίνει μια μόνιμη αποθήκη ψυχών. Δυστυχώς, δεν έχουν επιδείξει όλα τα ευρωπαϊκά κράτη την απαιτούμενη αλληλεγγύη σε χώρες όπως η Ελλάδα, που είναι πύλες εισόδου μεταναστών και προσφύγων.

Είναι, λοιπόν, επιβεβλημένη η υλοποίηση του προγράμματος μετεγκατάστασης προσφύγων και μεταναστών σε όλες τις χώρες της Ευρωπαϊκής Ένωσης. Είναι, όμως, επιβεβλημένη και η ουσιαστική φύλαξη των συνόρων, όπως επιβεβλημένη είναι και η απορρόφηση των ευρωπαϊκών κονδυλίων που λιμνάζουν.

Εν κατακλείδι, το προσφυγικό-μεταναστευτικό δεν είναι πρόβλημα που σηκώνει αναβολή. Είναι ζήτημα που απειλεί την ίδια την κοινωνική συνοχή και πρέπει να δοθούν ολοκληρωμένες λύσεις σήμερα και όχι ημίμετρα, όπως οι διατάξεις που συζητούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κύριε Χαρακόπουλε.

Κλείνουμε την πρώτη τριάδα ομιλητών με τον κ. Καρρά.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Το ζήτημα που τίθεται όταν συζητάμε ένα νομοσχέδιο σχετικά με τη μεταναστευτική πολιτική ή το προσφυγικό ζήτημα, το οποίο είναι στην πρώτη γραμμή της Ελλάδος και προκειμένου να βρίσκουμε απάντηση εάν το νομοσχέδιο είναι θετικό και θα λύσει προβλήματα, είναι να αποτιμούμε την τρέχουσα κατάσταση και στη συγκεκριμένη περίπτωση τη δήλωση Τουρκίας-Ευρωπαϊκής Ένωσης στις 18 Μαρτίου του 2016 και την εφαρμογή της.

Και γιατί τοποθετούμαι σε αυτό; Γιατί στις 18 Μαρτίου του 2016 υπήρχε η κοινή δήλωση, που υποχρέωνε και την Ελλάδα σε ενέργειες και την 1η Απριλίου του 2016 ήρθε το νομοσχέδιο για τον ν. 4375 που θα αντιμετώπιζε -υποτίθεται- τα ζητήματα προστασίας των μεταναστών και προσφύγων, αλλά και θα διευκόλυνε τις διαδικασίες να αντιμετωπίζονται σύμφωνα με τη δήλωση αυτή.

Τι έλεγε η δήλωση; Ότι στα νησιά θα αντιμετωπίζονται τα αιτήματα ασύλου, θα επιστρέφονται όσοι δεν έχουν δικαίωμα διεθνούς προστασίας κι όσοι τυγχάνουν της διεθνούς προστασίας θα μπορούν να μετακινούνται. Τι έγινε απ’ όλα αυτά; Δυστυχώς, τίποτα. Διότι η μεν Τουρκία δέχεται περιορισμένες επιστροφές. Και αυτό οφείλεται και σε δική μας ευθύνη, για τον λόγο ότι έχουμε θεσπίσει διαδικασίες πολυτελείς και ατέρμονες. Δίνουμε, λοιπόν, επιχειρήματα στους γείτονές μας να μην ακολουθούν όσα δεσμεύτηκαν. Δίνουμε, επίσης, επιχειρήματα και στους Ευρωπαίους, οι οποίοι μετά τη Συμφωνία Βίσενγκραντ, μετά το κλείσιμο του βαλκανικού δρόμου, ουσιαστικά δεν δέχονται πλέον μετανάστες ή πρόσφυγες και το θέτουν πάντοτε υπό αμφισβήτηση. Και δεν χρειάζεται να θυμίσω και τις πρόσφατες συναντήσεις Όρμπαν - Κουρτς ή στις δηλώσεις στις οποίες προέβησαν προ εβδομάδος.

Πάμε, λοιπόν, να το δούμε. Κατά τη δική μου άποψη, η αποτίμηση της συμφωνίας - δήλωσης Ευρωπαϊκής Ένωσης-Τουρκίας είναι ετεροβαρής υπέρ της Τουρκίας. Εμείς, λοιπόν, δεν πετύχαμε εκείνο το οποίο θα μπορούσε να μας δώσει η αντιμετώπιση του προσφυγικού - μεταναστευτικού και μείναμε απλώς σε διαδικασίες. Και προσπαθούμε σήμερα να αλλάξουμε λίγο τον νόμο -και μιλώ για τον ν. 4375- για τον οποίο είχαμε σήμερα την ευκαιρία να δώσουμε άμεση απάντηση, να δώσουμε άμεσες λύσεις. Αντ’ αυτού, όμως, επιλέξαμε -και εδώ θα μου επιτρέψετε να είμαι και καυστικός- να δημιουργήσουμε ένα νέο κατεστημένο.

Πού αναφέρομαι; Εφευρέθηκε ότι θα πρέπει να έχουμε επιτροπές προσφυγών -τις ονομάσαμε ανεξάρτητες- από δικαστικούς λειτουργούς, για να δίνουμε το δικαίωμα της προστασίας όλων αυτών των ανθρώπων. Πράγματι, πρέπει να το δώσουμε. Το δώσαμε, όμως, τέσσερις φορές, αν θέλετε. Δεν μπορεί να αμφισβητήσει κανείς ότι η Υπηρεσία Ασύλου λειτουργεί. Ο ίδιος ο Υπουργός μάς έδωσε το στοιχείο ότι οι αποφάσεις των Ανεξαρτήτων Επιτροπών Προσφυγών το 98% είναι απορριπτικές και επικυρώνουν τις αποφάσεις της Υπηρεσίας Ασύλου.

Και επομένως τι καταφέραμε; Καταφέραμε να δημιουργήσουμε μία ατέρμονα διαδικασία η οποία λειτουργεί όχι μόνο σε βάρος της χώρας, αλλά και σε βάρος της εφαρμογής της συμφωνίας-δήλωσης Τουρκίας-Ευρωπαϊκής Ένωσης. Αυτά δεν είναι αυθαίρετα στοιχεία τα οποία επικαλούμαι. Εάν ανατρέξουμε στις εκθέσεις, που ανά τρίμηνο εκδίδονται από την Ευρωπαϊκή Ένωση για την ενημέρωση του Ευρωπαϊκού Συμβουλίου και του Ευρωπαϊκού Κοινοβουλίου, μας λένε -με την διπλωματική βέβαια γλώσσα- ότι δεν είναι ικανοποιητικές οι αποδόσεις από τη συμφωνία, δεν είναι ικανοποιητικές οι μετεγκαταστάσεις, δεν είναι ικανοποιητικές οι επιστροφές.

Επομένως, πού πάμε; Πάμε, λοιπόν, να αναζητήσουμε τον υπεύθυνο; Πού θα τον αναζητήσουμε; Προφανώς θα πρέπει να τον αναζητήσουμε στην Κυβέρνηση. Και δεν αναφέρομαι μόνο στην παρούσα στιγμή της νομοθέτησης. Αναφέρομαι και στον ν. 4375. Διότι, πρωτοφανώς εμείς οι Έλληνες βρήκαμε και μία λύση. Αφού θέλαμε να βάλουμε δικαστές στις επιτροπές, βρήκαμε και τη λύση να τους δώσουμε και έναν δεύτερο μισθό. Οι επιτροπές, οι δικαστές και το μέλος -και αυτό βέβαια δεν έχει αναφερθεί ποτέ- το οποίο προτείνεται από την Ύπατη Αρμοστεία του ΟΗΕ για τους πρόσφυγες, πληρώνονται ξεχωριστά.

Θα κάνω μία παρένθεση εδώ. Δεν θέλω να είμαι μάντης κακών. Ξέρετε ότι έχετε δώσει έναν δεύτερο μισθό στους δικαστές μέλη των επιτροπών; Έχω λάβει ερωτήματα εάν δικαιούνται να προσφύγουν στο μισθοδικείο εκείνοι οι δικαστές που δεν είναι μέλη των επιτροπών και δεν έχουν λάβει το επιμίσθιο αυτό. Διότι και εκείνοι προσφέρουν δικαστικό έργο και θα διεκδικήσουν αύριο, μεθαύριο την επιπλέον μισθοδοσία. Κι αν διεκδικήσουν επιπλέον μισθοδοσία, εσείς οι ίδιοι θα κατηγορείτε μετά τους Βουλευτές, τους όποιους Βουλευτές προσφύγουν και αυτοί στα διοικητικά δικαστήρια να διεκδικήσουν τις διαφορές.

Τα λάβατε υπ’ όψιν, κύριε Υπουργέ, αυτά; Είναι παρένθεση για το νομοσχέδιο. Τα θέτω στη γνώση σας, για να δείτε πώς θα αντιμετωπίσετε αυτό το θέμα.

Συνεπώς, αντί να βελτιώνουμε, περιορίζοντας κάποιες προθεσμίες, μένουμε στο πρόβλημα αυτό καθ’ αυτό.

Έρχομαι στο ζητούμενο. Υπάρχει δυνατότητα αντιμετώπισης της διαδικασίας με πλήρη προστασία των δικαιωμάτων;

Θα μείνω στις οδηγίες και στην οδηγία 2013/32, που καθορίζει δύο βαθμούς κρίσεως: τον διοικητικό βαθμό ενώπιον της Υπηρεσίας Ασύλου και τον δικαστικό βαθμό ενώπιον των τακτικών δικαστηρίων. Γιατί, λοιπόν, να μην ακολουθήσουμε το σύστημα αυτό, να απλοποιήσουμε, να άρουμε τις αντιρρήσεις που δεχόμεθα τόσο από την Ευρώπη όσο και από την Τουρκία, ότι δεν αποδίδουμε και επομένως δεν υποχρεούνται σε εφαρμογή της δήλωσης, δεν υποχρεούνται σε επιστροφές, δεν υποχρεούνται σε μετεγκαταστάσεις;

Έχω καταθέσει μία τροπολογία -είναι γνωστή στους συναδέλφους, την έχω κοινοποιήσει και στο Υπουργείο- στην οποία αναφέρω: Δώστε λύση απλοποιώντας τη διαδικασία. Μένουμε στην Υπηρεσία Ασύλου. Η Υπηρεσία Ασύλου μπορεί να αποδώσει ικανοποιητικά εάν ενδυναμωθεί και με προσωπικό. Αποδίδει αποδοτικά και προστατεύει τα δικαιώματα των αιτούντων το άσυλο. Και στην περίπτωση στην οποία αυτοί δεν ικανοποιούνται, να πηγαίνουν στα διοικητικά εφετεία να δικάζουν με τη μορφή των ουσιαστικών προσφυγών, να κρίνεται εκεί σε πρώτο και τελευταίο βαθμό.

Πρέπει να πω και κάτι άλλο: Οι προθεσμίες τις οποίες εισάγει η Κυβέρνηση για την έκδοση των αποφάσεων επί των αιτήσεων ασύλου είναι πάντα ενδεικτικές. Ουδείς μπορεί να υποχρεώσει κανέναν στα αδύνατα, ουδείς μπορεί να υποχρεώσει ή να πει ότι ακυρώνεται μία πράξη είτε διοικητική είτε δικαστική επειδή υπερέβη μία προθεσμία. Είναι μόνο έντονη υπόδειξη ενώ δεν έχει ακυρότητα.

Ζητώ, λοιπόν, να σταθείτε και στην τροπολογία την οποία έχω καταθέσει. Λόγω χρόνου δεν έχω τη δυνατότητα να την αναπτύξω περισσότερο. Πιστεύω, όμως, ότι θα βελτιώσει τις διαδικασίες, θα βελτιώσει την απόδοση και ενδεχόμενα θα συνεισφέρει στη λύση. Όσο εμμένουμε σε διαδοχικές διαδικασίες για το ίδιο αντικείμενο ό,τι νόμους και να φέρουμε, όσους και να ψηφίσουμε, λύση δεν θα δοθεί και θα αντιμετωπίζεται το πρόβλημα διαχρονικά και μόνιμα.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ.

Τον λόγο έχει τώρα ο Υφυπουργός Μεταναστευτικής Πολιτικής κ. Μπαλάφας.

Για να μην ακολουθήσει η κ. Βάκη, που είναι από το ίδιο κόμμα, θα παρεμβληθεί ο κ. Γερμενής, που είναι τέταρτος ομιλητής, και μετά θα πάρει τον λόγο η κ. Βάκη.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω, λέγοντας ότι στη χώρα μας τα τρία τελευταία χρόνια πέρασαν πάνω από ένα εκατομμύριο πρόσφυγες και μετανάστες. Το πρώτο διάστημα, μέχρι τον Μάρτιο του 2016, αυτοί οι άνθρωποι, κατά τεκμήριο, πέρασαν από τη χώρα και οδηγήθηκαν, αυτοοδηγήθηκαν, κινήθηκαν προς τον βορρά, προς τις χώρες της κεντρικής και βόρειας Ευρώπης, που κατά κανόνα ήθελαν να μεταβούν.

Μετά το κλείσιμο των συνόρων -το υπογραμμίζω αυτό, θα ξαναμιλήσουμε για το κλείσιμο των συνόρων- και την κοινή δήλωση Ευρωπαϊκής Ένωσης και Τουρκίας, η οποία αντιμετωπίζεται αισχυντηλά εδώ από ορισμένες πλευρές, σαν να μην υπάρχει, τα πράγματα άλλαξαν και εγκλωβίστηκε στη χώρα μας ένας αριθμός που σήμερα είναι περίπου πενήντα με πενήντα πέντε χιλιάδες άνθρωποι, οι οποίοι δεν θέλουν να μείνουν στη χώρα μας. Παρ’ όλα αυτά είναι εγκλωβισμένοι όλο αυτό το διάστημα.

Μην ξεχνάμε, όμως, ότι στη χώρα μας -και όχι τυχαία- βρίσκονται ακόμα πάνω από εξακόσιες χιλιάδες οικονομικοί, βασικά, μετανάστες, οι οποίοι πώς ήρθαν κυρίως στη χώρα μας; Πότε ξεκίνησε αυτή η ιστορία; Έχει ξεκινήσει πριν τριάντα χρόνια όταν ο τότε Πρωθυπουργός άνοιξε τα σύνορα και είπε, «ελάτε για να δουλέψετε στα χωράφια», όπου υπήρχε ανάγκη από εργατικά χέρια, στα κοπάδια, όπου επίσης υπήρχε ανάγκη από εργατικά χέρια. Επίσης, αυτός ο κόσμος ήρθε πριν από τους Ολυμπιακούς Αγώνες του 2004, όπου και πάλι ήθελαν φτηνό και διαθέσιμο για κάθε πιθανότητα και περίπτωση εργατικό δυναμικό για τα μεγάλα έργα των Ολυμπιακών Αγώνων.

Αυτή είναι η εικόνα σήμερα όταν μιλάμε για μεταναστευτικό-προσφυγικό και μην απολυτοποιούμε την πλευρά των πενήντα, πενήντα πέντε χιλιάδων, που εγκλωβίστηκαν στην χώρα μας παρά τη θέλησή τους και παρά τη θέληση, φυσικά, και της ίδιας μας της χώρας.

Το νομοσχέδιο, το οποίο συζητάμε σήμερα, αντιμετωπίζει και τις δυο αυτές, ας πούμε, κατηγορίες και ιδιαίτερα, το ζήτημα των νομίμων μεταναστών της δεύτερης κατηγορίας, των πολλών, των εκατοντάδων χιλιάδων. Μιλάμε -μέσα από εξαιρετικούς λόγους- για την κατ’ εξαίρεση εξέταση των αιτήσεών τους για άδειες διαμονής, για να βγουν από την αδήλωτη, από την κρυφή εργασία στο φως, να πληρώνονται κανονικά οι άνθρωποι εφόσον δουλεύουν σε δουλειές που κατά κανόνα -θα αναφερθώ και στο τέλος- δεν πάνε οι Έλληνες.

Από εκεί και πέρα, με βάση αυτήν την εικόνα, θα ήθελα να κάνω τρεις παρατηρήσεις.

Πρώτη παρατήρηση: Το νομοσχέδιο προσπαθεί να αντιμετωπίσει τις δυσκολίες, που υπάρχουν στο μεγάλο αυτό ζήτημα, στο οποίο δεν υπάρχει «η λύση», αλλά η ανάγκη για την όσο καλύτερη γίνεται διαχείριση. Δεν «καθαρίζεις» με αυτό το θέμα, «το λύσαμε και τελείωσε». Προσπαθεί να αντιμετωπίσει ρεαλιστικά, προωθητικά αυτά τα ζητήματα.

Το νομοσχέδιο δέχεται δυο κριτικές, καθώς και εμείς. Η μια είναι ότι το νομοσχέδιο χειροτερεύει την κατάσταση, ότι τις ήδη άθλιες συνθήκες τις κάνει πιο άθλιες. Υπάρχει και η άλλη κριτική που λέει «Πόσο επιδόματα δίνετε! Επιδόματα επιδομάτων! Ξεχνάτε τους Έλληνες και προσέχετε τους πρόσφυγες και τους μετανάστες!».

Συνήθως ο κανόνας είναι- υπάρχουν και εξαιρέσεις- όταν γίνεται και από τις δυο πλευρές κριτική, μάλλον είσαι στο σωστό δρόμο. Και θα πω γιατί είμαστε στο σωστό δρόμο, κατά τη γνώμη μου φυσικά.

Πρώτα απ’ όλα, ποιος αμφισβητεί ότι ο αιτών άσυλο από αρχαιοτάτων χρόνων, ο ικέτης πρέπει να προστατεύεται; Αυτή είναι η παράδοσή μας σαν Έλληνες από αρχαιοτάτων χρόνων μέχρι σήμερα. Επομένως, σ’ αυτόν τον κόσμο, τον προσφυγικό πληθυσμό που μπαίνει στη χώρα μας είμαστε υποχρεωμένοι, όχι μόνο από το Διεθνές, το Ευρωπαϊκό και το Ελληνικό Δίκαιο, να του παράσχουμε προστασία. Και είμαστε μια χώρα σε κρίση, με τους συμπατριώτες μας να ζορίζονται και να θυμώνουν για την πολιτική κατάσταση γενικότερα, την οικονομική και την κοινωνική. Γι’ αυτό τα μέτρα μας έχουν πάντα το χαρακτηριστικό της ισορροπίας, όχι να μπατάρουμε από εδώ ή από κει. Πάντα έτσι αντιμετωπίσαμε τα ζητήματα όλα αυτά τα χρόνια που είμαστε εμείς στη διακυβέρνηση της χώρας.

Γι’ αυτό είναι και οι δυο κριτικές που εμφανίζονται ότι είναι από διαφορετικές κατευθύνσεις, είναι λανθασμένες.

Άλλο ένα ζήτημα είναι τα χρήματα τα οποία δίνονται για τη διαχείριση του προσφυγικού.

Αγαπητοί συνάδελφοι, τα χρήματα αυτά βασικά είναι χρηματοδότηση από την Ευρωπαϊκή Ένωση. Δεν θα μπορούσε το ελληνικό ταμείο, το ελληνικό δημόσιο να αντιμετωπίσει αυτό το τεράστιο κόστος. Μη λέτε, λοιπόν, ψέματα στον ελληνικό λαό. Είναι χρήματα της Ευρωπαϊκής Ένωσης. Αυτή πληρώνει -να το πω έτσι λαϊκά- τα διαμερίσματα τα ξενοίκιαστα στις πόλεις της Ελλάδας, όπου μένουν οικογένειες προσφύγων σε αρμονική σχέση με τον ελληνικό πληθυσμό. Και είναι ξενοίκιαστα διαμερίσματα, τα οποία ενοικιάζονται μέσω της Ύπατης Αρμοστείας και αναπτυξιακών εταιρειών -εταιρειών πολλές φορές της αυτοδιοίκησης- ή δίνεται ένα μικρό επίδομα, μια μικρή ενίσχυση που πάει στις τοπικές κοινωνίες. Για αυτό η αυτοδιοίκηση και στην Αθήνα και στη Θεσσαλονίκη και στη Λιβαδειά και στο Ηράκλειο και σε άλλες πόλεις έχει αγκαλιάσει αυτή τη διαδικασία, που ευνοεί και τις τοπικές κοινωνίες. Και έχει αγκαλιάσει αυτή τη διαδικασία και η αυτοδιοίκηση και σε πάρα πολλές περιπτώσεις και η Εκκλησία της Ελλάδας και ο εμπορικός κόσμος. Τα άλλα είναι απλώς ψέματα.

Το δεύτερο ζήτημα που αντιμετωπίζει το νομοσχέδιο: Το μεγάλο πρόβλημα του εγκλωβισμού των χιλιάδων αυτών ανθρώπων στη χώρα συνολικά, στα νησιά μας και του Βορειοανατολικού Αιγαίου ιδιαίτερα.

Ακούστε, υπάρχει ένας νόμος στη φυσική, ότι υπάρχει πρόβλημα όταν η εισροή σε ένα σύστημα είναι μεγαλύτερη από την εκροή. Να μας πείτε προτάσεις γι’ αυτό. Επαναλαμβάνω: Όταν η εισροή είναι μεγαλύτερη από την εκροή, τι κάνουμε; Φυσικά, δεν βάζω κροκόδειλους στο Αιγαίο. Να σας πω και κάτι; Και κροκόδειλους να βάλεις, όταν ο άλλος γνωρίζει ότι θα πέσει βόμβα στη Συρία, στο Χαλέπι και έχει το παιδί του, θα ξεκινήσει να πάει κάπου όπου δεν θα πέφτει βόμβα στο παιδί του. Και αυτό γίνεται!

Η εισροή, λοιπόν, πολύ μεγαλύτερη από την εκροή. Τι γίνεται; Σήμερα -και στην επιτροπή όλοι ή σχεδόν όλοι από τους ομιλητές- θεωρούν δεδομένη, έστω και με έναν δειλό τρόπο ορισμένοι, την κοινή δήλωση Ευρωπαϊκής Ένωσης-Τουρκίας και θεωρούν ότι πρέπει να ισχύσει αυτή η δήλωση.

Από εκεί και πέρα, πρέπει να παίρνετε υπ’ όψιν σας δυο πράγματα όταν κάνετε προτάσεις. Πρώτον, ότι τα σύνορα είναι κλειστά και δεύτερον, ότι δεν υπάρχει ευρωπαϊκή αλληλεγγύη από πολλά κράτη-μέλη. Αυτό δεν γίνεται να το ξεχνάμε, όταν κάνουμε προτάσεις. Εμείς επιδιώκουμε ορισμένα πράγματα με το νομοσχέδιό ή την πολιτική μας –δεν θέλω να τα επαναλάβω- από επιτάχυνση μέχρι αλλαγή της ευρωπαϊκής νομοθεσίας, από επαναφορά του relocation, της μετεγκατάστασης, μέχρι να ισχύσουν πάλι με μεγαλύτερους ρυθμούς οι επιστροφές ή η οικογενειακή επανένωση.

Επαναλαμβάνω: Μαγικές λύσεις σ’ αυτό το προσφυγικό-μεταναστευτικό ζήτημα δεν υπάρχουν. Λένε ορισμένοι; Να φύγουν όλοι από τα νησιά. Θα φύγουν, λοιπόν, όλοι από τα νησιά και την επόμενη μέρα, για να μην πω και νωρίτερα, ίσος αριθμός θα έρθει από απέναντι, εκτός αν κάποιος πιστεύει –όπως έγινε κάποτε σε κάποιο νησάκι του Αιγαίου- ότι πρέπει να τους πυροβολούμε τους ανθρώπους, όταν έρχονται από τις απέναντι ακτές ή όταν οι λαθροδιακινητές βγάζουν τον πίρο…

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πότε έγινε αυτό, κύριε Υπουργέ;

**ΧΑΡΑΛΑΜΠΟΣ ΑΘΑΝΑΣΙΟΥ:** Το 2014, πάντως, δεν έγινε.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Κύριε Αθανασίου, ήλπιζα ότι δεν θα μιλούσατε. Είστε εκτός γραμμής στα θέματα αυτά, εννοώ δική σας γραμμής. Σκεφτείτε το αυτό.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πότε έγινε αυτό με τους πυροβολισμούς;

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Εν πάση περιπτώσει, καλά μιλούσαμε τόση ώρα, ακούστε και την άλλη άποψη. Μάθετε να ακούτε, λόγω και επαγγελματικής προελεύσεως και επιστημονικής.

Με μαθηματική ακρίβεια, λοιπόν, την άλλη μέρα έρχεται ίσος αριθμός.

Δεύτερον, άκουσα μια πρόταση: Να έρθουν όλοι από τα νησιά εδώ, μάλιστα, στην ενδοχώρα, να μπουν σε κάποιες προσωρινές δομές φιλοξενίας, που να είναι άριστη η κατάσταση, να πάρουν χαρτιά και να πάνε στη χώρα που θέλουν. Αν ήταν τόσο απλό, τι είμαστε, παλαβοί να μην το κάνουμε; Δεν το καταλαβαίνω αυτό. Δεν καταλαβαίνετε ότι είναι κλειστά τα σύνορα και δεν δέχεται η Ευρώπη αυτόν τον κόσμο; Πώς λέτε, λοιπόν, τόσο άνετα να πάρουν τα χαρτιά και να πάνε στις χώρες αυτές;

Επαναλαμβάνω ότι λύσεις μαγικές δεν υπάρχουν. Όποιος πιστεύει ότι υπάρχουν λύσεις, είτε δεν ξέρει –αυτή είναι η μια περίπτωση- είτε –η άλλη περίπτωση- λέει ψέματα.

Δυστυχώς, το προσφυγικό-μεταναστευτικό, όχι μόνο στην Ελλάδα, πολύ λιγότερο στην Ελλάδα, αλλά κυρίως στις χώρες της Ευρώπης καθορίζει με ένα αρνητικό πρόσημο, σε μεγάλο βαθμό πλέον, συνειδήσεις, πολιτικές συμπεριφορές, εκλογικές τάσεις και βοηθά να αναπτυχθούν φαινόμενα, όπως η ξενοφοβία, ο ρατσισμός και ο νεοναζισμός, που σηκώνεται δυστυχώς και πάλι αυτό το φίδι, το νεοναζιστικό, σε πολλές χώρες της Ευρώπης.

Είχαμε, δυστυχώς, και αυτές τις μέρες και εντός της Βουλής διατύπωση μιας τέτοιας «καθαρής», ρατσιστικής, ξενοφοβικής ρητορικής. Απέναντι σ’ αυτά τα φαινόμενα, κατά τη γνώμη μας, δεν πρέπει να υπάρχει κανενός είδους εφησυχασμός. Απαιτείται επαγρύπνηση και απαιτείται καθαρό μέτωπο όλων των δημοκρατών, όλου του δημοκρατικού τόξου, χωρίς εξαιρέσεις.

Ξέρετε κάτι; Δεν κάνω παρομοιώσεις εύκολες με τη δεκαετία του ’30 ή του ’40. Πολλές φορές, όμως, έχω την αίσθηση -και όχι μόνο εγώ- ότι ο αποδιοπομπαίος τράγος των ναζί τα χρόνια του ’30 και του ’40, που ήταν ο Εβραίος –μολονότι ακόμη δεν εξέλειπε ο αντισημιτισμός- είναι σήμερα και χρησιμοποιείται ως εξιλαστήριο θύμα, ως ο φταίχτης για όλα τα πράγματα, αντίστοιχα με την εποχή εκείνη, ο πρόσφυγας και ο μετανάστης, ο διαφορετικός γενικότερα. Και σ’ αυτό το δηλητήριο, που επιδιώκεται να περάσει στην κοινωνία από τη νεοναζιστική ρητορική και πρακτική, το μέτωπό μας πρέπει να είναι αδιάλλακτο. Το τέρας δεν εξημερώνεται, κύριε Αθανασίου, επειδή παρεμβήκατε προηγούμενα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει για επτά λεπτά ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ:** Ευχαριστώ, κύριε Πρόεδρε.

Η συζήτηση του νομοσχεδίου, που έγινε στις επιτροπές με την παρουσία φορέων ήταν ιδιαίτερα αποκαλυπτική. Όχι ότι δεν ξέραμε ότι οι περισσότεροι απ’ αυτούς, που ήρθαν ασπάζονται τις δικές σας ιδέες, αλλά γιατί ακόμη και αυτοί αποκάλυψαν στοιχεία για το προσφυγικό, που εμείς λέμε λαθρομεταναστευτικό, στοιχεία που επεσήμαινε η Χρυσή Αυγή εδώ και πάρα πολλές δεκαετίες. Βέβαια, όταν τα λέει η Χρυσή Αυγή, είναι φασίστες, αντιδημοκράτες, αλλά όταν τα λένε οι δικοί σας άνθρωποι, είναι κάτι διαφορετικό και προσπαθείτε να σκύψετε από πάνω, για να λύσετε αυτά τα προβλήματα με κάποια δήθεν νομοθετήματα, όπως αυτό εδώ σήμερα, με το οποίο καλείστε να διορθώσετε ένα άλλο νομοθέτημα, που φέρατε το 2016 και σπεύδετε τώρα να έρθετε στη Βουλή, για να διορθώσετε κάποια πράγματα. Αντί, όμως, να τα διορθώσετε -και πολλοί θα περίμεναν να κάνετε λάθος, γιατί ήσασταν καινούργια Κυβέρνηση από το 2016- και να πείτε ότι αυτό το πρόβλημα, το λαθρομεταναστευτικό, δεν το είχατε δει σωστά, έχετε μια ιδεοληψία που ξεπερνά τα πατριωτικά σας πιστεύω. Είσαστε διεθνιστές, είσαστε υπερασπιστές της κοινωνίας χωρίς σύνορα, των ανοικτών συνόρων και διάφορες τέτοιες αρλούμπες, που αναφέρει ο Τζορτζ Σόρος. Δεν το κρύβετε. Και δεν το κρύβετε, όταν ακόμα και ο Υπουργός απ’ αυτό εδώ το Βήμα ανέφερε κάποια πράγματα και είπε για μετανάστες που ήρθαν πριν από τριάντα χρόνια, για φθηνά εργατικά χέρια, ότι άνοιξαν τα σύνορα με την Αλβανία.

Να θυμίσω στον Υπουργό ότι τότε η Αλβανία είχε ένα κομμουνιστικό καθεστώς. Και αν υπήρχε ένας σοσιαλιστικός παράδεισος, όπως είναι ο κομμουνισμός, θα έμεναν στην Αλβανία, δεν θα έρχονταν στην Ελλάδα.

Το 2004 είπατε ότι ήρθαν για φθηνά εργατικά χέρια, για να φτιάξουν τα ακίνητα των Ολυμπιακών Αγώνων. Τώρα, αυτή τη στιγμή, το 2018, που έρχονται ορδές μεταναστών ή λαθρομεταναστών –πείτε τους όπως θέλετε- ποια είναι τα φθηνά εργατικά χέρια; Πού θα βάλετε αυτούς τους ανθρώπους να πάνε να δουλέψουν; Έχει δουλειές η Ελλάδα και δεν το ξέρουμε; Εδώ δεν υπάρχουν για τους Έλληνες δουλειές, που είπατε ότι υπάρχουν δουλειές που δεν πάνε να κάνουν οι Έλληνες. Ποιες είναι αυτές οι δουλειές, που δεν πάνε να κάνουν οι Έλληνες; Αφού η ανεργία είναι τεράστια, δεν θα πάνε στα χωράφια; Για ποια χωράφια μιλάμε; Ποια είναι η πολιτική σας στα αγροτικά θέματα; Τι εξάγει η Ελλάδα αυτή τη στιγμή; Πού θα πάνε να δουλέψουν; Να μαζέψουν καμμιά ελιά;

Λέτε για το τι γινόταν στους αρχαίους χρόνους και ότι ο ικέτης δικαιούταν άσυλο. Πού ακριβώς τα έχετε διαβάσει αυτά; Πού δικαιούταν άσυλο; Στη Σπάρτη; Στην Αθήνα; Στη Μακεδονία; Να σας θυμίσω ότι τον Περικλή δεν είχε δικαίωμα να τον ψηφίσει ούτε ο ίδιος ο γιος του, γιατί η Ασπασία δεν ήταν Αθηναία. Μη λέτε, λοιπόν, κάποια πράγματα που δεν τα γνωρίζετε ούτε και εσείς ο ίδιος. Βάζετε έναν αχταρμά μέσα, μιλάτε για φθηνά εργατικά χέρια, τη στιγμή που οι ίδιοι αυτοί δεν θέλουν να μείνουν στην Ελλάδα για να δουλέψουν. Δεν πάνε, όμως, και σε καμμιά άλλη ευρωπαϊκή χώρα. Στη Γερμανία πού δουλεύουν οι άνθρωποι; Δουλεύουν στη «MERSEDES-BENZ»; Δουλεύουν στη «RENAULT» στη Γαλλία; Είναι σε μητροπόλεις, κάνουν γκέτο και δουλεύουν στο παραεμπόριο σε μεγάλες χώρες. Δείτε τι συμβαίνει στο Λονδίνο, στο Βερολίνο, στο Παρίσι. Δεν δουλεύουν σε καμμιά μεγάλη εταιρία. Κανείς δεν τους δέχεται.

Θέλετε να πούμε τι σας είπε η Ύπατη Αρμοστεία στην επιτροπή; Είπε ότι είναι μια καινοτομία για την Ελλάδα και για τις χώρες της Ευρωπαϊκής Ένωσης έως την ευρύτητα της ρύθμισης του άρθρου 2 παράγραφοι 11 και 22. Δηλαδή, φέρνετε διατάξεις, που ακόμα και η Ύπατη Αρμοστεία δεν τις έχει σκεφτεί καν να τις εφαρμόσει!

Μιλάτε για ενσωμάτωση ασυνόδευτων παιδιών, που δεν διασφαλίζει καμμιά εγγύηση ότι πράγματι ανήκουν στις οικογένειες όπου τα ενσωματώνετε. Ποια θα είναι η ασφαλιστική δικλίδα ταυτοποίησης αυτών των παιδιών, τη στιγμή που όλοι ξέρουμε τι γίνεται, μια διεστραμμένη δραστηριότητα, από trafficking μέχρι και παιδεραστία. Έρχονται άντρες, που δηλώνουν ότι έχουν τρεις ή τέσσερις γυναίκες, ότι έχουν δεκαπέντε και είκοσι παιδιά. Αυτά δεν τα λέμε εμείς, η κακή Χρυσή Αυγή, τα λένε οι δικοί σας άνθρωποι.

Ο λόγος είναι ότι αυτήν την οδηγία κανένα άλλο ευρωπαϊκό κράτος δεν την έχει προσαρμόσει στη νομοθεσία του. Μόνο εσείς σήμερα έχετε το θράσος και το φέρνετε στην ελληνική Βουλή!

Ας δούμε τι είπε ο Περιφερειάρχης Ανατολικού Αιγαίου, που σαφώς δεν είναι χρυσαυγίτης ο άνθρωπος. Τα διαβάζω όπως τα είπε στην επιτροπή: «Τις τελευταίες είκοσι πέντε μέρες, δηλαδή από 1η Απριλίου μέχρι σήμερα, έχουν έρθει στα νησιά του βορείου Αιγαίου συνολικά δύο χιλιάδες πεντακόσιοι τριάντα έξι μετανάστες και πρόσφυγες, όταν ο αντίστοιχος αριθμός του 2017 ήταν μόλις εξακόσιοι δέκα. Η Λέσβος έχει αυτήν τη στιγμή οκτώ χιλιάδες οκτακόσιους ενενήντα πέντε μετανάστες και πρόσφυγες και ο αντίστοιχος αριθμός πέρυσι, τέτοια μέρα, ήταν τρεις χιλιάδες πενήντα». Όλο το βόρειο Αιγαίο πέρυσι, τέτοια μέρα, δηλαδή στις 26 Απριλίου, έχει συνολικά έξι χιλιάδες μετανάστες και πρόσφυγες και φέτος έχουμε δεκατρεισήμισι χιλιάδες μετανάστες και πρόσφυγες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, την ίδια εικόνα περιγράφει ο Δήμαρχος Ορεστιάδας, που επίσης δεν είναι χρυσαυγίτης, ο οποίος είπε επί λέξει: «Επειδή τυγχάνει και εγώ και οι συνεργάτες μου να γυρνάμε στους δρόμους και να κάνουμε άτυπη καταμέτρηση, ήταν αρκετά περισσότεροι από όσους λέτε, διότι κάποιοι από τους πρόσφυγες ή τους μετανάστες, εάν ήξεραν τις διαδικασίες, θα επιθυμούσαν να καταγραφούν. Απλώς, ίσως, δεν είναι μέσα σε αυτούς που απευθύνονται τα κυκλώματα, γιατί πρέπει να λέμε και αλήθειες».

Τι καταγγέλλουν, λοιπόν, όλοι αυτοί οι εκπρόσωποι; Ότι υπάρχουν κυκλώματα λαθροδιακινητών και μεταναστών, που πολλοί από αυτούς ήρθαν και στην επιτροπή προχθές, οι οποίοι τσεπώνουν τους παχυλούς μισθούς και μοιράζουν και σε αυτούς τους ανθρώπους τα 400 ευρώ. Ποιος Έλληνας που εισέρχεται σε μια χώρα πριμοδοτείται με 400 ευρώ και έχει δωρεάν υγεία; Κανένας Έλληνας δεν έχει. Μάλιστα, αν δεν έχει εβδομήντα ημέρες ένσημα, δεν πρόκειται να πάει σε ένα δημόσιο νοσοκομείο, δεν θα έχει ασφάλεια. Εδώ το νομοθετήσατε και αυτό. Και αν θυμάμαι καλά, τις εβδομήντα ημέρες τις κάνατε ενενήντα για τους Έλληνες.

Θα μιλήσω για το τρελό της υποθέσεως, για τους δικηγόρους. Έχει έναν δικηγόρο ο μετανάστης, ο λαθρομετανάστης, που με αυτόν συνεργάζεται ο άνθρωπος και λέτε τώρα -παγκόσμια πατέντα, δεν γίνεται πουθενά αυτό!- ότι την επίδοση που θα του κάνει ο εισαγγελέας, ο δικαστής, μια δημόσια υπηρεσία, δεν θα την παίρνει πια ο δικηγόρος, αλλά θα ψάχνει το κράτος να βρει πού είναι ο κάθε Χασάν, πού έχει πάει στην ελληνική επικράτεια, για να του κάνει επίδοση. Αντίθετα, για τον κάθε Έλληνα πολίτη αυτής της χώρας γίνεται επίδοση στον δικηγόρο του. Του λένε «Πάρε το χαρτί, βρες τον πελάτη σου και κάνε την επίδοση».

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε παρακαλώ, κύριε Γερμενή.

**ΓΕΩΡΓΙΟΣ ΓΕΡΜΕΝΗΣ:** Τελειώνω, κύριε Πρόεδρε.

Θα ψάχνει το ελληνικό κράτος να βρει έναν άνθρωπο, που ούτε ξέρουμε εάν αυτά τα στοιχεία που έχει δώσει είναι τα κανονικά, για να του γίνει μια επίδοση από έναν κρατικό φορέα; Αυτά είναι πρωτάκουστα πράγματα και δεν είναι ανάγκη να είσαι χρυσαυγίτης για να τα πεις. Αυτά είναι απλά καθημερινά πράγματα που έπρεπε ένα σοβαρό, τουλάχιστον, ευρωπαϊκό κράτος να τα έχει λύσει.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει η κ. Βάκη, ως Κοινοβουλευτική Εκπρόσωπος του ΣΥΡΙΖΑ, θα ακολουθήσει ο κύριος Υπουργός Υγείας για επτά λεπτά, ο κ. Κατσώτης και μετά ο κ. Δένδιας. Το λέω για να είστε προετοιμασμένοι.

Ορίστε, κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ πολύ, κύριε Πρόεδρε.

Πριν εισέλθω στην ομιλία μου, που αφορά το νομοσχέδιο, κυρίες και κύριοι συνάδελφοι, επιτρέψτε μου κι εμένα δυο λόγια για τα γεγονότα στη Γάζα.

Καταδικάζουμε απερίφραστα τη δολοφονική επίθεση του στρατού του Ισραηλιτικού Κράτους κατά των διαδηλωτών στη Λωρίδα της Γάζας, που έχει ως αποτέλεσμα τον θάνατο δεκάδων ανθρώπων, τον τραυματισμό χιλιάδων, μεταξύ των οποίων παιδιών, ηλικιωμένων, ατόμων με αναπηρία. Είναι ένα περιστατικό, που θα γραφτεί σίγουρα με μελανά και ανεξίτηλα χρώματα στην παγκόσμια ιστορία και στον πολιτισμό.

Προφανώς αυτή τη στιγμή χρειάζεται η απονομή της διεθνούς δικαιοσύνης και αυτοσυγκράτηση. Μόνο που η αυτοσυγκράτηση θα πρέπει να απευθύνεται στο ισραηλιτικό κράτος.

Ενώπιον ενός τόσο δυσανάλογου πλήγματος, η έκκληση δεν μπορεί να τηρεί τακτική ίσων αποστάσεων. Φαντάζομαι, λοιπόν, ότι θα πρέπει να βγει και ένα ψήφισμα και από τη Βουλή των Ελλήνων για ένα τέτοιο γεγονός.

**ΕΜΜΑΝΟΥΗΛ ΣΥΝΤΥΧΑΚΗΣ:** Να το καταδικάσει η Κυβέρνηση πρώτα!

**ΦΩΤΕΙΝΗ ΒΑΚΗ:** Έχει καταδικαστεί, κύριε Συντυχάκη.

**ΔΙΑΜΑΝΤΩ ΜΑΝΩΛΑΚΟΥ**: Όχι από την Κυβέρνηση!

**ΦΩΤΕΙΝΗ ΒΑΚΗ:** Έχει καταδικαστεί. Υπάρχει σειρά ανακοινώσεων.

Θα μιλήσω για το νομοσχέδιο στον χρόνο που μου απομένει. Αυτή τη στιγμή μιλώ ως Κοινοβουλευτική Εκπρόσωπος της Κοινοβουλευτικής Ομάδας του ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, κυρία Βάκη, για δέκα δευτερόλεπτα να κάνω μια ανακοίνωση, για να μην περιμένουν τα παιδιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Αγίου Νικολάου Λασιθίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΦΩΤΕΙΝΗ ΒΑΚΗ:** Κύριε Πρόεδρε, εάν μου επιτρέπετε, θέλω να αναγνώσω ένα ψήφισμα, που έχει εκδοθεί από το Προεδρείο της Κοινοβουλευτικής Ομάδας του ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε την ομιλία σας και θα το καταθέσετε στο τέλος ούτως ή άλλως.

**ΦΩΤΕΙΝΗ ΒΑΚΗ:** Κυρίες και κύριοι συνάδελφοι, το 2016 στο Ελληνικό, ένα ανθρώπινο ποτάμι προσφύγων διαμαρτυρόταν, γράφοντας σε μικρά πανό από χαρτόνι: «Είμαστε άνθρωποι».

Οι διαρκώς αυξανόμενες προσφυγικές ροές και η ευρωπαϊκή πολιτική διαχείρισής τους, που απομακρύνεται από τις ανθρωπιστικές αρχές, παρωδούν την αντίληψη των ανθρωπίνων δικαιωμάτων και τη μήτρα που τα γέννησε: Την Ευρώπη των φώτων, του κράτους δικαίου και της δημοκρατίας.

Εάν τον 18ο αιώνα τα ανθρώπινα δικαιώματα εδράζονταν στην αφηρημένη έννοια της μίας και ενιαίας φύσης, που εγγυάται τα ίσα δικαιώματα σε όλους, χωρίς αστερίσκους, τον εικοστό αιώνα τον ρόλο του εγγυητή των δικαιωμάτων επιτελεί η ανθρωπότητα.

Την τελευταία βεβηλώνουν καθημερινά και ανερυθρίαστα, τόσο οι αυξημένες ροές προσφύγων, που θα σταματήσουν μόνο εάν εξαλειφθεί η αιτία που τις δημιουργεί, δηλαδή οι πόλεμοι με μεγάλες, παράπλευρες απώλειες στην ειρήνη και τη σταθερότητα, όσο και η πολιτική κλειστών συνόρων που υιοθετεί η Ευρώπη.

Η καθημερινή δυσπραγία, που επέβαλαν τα άρθρα πίστεως των τεχνοκρατικών ιερατείων της λιτότητας γεννά δυσανεξία στον ξένο, τον πρόσφυγα, τον μετανάστη, που αντιμετωπίζεται ως ο αποδιοπομπαίος τράγος, στον οποίο προβάλλονται όλα τα δεινά της κρίσης και συνεπώς εξοβελιστέος και ανεπιθύμητος.

Οι εμπρησμοί προσφυγικών καταυλισμών, τείχη που ορθώνονται, εκκωφαντικές αρνήσεις στον αριθμό προσφύγων που αναλογούν σε ευρωπαϊκές χώρες, προθέσεις ακόμη και να κατάσχονται τα τιμαλφή απέλπιδων ανθρώπων και ο βυθός της Μεσογείου ένα απέραντο κοιμητήριο, είναι συμπτώματα μίας δημοκρατίας αναιμικής, καχεκτικής και η ανθρωποθυσία στο βωμό της ακροδεξιάς που κραδαίνει απειλητικά τον ρατσισμό και τη βία.

Πριν από δύο χρόνια η εξουθενωμένη από τα μνημόνια Ελλάδα έγινε το εργαστήρι ηθικών και πολιτικών συναισθημάτων της φιλοξενίας, της αλληλεγγύης και της ανθρωπιάς, αγκαλιάζοντας και συντρέχοντας τους ξεριζωμένους, με πανό στα λιμάνια που έγραφαν «καλώς τους!», με ένα κουτί γάλα από το υστέρημα, με την ένταξη των προσφυγόπουλων στην εκπαίδευση.

Ο φούρναρης της Κω και η κυρά της Λέσβου έγιναν συνώνυμα μιας κοινωνίας ανοικτής, ανεκτικής, αλληλέγγυας και δημοκρατικής.

Το δυσανάλογο βάρος, ωστόσο, που επωμίστηκε η χώρα μας, ο εγκλωβισμός χιλιάδων απελπισμένων στα νησιά του Αιγαίου και η άρνηση ευρωπαϊκών χωρών να επιμεριστούν οι ευθύνες, δοκίμασαν αντοχές, υποδαύλισαν ρατσιστικά αντανακλαστικά και έφεραν στο προσκήνιο ξανά τα νεοναζιστικά τάγματα εφόδου, που εφορμούν στις επικράτειες της απελπισίας, εξαντλώντας τη βαρβαρότητά τους σε ανθρώπους ανυπεράσπιστους, όπως συνέβη πρόσφατα στην πλατεία Σαπφούς της Μυτιλήνης.

Συζητούμε, λοιπόν, σήμερα στην Ολομέλεια την ενσωμάτωση της οδηγίας, σχετικής με τις απαιτήσεις για την υποδοχή των αιτούντων διεθνή προστασία. Η επί τα βελτίω ενσωμάτωση στην ελληνική έννομη τάξη μολονότι ικανή, δεν μπορεί, όσο και να το επιθυμεί, να είναι αναγκαία συνθήκη επίλυσης του προβλήματος. Συνιστά θα έλεγα, μάλλον, μια σολομώντεια λύση που αποπειράται να εξισορροπήσει ανάμεσα στις επιταγές μιας Ευρώπης, αλλά και της εγχώριας αξιωματικής αντιπολίτευσης που σε λίγο θα εγκαλούν, υπόρρητα πάντα, τη Συνθήκη της Γενεύης ως πολιτική ανοικτών συνόρων και της βούλησης της Κυβέρνησης, όχι απλώς να κάνει μια διαχείριση του πόνου των ξεριζωμένων, αλλά να τον απαλύνει αν όχι να τον εξαλείψει.

Κυρίες και κύριοι συνάδελφοι, μολονότι το προσφυγικό και το μεταναστευτικό ζήτημα δεν θα έπρεπε να αποτελεί πεδίο απόσπασης πολιτικής υπεραξίας, η διαχείρισή του εν τούτοις καταδεικνύει τις διαχωριστικές γραμμές Δεξιάς – Αριστεράς. Αν για την πρώτη οι μετανάστες και οι πρόσφυγες αντιμετωπίζονται ενίοτε ως παρίες και παρείσακτοι, για την τελευταία είναι φορείς δικαιωμάτων αναφαίρετων και συνάνθρωποι στους οποίους πρέπει να διασφαλιστεί αξιοπρεπής διαβίωση και ένταξη στον κοινωνικό ιστό.

Είναι επιλεκτική η ευαισθησία της αντιπολίτευσης για τους όντως πιεσμένους κατοίκους των νησιών του Αιγίου, οι οποίοι αξιώνουν την άρση του γεωγραφικού περιορισμού στα νησιά, όχι όμως για τους χιλιάδες εξαθλιωμένους που ο εγκλωβισμός τους –να μην ξεχνιόμαστε- προβλεπόταν ρητά ήδη στη συμφωνία μεταξύ Ευρωπαϊκής Ένωσης και Τουρκίας. Δηλαδή, ολοφυρμοί για τους κατοίκους των νησιών και κραυγές την ίδια στιγμή να μην αρθεί ο γεωγραφικός περιορισμός. Αυτό είναι ένα από τα οξύμωρα ή τους παραλογισμούς με τους οποίους μας έχει εξοικειώσει προσφάτως ο αντιπολιτευτικός λόγος.

Η γενναία ενίσχυση των διοικητικών υπηρεσιών και η συνακόλουθη σύντμηση του χρόνου εξέτασης των αιτημάτων ασύλου, χωρίς να είναι πρόχειρη και αποσπασματική, αμβλύνει τις δυσμενείς συνέπειες της μη άρσης γεωγραφικού περιορισμού και προοιωνίζεται μια αξιοπρεπέστερη διαβίωση στα κέντρα παραμονής.

Θετικές είναι οι διατάξεις, που αφορούν τη διατήρηση του ορισμού των ευάλωτων ομάδων, των ασυνόδευτων ανηλίκων, των οποίων η μέριμνα περνά, πλέον, στην αρμοδιότητα της Γενικής Διεύθυνσης Κοινωνικής Αλληλεγγύης του Υπουργείου Εργασίας. Ας υπογραμμιστούν και οι θετικές διατάξεις, που αφορούν την άμεση πρόσβαση σε ενημερωτικό υλικό, αλλά κυρίως την ιατροφαρμακευτική περίθαλψη, στην οποία πλέον συμπεριλαμβάνεται και ψυχιατρική περίθαλψη, και στην εκπαίδευση, ακόμη και για νέους που έχουν υπερβεί τα δεκαοκτώ έτη.

Σημαντική επιπλέον είναι και η πρόβλεψη για εκπαιδευτικές δράσεις εντός των μονάδων και των κέντρων φιλοξενίας.

Αναφέρθηκα, λοιπόν, σε μια θετική ενσωμάτωση στο κανονιστικό μας πλαίσιο, που όμως συνιστά, όπως είπα και πριν, αναγκαία αλλά όχι ικανή συνθήκη επίλυσης του προβλήματος.

Κυρίες και κύριοι συνάδελφοι, ας είμαστε ειλικρινείς. Η λύση περνά μέσα από την Ευρώπη και δεν φαίνεται ορατή με βάση τους ισχύοντες συσχετισμούς της.

Με πρωτοβουλία της παρούσας Κυβέρνησης και του Έλληνα Πρωθυπουργού συστάθηκε η συμμαχία των χωρών του Νότου ως μοχλός πίεσης της άρσης του νεοφιλελεύθερου δόγματος της λιτότητας και της ανοικοδόμησης μιας Ευρώπης της δημοκρατίας και του κοινωνικού κράτους. Ας δημιουργηθεί μια συμμαχία των χωρών του Νότου εναντίον μας άλλης λιτότητας, της λιτότητας της δημοκρατίας, της λιτότητας του σεβασμού του διεθνούς δικαίου και της λιτότητας στην αλληλεγγύη.

Ας διαμορφωθεί ένα μέτωπο, που θα πιέσει την Ευρωπαϊκή Ένωση επιτέλους να αναλάβει τις ευθύνες που της αναλογούν στην κατανομή των ευθυνών για το προσφυγικό και μεταναστευτικό ζήτημα. Είναι δυσβάστακτος ο φόρος αίματος, που καταβάλλει η ανθρωπότητα στα σύνθετα γεωπολιτικά παιχνίδια της Μέσης Ανατολής. Το είπαμε και στην αρχή. Στη Γάζα, αυτή τη στιγμή, υπάρχουν παιδιά νεκρά κάτω των δεκαέξι ετών. Η παγκοσμιοποίηση σάλπισε πανηγυρικά την ελεύθερη και απρόσκοπτη διακίνηση των εμπορευμάτων και του κεφαλαίου και έκλεισε τον δρόμο στους πλάνητες και παρίες που ξερίζωσε από τις εστίες τους, για να τους ρίξει βορά στους διακινητές ή να τους ξεφορτώνεται ως σκάρτο εμπόρευμα. Υπάρχουν εκατομμύρια απάτριδων, ανέστιων, άνθρωποι χωρίς δικαιώματα, άνθρωποι χωρίς ιδιότητες, κάποιοι σχεδόν απολεσθέντα αντικείμενα, χαμένοι σε σκλαβοπάζαρα ή έρμαια δουλεμπόρων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε και τελειώνω.

Το πνεύμα από το οποίο οφείλει να εμφορείται κάθε πολιτική διαχείρισης του προσφυγικού και του μεταναστευτικού, οφείλει να είναι ο πλήρης σεβασμός των ανθρώπινων δικαιωμάτων, με την ελπίδα και τον ευσεβή πόθο να μην επαληθευτεί ο ισχυρισμός της Χάνα Άρεντ την επαύριο του Β΄ Παγκοσμίου Πολέμου, όταν έγραφε ότι η αντίληψη περί ανθρώπινων δικαιωμάτων, που βασιζόταν στην υποτιθέμενη ύπαρξη ενός ανθρώπινου όντος ως τέτοιου, κατέρρευσε την ίδια στιγμή που αυτοί που φανερά πίστευαν σ’ αυτό, τέθηκαν για πρώτη φορά αντιμέτωποι με ανθρώπους που είχαν, πράγματι, χάσει όλες τις άλλες ιδιότητες και συγκεκριμένες σχέσεις, εκτός από το ότι ήταν ακόμη άνθρωποι.

Και αν οι διεθνείς πρακτικές και οι εφαρμοσμένες πολιτικές, έχουν αποστερήσει, δυστυχώς, τους αιτούντες άσυλο και προστασία βασικών δικαιωμάτων, εμείς ας προσπαθήσουμε τουλάχιστον να μην τους στερήσουμε την αξιοπρέπειά τους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρία Βάκη, μπορείτε να το καταθέσετε και στα Πρακτικά, εάν θέλετε.

**ΦΩΤΕΙΝΗ ΒΑΚΗ:** Το καταθέτω, κύριε Πρόεδρε στα Πρακτικά. Είναι ψήφισμα της Κοινοβουλευτικής Ομάδας του ΣΥΡΙΖΑ

(Στο σημείο αυτό η Βουλευτής κ. Φωτεινή Βάκη καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ξανθός για επτά λεπτά, μετά ο κ. Κατσώτης και μετά ο κ. Δένδιας.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Αγαπητοί συνάδελφοι, θεώρησα υποχρέωσή μου να παρέμβω στη σημερινή συζήτηση, γιατί νομίζω ότι έχουμε να κάνουμε με ένα σημαντικό νομοσχέδιο, το οποίο αφορά τη συνολική φροντίδα και διαχείριση ενός μείζονος κοινωνικού και πολιτικού προβλήματος, που είναι το προσφυγικό-μεταναστευτικό ζήτημα και έχει και αυτό μία διάσταση -νομίζω σημαντική- υγειονομική.

Προφανώς, έχουμε να κάνουμε με μία μεγάλη πρόκληση όχι μόνο για τη χώρα μας, αλλά συνολικά για την Ευρώπη. Η υπόθεση του μεταναστευτικού-προσφυγικού ζητήματος είναι ένα θέμα, που αποτελεί διαιρετική τομή για τις κοινωνίες και τις χώρες της Ευρώπης. Είναι ένα πεδίο σκληρών πολιτικών συγκρούσεων. Χρησιμοποιείται από πολιτικές δυνάμεις ως εργαλείο αναδιάταξης του πολιτικού σκηνικού σε πάρα πολλές χώρες και, βεβαίως, αποτελεί μία πολύ σκληρή διαχωριστική γραμμή ανάμεσα στις ακροδεξιές εθνικιστικές πολιτικές δυνάμεις και τις προοδευτικές και δημοκρατικές.

Με αυτήν την έννοια, λοιπόν, η οπτική και η προσέγγιση κάθε πολιτικής δύναμης επί κάθε διάταξης και ρύθμισης, νομίζω ότι έχει ιδιαίτερη πολιτική σημασία.

Αυτό, λοιπόν, το οποίο ισχυριζόμαστε, αγαπητοί συνάδελφοι, είναι ότι η χώρα μας, παρά την τρομερή δυσκολία της κρίσης, παρά τη χρεοκοπία της, παρά τα μέτρα λιτότητας και τους περιορισμούς που υπήρχαν, κατάφερε αυτά τα τρία χρόνια, με δυσκολίες, παλινωδίες, προβλήματα, αντιξοότητες, με ανοιχτές πληγές ακόμα, να αντιμετωπίσει σε γενικές γραμμές με ευαισθησία, ανθρωπιά και αξιοπρέπεια αυτή τη μεγάλη πρόκληση, να σώσει την τιμή της Ευρώπης και να δώσει και ένα πολύ σημαντικό μήνυμα στον ευρωπαϊκό χώρο για το πώς μπορεί μία χώρα σε πραγματική δυσκολία, όταν υπάρχει ισχυρή πολιτική βούληση, να αντιμετωπίζει με τον σωστό τρόπο μία τέτοια μεγάλη ανθρωπιστική καταστροφή. Αυτό, λοιπόν, θεωρώ ότι είναι πάρα πολύ κρίσιμο.

Αυτά τα χρόνια, αγαπητοί συνάδελφοι, παρά τις προφητείες κάποιων ότι θα εκραγεί η υγειονομική βόμβα, ότι θα έχουμε έκρηξη επιδημιών και λοιμώξεων στην χώρα, καμμία υγειονομική βόμβα δεν ενεργοποιήθηκε και καταφέραμε με σοβαρότητα, με σχέδιο, με συντονισμό, με αξιοποίηση όλων των διαθέσιμων υγειονομικών δυνάμεων και με διαρκώς αναβαθμιζόμενη παρουσία του κράτους και των δημόσιων δομών το πρόβλημα αυτό να μην μετατραπεί σε πρόβλημα δημόσιας υγείας.

Αυτό το καταφέραμε με έγκαιρη προληπτική παρέμβαση, με ογδόντα χιλιάδες εμβολιασμούς που διενεργήθηκαν στα camps, με συνεχή φροντίδα των ανθρώπων που διαβιούσαν και συνεχίζουν να διαβιούν ακόμα και σήμερα σε δύσκολες συνθήκες, με αξιοποίηση ευρωπαϊκών κονδυλίων.

Στην πρώτη φάση μέσω ενός ευρωπαϊκού προγράμματος, του λεγόμενου ISF, καταφέραμε να προσλάβουμε ειδικά για τα νησιά του βορειοανατολικού Αιγαίου εκατόν σαράντα υγειονομικούς, στηρίζοντας κυρίως τις δημόσιες δομές και δίνοντας μια ανακούφιση στις πιεσμένες κοινωνίες και στις πιεσμένες δομές του ΕΣΥ και στο ανθρώπινο δυναμικό του.

Στη δεύτερη περίοδο μέσω ενός άλλου ευρωπαϊκού προγράμματος, του IMF και με την επιχειρησιακή ευθύνη του ΚΕΕΛΠΝΟ προσλάβαμε εξακόσιους τριάντα τρεις υγειονομικούς, λιγότερους γιατρούς, αλλά περισσότερους νοσηλευτές, ψυχολόγους, μαίες, πληρώματα του ΕΚΑΒ, διαπολιτισμικούς μεσολαβητές. Από αυτούς οι διακόσιοι έχουν τοποθετηθεί στα νησιά του Αιγαίου και οι τετρακόσιοι τριάντα τρεις, περίπου, είναι στην ηπειρωτική χώρα.

Καταφέραμε, λοιπόν, να δημιουργήσουμε πυρήνες πρωτοβάθμιας υγειονομικής φροντίδας μέσα στους χώρους ανοικτής φιλοξενίας. Οι μισοί από αυτούς έχουν τοποθετηθεί σε δομές του ΕΣΥ όμορες, σε κέντρα υγείας, σε νοσοκομεία γειτονικά και πραγματικά στηρίζουν το έργο που παρέχουν αυτές οι δομές σε όλο τον πληθυσμό.

Με τον ν.4368, που ήταν μια μεγάλη τομή στην υγειονομική και κοινωνική πολιτική της χώρας, πραγματικά δώσαμε το σήμα και το στίγμα ότι στα ζητήματα της υγείας και της πρόσβασης στην ιατροφαρμακευτική περίθαλψη δεν μπορούν να υπάρχουν διακρίσεις, αποκλεισμοί και ανισότητες. Και ιδιαίτερα ευάλωτες ομάδες, που ανήκουν στον προσφυγικό μεταναστευτικό πληθυσμό, όπως είναι οι γυναίκες, ιδιαίτερα οι έγκυες, τα παιδιά, οι υπερήλικες, τα άτομα με αναπηρίες, τα άτομα με ψυχική νόσο, τα άτομα που έχουν προβλήματα εξαρτητικής συμπεριφοράς, όλες αυτές οι ευαίσθητες κατηγορίες έχουν απολύτως διασφαλισμένη και εγγυημένη φροντίδα μέσα από το δημόσιο σύστημα υγείας.

Τώρα είμαστε σε μια φάση όπου η χρηματοδότηση αυτών των δράσεων μεταπίπτει από καθαρά ευρωπαϊκά προγράμματα σε τακτικά προγράμματα που χρηματοδοτούνται από το εθνικό ΠΔΕ. Ο στόχος μας είναι μέχρι 18 Αυγούστου που λήγει το σημερινό πρόγραμμα, το πρόγραμμα «PHILOS», μέσω του ΚΕΕΛΠΝΟ να πάμε σε μια μετάβαση σε ένα καλύτερα στελεχωμένο και καλύτερα οργανωμένο σύστημα, το οποίο θα κάνει και την αρχική φροντίδα στους νεοεισερχόμενους και υπηρεσίες πρωτοβάθμιας φροντίδας και υπηρεσίες πρόληψης και προστασίας της δημόσιας υγείας και υπηρεσίες επιδημιολογικής επιτήρησης και έγκαιρης παρέμβασης στις λοιμώξεις, έτσι ώστε να αποτρέπεται η διασπορά τους και στον πληθυσμό των προσφύγων, αλλά και ευρύτερα στην κοινωνία.

Νομίζω ότι πραγματικά με αυτόν τον τρόπο ενισχύουμε το αίσθημα υγειονομικής ασφάλειας των τοπικών κοινωνιών, της κοινωνίας της χώρας μας συνολικά και φυσικά προστατεύουμε ένα θεμελιώδες κοινωνικό αγαθό, όπως είναι η υγεία και για αυτούς τους πληθυσμούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, ολοκληρώνω.

Είμαστε σε μία άλλη φάση. Έχουμε περάσει την αρχική περίοδο της πιεστικής και επείγουσας ανάγκης.

Τώρα είμαστε σε μία φάση που προσπαθούμε να αντιμετωπίσουμε, για πληθυσμούς που θα ζουν για ένα αρκετά μεγάλο διάστημα στη χώρα μας, πιο ιδιαίτερες και πιο εξειδικευμένες ανάγκες, όπως για παράδειγμα θέματα μητρότητας, θέματα ψυχικής υγείας, η ψυχική ευαλωτότητα αυτών των ανθρώπων είναι πάρα πολύ μεγάλη, ζητήματα φροντίδας ηλικιωμένων, σεξουαλικής κακοποίησης, θυμάτων βίας και βασανιστηρίων, άτομα με αναπηρία. Αυτές είναι οι νέες και ιδιαίτερες ανάγκες που πρέπει να αντιμετωπιστούν πιο αποτελεσματικά. Νομίζω ότι και με τις ρυθμίσεις του νομοσχεδίου, το άρθρο 12 και 17 ενισχύεται αυτή η προσέγγιση και πραγματικά θεωρώ ότι η ολιστική φροντίδα, η βελτίωση των συνθηκών διαβίωσης, ατομικής υγιεινής, κοινωνικής μέριμνας γι’ αυτούς τους ανθρώπους δεν είναι ζήτημα ιδεοληψίας.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Είναι ζήτημα σεβασμού ανθρωπίνων δικαιωμάτων, είναι ζήτημα αλληλεγγύης απέναντι σε αδύναμους και κατατρεγμένους, είναι ζήτημα σεβασμού διεθνών συνθηκών, είναι ζήτημα υπεράσπισης ευρωπαϊκών αξιών, είναι ζήτημα αξιοπιστίας και αξιοπρέπειας της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Χρήστος Κατσωτής, Βουλευτής του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η εισηγήτρια του ΚΚΕ αναφέρθηκε εκτενώς στο σχέδιο νόμου. Ανέδειξε τον αντιπροσφυγικό και αντιμεταναστευτικό χαρακτήρα των οδηγιών της Ευρωπαϊκής Ένωσης που έρχεται να ενσωματώσει η Κυβέρνηση προσαρμόζοντας στην ελληνική νομοθεσία σχετικά με τις απαιτήσεις για την υποδοχή των αιτούντων διεθνή προστασία, καθώς και τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης, καθώς και την τροποποίηση διαδικασιών ασύλου.

Τα όποια θετικά σημεία -τα οποία βεβαίως και θα ψηφίσουμε- δεν αλλάζουν τη συνολική κατάσταση. Αναφερθήκαμε ως ΚΚΕ πολλές φορές στα προβλήματα με τη λειτουργία της πρώτης υποδοχής των προσφύγων στους καταυλισμούς. Η εισηγήτριά μας σωστά έδωσε τον χαρακτήρα κτηνοτροφικής μονάδας, αναδεικνύοντας τις απαράδεκτες, απάνθρωπες συνθήκες διαβίωσης. Τα προβλήματα επίσης στην υπηρεσία ασύλου που αυξάνουν με την πολιτική σας απέναντι στους ελαστικά εργαζόμενους, την άρνηση αντιμετώπισης της μεγάλης έλλειψης εργαζομένων, που όπως φαίνεται είναι επιλογή σας για την περιορισμένη απόδοση ασύλου στους αιτούντες, υλοποιώντας την αντιπροσφυγική, αντιμεταναστευτική συνολικά πολιτική.

Ο κύριος Υπουργός χαρακτήρισε στην επιτροπή τη Συνθήκη της Γενεύης και τα πρωτόκολλα της Νέας Υόρκης κατάκτηση του ανθρώπινου πολιτισμού που αναδεικνύει την αναγκαιότητα της πανανθρώπινης αλληλεγγύης απέναντι στα θύματα και τους κατατρεγμένους του πολέμου.

Είπε επίσης, ότι σήμερα δεν υπάρχουν, όπως γνωρίζετε, νόμιμες οδοί για τους πρόσφυγες και τους παράτυπους μετανάστες. Δεν λειτουργεί σε επίπεδο Ευρωπαϊκής Ένωσης αναγκαστικός μηχανισμός διανομής του βάρους της φιλοξενίας. Το ίδιο επανέλαβε και ο κ. Μπαλάφας σήμερα την τοποθέτησή του.

Ρωτάμε, όμως, ποιος έκανε κενό γράμμα τη Συνθήκη της Γενεύης; Ποιος κατήργησε τα δικαιώματα των προσφύγων; Ποιος άραγε κατήργησε τις νόμιμες οδούς, κύριοι της Κυβέρνησης; Ποιος ενισχύει σε επίπεδο Ευρωπαϊκής Ένωσης τον εθνικισμό, τον ρατσισμό και όλη αυτή τη στάση απέναντι στις συνθήκες και τα δικαιώματα των προσφύγων με το κλείσιμο των δρόμων, το χτίσιμο των τοίχων;

Ο λαός να ξέρει, ο ίδιος που βομβαρδίζει, ο ίδιος φτιάχνει τους δουλέμπορους, πνίγει τους πρόσφυγες στη θάλασσα, δημιουργεί τους ανέργους, μειώνει συντάξεις και μισθούς, διακινεί τα ναρκωτικά, κάνει εμπόριο γυναικών, φτιάχνει τους βομβιστές. Και το όνομα του δεν είναι άλλο καπιταλισμός.

Κύριοι, ρίχνετε μαύρο κλάμα -το ακούσαμε και σήμερα εδώ- για τους χιλιάδες των προσφύγων. Επικαλείστε την αλληλεγγύη, τη φιλοξενία και την ανθρωπιά των κατοίκων των νησιών αλλά και ολόκληρης της χώρας. Δεν λέτε κουβέντα για τις επεμβάσεις των συμμάχων σας που αποτελούν την αιτία του προβλήματος. Τους πρόσφυγες τους έδιωξαν από τις χώρες τους οι ΗΠΑ, η Ευρωπαϊκή Ένωση, το ΝΑΤΟ και άλλες ιμπεριαλιστικές χώρες με τους ιμπεριαλιστικούς πολέμους στο Αφγανιστάν, στο Ιράκ, στη Λιβύη, στη Συρία, στη Γιουγκοσλαβία, στην Ουκρανία, στο Σουδάν, στη Σομαλία, στην Παλαιστίνη, στην Υεμένη. Ο κατάλογος έχει συνέχεια και θα έχει συνέχεια όσο οι λαοί δεν ανατρέπουν αυτή την κατάσταση.

Εμείς λέμε ότι ο ιμπεριαλισμός δεν είναι ανίκητος. Επίσης, τους μετανάστες τους έδιωξε η μεγάλη φτώχεια και η εξαθλίωση στην οποία έχουν ρίξει τους εργαζόμενους οι ξένοι και οι ντόπιοι καπιταλιστές σε πολλές χώρες, όπως το Μπαγκλαντές, το Πακιστάν και άλλες χώρες.

Αυτή την πολιτική των πολέμων και της εκμετάλλευσης στηρίζουν η Ευρωπαϊκή Ένωση, το ΝΑΤΟ, οι ΗΠΑ, και άλλες μεγάλες ιμπεριαλιστικές χώρες και δυνάμεις, όπως η Ρωσία και η Κίνα. Αυτή την πολιτική στηρίζει η Κυβέρνηση του ΣΥΡΙΖΑ, αλλά και τα κόμματα της Νέας Δημοκρατίας, του ΠΑΣΟΚ, το Ποτάμι, η Ένωση Κεντρώων. Την ίδια πολιτική στηρίζει η εγκληματική ναζιστική οργάνωση της Χρυσής Αυγής, σπέρνοντας το φασιστικό και ρατσιστικό της δηλητήριο με την ανοχή των άλλων κομμάτων.

Το ΚΚΕ σε όλη την Ελλάδα μαζί με την αλληλεγγύη, που είναι αναπόσπαστο στοιχείο της δράσης μας στους πρόσφυγες και μετανάστες, συζητά για τις εξελίξεις στην περιοχή μας, την προκλητική επιθετικότητα της Τουρκίας, τις επεμβάσεις στη Συρία, το κουβάρι των αντιθέσεων και των ανταγωνισμών που δυναμώνει και προετοιμάζει την επόμενη γενικευμένη αναμέτρηση. Συζητά για τις εξελίξεις με την αποχώρηση των ΗΠΑ από το πυρηνικό πρόγραμμα του Ιράν, την Παλαιστίνη, που αποτελούν κλιμάκωση της επιθετικότητας των ιμπεριαλιστικών επεμβάσεων των ΗΠΑ και των άλλων συμμάχων, που ενισχύουν το δολοφονικό κράτος του Ισραήλ στη σφαγή του παλαιστινιακού λαού, που αγωνίζεται για να αποκτήσει κράτος με πρωτεύουσα την Ανατολική Ιερουσαλήμ.

Και η Κυβέρνηση εδώ το 2015 έκανε τη φιέστα για την Παλαιστίνη, αλλά τώρα τηρεί σιγή ιχθύος.

Το ΚΚΕ αναδεικνύει, ταυτόχρονα, ότι η μαζική μετανάστευση και προσφυγιά είναι φαινόμενα σύμφυτα με τον ιμπεριαλισμό και οξύνονται ανάλογα με την επιθετικότητά του, ότι όλες οι ελληνικές κυβερνήσεις έχουν μερίδιο ευθύνης για τη διόγκωση και την ανατροφοδότησή του με την ενεργό συμμετοχή τους στην πολιτική του ιμπεριαλισμού, τη στήριξη πολεμικών επιχειρήσεων, εμφύλιων αντιπαραθέσεων και συρράξεων, την εκμετάλλευση των λαών τρίτων χωρών.

Η Κυβέρνηση και τα αστικά κόμματα αποδέχονται τις αποφάσεις της Ευρωπαϊκής Ένωσης και του ΝΑΤΟ, βρίσκονται σε κατεύθυνση ευθυγράμμισής τους με τις λυκοσυμμαχίες και τις απαράδεκτες αποφάσεις και πρακτικές τους. Υιοθετούν, στην πραγματικότητα, όλα τα προσχήματα για τις επεμβάσεις, τη διαχείριση των προσφυγικών ροών, του εγκλωβισμού τους στα νησιά σε πολλά σημεία της χώρας μας. Η συντριπτική πλειοψηφία είναι διπλά εγκλωβισμένη στα νησιά και ενισχύεται παραπέρα αυτός ο εγκλωβισμός με τον γεωγραφικό περιορισμό που προβλέπει το άρθρο 7.

Με βάση τις απαντήσεις των ίδιων των προσφύγων και των μεταναστών -και τις ξέρετε πολύ καλά- το 68% θέλει να φύγει για τη Γερμανία, το 31% για άλλες χώρες της Ευρωπαϊκής Ένωσης και μόλις το 0,4% θέλει να παραμείνει στην Ελλάδα. Ποιος εμποδίζει αυτό το δικαίωμά τους που απορρέει από τη Συνθήκη της Γενεύης;

Δεν μπορεί να επικαλείστε την αλληλεγγύη στους πρόσφυγες και την ίδια ώρα να θέλετε να υλοποιήσετε τις αποφάσεις της Ευρωπαϊκής Ένωσης, του ΝΑΤΟ, που δημιουργούν ένταση της καταστολής και συνθήκες εγκλωβισμού τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το ΚΚΕ έχει προτείνει και θα επιμείνει στον μαζικό απεγκλωβισμό των νησιών, στο να δοθούν ταξιδιωτικά έγγραφα σε όσους θέλουν να πάνε σε άλλο κράτος-μέλος της Ευρωπαϊκής Ένωσης. Και επειδή αυτό δεν το προβλέπουν οι συνθήκες που έχει υπογράψει και η Ελλάδα, όπως είναι η Σένγκεν, το Δουβλίνο, πρέπει να γίνει με ανυπακοή και παραβίαση αυτών των αποφάσεων. Όμως αυτό δεν το κάνετε, γιατί είστε πειθαρχημένοι σε αυτές τις αποφάσεις.

Ταυτόχρονα, επιμένουμε να δημιουργηθούν αξιοπρεπείς, υγιεινοί χώροι προσωρινής υποδοχής και φιλοξενίας, με δωρεάν σίτιση, ιατροφαρμακευτική φροντίδα, διερμηνεία, νομική βοήθεια, με ευθύνες του κράτους, του Υπουργείου Μεταναστευτικής Πολιτικής και όχι των διαφόρων ΜΚΟ που λυμαίνονται τον τομέα αλληλεγγύης με το αζημίωτο.

Οι άθλιες συνθήκες, με στρίμωγμα σε σκηνές πολλών προσφύγων, με απαράδεκτες συνθήκες υγιεινής, χωρίς τουαλέτες και ντουζ που να επαρκούν για όλους, με περιορισμένη την ιδιωτικότητα, με τις γυναίκες και τα κορίτσια κάθε στιγμή να κινδυνεύουν από πάσης φύσεως βία, αυτές οι συνθήκες είναι που προκαλούν την οργή, που προσβάλλουν, ενώ την ίδια στιγμή γίνεται «φαγοπότι» εκατομμυρίων από διαφόρους επιτήδειους που εκμεταλλεύονται Έλληνες και πρόσφυγες.

Επίσης, αναφέρθηκε η εισηγήτριά μας στα ασυνόδευτα, αλλά και στις ΜΚΟ εκτενώς.

Το ΚΚΕ αγωνίζεται να έχει αποκλειστικά την ευθύνη το κράτος για την υγεία, τα εμβόλια των παιδιών, την εκπαίδευση, τη στέγαση, για όλους. Πρέπει να παρθούν άμεσα μέτρα γρήγορης διεκπεραίωσης των απαιτούμενων εγγράφων για να ενωθούν οικογένειες, να ενωθούν παιδιά με τους γονείς τους.

Τέλος, κύριοι, η υπηρεσία καταγραφής προσφύγων δημοσιοποίησε έρευνα στην οποία απάντησαν οι πρόσφυγες στο ερώτημα υπό ποιες προϋποθέσεις θα ξαναγυρνούσαν στη χώρα τους. Το 77,6% απάντησε ότι θα γυρνούσε εάν σταματούσε ο πόλεμος, το 24,8% εάν αλλάξουν οι οικονομικές συνθήκες, δηλαδή εάν βρει δουλειά και ζήσουν ανθρώπινα, το 16,8% εάν γίνουν πολιτικές αλλαγές, δηλαδή να φύγουν καταπιεστικά, αντιδραστικά καθεστώτα, το 21,3% εάν έφευγε ο ISIS, δηλαδή εάν διαλύονταν φασιστικές, αντιδραστικές, ιμπεριαλιστικές, δολοφονικές οργανώσεις.

Αυτό δείχνει ότι για να ζήσουν οι λαοί όπως τους αξίζει στον σύγχρονο κόσμο, που δίνει μεγάλες δυνατότητες για άνετη και ευτυχισμένη ζωή, πρέπει να απαλλαγούν από το σύστημα της εκμετάλλευσης, από το καπιταλιστικό σύστημα, από την εξουσία των καπιταλιστών και στη χώρα μας και σε όλο τον κόσμο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, παρακαλώ κλείστε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε πρόεδρε.

Αυτός είναι ο δρόμος της κοινωνικής απελευθέρωσης και αξίζει κάθε θυσία για να τον πετύχουν της γης οι κολασμένοι.

Το ΚΚΕ καλεί σε συμπόρευση γι’ αυτόν τον δρόμο και δίνει όλες τους τις δυνάμεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Σας ευχαριστώ.

Κυρίες και κύριοι συνάδελφοι, δεν θα κάνω λεπτομερή αναφορά στην οδηγία και στις διατάξεις του νομοθετήματος. Το έκανε αυτό και στην επιτροπή αλλά και εδώ κατά τη συζήτηση προηγουμένως στην Ολομέλεια με επιμέλεια ο εισηγητής της Νέας Δημοκρατίας. Επίσης, θα συνομολογήσω ευθέως ότι συζητάμε για ένα μείζον θέμα, κύριε Υπουργέ, και για μία πανευρωπαϊκή -να μην πούμε παγκόσμια- πρόκληση. Κανείς εδώ δεν πρόκειται να έρθει να υποβαθμίσει το ζήτημα ή να πει ότι είναι εύκολο ή απλό.

Πρέπει, όμως, να είμαστε έντιμοι και ρεαλιστές κατ’ αρχάς με τον εαυτό μας και με την ελληνική κοινωνία. Μιλάω πρώτα για την Κυβέρνηση. Άκουσα τον Υπουργό Υγείας. Δεν είναι τώρα στην Αίθουσα και έτσι θα προσπαθήσω να μην αναφερθώ εκτενώς σε όσα είπε. Θέλω μόνο να πω ότι οι μεγαλαυχίες του τύπου «εμείς σώσαμε την τιμή της Ευρώπης» κ.λπ. θα πρέπει για να εκστομίζονται, και μάλιστα από στέλεχος της Κυβέρνησης, να έχουν μία αντιστοίχιση με την πραγματικότητα. Δεν μπορεί απλώς να λέγονται για να ασκείται μία ιδιόρρυθμη ψυχοθεραπεία του ομιλητή και της Κοινοβουλευτικής Ομάδας του ΣΥΡΙΖΑ.

Ποια είναι η πραγματικότητα σήμερα στο μεταναστευτικό στη χώρα; Ποια είναι η πραγματικότητα που κληρονομήσατε, κύριε Υπουργέ; Γιατί δεν μπορεί κανείς στο διάστημα που είστε να σας καταλογίσει σε προσωπικό επίπεδο ευθύνες, πέραν της δήλωσής σας ότι αναδέχεστε τα προηγούμενα. Εγώ εάν ήμουν εκ των συμβούλων σας που κάθονται στις πίσω θέσεις, θα σας είχα προτείνει αυτή την καθολική αναδοχή να μην την κάνετε. Εν πάση περιπτώσει, όμως, έτσι κρίνατε.

Όσον αφορά την φύλαξη των συνόρων, δεν νομίζω ότι υπάρχει κανείς, ακόμη και από τον ΣΥΡΙΖΑ, ο οποίος να ισχυρίζεται ότι φυλάτε τα σύνορα. Μπορείτε να πείτε διάφορα πράγματα. «Δεν μπορούμε να τα φυλάξουμε, δεν γίνεται να τα φυλάξουμε, δεν είναι νόμιμο να τα φυλάξουμε, δεν υπάρχει νόμιμη έννοια συνόρων». Ό,τι θέλετε, πείτε. Δεν τα φυλάτε, όμως, τα σύνορα.

Πάμε τώρα στην Υπηρεσία Ασύλου και στην Αρχή Προσφυγών. Την Υπηρεσία Ασύλου κατ’ αρχάς τη στελέχωσε ο ομιλών, με έντονη προσωπική παρέμβαση -οφείλω να πω- του τότε Πρωθυπουργού Αντώνη Σαμαρά. Είχε νομοθετηθεί, αλλά δεν λειτουργούσε. Εμείς φτιάξαμε και την Αρχή Ασύλου και την Αρχή Προσφυγών και οφείλω να σας πω ότι την πονάμε. Μέχρι τότε τις εκδικάσεις ασύλου τις έκανε η Ελληνική Αστυνομία, χωρίς να έχει κανέναν μηχανισμό, καμμία γνώση και κανένα ιδιαίτερο ενδιαφέρον για το αντικείμενο και η χώρα χορηγούσε άσυλο σε ποσοστά 0,01% και 0,001%. Φτιάξαμε την καλύτερη Υπηρεσία Ασύλου στην Ευρώπη και την καλύτερη Αρχή Προσφυγών στην Ευρώπη. Δεν τις ενισχύσατε, δεν τις βοηθήσατε. Καταψηφίσατε επί των ημερών μας σειρά νομοθετημάτων που αφορούσαν την ενίσχυσή τους, ναι ή όχι;

Πάμε τώρα στα θέματα των κέντρων. Τα ανοιχτά κέντρα -αυτό επιλέξατε, δικαίωμά σας, εμείς διαφωνούσαμε γιατί πιστεύαμε ότι πρέπει να υπάρχουν και τα δύο- όπως λειτουργούν επί ΣΥΡΙΖΑ είναι μία ντροπή. Είναι μία ντροπή για την πολιτισμένη ανθρωπότητα, όχι μόνο για την Ελλάδα. Η Μόρια είναι ντροπή. Τα περισσότερα κέντρα είναι ντροπή. Παραβιάζονται με τον πιο βάρβαρο, με τον πιο απόλυτο τρόπο τα ανθρώπινα δικαιώματα μέσα σε αυτά τα κέντρα. Γίνεται εκμετάλλευση ανηλίκων. Γίνονται απίστευτα πράγματα. Έτσι διασώζεται η τιμή της Ευρώπης; Έλεος!

Πάμε, πέρα από αυτά, στον μηχανισμό επιστροφών. Είχαμε τον καλύτερο μηχανισμό επιστροφών στην Ευρώπη. Επιστρέψαμε μέσα σε δύο χρόνια πενήντα χιλιάδες άτομα. Οι στατιστικές είναι στο Υπουργείο σας, στη διάθεσή σας. Τον εγκαταλείψατε.

Εγκαταλείψατε τις υποχρεωτικές επιστροφές, εγκαταλείψατε, κύριε Υπουργέ, -όχι εσείς προσωπικά, σας το είπα προηγουμένως- και τις μη υποχρεωτικές επιστροφές. Δεν ασχοληθήκατε με το αντικείμενο. Άμα θέλει να επιστρέψει κανείς επιστρέφει, άμα δεν θέλει δεν επιστρέφει και στην πραγματικότητα το Υπουργείο σαν Υπουργείο δεν ασχολείται με το ζήτημα.

Πάμε στα κονδύλια. Εδώ είναι ανέκδοτο. Δεν έχετε απορροφήσει κονδύλια. Τα κονδύλια από τα δύο ταμεία τα οποία υπάρχουν τώρα, το Ταμείο Ασύλου και το Ταμείο Εσωτερικής Ασφάλειας, δεν έχουν απορροφήσεις μεγαλύτερες από 20% και κάτι -τα υπόλοιπα χρήματα ο Έλληνας φορολογούμενος τα στερείται-, όταν επί των ημερών μας οι απορροφήσεις ήταν 85%, 87%, 90% και πλέον.

Κυρίες και κύριοι συνάδελφοι, αυτό που δεν ξέρετε είναι ότι είχαμε φτιάξει το 2012 μία ειδική υπηρεσία στο τότε Υπουργείο Προστασίας του Πολίτη, γιατί δεν είχε και αυτό την εξειδίκευση, η οποία εξελίχθηκε γρήγορα και εξαιρετικά καλά και είχε τεχνογνωσία απορρόφησης κονδυλίων.

Όταν κερδίσατε τις εκλογές εσείς, συνάδελφοι του ΣΥΡΙΖΑ και των ΑΝΕΛ, αυτήν την υπηρεσία πρώτα την αποδυναμώσατε, μετά σταματήσατε τη λειτουργία της, μετά από έξι μήνες τη μεταφέρατε στο Υπουργείο Μετανάστευσης και εκεί έμεινε άλλους έξι μήνες ανενεργή. Μετά από έξι μήνες την πήρατε από το Υπουργείο Μετανάστευσης και την πήγατε στο Υπουργείο Ανάπτυξης και κάθεται μέχρι τώρα που συζητάμε εκεί και περίπου δεν κάνει τίποτα και ο Έλληνας φορολογούμενος εισφέρει από την τσέπη του.

Έχετε, βέβαια, μία τεράστια αγάπη στα έκτακτα κονδύλια και αναρωτιέται κανείς γιατί. Γιατί τέτοια αγάπη στα έκτακτα κονδύλια και τέτοια απέχθεια στις τακτικές βοήθειες στην Ευρώπη, εκείνες οι οποίες βέβαια έχουν ένα μικρό désavantage -φαντάζομαι αυτό εξηγεί εν μέρει και το πονηρό κομμάτι αυτής της ιστορίας-, ότι δεν ελέγχεται η απορρόφησή τους με τον τρόπο που ελέγχονται τα τακτικά κονδύλια, άρα μπορούμε να μην τα πάρουμε, για να μη υποστούμε και τον έλεγχο τού τι κάνουμε τα χρήματα.

Υποτίθεται, κυρίες και κύριοι συνάδελφοι της Πλειοψηφίας, ότι έχετε μεγάλη ευαισθησία για τα ανθρώπινα δικαιώματα. Για πείτε μας, για τους ασυνόδευτους τι έχετε κάνει ακριβώς; Ποια είναι η βοήθεια που έχετε προσφέρει; Γιατί άκουσα πάλι τον Υπουργό Υγείας προηγουμένως εδώ να λέει «θα…». Μετά από τριάμισι χρόνια «θα»; Σοβαρά;

Πάμε τώρα να δούμε τι άλλο πετύχατε αυτό το διάστημα. Αναβαθμίσατε ή όχι την Τουρκία; Για να ξέρουμε, δηλαδή, η πολιτική σας των μη συνόρων, των ανοικτών συνόρων αναβάθμισε ή όχι την Τουρκία;

Παρεμπιπτόντως, επειδή μας λέτε ότι δεν γίνονται τέτοια πράγματα, θα σας πω μετά τους αριθμούς για το τι γινόταν πριν. Όμως η Τουρκία και εισπράττει 6 δισεκατομμύρια από την Ευρωπαϊκή Ένωση και την εκβιάζει, καταφέρνει και τα δύο. Μας απειλεί ο Ερντογάν ότι θα ανοίξει την κάνουλα, ως εάν να επρόκειτο για νερό και όχι για ανθρώπινες ψυχές. Πότε έγινε αυτό για πρώτη φορά; Γίνονταν αυτά επί προηγουμένων κυβερνήσεων;

Εκτός από την Τουρκία, καταφέρατε ή όχι στο πλαίσιο της ευρωπαϊκής οικογένειας να δημιουργηθεί ο απαράδεκτος, οφείλω να πω εγώ, συνασπισμός των χωρών του Βίζενγκραντ, που λειτουργεί εναντίον των συμφερόντων της Ελλάδας και αν θέλετε, κατά την άποψή μου, και εναντίον του Χάρτη των Ανθρωπίνων Δικαιωμάτων και της Συνθήκης της Ένωσης; Επί των ημερών σας δημιουργήθηκε αυτός ο συνασπισμός, ναι ή όχι; Λειτούργησε καταστροφικά εις βάρος της Ελλάδας, ναι ή όχι; Τον αποτρέψατε; Όχι, δεν τον αποτρέψατε.

Ελέχθη προηγουμένως ότι δημιουργήσατε τον συνασπισμό των χωρών του Νότου. Σοβαρά; Πότε τον δημιουργήσατε και με ποιον τον δημιουργήσατε; Με τον κ. Σαλβίνι τον δημιουργήσατε; Για να ξέρω.

Εδώ οφείλω να πω ότι είχαμε πάει με τον Α. Σαμαρά και στη Μάλτα και στην Κύπρο και στην Ιταλία και τότε δημιουργήθηκε ο συνασπισμός, ο οποίος υπήρχε και λειτουργούσε. Εσείς τι κάνατε για αυτό; Ούτε καν ακολουθήσατε τα βήματα της προηγούμενης Κυβέρνησης. Λέτε ότι έχετε δημιουργήσει και συνασπισμό όταν δεν συνομιλείτε με τα περισσότερα κράτη με τα οποία υποτίθεται ότι έχετε κοινά συμφέροντα;

Πάμε παραπέρα, για να είμαστε συνεννοημένοι. Το συνολικό σας σχέδιο για το μεταναστευτικό ποιο είναι; Τι μας έχετε πει ότι πρέπει να γίνει για το μεταναστευτικό στη χώρα; Εκτός από τις διάφορες -να μην τις χαρακτηρίσω, δεν τιμά ούτε εμένα ούτε κανέναν- εκφράσεις «λιάζονται», δεν ξέρω, κ.λπ., επί της ουσίας ο συνολικός σχεδιασμός της χώρας για να αντιμετωπίσει το μεταναστευτικό ποιος είναι; Τι θέλει να απορροφήσει, τι θέλει να ενσωματώσει; Τι θέλει να κάνει; Πώς θέλει να φυλάξει; Τι θέλει να προγραμματίσει; Πείτε μας να ξέρουμε.

Ενισχύεται ή δεν ενισχύεται -εγώ δεν λέω ότι είναι η πρόθεσή σας, δεν τολμώ να το πιστέψω καν αυτό- από τις αβελτηρίες της πολιτικής σας η Χρυσή Αυγή και οι άλλες φασιστοειδείς οργανώσεις, ναι ή όχι; Κινδυνεύουμε πάλι να βρεθούμε να έχουμε τάγματα εφόδου, όπως είχαμε στο παρελθόν, ναι ή όχι; Αδιαφορείτε για το κέντρο των πόλεων, ναι ή όχι; Πώς είναι το κέντρο της Αθήνας; Πάμε ένα βράδυ να δούμε σε τι χάλια είναι; Πάμε στην Πάτρα ένα βράδυ για να δούμε τι έχει δημιουργήσει το μεταναστευτικό όπως το χειριζόσαστε;

Θα μου πείτε: «μα, είναι το τελευταίο σας επιχείρημα. Ωραία, μπορεί όσα λες να είναι αλήθεια ή, εν πάση περιπτώσει, δεν είναι κι έτσι, αλλά τι άλλο να κάνουμε; Δεν μπορούσαμε να αντιμετωπίσουμε αυτό το πράγμα, δεν γίνεται αλλιώς, δεν μπορούμε να φυλάξουμε τα σύνορα, δεν, δεν...».

Κύριοι συνάδελφοι, θα το καταθέσω στα Πρακτικά. Παίρνω έναν μήνα. Τον Οκτώβριο του 2011 από τον Έβρο μπήκαν στην χώρα εννιά χιλιάδες εξακόσιοι είκοσι έξι μετανάστες παράνομα, αυτός είναι αριθμός παρανόμων μεταναστών. Τον Οκτώβριο του 2013 ξέρετε πόσοι μπήκαν; Μπήκαν εκατόν τριάντα επτά. Τον Οκτώβριο του 2014 ξέρετε πόσοι μπήκαν; Μπήκαν εξήντα τρεις.

Για πείτε μου, τι μαγικό έγινε; Τι μαγικό κάναμε το 2012, το 2013, που εσείς δεν μπορούσατε όχι να το κάνετε αλλά ούτε να το διατηρήσετε και να το αντιγράψετε; Τίποτε άλλο δεν χρειαζόταν να κάνετε. Γιατί δεν ακολουθήσατε αυτό που υπήρχε; Γιατί δεν χρησιμοποιήσατε τα πλωτά στον Έβρο; Γιατί δεν χρησιμοποιήσατε τις κάμερες στον Έβρο; Γιατί δεν χρησιμοποιήσατε το κέντρο επιχειρήσεων στην Κατεχάκη; Γιατί δεν κάνατε τίποτε απ’ όλα αυτά, αλλά απλώς είπατε «μπάτε σκύλοι αλέστε»; Στα νησιά, πραγματικά, δεν αντιμετωπίζεται το πρόβλημα; Υπάρχει ή δεν υπάρχει μελέτη του Πολυτεχνείου η οποία εξηγεί πώς πρέπει και πού πρέπει να μπουν οι κάμερες, τι πρέπει να γίνει σε όλο το βόρειο Αιγαίο; Υπάρχει ή δεν υπάρχει; Την αξιοποιήσατε; Κάνατε οτιδήποτε γι’ αυτό; Για να ξέρουμε.

Εκτός απ’ αυτό, για να είμαστε συνεννοημένοι, στο θέμα των επιστροφών γιατί δεν αντιγράφετε αυτό που κάναμε εμείς; Τι σας εμποδίζει να το αντιγράψετε; Δεν ζητάμε να εφεύρετε οτιδήποτε. Ζητάμε απλώς σοβαρά να ακολουθήσετε ό,τι μπορούσε να ακολουθηθεί.

Αν κάναμε λάθη; Βεβαίως και κάναμε λάθη, παρ’ ότι οφείλω να σας πω ότι τα λάθη μας δεν μπορεί να είναι πολλά, διότι ο προκάτοχός σας, κύριε Βίτσα, μου ζήτησε συγγνώμη. Άρα πόσα λάθη να έχω κάνει; Εν πάση περιπτώσει, η Κυβέρνησή μας έκανε και λάθη. Βελτιώστε τα λάθη μας, καμία αντίρρηση και εμείς μαζί σας, αλλά κάντε κάτι. Τώρα δεν κάνετε τίποτα.

Έχω να σας πω και το εξής, χωρίς να θέλω να είμαι δηκτικός: Περνάω σε ένα άλλο θέμα, όχι λιγότερο σοβαρό. Ο Υπουργός κ. Μπαλάφας είπε προηγουμένως εν τη ρύμη του λόγου του, γιατί τέτοιες ερωτήσεις στη Βουλή δεν τις κάνεις, προσέχεις, «είμαστε παλαβοί;»

Κύριε Μπαλάφα, κοιτούσα πριν ανέβω στην Frankfurter Allgemeine ότι ο κ. Τσακαλώτος, ο Υπουργός των Οικονομικών, δήλωσε ότι στην Ελλάδα δεν υπερφορολογούμαστε. Πείτε μου, λοιπόν, στην ερώτησή σας, με βάση τη δήλωση του Υπουργού, ποια θα ήταν η απάντηση; Είμαστε ή δεν είμαστε; Τι λέτε εσείς;

Κυρίες και κύριοι συνάδελφοι, επανέρχομαι. Το μεταναστευτικό είναι πολύ σοβαρό πράγμα. Απαιτείται εθνική συνεννόηση πράγματι και απαιτείται κι ένας ρεαλισμός. Πιστεύω ότι η Κυβέρνηση μέσα από τα απίστευτα λάθη της και τις απίστευτες ζημιές που επεσώρευσε στον τόπο πιθανόν να οδηγείται σε μία φάση πρώιμου ρεαλισμού.

Η Νέα Δημοκρατία είναι εδώ, για να σταθεί και να βοηθήσει κάθε εθνική προσπάθεια. Όμως, ξαναλέω, κάθε σοβαρή εθνική προσπάθεια, όχι μία επανάληψη ατέρμονων ιδεοληψιών που θέτουν σε κίνδυνο και την Ελλάδα και την Ευρώπη και τα ανθρώπινα δικαιώματα και τους μετανάστες και τους Έλληνες πολίτες.

Σας ευχαριστώ πολύ.

(Στο σημείο αυτό ο Βουλευτής κ. Νικόλαος - Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθήτριες και τρεις εκπαιδευτικοί συνοδοί τους από το Δημοτικό Σχολείο Κοκκίνη Χάνι του Νομού Ηρακλείου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τρεις συναδέλφους, τον κ. Ψυχογιό, τον κ. Βορίδη, τον κ. Αθανασίου και θα κληθεί μετά στο Βήμα ο κ. Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Ένα σχόλιο μόνο θέλω να κάνω σ’ αυτά που είπε ο Κοινοβουλευτικός Εκπρόσωπος της Νέας Δημοκρατίας.

Κύριε Δένδια, οι χώρες του Βίζενγκραντ ως επί το πλείστον ανήκουν στη δική σας πολιτική οικογένεια, όχι στη δική μας πολιτική οικογένεια και είναι αυτοί που έκλεισαν τα σύνορα. Μη ζητάτε, λοιπόν, τον λόγο από εμάς.

Κύριοι Υπουργοί, κυρίες και κύριοι συνάδελφοι, σήμερα συζητάμε ένα νομοσχέδιο που αφορά σε ζητήματα υποδοχής, φιλοξενίας, ένταξης αιτούντων άσυλο και προσφύγων, στην επιτάχυνση των διαδικασιών ασύλου, καθώς και σε διατάξεις που αφορούν στη μεταναστευτική πολιτική γενικά.

Πριν μπω σε αυτά που προβλέπει το νομοσχέδιο, θεωρώ πως είναι σκόπιμο να αναφερθώ πρώτα στο προσφυγικό ζήτημα γενικότερα. Όλοι γνωρίζουμε πολύ καλά τις τεράστιες διαστάσεις που έχει αυτό το ζήτημα, κυρίως από το 2015 και μετά. Το 2015 εκατοντάδες χιλιάδες κατατρεγμένοι άνθρωποι πέρασαν από την Τουρκία στην Ελλάδα και από εκεί στην Ευρώπη, η οποία και τους υποδέχθηκε. Από τότε, όμως, έχουν αλλάξει πολλά. Από το 2016 μιλάμε για μία Ευρώπη των κλειστών συνόρων, μία Ευρώπη που δεν τηρεί τα συμφωνηθέντα για τις μετεγκαταστάσεις και τις επανεγκαταστάσεις, μία Ευρώπη η οποία βάζει περιορισμούς ακόμα και στο βασικό δικαίωμα της οικογενειακής επανένωσης των προσφύγων. Μία Ευρώπη που συνεργάζεται με «ασφαλείς» χώρες, όπως η Λιβύη για την αναχαίτιση των ροών, οδηγώντας και νομιμοποιώντας τα σκλαβοπάζαρα, αλλά και που οραματίζεται hot spots σε τρίτες χώρες, κατά παράβαση κάθε έννοιας του διεθνούς δικαίου και των ίδιων των οδηγιών της, προκειμένου να «αποθηκεύσει» και να «τελειώσει» με το ζήτημα, αρκεί να είναι μακριά από εμάς.

Επίσης, κλείνει τα μάτια μπροστά στις πραγματικές ρίζες του ζητήματος που είναι οι πόλεμοι, οι ένοπλες συρράξεις, οι τεράστιες κοινωνικές ανισότητες και η φτώχεια που «ρίχνουν νερό στον μύλο» της Ακροδεξιάς. Όχι μόνο κλείνει τα μάτια, αλλά κάποια κράτη της συμμετέχουν και στη διαιώνιση αυτής της κατάστασης, όπως έγινε στη Συρία.

Μέσα, λοιπόν, σε αυτό το δύσκολο ομολογουμένως πολιτικό πλαίσιο, όπου η ανθρωπιά και η αλληλεγγύη δεν επικρατούν, αλλά και αυτή καθαυτή η έννοια της νομιμότητας αμφισβητείται, έρχεται η Ελλάδα να απαντήσει στο προσφυγικό. Η απάντηση αυτή, αν και σίγουρα δεν είναι εύκολη, οφείλει από μέρους μας να σέβεται τα αδιαπραγμάτευτα δικαιώματα όλων των ανθρώπων. Οφείλει να συνάδει με το αξιακό πλαίσιο της Αριστεράς που βασίζεται στις αξίες της αλληλεγγύης και της ισότητας.

Τώρα, επί των διατάξεων του νομοσχεδίου. Στο πρώτο μέρος, η ενσωμάτωση της οδηγίας σχετικά με την υποδοχή και το άσυλο περιέχει μία σειρά εγγυήσεων που αφορούν συνθήκες υποδοχής τους, θέτοντας τις βασικές αρχές για τη φιλοξενία και την ουσιαστική τους ένταξη στην κοινωνία μας. Εδώ είναι αλήθεια ότι πρέπει να κάνουμε ακόμα πολλή δουλειά, για να εξασφαλίσουμε αυτές τις αξιοπρεπείς συνθήκες διαβίωσης. Πολλές κατευθύνσεις που δίνει η οδηγία έχουν ήδη δρομολογηθεί ή δρομολογούνται αυτό το διάστημα από το αρμόδιο Υπουργείο και συναρμόδια Υπουργεία. Ενδεικτικά αναφέρω το ολοκληρωμένο πρόγραμμα εκπαίδευσης των προσφυγόπουλων από το 2016 και μετά, το οποίο έχει επεκταθεί και το παρουσιάσαμε και πρόσφατα στο Συμβούλιο της Ευρώπης, τη χορήγηση ΑΜΚΑ για την απρόσκοπτη πρόσβαση όλων στην ιατροφαρμακευτική περίθαλψη, προσφύγων, μεταναστών και παιδιών μεταναστών που γεννήθηκαν στη χώρα και την κατοχύρωση του δικαιώματος πρόσβασης στην αγορά εργασίας ήδη από το άρθρο 71 του ν.4375/2016, αλλά και από το εργόσημο αλλοδαπών εργατών γης χωρίς χαρτιά και το γνωστό άρθρο 13 Α. Σε αυτά προσθέτω και αυτά που είπε ο Υπουργός Υγείας, την πολύ σημαντική δουλειά που έχει γίνει το προηγούμενο διάστημα και που πρέπει να ενισχυθεί και κυρίως σε αυτά που είπε να προσέξουμε πολύ και τη στελέχωση και την εξειδίκευση για τη γνωμάτευση των βασανιστηρίων, γιατί είναι κάτι που είναι σημαντικό και πρέπει να έχουμε γνωματεύσεις για την ευαλωτότητα και για τα δικαιώματα των προσφύγων.

Κατά τα λοιπά, όσον αφορά στην κράτηση των αιτούντων άσυλο παραμένει σε ισχύ η διάταξη του άρθρου 46 του ν.4375 και είναι πολύ σημαντικό. Κατ’ εξαίρεση, λοιπόν, και για συγκεκριμένους λόγους που απαριθμούνται περιοριστικά, μπορεί να κρατηθεί κάποιος που αιτήθηκε άσυλο μόνο στην περίπτωση που βρισκόταν ήδη σε κράτηση και η κράτηση αυτή είναι για συγκεκριμένο διάστημα.

Επίσης, με το άρθρο 10 βελτιώνεται το ισχύον θεσμικό πλαίσιο σχετικά με την κράτηση των ανηλίκων. Το παρόν άρθρο τονίζει ακόμα περισσότερο τον κανόνα της μη κράτησης των ανηλίκων, το οποίο μπορεί να εφαρμοστεί ως έσχατο μέσο και όταν έχουν εξαντληθεί τα άλλα εναλλακτικά και λιγότερα περιοριστικά μέτρα. Για να είμαστε καθαροί εδώ, και εμείς υποστηρίζουμε την πλήρη κατάργηση της διοικητικής κράτησης των ανηλίκων. Και στο Συμβούλιο της Ευρώπης το λέμε και η Σύμβαση των Δικαιωμάτων του Παιδιού το λέει και το είπαν κι άλλοι συνάδελφοι εδώ και φορείς, οπότε το επόμενο διάστημα, κύριε Υπουργέ, και σε συνάρτηση με το άρθρο 22 που δίνει την αρμοδιότητα στο Υπουργείο Κοινωνικής Αλληλεγγύης για τις δομές, πρέπει να το εφαρμόσουμε.

Τέλος ως προς το πρώτο μέρος, όσον αφορά το άρθρο 7 που προβλέπει την ελεύθερη κυκλοφορία καθώς και τον περιορισμό σε συγκεκριμένη περιοχή, για το οποίο έγινε πολύς λόγος το προηγούμενο διάστημα και συγκεκριμένα για την απόφαση του Συμβουλίου της Επικρατείας, θέλω να σημειώσω δύο πράγματα:

Πρώτον, το άρθρο αυτό, το συγκεκριμένο άρθρο όπως ήρθε αποτελεί μέρος της ευρωπαϊκής οδηγίας που θα νομοθετούνταν έτσι κι αλλιώς και ήταν περιεχόμενο της διαβούλευσης που υπήρχε ενάμιση χρόνο πριν. Οπότε είναι ανακριβές ότι ήρθε τώρα επί τούτου ad hoc, για να ρυθμίσει αυτή την κατάσταση.

Εάν θέλουμε, όμως, να μιλήσουμε ειλικρινά για το θέμα του γεωγραφικού περιορισμού, δεν πρέπει να βλέπουμε το δέντρο, αλλά το δάσος. Ο γεωγραφικός περιορισμός δεν επιβλήθηκε από μόνος του, με βούληση και απόφαση της Ελληνικής Κυβέρνησης, αλλά είναι μέρος της κοινής δήλωσης Ευρωπαϊκής Ένωσης-Τουρκίας. Οπότε, ας δούμε τις ευθύνες της Ευρώπης συνολικά και να δούμε, έστω και τώρα, τις δυνατότητες που έχουμε σ’ αυτό το δυσχερές πλαίσιο να λειτουργήσουμε. Να πάμε στη στρατηγική αποσυμφόρηση των νησιών από τις ευάλωτες ομάδες, να πάμε σε αξιοπρεπείς συνθήκες διαβίωσης και να πάμε και σε μια ισχυρή πίεση στην Ευρώπη, με συμμαχίες, για να μπορέσει να προχωρήσει αυτή η κατάσταση.

Επιστρέφω τώρα στο νομοσχέδιο. Υπήρξαν νομοτεχνικές βελτιώσεις και παρεμβάσεις, οι οποίες και ως προς την αρχική μορφή της οδηγίας, όπως ήταν στη διαβούλευση, και μετά έχουν αναβαθμίσει και αναμορφώσει την εικόνα συγκεκριμένων διατάξεων. Αναφέρομαι στη διάταξη για την τελεσιδικία, όπου πλέον ξεκαθαρίζεται το πλαίσιο που ισχύει με τη διοικητική δικονομία και τα δικαιώματα που έχουν αυτοί που απορρίφθηκαν από την Αρχή Προσφυγών. Αναφέρομαι στην εναλλακτική επίδοση, η οποία πλέον θα γίνεται με έναν τρόπο, που δεν θα διακινδυνεύει την πραγματική επίδοση και τα δικαιώματα και τα ένδικα βοηθήματα που έχουν οι άνθρωποι που βρίσκονται εδώ και βέβαια και σε άλλες κινήσεις, οι οποίες έγιναν κυρίως στο κομμάτι του Μεταναστευτικού Κώδικα, όπου είχαμε την πολύ σημαντική διάταξη για το σύμφωνο συμβίωσης, όπου ως ένα μέλος της οικογένειας του Έλληνα πολίτη θεωρείται πλέον και ο σύντροφος ή η σύντροφός του που συνδέεται μαζί του με σύμφωνο συμβίωσης. Οπότε, πλέον ξεκαθαρίζεται αυτή η διάταξη και έχει το δικαίωμα και στις άδειες διαμονής, σαν να ήταν σε γάμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Επίσης, υπάρχει σημαντική πρωτοβουλία του Υπουργείου για τους εξαιρετικούς λόγους, όπου πλέον θα ισχύουν για τρία χρόνια αντί για δύο. Βελτιώθηκε η διάταξη έτι περαιτέρω με την απάλειψη της λέξης «άπαξ», που πλέον δεν θα περιορίζεται η χορήγηση των εξαιρετικών λόγων και δεν θα έχουμε εκπτώσεις δικαιωμάτων για τους μετανάστες και βέβαια με την κατάργηση της αναδρομικότητας για τις εκκρεμείς αιτήσεις, όπως ζήτησαν οι φορείς, αλλά τονίσαμε και εμείς στις τοποθετήσεις μας.

Κλείνοντας, κύριε Πρόεδρε, ξέρουμε πολύ καλά ότι αυτό είναι ένα νομοσχέδιο που έρχεται να δώσει λύσεις, αλλά δεν μπορεί να αποκαταστήσει όλα τα ζητήματα του προσφυγικού. Εκείνο το οποίο πρέπει να κάνουμε είναι τόσο πολιτικά, πρακτικά, αλλά και με συμμαχίες το επόμενο διάστημα να οργανώσουμε τις υπηρεσίες μας, να αντιμετωπίσουμε όποιες ανάγκες υπάρχουν και να διαμορφώσουμε την πολιτική μας. Γιατί εμείς είμαστε υπέρ ενός κόσμου, ο οποίος θα χωρά πολλούς κόσμους, μακριά από πολιτικές αποτροπής, επιχειρήσεις-σκούπα, αλλά και κυνήγι μαγισσών που εσείς επιδοθήκατε, κύριοι της προηγούμενης κυβέρνησης, με έμφαση στα ανθρώπινα δικαιώματα και υποχρεώσεις όμως μεταναστών και προσφύγων, με ένταξη στην ελληνική κοινωνία και με όλο το πλαίσιο που έχει να κάνει με τις αρχές αλληλεγγύης και το Διεθνές Δίκαιο.

Είναι ένα δύσκολο στοίχημα, κύριε Υπουργέ, κυρίες και κύριοι συνάδελφοι, πρέπει όμως να το κερδίσουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Γεώργιος Αρβανιτίδης ζητεί άδεια ολιγοήμερης απουσίας από τις 23 Μαΐου 2018 έως τις 25 Μαΐου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Θα δώσω τον λόγο για ένα λεπτό στην κ. Βάκη να αναγνώσει το ψήφισμα, που είναι τρεις παράγραφοι.

Κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ πολύ, κύριε Πρόεδρε.

Θα αναγνώσω το ψήφισμα της Κοινοβουλευτικής Ομάδας του ΣΥΡΙΖΑ. Διαβάζω, λοιπόν: «Ο τραγικός απολογισμός από την επίθεση του στρατού του ισραηλινού κράτους κατά διαδηλωτών στη λωρίδα της Γάζας περιλαμβάνει την απώλεια δεκάδων ανθρώπινων ζωών, μεταξύ των οποίων και παιδιών, καθώς και σοβαρούς τραυματισμούς διαδηλωτών.

Η διεθνής κοινότητα είδε με φρίκη και αποτροπιασμό τη χθεσινή μέρα, που έχει γραφεί ήδη με μελανά χρώματα στην παγκόσμια ιστορία και θα επιδεινώσει την σταθερότητα στην περιοχή. Ασφαλώς, χρειάζονται πρωτοβουλίες από την πλευρά του ΟΗΕ και της Ευρωπαϊκής Ένωσης και επικράτηση της δικαιοσύνης και της ειρήνης.

Στηρίζουμε την επίλυση του Παλαιστινιακού ζητήματος και τη δημιουργία ανεξάρτητου Παλαιστινιακού Κράτους στα σύνορα του 1967, με πρωτεύουσα την Ανατολική Ιερουσαλήμ, όπου θα συνυπάρχει ειρηνικά με το κράτος του Ισραήλ.».

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα κάνουμε μία μικρή μετάθεση, επειδή ο κ. Βορίδης, που ήταν εδώ, βγήκε έξω και θα έρθει ο κ. Αθανασίου, για να μη χάνουμε χρόνο.

Κύριε Αθανασίου, έχετε το λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κατ’ αρχάς, κύριε Πρόεδρε, θέλω να ξεκαθαρίσουμε ένα θέμα, εν όψει του ότι ακούστηκαν διάφορα πράγματα. Οι Λέσβιοι και οι νησιώτες γενικότερα, δεν είναι ρατσιστές ούτε διακατεχόμαστε από σύνδρομο ξενοφοβίας. Τον αντιρατσιστικό νόμο, εξάλλου, κυρίες και κύριοι συνάδελφοι του ΣΥΡΙΖΑ, εμείς τον ψηφίσαμε. Εσείς δεν τον ψηφίσατε.

Πρέπει να ξεκαθαρίσουμε, όμως, ότι είναι άλλο το θέμα το ανθρωπιστικό -και οι Λέσβιοι, αλλά και οι άλλοι νησιώτες, φέρθηκαν στους δυστυχείς αυτούς ανθρώπους με κατανόηση και συμπόνοια- και άλλο το ζήτημα της σωτηρίας των νησιών μας. Από πλευράς οικονομίας πλήττεται ο τουρισμός, μειώνεται η οικονομική δυνατότητα του νησιού, έχει αυξηθεί η εγκληματικότητα και αλλοιώνεται ο πληθυσμός. Δεν ξέρω, όμως, αν έχετε καταλάβει αυτή τη διαφορά. Είναι άλλο το ανθρωπιστικό θέμα, στο οποίο εμείς οι νησιώτες φερθήκαμε καλά, και άλλο το ζήτημα της προστασίας των νησιών από την ανεξέλεγκτη αυτή μετανάστευση. Πρέπει να ξέρετε ότι σήμερα το 75% με 77% αυτών που ζουν στα νησιά, που έρχονται στα νησιά από τη γείτονα Τουρκία, δεν είναι πρόσφυγες. Είναι μετανάστες από την Αφρική και από τα βάθη της Ασίας.

**ΓΕΩΡΓΙΟΣ ΠΑΛΛΗΣ:** Πού το ξέρετε εσείς;

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πάλλη, αφήστε τα τώρα αυτά. Αν έχετε άλλα στοιχεία, ελάτε να τα πείτε. Εγώ δεν σας διέκοψα.

**ΓΕΩΡΓΙΟΣ ΠΑΛΛΗΣ:** Δεν έχω στοιχεία.

**ΧΑΡΑΛΑΜΠΟΣ ΑΘΑΝΑΣΙΟΥ:** Αφήστε με να τελειώσω. Εν πάση περιπτώσει, όλοι για τη σωτηρία των νησιών μας ενδιαφερόμαστε, εάν και εφόσον πλήττονται, σε όποιο επίπεδο πλήττονται.

Σήμερα στη Λέσβο, κυρίες και κύριοι συνάδελφοι, πρέπει να σας πω ότι η δυνατότητα φιλοξενίας στα δύο μεγάλα hot spots, δηλαδή στο Καρά Τεπέ και στη Μόρια, δεν ξεπερνά τις πέντε χιλιάδες. Σήμερα όλη η Λέσβος έχει εννέα χιλιάδες τριακόσια τριάντα τρία άτομα. Στη Μόρια -πρωινή μέτρηση- είναι επτά χιλιάδες διακόσιοι ογδόντα πέντε. Η δυνατότητα να φιλοξενήσει, με ανθρώπινες συνθήκες, είναι τρεις χιλιάδες τετρακόσιες πενήντα, σχεδόν τρεισήμισι χιλιάδες. Στο ΠΡΟΚΕΚΑ είναι εκατόν τριάντα επτά, στο Καρά Τεπέ είναι χίλιοι εκατόν σαράντα τρεις.

Μόνο από 1η Μαΐου μέχρι 14 Μαΐου εισήλθαν χίλια εβδομήντα εννέα άτομα και δεν έφυγε κανένας. Από την 1η Ιανουαρίου μέχρι σήμερα ήρθαν πέντε χιλιάδες επτακόσιες εξήντα πέντε άτομα. Οι πτήσεις charters ματαιώνονται, κρουαζιερόπλοια δεν προσεγγίζουν πια το νησί και, δυστυχώς, η Υπουργός Τουρισμού είπε ότι υπάρχει και μία αύξηση τουριστών. Προσμέτρησαν δε –άκουσον άκουσον!- στους εισερχόμενους τουρίστες και αυτούς που καταγράφηκαν και έρχονταν από τη γείτονα Τουρκία ως μετανάστες. Δυστυχώς! Όλα αυτά οφείλονται στο…

(Θόρυβος στην Αίθουσα)

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Όχι και έτσι, κύριε Αθανασίου. Προς θεού!

**ΓΕΩΡΓΙΟΣ ΠΑΛΛΗΣ:** Καταθέστε για τα Πρακτικά αυτά τα στοιχεία.

**ΧΑΡΑΛΑΜΠΟΣ ΑΘΑΝΑΣΙΟΥ:** Μπορείτε να τα δείτε τα στοιχεία, κύριε Πάλλη. Ακριβώς όπως τα λέω είναι. Έχουν καταγραφεί…

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Ηρεμία παρακαλώ. Μη διακόπτουμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, θέλω τον χρόνο.

**ΓΕΩΡΓΙΟΣ ΠΑΛΛΗΣ:** Δώστε μας τα στοιχεία.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Ηρεμία, παρακαλώ. Κέφι που έχετε για τσακωμούς στις 4 το απόγευμα!

**ΧΑΡΑΛΑΜΠΟΣ ΑΘΑΝΑΣΙΟΥ:** Ακούστε, κύριε Πάλλη. Ξέρετε πολύ καλά ότι το 2010 εγώ ως Πρόεδρος της Ένωσης Δικαστών και Εισαγγελέων έκανα το μεγάλο συνέδριο εκεί για τη μετανάστευση και τα ανθρώπινα δικαιώματα. Με τον συγχωρεμένο παπά - Στρατή κάναμε την πρώτη μη κυβερνητική οργάνωση, που αργότερα εξελίχθηκε, την «ΑΓΚΑΛΙΑ», για να σώσουμε τον κόσμο. Είναι άλλο το θέμα αυτό κι άλλο να σώσουμε τα νησιά μας.

Κύριε Υπουργέ, στη Λέσβο είπατε ότι θα μείνουν στη Μόρια μόνο τρεις με τρεισήμισι χιλιάδες άτομα. Δεν είπατε, όμως, πού θα πάνε οι υπόλοιποι. Θα μείνουν σε άλλες δομές στη Λέσβο ή θα πάνε σε άλλα μέρη; Θα ήθελα μία απάντησή σας σήμερα, γιατί αυτήν τη στιγμή που μιλάμε -χθες συγκεκριμένα- μερικοί υπηρεσιακοί παράγοντες είχαν επισκεφτεί εγκαταλελειμμένα στρατόπεδα για να δουν τι δυνατότητες υπάρχουν. Δεν ξέρω πόση βάση έχει αυτό. Θα ήθελα τη διαβεβαίωσή σας ότι ο στόχος είναι να μείνουν μόνο τρεισήμισι χιλιάδες στη Λέσβο. Και αν κάνατε την εκκένωση στην Αχαΐα -και πολύ καλά την κάνατε και δεν έχει σημασία πού πήγαν…

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Την κάναμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Πολύ καλά κάνατε. Καλώς έγινε. Γιατί δεν γίνεται και στη Λέσβο; Ποιο είναι το πρόβλημα; Γιατί πρέπει, δηλαδή, η Λέσβος και η Χίος να έχουν υποστεί όλη αυτήν την κατάσταση.

Έχουμε πει πάρα πολλές φορές ότι εάν εφαρμόζατε το εθνικό σχέδιο της Νέας Δημοκρατίας για το μεταναστευτικό -από το οποίο έχετε πάρει πολλές διατάξεις και τις έχετε σήμερα- θα ήταν καλύτερα τα πράγματα. Δεν το κάνατε, όμως, και επικαλείστε συνέχεια τη δήλωση. Θα απαντήσω, βέβαια, και σε αυτό, γιατί οι προηγούμενοι ομιλητές αναφέρθηκαν σε αυτήν ως συμφωνία.

Να σας πω κάτι; Με τη δήλωση αυτή καταστήσαμε την Τουρκία έναν θεσμικό εταίρο και αποδείχθηκε ένας αναξιόπιστος εταίρος. Εφήρμοσε το άρθρο 3 της δήλωσης, κύριε Υπουργέ; Σας είπα και στην επιτροπή ότι είναι προς τιμήν σας -αναφέρομαι στον κ. Βίτσα- που είπατε ότι έπρεπε να εφαρμοστεί και δεν το εφαρμόζει. Τι λέει το άρθρο 3 της δήλωσης; Λέει ότι η Τουρκία είναι υποχρεωμένη να λαμβάνει όλα τα πρόσφορα μέτρα για να ελέγχει τους διακινητές. Το έκανε; Όχι!

Όσον αφορά στο άρθρο 14 του ν.4375 βεβαίως και προβλέπει τη μεταφορά όταν υπάρχει υπερπληθυσμός στην ενδοχώρα. Το κάνατε; Όχι βέβαια.

Όμως, όσοι είπατε πως εάν έχει τη μορφή σύμβασης θα υπερισχύει του εσωτερικού δικαίου, κάνετε λάθος. Γιατί εάν έχει τη μορφή σύμβασης -αφήστε, δε, που δεν έχει υπογραφή από κανένα θεσμικό όργανο- θα έπρεπε να έρθει στο ελληνικό Κοινοβούλιο και σύμφωνα με το άρθρο 28 του Συντάγματος να κυρωθεί, πράγμα το οποίο δεν έγινε.

Τώρα, γιατί είναι αναξιόπιστος εταίρος η Τουρκία; Από το 2013, που εντάθηκε ο πόλεμος στη Συρία, ενάμιση εκατομμύριο πρόσφυγες μπήκαν στην Τουρκία. Τότε, η πτέρυγα των ψυχολογικών επιχειρήσεων του Υπουργείου Εξωτερικών της Τουρκίας αποφάσισε ότι είναι ευκαιρία, πρώτον να απορροφήσουν τα χρήματα -περίπου 100 δισεκατομμύρια δολάρια- των Σύρων που εγκατέλειπαν τη χώρα τους για να παραμείνουν στη χώρα τους, στην Τουρκία. Είναι αυτό που ονόμαζαν τότε «τα μεγάλα πορτοφόλια».

Δεύτερον, αποφάσισαν να δημιουργήσουν ένα ανθρώπινο τείχος στα σύνορα με τη Συρία, εγκλωβισμένους σε είκοσι τρία hot spots, για τα οποία η Ευρωπαϊκή Ένωση έδωσε χρήματα να συντηρηθούν, με τα οποία εκβίαζαν τη διεθνή κοινότητα και την Ευρωπαϊκή Ένωση για οικονομικές -και όχι μόνο- παροχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι, από την άνοιξη του 2015 άρχισε η ανεξέλεγκτη, η παράνομη μετανάστευση προς τα νησιά μας -ένα «όπλο από ανθρώπινες βόμβες», όπως ονομάστηκε- και η στρατοφυλακή της Τουρκίας έπαιξε ύποπτο ρόλο, γιατί δεν ήλεγχε τότε τους διακινητές.

Από το 2015, λοιπόν, τα νησιά μας και ο Έβρος, δέχονται μία μεθοδευμένη παραβίαση όλων των κυριαρχικών μας δικαιωμάτων, κυρίες και κύριοι συνάδελφοι, με συνέπεια να διασπαστεί η κοινωνική μας συνοχή.

Βλέπουμε κατοίκους στη Λέσβο τώρα να στρέφονται εναντίον μεταναστών και κατοίκους της Λέσβου εναντίον άλλων κατοίκων της Λέσβου, γιατί έχουν οφέλη αυτοί που έχουν τα μικρομάγαζα εκεί ή ενοικιάζουν κάποια δωμάτια. Βλέπουμε να αλλοιώνεται η πολιτιστική μας ταυτότητα, να πλήττεται ο τουρισμός και εντεύθεν η οικονομία, να απειλούμαστε ότι θα πνιγούμε από εκατομμύρια παράνομων μεταναστών, όπως μας παραγγέλλει ο κ. Ερντογάν, και να προδιαγράφεται ένα αβέβαιο περιβάλλον για το αύριο της χώρας μας.

Δεν θα αναφερθώ στις προσκλήσεις που κάνατε στον κ. Φάιμαν και στον κ. Σουλτς και να ποιο ήταν το αποτέλεσμα. Όταν ο κ. Φάιμαν κάλεσε τις χώρες στο Βίζεγκραντ δεν κάλεσε την Ελλάδα. Και εμείς υπερασπιστήκαμε τότε την Ελλάδα, όχι μόνο την Κυβέρνηση, παρ’ ότι τα οφέλη τα είχε μόνο η Κυβέρνηση. Η Νέα Δημοκρατία στήριξε αυτό το ζήτημα.

Κύριε Πρόεδρε, επειδή τελείωσε ο χρόνος ομιλίας μου, θα ήθελα να πω μόνο δύο λόγια για την τροπολογία την οποία καταθέσαμε.

Κυρίες και κύριοι συνάδελφοι, καταθέσαμε μία τροπολογία για το ΦΠΑ των νησιών, οι μειωμένοι συντελεστές του οποίου καταργήθηκαν. Δεν λέμε να καταργηθεί η διάταξη του νόμου, γιατί δεν μπορεί να γίνει αυτό. Ζητάμε, όμως, την αναστολή, πράγμα που με τις ίδιες διατάξεις και το ίδιο σκεπτικό το είχαμε κάνει σε άλλη μας τροπολογία.

Βεβαίως, έφερε και ο ΣΥΡΙΖΑ τροπολογία, η οποία λέει ότι αναστέλλονται οι μειωμένοι συντελεστές μέχρι 30 Ιουνίου. Τι πειράζει τώρα να το επεκτείνουμε αυτό για ένα έτος, ενόψει και της προσφυγικής κρίσης; Είναι το ίδιο σκεπτικό. Όταν ψηφίστηκε η διάταξη για την αναστολή μέχρι 30 Ιουνίου, έπρεπε να ισχύσει για ακόμη ένα έτος λόγω της προσφυγικής κρίσης.

Κύριε Υπουργέ, φέρετε την τροπολογία και ας αποφασίσουν οι Βουλευτές.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει ο κύριος Υπουργός. Έχει ζητήσει τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, ο καθένας θα πρέπει να αναλάβει τις ευθύνες του, γιατί είναι μία ελάχιστη προσφορά στα μαστιζόμενα από την οικονομική κρίση νησιά μας, η οποία επιτείνεται λόγω της μεταναστευτικής πολιτικής.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός ούτως ή άλλως -πριν θέσει θέμα τροπολογίας ο κ. Αθανασίου- μου είχε ζητήσει τον λόγο για τρία, τέσσερα λεπτά για να τοποθετηθεί επί των τροπολογιών, προκειμένου να φτιαχτεί και το σπλάχνο και να είναι έτοιμο για την ψηφοφορία από τις Υπηρεσίες της Βουλής.

Κύριε Υπουργέ, έχετε τον λόγο για πέντε λεπτά. Νομίζω ότι είναι αρκετά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Είναι υπεραρκετά.

Κατ’ αρχάς, θα ήθελα να σας πω το εξής για την αποκατάσταση της αλήθειας. Τις τελευταίες πέντε μέρες από τη Λέσβο έχουν φύγει τετρακόσιοι τριάντα τέσσερις εκτός των επιστροφών. Άρα το μηδέν που λέτε δεν ισχύει. Τουλάχιστον αυτό διορθώστε το.

Συγχρόνως, να θυμίσω ότι οι θέσεις των ασυνόδευτων ανηλίκων που παραλάβαμε στην αρχή του 2015, ήταν τριακόσιες. Οι θέσεις που υπάρχουν σήμερα είναι χίλιες εκατόν δεκαοκτώ και ήδη το AMIF έχει προκηρύξει άλλες δύο χιλιάδες θέσεις. Αυτή είναι η δουλειά που κάνουμε, η χρηματοδότηση άλλων δύο χιλιάδων θέσεων.

Δεύτερον, θεωρώ ότι πρέπει να συζητάμε για όμοια πράγματα. Δηλαδή το 100% από την τακτική χρηματοδότηση είναι μικρότερο του 30% που έχουμε σήμερα με μέσο ευρωπαϊκό όρο 10% σε σχέση με τις χρηματοδοτήσεις και τη χρησιμοποίηση βέβαια του 100% από τη μεριά της έκτακτης χρηματοδότησης, η οποία κατά τούτο είναι διαφορετική. Είναι πιο γρήγορη η διαδικασία ελέγχου από τη μεριά της Κομισιόν.

Ένα τελευταίο, κύριε Αθανασίου: Την κοινή δήλωση την υπέγραψε η Ευρωπαϊκή Ένωση με την Τουρκία. Δεν την υπέγραψε η Ελλάδα με την Τουρκία. Δεν έχουμε διαφωνία σε αυτό.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν υπάρχει υπογραφή. Κανένα θεσμικό όργανο δεν την έχει υπογράψει.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Λέω για την κοινή δήλωση…

**ΠΡΟΕΔΡΕΥΩΝ (Νικήτας Κακλαμάνης):** Εγώ σας έδωσα τον λόγο για τις τροπολογίες, κύριε Υπουργέ. Μην φεύγουμε από τη διαδικασία.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Αν ζητήσω τον λόγο σε οποιαδήποτε στιγμή της διαδικασίας, ξέρω ότι θα μου τον δώσετε, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Ναι, ωραία. Πάμε τώρα να συνεχίσουμε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Έρχομαι τώρα στις τροπολογίες.

Η τροπολογία με γενικό αριθμό 1577 και η τροπολογία με γενικό αριθμό 1579, που ανέγνωσαν οι δύο Υπουργοί, γίνονται δεκτές.

Σχετικά με την τροπολογία που κατέθεσε ο κ. Μιχελής, συνεννοήθηκα με το Υπουργείο Παιδείας και θέλει να προχωρήσει αυτή η τροπολογία, η οποία αφορά τις απολυτήριες εξετάσεις των γενικών λυκείων, σε σχέση με αυτό που θα γίνει στις επόμενες μέρες.

Τώρα, για τις δύο τροπολογίες που έχουν κατατεθεί από τον κ. Καρρά και από τρεις Βουλευτές της Νέας Δημοκρατίας, εγώ θέλω να πω το εξής: Όσον αφορά την τροπολογία που κατέθεσε ο κ. Καρράς, είναι ένας τρόπος που βλέπει η τροπολογία την όλη διαδικασία του ασύλου. Ως τέτοιον τρόπο τη θεωρώ, εκ πρώτον, μία σοβαρή τροπολογία. Απλά δεν μπορώ να τη δεχτώ με την έννοια ότι και επί Νέας Δημοκρατίας, όπως είπε ο κ. Δένδιας, η διοικητική διαδικασία γίνεται σε δύο. Η Νέα Δημοκρατία το είχε θεσπίσει κατ’ αρχάς. Ο ΣΥΡΙΖΑ ήρθε και πρόσθεσε τους δικαστές σε αυτήν τη διαδικασία. Να μην ξεχνιόμαστε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Και την Ύπατη Αρμοστεία.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι.

Λέω, λοιπόν, ότι είναι μια διαδικασία διαφορετική. Αυτήν τη στιγμή δεν μπορώ να τη δεχτώ. Θα πρέπει, όμως, να πω είμαι έτοιμος να εξετάσω αυτήν την τροπολογία σε μια άλλη φάση. Και θα υπάρξει μία άλλη φάση. Δεν υπάρχει κανένα θέμα. Άλλωστε, ο διαχωρισμός σε διοικητικό από τη μία μεριά και δικαστικό από τη άλλη μεριά, δεν περιορίζει. Μπορεί να γίνει και το ένα και το άλλο. Δεν είναι, δηλαδή, παράνομο.

Το δεύτερο θέμα τώρα είναι ότι έρχεται μία διαδικασία, μία τροπολογία, η οποία έχει ένα δημοσιονομικό ενδιαφέρον. Μπορεί να έρθει. Και καλώς ήρθε. Δεν υπάρχει κανένα τέτοιο ζήτημα. Όμως, κατά τη γνώμη μου, σε αυτό που δεν πρέπει να πέσουμε, είναι να βάλουμε από τη μια μεριά ως αιτιολογική βάση του ΦΠΑ το μεταναστευτικό. Νομίζω ότι δεν μπορούμε να το κάνουμε.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ο κ. Τσίπρας το έκανε στην προηγούμενη παράταση.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ λέω ότι δεν μπορούμε να το κάνουμε. Και επειδή εγώ ήμουν στη Λέσβο την ημέρα που ήσασταν κι εσείς -η Μυτιλήνη είναι η πρωτεύουσα της Λέσβου, οι ίδιοι οι Λέσβιοι καθορίζουν την ονομασία της, αυτό είναι το θέμα- λέω, λοιπόν, το εξής:

**ΝΟΤΗΣ ΜΗΤΑΡΑΚΗΣ:** Για να μην υπάρχουν παρερμηνείες.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Προς αποφυγή παρερμηνειών.

Λέω, λοιπόν, το εξής: Τι ζητούσαν; Οι ίδιοι οι φορείς, με απόλυτο τρόπο, θα έλεγε κανείς, διαχώριζαν αυτά τα δυο πράγματα, ακριβώς γιατί η προσπάθειά μας -και νομίζω ότι μπορεί να είναι και κοινή προσπάθεια- είναι να αποσυμπιέσουμε τα νησιά. Δηλαδή, τι θα πούμε; Όταν αποσυμπιεστούν τα νησιά, να αυξηθεί ο ΦΠΑ;

Άρα με αυτή τη λογική, κύριε Αθανασίου και κύριε Μηταράκη, που είστε εδώ, δεν κάνω δεκτή αυτήν την τροπολογία. Μπορείτε να την επαναφέρετε σε ένα άλλο νομοσχέδιο, αυτοτελές, του Υπουργείου Οικονομικών και εκεί να το συζητήσουμε ξανά.

**ΧΑΡΑΛΑΜΠΟΣ ΑΘΑΝΑΣΙΟΥ:** Να σας πω κάτι; Κάνετε ένα λάθος. Γιατί για τα νησιά και το μεταναστευτικό βάλατε εσείς…

**ΓΕΩΡΓΙΟΣ ΠΑΛΛΗΣ:** Τριάντα δύο νησιά…

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Έχετε καταλάβει ότι υπάρχει Προεδρεύων, κύριοι συνάδελφοι; Διαφορετικά, πείτε το μου, γιατί έχω να κάνω κι άλλα πράγματα. Να φύγω και να σας αφήσω μόνους σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Όχι τώρα, κύριε Αθανασίου. Θα πάρετε ξανά τον λόγο μετά. Κατάλαβα τι θέλετε να πείτε. Να κλείσουμε, όμως, τώρα.

Τον λόγο έχει ο κ. Νότης Μηταράκης από τη μυροβόλο Χίο, ο οποίος έχει αλλάξει σειρά στον κατάλογο των ομιλητών με τον κ. Βορίδη.

**ΝΟΤΗΣ ΜΗΤΑΡΑΚΗΣ:** Ευχαριστώ, κύριε Πρόεδρε.

Ευχαριστώ, κύριε Βορίδη, για την αλλαγή της σειράς.

Κυρίες και κύριοι συνάδελφοι, την πρώτη εβδομάδα του Μαΐου έφτασαν στα νησιά του Αιγαίου χίλιοι εκατόν είκοσι πέντε μετανάστες. Την ίδια περίοδο το 2017, είχαν φτάσει τετρακόσιοι πενήντα πέντε. Ακούστηκαν πολλά νούμερα. Πάντως είναι δεδομένο -και το βιώνουμε στα νησιά και στον Έβρο- ότι οι ροές αυξάνονται.

Η Κυβέρνηση φαντάζει σήμερα το ίδιο ανέτοιμη να αντιμετωπίσει το φαινόμενο, όσο ήταν το 2015 και φορτώνει την κρίση στους νησιώτες. Αδυνατεί να διαχειριστεί τις ροές, τη διαδικασία ασύλου, τις δομές φιλοξενίας. Αδυνατεί να επιστρέψει στην Τουρκία όσους δεν δικαιούνται διεθνούς προστασίας. Αδυνατεί να διαχωρίσει πρόσφυγες με παράτυπους μετανάστες.

Για τους λόγους αυτούς, η Νέα Δημοκρατία καταψηφίζει σήμερα το νομοσχέδιο.

Κυρίες και κύριοι συνάδελφοι, σ’ αυτό το δύσκολο περιβάλλον για να νησιά, η Κυβέρνηση ΣΥΡΙΖΑ - ΑΝΕΛ, εσείς, η κυβερνητική Πλειοψηφία έρχεστε να καταργήσετε τον θεσμό και του νησιωτικού ΦΠΑ σε ενάμιση μήνα από σήμερα και στα τελευταία νησιά που εξακολουθεί να ισχύει. Γι’ αυτό τον λόγο καταθέσαμε, μετά από οδηγία του Προέδρου μας, του κ. Κυριάκου Μητσοτάκη, τροπολογία, τη με αριθμό 1576/2, οι τρεις Βουλευτές της Νέας Δημοκρατίας, ο κ. Αθανασίου, ο κ. Κόνσολας και εγώ, που εκλεγόμαστε σε περιφέρειες που έχετε διατηρήσει για λίγους ακόμα μήνες αυτό το ειδικό καθεστώς. Με λύπη άκουσα πριν από λίγο τον κ. Βίτσα να λέει ξεκάθαρα ότι η Κυβέρνηση ΣΥΡΙΖΑ - ΑΝΕΛ αρνείται στους νησιώτες την παράταση του ΦΠΑ.

Σας καλώ να κάνετε δεκτή αυτή την τροπολογία και να τη συνδέσετε άμεσα και με άλλα μέτρα στήριξης της νησιωτικότητας.

Μου έκανε, όμως, περισσότερη εντύπωση η αιτιολογία που έδωσε ο κύριος Υπουργός, όπως περίπου μου έκανε την ίδια εντύπωση και ο εισηγητής της Πλειοψηφίας, ο κ. Πάλλης, που υποστήριξε ότι είναι επικίνδυνη η σύνδεση του θέματος του νησιωτικού ΦΠΑ με το προσφυγικό.

Όμως, στην τροπολογία την υπουργική που κατέθεσε η Κυβέρνηση στις 21 Δεκεμβρίου 2017 με υπογραφές του κ. Τσακαλώτου και της κ. Παπανάτσιου, αναφέρεται ότι παρατείνονται οι μειωμένοι συντελεστές για τα νησιά Λέρο, Λέσβο, Κω, Σάμο και Χίο -μιλάμε για πέντε νησιά, κύριε Πάλλη- καθώς πρόκειται για νησιά των ανατολικών συνόρων της χώρας που συνεχίζουν να πλήττονται από την προσφυγική κρίση.

Το καταθέτω για τα Πρακτικά.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι επικίνδυνος ο κ. Τσακαλώτος, κυρίες και κύριοι συνάδελφοι;

Επίσης, θα ήθελα να σας καταθέσω και μια δήλωση του Πρωθυπουργού κ. Τσίπρα, ο οποίος δήλωσε στη Νίσυρο «Για τα νησιά του βορείου και ανατολικού Αιγαίου αποφασίσαμε να αναστείλουμε για όσο μαίνεται η προσφυγική κρίση, την αύξηση του ΦΠΑ».

Καταθέτω για τα Πρακτικά τη δήλωση του κυρίου Πρωθυπουργού.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μ’ αυτόν διαφωνείτε, κύριε Υπουργέ;

Και με τον κ. Τσίπρα διαφωνείτε εσείς, οι Βουλευτές της Συμπολίτευσης και δεν ψηφίζετε την παράταση του νησιωτικού ΦΠΑ στα νησιά που αποδεδειγμένα πλήττονται;

Και βέβαια, το νομοσχέδιο που έρχεται για το μεταφορικό ισοδύναμο σε καμμία περίπτωση δεν αποτελεί αντιστάθμισμα του σημερινού καθεστώτος του νησιωτικού ΦΠΑ, όπως δήλωσε και ο αρμόδιος Υφυπουργός Ναυτιλίας, ο κ. Σαντορινιός, στο ΑΠΕ.

Καταθέτω σχετικό απόσπασμα από την εφημερίδα «ΑΛΗΘΕΙΑ» της Χίου.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα στο νομοσχέδιο. Ενσωματώνετε μετά από πέντε χρόνια μια οδηγία του 2013 για το άσυλο. Δεν είναι, όμως, ένα ειλικρινές νομοσχέδιο. Δεν έχει πρόθεση ούτε να λύσει αποφασιστικά το πρόβλημα με τις χιλιάδες συσσωρευμένες αιτήσεις ασύλου, ούτε να αποσυμφορήσει τα νησιά, το οποίο είναι βασικό αίτημα των τοπικών κοινωνιών.

Ακούσαμε στην ακρόαση των φορέων αφ’ ενός την αγωνία των ανθρώπων που είναι εγκλωβισμένοι σε δομές ανεπαρκείς, αλλά ακούσαμε συγχρόνως και την αγωνία των τοπικών κοινωνιών, ακούσαμε και την αγωνία της τοπικής αυτοδιοίκησης, η οποία βρέθηκε χωρίς εργαλεία αντιμέτωπη με μια μεγάλη κρίση.

Πιο συγκεκριμένα θα αναφερθώ στο άρθρο 7. Είναι διατυπωμένο με τέτοιο τρόπο, ώστε όλοι οι αιτούντες άσυλο να παραμένουν εγκλωβισμένοι τελικά στα νησιά μας όχι για ένα ή δύο μήνες όσο έπρεπε να διαρκεί κανονικά η διαδικασία ασύλου, οπότε θα επαναπατρίζονταν στην Τουρκία όσοι δεν δικαιούντο άσυλο και θα παίρναν έγγραφα όσοι δικαιούτο, αλλά για ένα και δύο χρόνια και δεν ξέρουμε πόσο καιρό θα χρειαστεί η παρούσα διαδικασία ασύλου να ολοκληρωθεί.

Το φτιάξατε μόνο και μόνο για να ξεπεράστε τον σκόπελο του Συμβουλίου της Επικρατείας που αποφάσισε τον μη εγκλωβισμό των αιτούντων ασύλων στα νησιά του βορείου Αιγαίου. Ουσιαστικά το ίδιο δήλωσε και ο κ. Βίτσας σε συνέντευξή του. Καταθέτω ένα απόσπασμα από σχετική συνέντευξη από την εφημερίδα «ΠΟΛΙΤΗΣ ΤΗΣ ΧΙΟΥ».

(Στο σημείο αυτό ο Βουλευτής, κ. Νότης Μηταράκης καταθέτει για τα Πρακτικά το προαναφερθέν απόσπασμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας υπέβαλα, κύριοι Υπουργοί, την προηγούμενη εβδομάδα ως αναφορά την απόφαση του Δημοτικού Συμβουλίου της Χίου για την άρση του περιορισμού μετακίνησης. Απαντήστε, κύριε Υπουργέ, στην αγωνία των νησιωτών για το πότε θα αποσυμφορηθούν τα νησιά μας.

Η λύση του μεταναστευτικού, κυρίες και κύριοι συνάδελφοι, περνάει από την αποτελεσματική φύλαξη των θαλασσίων και χερσαίων συνόρων της χώρας μας ως βασικό όρο εθνικής κυριαρχίας. Και ο κ. Δένδιας μίλησε πολύ συγκεκριμένα για το τι είχε γίνει επιτυχημένα στο παρελθόν και τι μπορεί να γίνει και σήμερα. Χρειάζεται ουσιαστική επιτάχυνση των διαδικασιών χορήγησης ασύλου εντός διμήνου το μέγιστο για την ολοκλήρωση όλων των διαδικασιών, ώστε να υπάρξει διαχωρισμός προσφύγων με οικονομικούς παράτυπους μετανάστες, ώστε να υπάρχει δυνατότητα σε αυτούς που δεν δικαιούνται διεθνούς προστασίας να πάνε σε κλειστά κέντρα και μετά να επαναπροωθηθούν, όπως πρέπει να κάνει ένα κράτος δικαίου.

Με το προτεινόμενο νομοσχέδιο ουσιαστικά συνεχίζετε αυτή την ασφυξία στα νησιά συνδυασμένη με την αύξηση των ροών, που είναι πλέον αποδεδειγμένη. Και στη διαδικασία φυσικά επίλυσης της μεταναστευτικής κρίσης θα προσθέσω την ανάγκη για διαφάνεια και αποτελεσματικότητα στη διαχείριση των ευρωπαϊκών και εθνικών πόρων που αποτυγχάνετε να απορροφήσετε και αποτυγχάνετε να διαχειριστείτε με την διαφάνεια που επιβάλετε.

Χρειάζεται καταγραφή και έλεγχος των ΜΚΟ για να διαχωρίσουμε αυτούς που παράγουν ουσιαστικό έργο. Χρειάζεται, επίσης, να στηρίξουμε την τοπική αυτοδιοίκηση με ουσιαστικά εργαλεία και κονδύλια για να μπορούν να αντιμετωπίσουν την κρίση. Και οπωσδήποτε χρειάζεται ένα αναπτυξιακό σχέδιο για να τονωθεί η οικονομική δραστηριότητα στα νησιά.

Η κομματική φιέστα στην Μυτιλήνη πριν από λίγες μέρες δεν είπε κάτι συγκεκριμένο για τα νησιά του βορείου Αιγαίου και δεν είπε απολύτως τίποτα για τη Χίο που πλήττεται τόσο πολύ από την κρίση.

Και αν θέλουμε να δούμε το Μέρος Γ΄ του νομοσχεδίου, εκεί υποτίθεται ότι γίνεται αποτελεσματικότερη η διαδικασία εξέτασης του ασύλου. Έτσι ισχυρίζεστε. Οι διατάξεις του, όμως, δεν αντιμετωπίζουν ούτε την έλλειψη επαρκούς στελέχωσης των υπηρεσιών, ούτε την εκκαθάριση των χιλιάδων εκκρεμών αιτήσεων, ούτε έναν νέο μηχανισμό ουσιαστικής και γρήγορης εξέτασης των νέων αιτήσεων.

Η σύντμηση των προθεσμιών που εισάγετε δεν έχει ουσιαστικό αποτέλεσμα. Σε ένα διοικητικό σύστημα που έτσι και αλλιώς αντιμετωπίζει προβλήματα δομικά η σύντμηση των προθεσμιών είναι χωρίς ουσία. Το σύστημα δεν δούλευε και θα συνεχίσει να μην δουλεύει.

Έχουμε, τέλος, το άρθρο 36 για την αποζημίωση των κατοίκων της Χίου και της Λέσβου από ζημιές που προκλήθηκαν από την μεταναστευτική κρίση, διάταξη που έρχεται με δύο χρόνια καθυστέρηση. Στο μεταξύ έχουν υπάρξει και νέες φθορές και γι’ αυτό πρέπει να θεσπίσετε έναν μόνιμο μηχανισμό, έναν μόνιμο και σταθερό μηχανισμό αποζημιώσεων με σταθερές διαδικασίες, το οποίο το έχετε υποσχεθεί, αλλά δεν το έχετε κάνει και πρέπει να περιορίσετε και τις εξαιρέσεις για να μπορεί πραγματικά να αντιμετωπίσει τις όποιες περιπτώσεις ζημιών υπήρξαν.

Κυρίες και κύριοι της Κυβέρνησης, ο εισηγητής του ΣΥΡΙΖΑ στην επιτροπή μας κατηγόρησε ότι δεν θέλουμε υποτίθεται κανέναν πρόσφυγα και μετανάστη στη χώρα. Η αλήθεια είναι ότι δεν θέλουμε κανέναν να μπαίνει παράνομα σε αυτή την χώρα.

Είμαστε ανοιχτοί στη μετανάστευση, αλλά με αιτήσεις, συντεταγμένα, όπως γίνεται σε όλη την Ευρώπη, στη Βόρεια Αμερική και σε άλλες προηγμένες χώρες του κόσμου που έχουν μια στοχευμένη και με κανόνες μεταναστευτική πολιτική. Όμως, εσείς τελικά καταφέρατε μέσα σε τρία χρόνια να μετατρέψετε μερικά από τα πιο όμορφα νησιά μας σε φυλακές και αποθήκες ψυχών και με το σημερινό νομοσχέδιο, δυστυχώς, δεν λύνετε κανένα πρόβλημα για τους νησιώτες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ – ΔΗΜΑΡ κ. Αθανάσιος Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, πράγματι είμαστε όλοι σοκαρισμένοι από τη χθεσινή μέρα στη Λωρίδα της Γάζας, την πιο φονική τα τελευταία χρόνια από το 2014. Δεκάδες νεκροί, εξήντα, μεταξύ των οποίων και μικρά παιδιά, χιλιάδες τραυματίες ο μέχρι τώρα απολογισμός για τα ματωμένα εγκαίνια της αμερικάνικης πρεσβείας στην Ιερουσαλήμ. Καταδικάζω απερίφραστα την επίθεση αυτή με πραγματικές αληθινές σφαίρες, τη βία. Διότι η χθεσινή επίθεση είναι ένα παράδειγμα προσφυγής στη βία κα υπέρμετρης παραβίασης δικαιωμάτων. Και όπως δήλωσε και ο Ύπατος Αρμοστής του ΟΗΕ για τα ανθρώπινα δικαιώματα, «το δικαίωμα στη ζωή πρέπει να γίνεται σεβαστό και οι υπεύθυνοι πρέπει να λογοδοτήσουν». «Η διεθνής κοινότητα» -όπως είπε χαρακτηριστικά- «πρέπει να εγγυηθεί την απονομή της δικαιοσύνης».

Το ίδιο όφειλε να κάνει και ο ΟΗΕ από την πρώτη στιγμή. Προφανώς χρειάζονται πολύ περισσότερα από τη δήλωση της επιτροπής του ΟΗΕ για την εξάλειψη των διακρίσεων που καλεί το Ισραήλ: «να βάλει αμέσως τέλος στη δυσανάλογη χρήση βίας εναντίον των διαδηλωτών και να απέχει από οποιαδήποτε ενέργεια θα μπορούσε να προκαλέσει νέα θύματα». Η χθεσινή προσπάθεια του ΟΗΕ για ανεξάρτητη έρευνα για τα αιματηρά επεισόδια κόλλησε στις Ηνωμένες Πολιτείες. Όμως, αυτό που πραγματικά χρειάζεται είναι μια αξιόπιστη πολιτική από πλευράς διεθνούς κοινότητας για τον οριστικό τερματισμό αυτής της σύγκρουσης και την ειρηνική συνύπαρξη των δύο κρατών.

Στο ύψος των περιστάσεων πρέπει να σταθεί και η ελληνική Κυβέρνηση και τουλάχιστον να σταματήσετε τη διγλωσσία, γιατί με άλλο τρόπο μιλάει ο ΣΥΡΙΖΑ και η Κοινοβουλευτική του Ομάδα και με άλλο τρόπο μιλάει η Κυβέρνηση. Διάβασα την ανακοίνωση του Υπουργείου Εξωτερικών που δεν καταδικάζει αλλά καταγράφει τα περιστατικά. Αυτό το ρήμα χρησιμοποιεί ακριβώς, το «καταγράφουμε», και τέτοιες λογικές δεν χωρούν. Ο ΣΥΡΙΖΑ πρέπει να καταλάβει ότι είναι Κυβέρνηση και να μην προσπαθεί να είναι και με τον αστυφύλακα και με τον χωροφύλακα στη συγκεκριμένη περίπτωση.

Εμείς έχουμε πει από την πρώτη στιγμή ότι ο Πρόεδρος Τραμπ έχει μια πρόχειρη λογική στην εξωτερική πολιτική, μια αβαθή λογική η οποία ουσιαστικά δεν έχει το αίσθημα ευθύνης που πρέπει να τον διέπει. Είναι απαράδεκτη η ενέργεια που παραβιάζει τα ψηφίσματα του Συμβουλίου Ασφαλείας για λύση δύο κρατών, η αναγνώριση της πρωτεύουσας της Ιερουσαλήμ και περιφρονεί ουσιαστικά την παγκόσμια κοινή γνώμη.

Πριν από λίγο καιρό, κύριε Υπουργέ, ο κ. Τσίπρας επισκεπτόμενος τις Ηνωμένες Πολιτείες είχε μιλήσει και είχε πει πως ο κ. Τραμπ «ό,τι κάνει το κάνει για το καλό». Ο καλός τελικά κ. Τραμπ λειτούργησε σαν πυροκροτητής πάνω σε φορτίο με εκρηκτικά με την αναγνώριση της Ιερουσαλήμ ως πρωτεύουσας του ισραηλινού κράτους, παρά τις αποφάσεις του ΟΗΕ.

Η χώρα μας ιστορικά προσπαθεί να συμβάλλει αποφασιστικά στην ειρήνευση στην περιοχή, αυτό οφείλει να πράξει και σήμερα. Τα ψηφίσματα και οι αποφάσεις του ΟΗΕ για το παλαιστινιακό μιλούν για δύο κράτη που θα συνυπάρχουν ειρηνικά και με επαναφορά των συνόρων εκεί που βρισκόταν. Εκεί πρέπει να μείνουμε. Και θα περίμενα πιο σθεναρή στάση της Κυβέρνησής σας σήμερα στο συγκεκριμένο θέμα.

Να θυμηθώ τι λέγατε και τι έλεγε ο κ. Τσίπρας το 2014. Σήμερα αγνοείται μία δήλωση του Πρωθυπουργού αντίθετα απ’ ό,τι έκανε μέχρι το 2015. Ελπίζω, έστω μέχρι το βράδυ, να τοποθετηθεί με τον έναν ή τον άλλον τρόπο. Και ο Μακρόν τοποθετήθηκε και μάλιστα σήμερα αρκετά προωθημένα σε σχέση με τη χθεσινή πρώτη αντίδραση. Και από την Ευρωπαϊκή ¨Ένωση περιμένουμε μια πιο σθεναρή στάση. Τουλάχιστον, όμως, να έχουμε μια τοποθέτηση από τον Πρωθυπουργό. Νομίζω ότι είναι ένα θέμα στο οποίο σε αυτό το επίπεδο πρέπει να υπάρχει μία ξεκάθαρη τοποθέτηση και βεβαίως όχι μισόλογα.

Κυρίες και κύριοι Βουλευτές, για άλλη μία φορά –και περνάω στα του προσφυγικού- βρισκόμαστε να συζητάμε ζητήματα που αφορούν στη διαχείριση της προσφυγικής και της μεταναστευτικής κρίσης, μιας κρίσης που βρήκε την Ευρωπαϊκή Ένωση απροετοίμαστη για το φαινόμενο αυτής της κλίμακας και τη χώρα μας εξασθενημένη, βέβαια, από την οικονομική κρίση, μιας κρίσης που τόσο σε ευρωπαϊκό όσο και σε εθνικό επίπεδο συνεχίζει να πυροδοτεί εθνικισμούς, να γίνεται αντικείμενο εκμετάλλευσης από ακραίους κύκλους.

Δυστυχώς, η κατάσταση δεν βελτιώνεται ούτε σε διεθνές επίπεδο, γιατί η γενεσιουργός αιτία αυτής της κρίσης συνεχίζει όχι απλά να υφίσταται, αλλά να επιβαρύνεται περαιτέρω, δημιουργώντας τσουνάμι προσφύγων, αλλά ούτε και σε ευρωπαϊκό, όπου συνεχίζει να τίθεται σε δοκιμασία τόσο η δομή όσο και η συνοχή της Ευρωπαϊκής Ένωσης.

Και σήμερα ακόμα αντιστέκονται χώρες σθεναρά στα σχέδια κατανομής προσφύγων, αρνούμενες να αποδεχθούν ποσοστώσεις για υποδοχή προσφύγων.

Θυμάμαι όταν για το relocation είχατε βάλει πολύ ψηλά τον πήχη, τότε ο κ. Τσίπρας με τον κ. Γιούνκερ –αν δεν κάνω λάθος- είχαν πάει στο αεροδρόμιο να κάνουν μία φιέστα για τις πρώτες διαδικασίες μετεγκατάστασης στο Λουξεμβούργο και στην Ολλανδία.

Και λέγαμε τότε ότι εδώ θα πρέπει να διαπραγματευθείτε και να καταφέρετε την υποχρεωτική κατανομή των προσφύγων, διότι δεν θα δουλέψει η εθελοντική κατανομή και εν πάση περιπτώσει, λέγαμε ότι πρέπει να σταματήσουν τα επικοινωνιακά τεχνάσματα. Δυστυχώς, επιβεβαιωθήκαμε.

Σε εθνικό επίπεδο εδώ και τρία χρόνια η Κυβέρνηση παρουσιάζεται εγκλωβισμένη να ολοκληρώσει διοικητικές διαδικασίες, να απορροφήσει κοινοτικά κονδύλια. Οι εξηγήσεις της Κυβέρνησης δεν αποτελούν απαραίτητα και δικαιολογία της υφιστάμενης εδώ και τρία χρόνια άκρως προβληματικής κατάστασης.

Ο Υπουργός κ. Βίτσας μας ζήτησε και στην επιτροπή με τις ομιλίες του να δούμε το Υπουργείο με την απαραίτητη συνέχεια που το διέπει. Πράγματι, είστε Κυβέρνηση τριών ετών στη συγκεκριμένη διαδικασία και έχετε μία συνέχεια. Έτσι, λοιπόν, αποδεχόμαστε το αίτημά σας και για αυτό προβαίνουμε σε ορισμένες επισημάνσεις.

Είπατε ότι η διαχείριση του προσφυγικού είναι μία δυναμική διαχείριση και εξαρτάται από τις αντίστοιχες ροές. Σύμφωνοι, αλλά τι κάνατε στην Κυβέρνησή σας το διάστημα που αυτές ήταν σε ύφεση, ώστε να μην αντιμετωπίσουμε ξανά τα ίδια προβλήματα σήμερα;

Είπατε ότι ο λαός απέδειξε την αλληλεγγύη του και για αυτό απέσπασε ευμενή σχόλια από το εξωτερικό. Πράγματι, μόνο που πλέον τα σχόλια έχουν πάψει να είναι ευμενή. Είναι το αντίθετο μάλιστα, αφού τα ξένα Μέσα δεν παύουν να στηλιτεύουν τις κακές συνθήκες που επικρατούν στα hot spotς, ενώ η συσσωρευμένη κόπωση δομών και ανθρώπων οδηγούν σε καταστάσεις περαιτέρω έντασης και βίας.

Και στα ζητήματα της υγιεινής δεν έχουμε θετικά σχόλια, γιατί άκουσα τον κ. Ξανθό να προσπαθεί να περάσει μια πραγματικότητα η οποία δεν υφίσταται. Αν δεν δούμε την κατάσταση, όπως έχει αυτή τη στιγμή, στην πραγματικότητά της, πώς θα την αντιμετωπίσουμε;

Είπατε ότι δεν λειτουργεί σε επίπεδο Ευρωπαϊκής Ένωσης ο αναγκαίος μηχανισμός διανομής του βάρους φιλοξενίας. Πράγματι και εμείς το στηλιτεύουμε αυτό συνεχώς και εννοώ τις ευθύνες της Ευρωπαϊκής Ένωσης, την αλληλεγγύη. Το θέμα είναι ως Κυβέρνηση τι πράττετε για να αλλάξει.

Σταθερά υποστηρίζουμε την αναγκαιότητα μίας κοινής μεταναστευτικής πολιτικής και μίας κοινής πολιτικής ασύλου με κοινωνική οπτική. Είπατε στις αρμόδιες επιτροπές ότι ξέρουμε τι πρέπει να κάνουμε στα νησιά. Και αφού το ξέρετε, τι κάνετε τρία χρόνια τώρα; Τι κάνετε στην πράξη; Αυτό είναι το ερώτημα που σας ασκούν και οι Βουλευτές από τα νησιά όλων των παρατάξεων –είναι αλήθεια- από ό,τι ακούω στις ομιλίες τους.

Ταυτοχρόνως έχετε πει ότι είναι ανησυχητική η κατάσταση στον Έβρο. Πράγματι και τα στοιχεία τον Απρίλιο δείχνουν, όπως και εσείς τα παρουσιάσατε, το Υπουργείο σας, ότι εκεί έχουμε την έξαρση το τελευταίο χρονικό διάστημα. Όμως, έχοντας την εμπειρία από τα νησιά, τι ακριβώς κάνατε για να την προλάβετε; Ή τι κάνετε τώρα, για να προετοιμαστείτε να την αντιμετωπίσετε;

Σε αυτά τα ερωτήματα πρέπει να απαντήσετε σήμερα.

Επιμένετε ότι το βασικό είναι να μειωθούν οι ροές. Σύμφωνοι, αλλά δεδομένου του απρόβλεπτου της Τουρκίας, της χαλαρότητας της Ευρωπαϊκής Ένωσης και της αμφισβητούμενης αποτελεσματικότητας της κοινής δήλωσης Ευρωπαϊκής Ένωσης-Τουρκίας, πρέπει να είμαστε έτοιμοι για κάθε ενδεχόμενο.

Εξάλλου, με τη συμφωνία της Ευρωπαϊκής Ένωσης με την Τουρκία σας είχαμε εξ αρχής επισημάνει -παρά το γεγονός ότι είναι μια θετική εξέλιξη και εμείς τη στηρίξαμε επί της αρχής- ότι ήταν σε πολλά σημεία της και ένα ευχολόγιο με σημεία δύσκολα να εφαρμοστούν.

Είπατε, επίσης, ότι έχετε σχέδιο και για τις αυξημένες ροές και για αλματώδη αύξηση των ροών και ότι είναι έτοιμο το Υπουργείο να το συζητήσει στη λεπτομέρειά του με όλες τις δημοκρατικές πολιτικές δυνάμεις. Τρία χρόνια που σας ζητάμε εθνική συνεννόηση σε αυτό το κρίσιμο θέμα, γιατί μας αγνοείτε; Δεν είναι λίγες οι φορές που σε σχετικές συναντήσεις καταθέσαμε συγκεκριμένες προτάσεις για τη διαχείριση της κρίσης.

Προσωπικά και σε συναντήσεις μου με τον κ. Μουζάλα και στην Ολομέλεια της Βουλής επέμεινα πριν από δύο χρόνια πρώτη φορά μάλιστα στο τέλος του 2015 στην πρώτη συνάντησή μας να δημιουργηθεί εθνικό συμβούλιο μεταναστευτικής πολιτικής, το οποίο θα προετοίμαζε τις βέλτιστες λύσεις διαχείρισης του προβλήματος.

Είπε «ναι» δημόσια ο κ. Μουζάλας μετά τη συνάντηση και μετά κόλλησε στο Μαξίμου η διαδικασία του Εθνικού Συμβουλίου. Και πράγματι παραδέχθηκε πριν από ένα χρόνο ότι, εάν είχε προχωρήσει, θα είχαν βελτιωθεί κάποια πράγματα. Δεν γίνεται έτσι!

Μέχρι σήμερα, τρία χρόνια διακυβέρνησης δεν προχώρησε ένα σχέδιο για την αποσυμφόρηση των δυσανάλογα επιβαρυμένων περιοχών της χώρας. Δεν προχώρησαν όπως θα έπρεπε οι υπηρεσίες ασύλου. Περιοριστήκατε σε πρόχειρες δράσεις. Πώς να ξεχάσουμε εξάλλου τα αποτυχημένα πειράματα για την εκπαιδευτική ενσωμάτωση προσφύγων και μεταναστών; Για ποιο λόγο ακόμα και σήμερα στην Κυβέρνησή σας –εννοώ συνολικά, εδώ είναι θέμα και του Υπουργείου Παιδείας- δεν έχετε αντιμετωπίσει αυτό το κρίσιμο θέμα; Για ποιο λόγο δεν έχετε υλοποιήσει ένα συνεκτικό επιχειρησιακό σχέδιο; Το κράτος είναι υποχρεωμένο να διευκολύνει την πρόσβαση όλων των παιδιών στην εκπαίδευση χωρίς αποκλεισμούς.

Και για εμάς η εκπαιδευτική στήριξη των παιδιών μεταναστών είναι ζωτικής σημασίας. Χρειάζεται ιδιαίτερη προσοχή. Οφείλει να γίνει αυτό από εκπαιδευτικούς χωρίς να δημιουργηθούν χώροι εκπαίδευσης γκέτο. Και κατέθεσα ερώτηση στην Κυβέρνησή σας το 2016. Μου απάντησαν τότε ο κ. Φίλης και ο κ. Μουζάλας. Πόσα ήταν τα παιδιά; Ήταν δεκατρείς χιλιάδες παιδιά, τα χίλια πεντακόσια ήταν κάτω από πέντε ετών και τα υπόλοιπα πάνω από πέντε ετών. Ο κ. Φίλης μου είπε ότι έχει φτιάξει μια επιτροπή και ότι θα το μελετήσει. Δύο χρόνια πέρασαν. Και δεν βλέπουμε και εδώ σε αυτό το θέμα να υπάρχει ένα συνεκτικό σχέδιο.

Τώρα στον λίγο χρόνο που μου απομένει όσο αφορά τις οδηγίες θέλω να κάνω μια επισήμανση. Είναι οδηγίες του 2013-2014 που θα έπρεπε να είχαν ενσωματωθεί το 2015. Και έρχονται το 2018 με αποτέλεσμα να μην ανταποκρίνονται πλήρως στη σημερινή πραγματικότητα. Σας το είπαν εξάλλου και ο κ. Παπαθεοδώρου και ο κ. Δανέλλης από το Ποτάμι.

Αυτό βέβαια δεν σημαίνει, όπως υποστηρίζει η Νέα Δημοκρατία, ότι είναι πλέον πολύ αργά. Ποτέ δεν είναι αργά, όταν πρόκειται για τον ανθρώπινο πόνο, για την αλληλεγγύη. Παρά τις αλλαγές που εισάγονται, όμως, στο υπάρχον νομοσχέδιο, υπάρχουν ορισμένα προβληματικά σημεία.

Εμείς δεν αναλωνόμαστε σε στείρα κριτική. Ασκούμε προγραμματική αντιπολίτευση και αυτό σας έχει ειπωθεί προηγουμένως από τους συνομιλητές μας. Να επισημάνω ένα χαρακτηριστικό για τον ρόλο των ανεξάρτητων αρχών και κατ’ επέκταση τις εγγυήσεις ανεξαρτησίας και αμεροληψίας. Σας είπαμε ότι η αντικατάσταση του βοηθού του Συνηγόρου του Πολίτη από τον γενικό γραμματέα στην επιτροπή επιλογής του διοικητικού διευθυντή της Αρχής Προσφυγών δεν μας βρίσκει σύμφωνους. Έχει ένα θέμα η Κυβέρνησή σας με τις ανεξάρτητες αρχές. Σας το έχω επισημάνει πολλές φορές. Χρέος μας είναι να ενισχύουμε και όχι να υπονομεύουμε τις ανεξάρτητες αρχές.

Περιέχονται δε και αμφισβητούμενης συνταγματικότητας διατάξεις όπως στην περίπτωση κανονιστικής διοικητικής πράξης περιορισμού της ελεύθερης πληροφορίας. Σε σχέση με το άρθρο 7 δεν θα πω πολλά περισσότερα σε σχέση με τον γεωγραφικό προσδιορισμό. Διότι έχει αναλυθεί εκτενώς από τον εισηγητή μας.

Δεν χρειάζεται να επιμείνω στα άρθρα για τα οποία έχει γίνει διεξοδική συζήτηση. Θα ολοκληρώσω λέγοντας κάτι για μία ρύθμιση –σας το έχουμε ξαναπεί- που φέρνετε προς ψήφιση για την κάλυψη της δαπάνης για τις αποζημιώσεις των κατοίκων των Δήμων Χίου και Λέσβου. Πράγματι, πρέπει να καλυφθούν αυτές οι δαπάνες. Το θέμα είναι το πώς. Θα κάνω εδώ μια επισήμανση. Το κάνετε από τα ανταποδοτικά παράβολα που πληρώνουν για την έκδοση και ανανέωση των αδειών διαμονής τους οι μετανάστες. Αυτό θεωρούμε ότι αποτελεί υποκρισία και ενίσχυση των διακρίσεων.

Είναι υποκρισία γιατί με τη ρύθμιση υποκρύπτεται η κρατική ευθύνη για την έλλειψη στοιχειώδους μέριμνας για την υποδοχή και τις συνθήκες διαμονής των προσφύγων. Είναι ενίσχυση των διακρίσεων, γιατί στοχοποιεί συνολικά τους πρόσφυγες ως παραβατικούς και εισάγει μια λογική συλλογικής ευθύνης των νόμιμων μεταναστών για το προσφυγικό. Γι’ αυτό προκαλεί σε συμβολικό επίπεδο. Να εξετάσετε στην επόμενη περίπτωση αν θα μπορούσε να υπάρχει ένα ειδικό κονδύλι στον προϋπολογισμό γι’ αυτά τα ζητήματα για να μην μπαίνουμε σε τέτοιες λογικές.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Κυρίες και κύριοι Βουλευτές, την Κυβέρνηση την ξεπέρασαν τα πράγματα, την ξεπέρασαν τα κλειστά σύνορα, την ξεπέρασαν οι ασταμάτητες ροές προσφύγων. Δεν είναι τα μόνα γεγονότα που την ξεπερνούν. Το σύνηθες για την Κυβέρνηση είναι να τρέχει ασθμαίνοντας πίσω από τα γεγονότα, ποτέ παράλληλα. Και βέβαια συνιστά όνειρο να προηγηθεί αυτών. Εάν κάποια πράγματα, όμως, μας ξεπερνούν, οφείλουμε να τα ξεπεράσουμε και εμείς με τις δέουσες πολιτικές ενέργειες και αποφάσεις.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα εννέα μαθήτριες και μαθητές και τρεις συνοδοί εκπαιδευτικοί από το 2ο γυμνάσιο Βριλήσσιων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ηλίας Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Τα γεγονότα των τελευταίων ημερών στην Παλαιστίνη μας φέρνουν στον νου τους συντρόφους τότε που πήγαιναν με το «Free Gaza», με τα φουλάρια και φώναζαν για την Παλαιστίνη. Από το «Free Gaza» κατέληξαν στο «μούγκα για τη Γάζα» και στην ισραηλινή πρεσβεία για τη μάσα προχθές στις εκδηλώσεις για τα εβδομήντα χρόνια του Ισραήλ.

Ένα ακόμα νομοσχέδιο των ΣΥΡΙΖΑ - ΑΝΕΛ το οποίο προχωράει βάσει οργανωμένου σχεδίου την εθνομηδενιστική, ιδεοληπτική αποδόμηση της ελληνικής κοινωνίας, της ορθοδοξίας, την οικογένειας και του συνόλου του ελληνικού έθνους. Ένα νομοσχέδιο συνέχεια των προηγούμενων αντεθνικών, ανήθικων νομοσχεδίων. Ένα νομοσχέδιο που, με λίγα λόγια, εφαρμόζει την τακτική του «μπάτε, σκύλοι, αλέστε».

Σύμφωνα με αυτό το νομοσχέδιο σε όποιον αλλοδαπό ανά την υφήλιο έρθει στον νου ότι θα πάει από την Ελλάδα αυτομάτως θα κερδίζει και ένα άσυλο. Περί αυτού πρόκειται. Οι διαδικασίες είναι εξευτελισμένες στην κυριολεξία. Γελάνε όλοι με την προκλητικότητα των συντρόφων που προσπαθούν να προωθήσουν αυτό που έχει κάνει και ο Υπουργός κ. Παππάς, στη μεταπτυχιακή του στη Σκωτία, αυτό που λένε διάφορες εκθέσεις του Οργανισμού Ηνωμένων Εθνών, ότι πρέπει να γίνει ανταλλαγή πληθυσμών, διότι ο πληθυσμός της Ευρώπης γερνάει και θέλουμε νέο αίμα, ασχέτως αν τελικά αυτό το νέο αίμα το μπερδέψανε και είναι το αίμα που θέλουν οι ισλαμιστές κόβοντας τα κεφάλια όλων όσοι δεν συμφωνούν μαζί τους.

Τίποτα δεν είναι τυχαίο, γιατί με τη πτυχιακή του κ. Παππά, με τις εκθέσεις του Οργανισμού Ηνωμένων Εθνών συμφωνούν πλήρως και όλες αυτές οι μη κυβερνητικές οργανώσεις του Τζορτζ Σόρος, διάφορες άλλες μη κυβερνητικές οργανώσεις και οι ισλαμιστές, όπως προείπαμε, οι οποίοι το πραγματοποιούν αυτό παίζοντας ποδόσφαιρο με τα κεφάλια αυτών που τα κόβουν προς μία βίαιη και ραγδαία αλλαγή του πληθυσμού στην πατρίδα μας.

Ακούσαμε τον εισηγητή του ΣΥΡΙΖΑ πριν. Είπε πολλά ενδιαφέροντα. Βέβαια τώρα να είσαι εισηγητής του ΣΥΡΙΖΑ στο εν λόγω νομοσχέδιο και να έχεις καταγωγή από τη Λέσβο, με όλα όσα συμβαίνουν στο πολύπαθο νησί, μάλλον οξύμωρο ακούγεται.

Ακούσαμε ότι θα πρέπει να σεβόμαστε τις συνθήκες της Γενεύης, τις διάφορες συνθήκες που μιλούν για τα δικαιώματα των προσφύγων και άλλα. Μεγάλα λόγια! Για τους Έλληνες, όμως, ούτε κουβέντα ούτε λέξη. Διότι στην προκειμένη περίπτωση και ειδικότερα στο εν λόγω κόμμα κανένα ενδιαφέρον δεν υπάρχει για κανέναν Έλληνα πολίτη.

Εσείς και οι όμοιοι σας, κύριοι του ΣΥΡΙΖΑ και των Ανεξαρτήτων Ελλήνων, εκφυλίσατε και την έννοια του πρόσφυγα -εδώ βλέπουμε δύο ζητήματα- με το να αλλάζετε την ορολογία και να τους έχετε βαφτίσει όλους πρόσφυγες ή μετανάστες ή παλαιότερα παράτυπους μετανάστες και να ξορκίζετε το λαθρομετανάστες και το λαθροεισβολείς. Με όλα αυτά δεν αλλάζετε, όμως, την ουσία του πράγματος διότι η ουσία του πράγματος είναι αυτή και μόνο αυτή.

Και βέβαια, εσείς, με τον τρόπο που χειρίζεστε όλα αυτά τα ζητήματα, μας θυμίζετε και την ιστορία με τον τσοπάνο που κάθε τρεις και λίγο φώναζε «λύκος, λύκος» και προσέτρεχε όλο το χωριό να τον βοηθήσει και κάθε τόσο τους έλεγε ότι δεν ίσχυαν όλα αυτά. Και όταν τη μία και μοναδική φορά του μπήκε ο λύκος στο μαντρί και φώναζε, κανείς δεν τον πίστεψε.

Αναφερθήκατε στην κοινή μεταναστευτική πολιτική της Ευρωπαϊκής Ένωσης, κύριοι του ΣΥΡΙΖΑ. Μα, δεν έχετε πάρει χαμπάρι ότι έχει πεθάνει, ότι δεν υπήρξε ποτέ; Ότι σχεδόν οι μισές χώρες της Ευρωπαϊκής Ένωσης ξορκίζουν τους λαθρομετανάστες;

Στην Ουγγαρία ο Ορμπάν θα κάνει και αλλαγή συντάγματος όπου συνταγματικά να απαγορεύεται να εισέρχονται και πρόσφυγες στην Ουγγαρία. Έτσι υπερασπίζονται τα σύνορά τους και την πατρίδα τους οι μεγάλοι ηγέτες και μαζί τους ακολουθούν και πολλές άλλες χώρες, όπως η Πολωνία, η Τσεχία, η Αυστρία, η Βουλγαρία, και σιγά-σιγά θα κολλάει η μία μετά την άλλη. Εσείς ζήστε με τις ιδεοληπτικές αρλούμπες σας.

Θα ήθελα να κάνω ένα σχόλιο γι’ αυτό που είπατε για την Τουρκία. Επειδή η Τουρκία ανοιγοκλείνει τη στρόφιγγα, θα πρέπει να της κάνουμε το χατίρι; Όχι. Να εφαρμόσετε αυστηρότατα μέτρα, προκειμένου να μπορέσετε να σώσετε την πατρίδα μας.

Δεν οφείλουμε να συνδράμουμε, όπως είπατε, τους λαθρομετανάστες σε τίποτα, κύριοι του ΣΥΡΙΖΑ και της Νέας Δημοκρατίας και των λοιπών κομμάτων που τους γλείφετε**,** διότι φοβάστε μην σας χαρακτηρίσουν.

Ακούσαμε για προσωρινή μετανάστευση. Όχι, καμμιά μετανάστευση. Ακούσαμε διάφορα, για συνταξιοδοτικά και άλλα ευεργετήματα, που μπορεί να τύχουν στο μέλλον. Τίποτε απολύτως. Ούτε γη ούτε ύδωρ στους εισβολείς της πατρίδας μας.

Βλέπουμε τι κάνετε σαν κόμμα, τι κάνει η κ. Δούρου στην περιφέρεια, η οποία συνεχώς τους δίνει κονδύλια, μοιράζει αφιλοκερδώς, ενώ έχει αφήσει τους Έλληνες πολίτες της Μάνδρας και αλλού να πνίγονται, να καίγονται και να παθαίνουν οτιδήποτε άλλο.

Ξεφτιλίζετε διαχρονικά και διακομματικά τους νόμους και το Σύνταγμα με όλα όσα λέτε. Το Σύνταγμα λέει άλλα, αλλά χρόνια τώρα εσείς με κυβερνητικές, υπουργικές αποφάσεις το καταστρατηγείτε και με υπουργική απόφαση στην υπουργική απόφαση φτάσατε σε αυτά τα σημερινά χάλια, τα τετελεσμένα.

Κύριοι της Νέας Δημοκρατίας, ακούγοντάς σας βλέπουμε τη βαθύτατη υποκρισία σε όλα τα ζητήματα. Ξεκινάμε από την τροπολογία για το ΦΠΑ, που ακούσαμε από προλαλήσαντες Βουλευτές από νησιά. Μα, το ψηφίσατε με το δεύτερο και με το τρίτο μνημόνιο. Το έγραφε φαρδιά-πλατιά ότι θα ισοσκελιστεί ο ΦΠΑ προς τα πάνω φυσικά και στα νησιά, στα οποία εκλέγεστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Ας θυμηθούμε, κύριοι της Νέας Δημοκρατίας, που λέτε τώρα διάφορα τι είχε πει η κ. Ψαρούδα - Μπενάκη το 2005, όπου μιλούσε για μείωση της εθνικής κυριαρχίας ακόμη και εδαφικής, τη δήλωση του νυν Προέδρου της Δημοκρατίας, κ. Παυλόπουλου, ο οποίος είχε πει το 2007 ότι ευχαριστεί τους μετανάστες ως Υπουργός Εσωτερικών, που διάλεξαν την Ελλάδα για να ζήσουν το όνειρό τους και ζούμε εμείς, όλοι οι υπόλοιποι τον εφιάλτη μας.

Να θυμηθούμε τις Συνθήκες Δουβλίνο Ι ,ΙΙ, γιατί ακούσαμε τον κ. Βαρβιτσιώτη, αν δεν κάνω λάθος, να μιλάει και να λέει ότι η Ελλάδα πρέπει να είναι σύμφωνη και να τηρεί τις συνθήκες που έχει υπογράψει, συνθήκες οι οποίες φυσικά διαλύουν την πατρίδα μας. Τώρα σε λίγο θα αρχίσετε να εφαρμόσετε το Δουβλίνο ΙΙ και θα μας έρχονται τα λεφούσια και οι καραβιές από όλη την Ευρώπη να δούμε τι θα έχετε να πείτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είστε υπόλογοι για το κλείσιμο της πρεσβείας στη Συρία, όπου θα μπορούσε να κάνει πολύ μεγάλη δουλειά και τότε το 2012 ήταν ο κ. Αβραμόπουλος ως Υπουργός Εξωτερικών –επιτρέψτε μου, κύριε Πρόεδρε, δώστε μου μια μικρή ανοχή- είχε πει για το απονομιμοποιημένο καθεστώς Άσαντ, το μόνο νόμιμο. Έχουμε σβερκωθεί όλους τους Ισλαμιστές και Τζιχαντιστές, οι οποίοι έχουν ισοπεδώσει τα πάντα.

Ακούσαμε πολλά πράγματα. Ακούσαμε ότι οι λαθρομετανάστες δεν είναι κακοποιά στοιχεία διά στόματος Βαρβιτσιώτη. Και εδώ γελάνε και τα στασίδια. Ακούσαμε για τη μεταφορά, που θα γίνει στην Πάτρα, ή για την αποσυμπίεση των νησιών. Μα, με τον ρυθμό που έρχονται θα συμπιεστεί ολόκληρη η χώρα. Όπως και να έχει, δεν πιστεύετε ούτε σε σοβαρή φύλαξη των συνόρων ούτε σε τίποτε άλλο από αυτά. Ακούγονται σαν ένα μεγάλο ανέκδοτο.

Τελειώνοντας, κύριε Πρόεδρε, εν τάχει για να σωθεί η πατρίδα μας: σφράγισμα των συνόρων, φύλαξη, αυστηροποίηση της Συνθήκης Σένγκεν, είσοδος στην πατρίδα μας μόνο σε τουρίστες, σε επιχειρηματίες, σε φοιτητές και σε κανέναν άλλον, νομοθέτηση.

Καταθέτω στα Πρακτικά την αιτιολογική έκθεση, που έχει καταθέσει η Χρυσή Αυγή για το πώς θα πρέπει να αντιμετωπιστεί η λαθρομετανάστευση. Καμμία νομιμοποίηση ούτε προσωρινή ούτε τίποτε άλλο.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπηρεσία Ασύλου: Έλεγχος μόνο σε όσους έρχονται από χώρες που έχουν πόλεμο, Σύριους και κανέναν άλλον. Οι Αλγερινοί τι δουλειά έχουν; Οι Αφγανοί και οι λοιποί, οι οποίοι ζητούν; Μα, ποιον κοροϊδεύετε; Άνοιγμα της πρεσβείας στη Συρία.

Όμως, για να πραγματοποιηθούν όλα αυτά και πολλά άλλα, προκειμένου να απελευθερωθεί ξανά η πατρίδα μας, οι γειτονιές, οι πόλεις μας, για να ξεβρωμίσει ο τόπος, για να ξανακερδίσουμε την πατρίδα μας, Χρυσή Αυγή και μόνο Χρυσή Αυγή.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος, κ. Ηλίας Κασιδιάρης έχει τον λόγο.

**ΗΛΙΑΣ ΚΑΣΙΔΙΑΡΗΣ:** Την περίοδο αυτή εξελίσσεται ένα πολύ καλά οργανωμένο σχέδιο, ένα ανθελληνικό σχέδιο αντικατάστασης του πληθυσμού της Ελλάδας, ένα σχέδιο που χτυπάει τον ελληνισμό σε δύο επίπεδα. Κατ’ αρχήν, μέσω του μνημονίου και της οικονομικής καταστροφής της χώρας, οδηγεί τους Έλληνες σε φυγή στο εξωτερικό, οδηγεί την νεότερη γενιά Ελλήνων σε ξένα κράτη και ταυτόχρονα φέρνει μέσα στην πατρίδα μας μια πλημμυρίδα λαθρομεταναστών.

Με βάση τα πλέον επίσημα στοιχεία του Οργανισμού Ηνωμένων Εθνών, σε τρεις γενιές από σήμερα, δηλαδή, τα παιδιά των παιδιών της σημερινής γενιάς Ελλήνων θα είναι η μειοψηφία μέσα σε αυτή τη χώρα.

Είναι αδιανόητο, δεν μπορεί να διανοηθεί κανένας συμπατριώτης μας σήμερα τι κατάσταση θα βιώσουν τα παιδιά των παιδιών μας σε αυτή τη χώρα που δεν θα είναι πλέον Ελλάδα. Η κατάσταση, ευτυχώς μέχρι και αυτόν τον χρόνο, είναι ακόμα αναστρέψιμη.

Με μια αλλαγή, δηλαδή, σε αυτή την άθλια πολιτική, η οποία προάγεται από το σημερινό παράκεντρο εξουσίας του ΣΥΡΙΖΑ που δεν διαφέρει σε τίποτα από την πολιτική που εφήρμοσε η Νέα Δημοκρατία και το ΠΑΣΟΚ τα τελευταία χρόνια, με μια ριζική αλλαγή, με μια εφαρμογή της εθνικής πολιτικής της Χρυσής Αυγής, υπάρχει ακόμα δυνατότητα να διασωθεί η Ελλάδα.

Κατ’ αρχάς, πρέπει να τονίσουμε ότι δεν υπάρχει ζήτημα προσφύγων αυτή τη στιγμή στην πατρίδα μας. Η απόλυτη πλειοψηφία όσων εισβάλλουν είναι λαθρομετανάστες, για αυτό και ο νόμος αυτός ο οποίος εισάγεται σήμερα προς ψήφιση στην Ολομέλεια της Βουλής είναι ένας νόμος παράνομος, γιατί δίνει άσυλο, όχι σε πρόσφυγες πολέμου, αλλά σε λαθρομετανάστες. Δίνει άσυλο σε ανθρώπους οι οποίοι δεν προέρχονται από εμπόλεμες ζώνες, γιατί το Πακιστάν, η Ινδία και το Μπαγκλαντές, το Μαρόκο και η Αλγερία δεν είναι ζώνες πολέμου. Αυτοί, λοιπόν, οι οποίοι έρχονται στη χώρα μας από τη βόρειο Αφρική και οι οποίοι είναι μαχαιροβγάλτες, πορτοφολάδες, είναι του κοινού ποινικού δικαίου εγκληματίες που έρχονται και καταλαμβάνουν τα κέντρα των πόλεων, από τα νησιά στο κέντρο των Αθηνών και ασχολούνται με «σοβαρές» ασχολίες, όπως το να κλέβουν αυτοκίνητα, να μαχαιρώνουν πολίτες, να βιάζουν, να δολοφονούν και να εγκληματούν καθημερινά, όλοι αυτοί είναι λαθρομετανάστες.

Αυτός ο νόμος, λοιπόν, που εισάγεται σήμερα είναι παράνομος, γιατί δεν μπορεί κανένα κράτος -και ιδίως το ελληνικό κράτος, το οποίο διαθέτει νομοθεσία, διαθέτει Σύνταγμα- δεν μπορεί να επιτρέπει την είσοδο σε λαθρομετανάστες. Δεν είναι όμως μόνο λαθρομετανάστες, είναι στρατός κατοχής.

Αυτό είναι ένα σχέδιο της Τουρκίας. Πριν από δεκαετίες το είχε αναλύσει ο Οζάλ, λέγοντας επί λέξει ότι δεν χρειάζεται να κάνουμε πόλεμο με τους Έλληνες. Θα γεμίσουμε μερικά καράβια με ισλαμιστές, θα τα στείλουμε στα νησιά τους και έτσι άοπλα, αθόρυβα, χωρίς να πέσει ούτε μια σφαίρα θα καταλάβουμε την Ελλάδα. Και αυτό γίνεται σήμερα. Η εφαρμογή αυτής της πολιτικής της Τουρκίας, της υψηλής στρατηγικής αυτής της Τουρκίας που την εφαρμόζει σήμερα όχι ο Οζάλ, αλλά ο Ερντογάν, δυστυχώς βρίσκει σύμμαχο τις ανθελληνικές κυβερνήσεις όλων των τελευταίων ετών και βεβαίως βιώνουμε μια βίαιη και ταχεία ισλαμοποίηση της Ελλάδας με εκατοντάδες χιλιάδες φανατικούς ισλαμιστές και τζιχαντιστές να έχουν καταλάβει αμαχητί όλη τη χώρα.

Ο Πρωθυπουργός σας επισκέφτηκε τη Μυτιλήνη πριν από μερικές ημέρες, συνοδεία πάνοπλων αστυνομικών δυνάμεων. Κάποτε άκουγα μια συνέντευξη ενός συριζαίου στον Παπαχελά που έλεγε ότι θα καταργήσετε τα ΜΑΤ και του είπε ο his master voice -ο άνθρωπος της αμερικανικής πρεσβείας Αλέξης Παπαχελάς- «μα, αν τότε γίνει μια συγκέντρωση κάποιας άλλης πολιτικής δύναμης, ας πούμε της Χρυσής Αυγής, εναντίον σας, τι θα κάνετε;» και τότε βεβαίως ο συριζαίος είπε μια αλήθεια, ότι εντάξει δεν θα καταργηθούν όλες οι ειδικές αστυνομικές δυνάμεις και αν δεν ήταν αυτές οι ειδικές αστυνομικές δυνάμεις τα ένδοξα, τα ηρωικά ΜΑΤ του ΣΥΡΙΖΑ –δεν είναι πλέον «μπάτσοι, γουρούνια, δολοφόνοι»- γιατί είναι τα ένδοξα ΜΑΤ που έσωσαν τον Αλέξη Τσίπρα από το να τον πετάξουν οι πολίτες της Λέσβου στη θάλασσα.

Και αυτοί οι πολίτες οι οποίοι είχαν εξοργιστεί και είχαν αγανακτήσει δεν ήταν ψηφοφόροι της Χρυσής Αυγής. Στη Λέσβο είχε πάρει πάνω από 35% ο ΣΥΡΙΖΑ. Ήταν δικοί σας ψηφοφόροι που ναι, είναι βέβαιο, είναι δεδομένο ότι πλέον με αυτή την αγανάκτηση η οποία έχει προκληθεί στην ελληνική κοινωνία, στις επόμενες εκλογές θα ψηφίσουν τη Χρυσή Αυγή.

Υπάρχει αυτή τη στιγμή σε όλη τη χώρα ένας ιδιότυπος πολύ βίαιος ρατσισμός, ο ρατσισμός κατά του Έλληνα που μπορούμε να τον δούμε αν πάμε για παράδειγμα σε ένα δημόσιο νοσοκομείο την ώρα της εφημερίας. Δεν έχει πάει κανένας Υπουργός σας, αυτό είναι δεδομένο. Εκεί, λοιπόν, βλέπουμε πώς βιώνει σήμερα το ρατσισμό ο Έλληνας που κάθεται στην ουρά πίσω από τα έθνη όλης της γης, πίσω από Αφγανούς, Πακιστανούς, Ινδούς λαθρομετανάστες οι οποίοι δεν πλήρωσαν ποτέ κανένα φόρο. Ο Έλληνας συνταξιούχος, ο ηλικιωμένος, ο πατέρας μας, ο συγγενής μας, αυτός που πλήρωνε φόρους για μια ζωή, που δούλευε για τα ασφαλιστικά ταμεία και πάει στο δημόσιο νοσοκομείο τον πετάνε στην άκρη, γιατί προηγείται ο αλλοδαπός!

Όλα αυτά τα κανάλια τα διαπλεκόμενα προάγουν τη λαθρομετανάστευση. Έδειχνε ένα ντοκιμαντέρ ο «ΣΚΑΪ» και εκεί έπαθα πλάκα με τις ανέσεις, μέσα στις οποίες ζουν αυτοί οι οποίοι έρχονται παράνομα στην Ελλάδα και πληρώνει τη στέγασή τους το ελληνικό δημόσιο. Και αυτοί βεβαίως δεν έχουν πληρώσει ΕΝΦΙΑ. ΕΝΦΙΑ πληρώνει ο Έλληνας πολίτης ο οποίος ψήφισε ΣΥΡΙΖΑ για να μην πληρώσει ΕΝΦΙΑ και τελικά ο μόνος που δεν πληρώνει ΕΝΦΙΑ και έχει στέγαση στην Ελλάδα είναι ο λαθρομετανάστης.

Και θυμήθηκα –για να μην αδικώ κανέναν- τις εικόνες σε άλλο ντοκιμαντέρ στον «ALPHA», όπου τότε ήταν Υπουργός ο Δένδιας νομίζω που μίλαγε προηγουμένως, ο οποίος ήταν αγκαζέ με δυο Πακιστανούς σε ένα τέτοιο σπιτάκι και διαφήμιζε ότι έχει ψύξη και θέρμανση για τους αλλοδαπούς. Δυστυχώς, σήμερα ελάχιστοι Έλληνες πολίτες έχουν την ευχέρεια να ζουν με τέτοιες ανέσεις, με ψύξη, θέρμανση και με catering. Δίνετε catering στους λαθρομετανάστες, την ίδια ώρα μάλιστα που δεν έχει μεριμνήσει το κράτος για να σιτίζεται ο Έλληνας. Θυμάμαι τα συσσίτια που έκανε η Χρυσή Αυγή και που τα είπατε «συσσίτια μίσους». Γιατί η Χρυσή Αυγή έκανε πράξη την αλληλεγγύη για τον Έλληνα πολίτη!

Βαριά η εγκληματικότητα. Με χαντζάρες κυνηγιόντουσαν στο κέντρο της Αθήνας. Πιστόλια έβγαλαν στην Πάτρα. Ένας Αφγανός έβγαλε πιστόλι και σκότωσε έναν άλλο λαθρομετανάστη. Βιώνει όλη η ελληνική επικράτεια έναν εφιάλτη.

Θα πω δυο ονόματα, που δεν τα θυμάται κανείς: Θανάσης Λαζανάς και Μανώλης Καντάρης. Δύο Έλληνες, δύο παιδιά, που δολοφονήθηκαν με μαχαιριές πισώπλατα από λαθρομετανάστες. Κανείς δεν τους λέει, κανείς δεν αναφέρει τα ονόματά τους σήμερα. Καμμία δικαιοσύνη δεν έχει αποδοθεί γι’ αυτά τα εγκλήματα και ευθύνη έχουν όλοι, από τις αρχές της δεκαετίας του ’90 με τον Σαμαρά που άνοιξε τις πύλες της χώρας για τους Αλβανούς, με τον Πάκη Παυλόπουλο το 2007 που ευχαριστούσε όλους τους λαθρομετανάστες που επιλέγουν την Ελλάδα –λες και είναι γραφείο ταξιδίων ο Πάκης Παυλόπουλος για τους λαθρομετανάστες- με την Τασία Χριστοδουλοπούλου, που πριν από πέντε ημέρες είπε και πάλι ότι λιάζονται. Είπε επί λέξει: «Οι άνθρωποι έχουν δικαίωμα στο δημόσιο χώρο, όπως όλοι μας.».

Βιώνουμε μια παράνοια πραγματικά. Έχουν, λέει, δικαίωμα στο δημόσιο χώρο.

Η Ευρωπαϊκή Ένωση αμύνεται. Ακούστηκε προηγουμένως το παράδειγμα του Βίκτορ Όρμπαν, ενός πεφωτισμένου εθνικού ηγέτη.

Κρατίδια, όπως είναι τα Σκόπια, αμύνονται. Βάζουν ειδικές αστυνομικές δυνάμεις στα σύνορα και δεν μπορεί να περάσει κανείς μέσα στη δική τους επικράτεια.

Και η Ελλάδα θα αμυνθεί και γι’ αυτό εγγυάται ο Λαϊκός Σύνδεσμος-Χρυσή Αυγή. Γιατί, όταν έρθουμε στα πράγματα, με δυο-τρεις απλές κινήσεις θα λύσουμε το πρόβλημα της λαθρομετανάστευσης. Θα φυλάξουμε τα σύνορα με τον Ελληνικό Στρατό, με ειδικές αστυνομικές δυνάμεις. Δεν θα περνά κουνούπι από τα σύνορα της Ελλάδας και για όποιον περάσει δεν θα υπάρχει καμμία ανοχή.

Ιδιώνυμο αδίκημα η παράνομη είσοδος στη χώρα. Οι ποινές θα εκτίονται σε ειδικές φυλακές, όπου παράλληλα θα παράγεται έργο υπέρ του δημοσίου και έτσι μια και καλή η χώρα θα σωθεί από το καρκίνωμα της λαθρομετανάστευσης.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Νικόλαος Παρασκευόπουλος έχει τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Μπορώ να συγκεντρωθώ, γιατί και η δική μου άμυνα είναι να κατορθώνω να μην ακούω σε ορισμένες περιπτώσεις και έτσι περνώ απευθείας στο δικό μου κείμενο.

Θα ήθελα να πω και εγώ δυο λόγια αρχικά για το Ψήφισμα της Κοινοβουλευτικής Ομάδας του ΣΥΡΙΖΑ για τα τραγικά γεγονότα στη Λωρίδα της Γάζας. Είναι αυτονόητη, είναι δεδομένη και η δική μου υπογραφή στο κείμενο.

Θα ήθελα να πω ότι δεν συμμερίζομαι την άποψη του κ. Θεοχαρόπουλου για διγλωσσία στο ΣΥΡΙΖΑ, δηλαδή για διαφορά του κυβερνητικού λόγου από τον λόγο της Κοινοβουλευτικής Ομάδας. Διότι ο κ. Θεοχαρόπουλος, ο οποίος είναι βεβαίως, εκτός από ευγενής και προσεκτικός συνήθως, είπε ότι το Υπουργείο Εξωτερικών είχε μια διαφορετική γλώσσα και ότι γράφει: «Καταγράφουμε τα γεγονότα». Κοίταξα το κείμενο και βλέπω ότι το κείμενο γράφει: «Καταγράφουμε με αποτροπιασμό τα γεγονότα». Βεβαίως, ο αποτροπιασμός είναι όχι μόνο καταδίκη, αλλά και κάτι πολύ περισσότερο. Κάνει λόγο, επίσης, η ανακοίνωση του Υπουργείου Εσωτερικών και για τη δυσανάλογη βία από την πλευρά του κράτους του Ισραήλ.

Περνώ στο κείμενο. Δεν θα επαναλάβω τίποτα που έχει ειπωθεί από άλλον ομιλητή. Θα αναφερθώ σε ορισμένες ρυθμίσεις, που ίσως δεν είναι οι πιο προσεγμένες, ίσως γιατί μας φαίνονται αυτονόητες ή κάπως γενικόλογες, όπως οι ρυθμίσεις που αφορούν την ενημέρωση. Ωστόσο, η ενημέρωση, ειδικά σε ό,τι αφορά τους πρόσφυγες, είναι πραγματικά στήριγμα επιβίωσης για τους ίδιους, όταν εισέρχονται σε μια χώρα. Και, μάλιστα, ενημέρωση δεν χρειάζονται μόνο οι ίδιοι, χρειάζονται πολλές φορές και οι υπηρεσίες οι οποίες τους υποδέχονται, ακόμη και η Αστυνομία και επομένως η διασφάλιση και η κανονιστική ρύθμιση αυτής της ενημέρωσης είναι πολύ σημαντικές.

Επίσης, είναι σημαντικό το γεγονός ότι χορηγούνται ταξιδιωτικά έγγραφα σε πρόσφυγες οι οποίοι έχουν ανάγκη να ταξιδέψουν σε άλλες χώρες, επειδή εκεί βρίσκονται συγγενείς τους, επειδή οι συγγενείς τους μπορεί να έχουν ένα πρόβλημα υγείας ή οτιδήποτε άλλο. Σωστά η ρύθμιση λέει ότι εάν δεν υπάρχουν επιτακτικοί λόγοι δημόσιας ασφάλειας ή δημόσιας τάξης, τα έγγραφα αυτά χορηγούνται. Μάλιστα, είναι γνωστό ότι είναι συχνό το φαινόμενο οι πρόσφυγες να έχουν συγγενείς σε άλλες χώρες, ιδίως ευρωπαϊκές.

Νομίζω ότι είναι πολύ σημαντική, επίσης, η ρύθμιση της παροχής φαρμακευτικής περίθαλψης από το Εθνικό Σύστημα Υγείας στους αιτούντες το άσυλο. Μάλιστα, επεκτείνεται η παροχή αυτή και στον τομέα της ψυχιατρικής περίθαλψης, πράγμα το οποίο είναι και πολύ σημαντικό, διότι όντως οι κακουχίες και το ξερίζωμα των προσφύγων πολλές φορές οδηγεί στη δημιουργία προβλημάτων ψυχολογικών, ίσως και παθολογίας και αυτή η ψυχιατρική περίθαλψη πολλές φορές είναι αναγκαία.

Θέλω να πω κάποια πράγματα, επίσης, και για το πλέγμα των ρυθμίσεων που αφορούν τους ασυνόδευτους ανηλίκους. Άκουσα προηγουμένως ομιλητές της Αντιπολίτευσης να διερωτώνται «Τι κάνατε τόσο καιρό για τους ασυνόδευτους ανηλίκους;». Βεβαίως, απάντησε και ο Υπουργός, θυμίζοντας πόσο έχουν αυξηθεί οι θέσεις στις δομές για ασυνόδευτους ανηλίκους. Έχουν υπερτριπλασιαστεί σε σχέση με αυτές που προϋπήρχαν.

Όμως, θέλω να προσθέσω κάτι. Η Κυβέρνηση αυτή προέβλεψε την ένταξη στην εκπαίδευση των ασυνόδευτων ανηλίκων. Αυτό είναι μια πολύ σημαντική ρύθμιση. Είναι σημαντική και στο ευρωπαϊκό πλαίσιο ιδιαίτερα σημαντική. Αρχικά προβλέφθηκε η ένταξη των ανηλίκων στις ιδιαίτερες δομές υποδοχής και εκπαίδευσης που δημιουργήθηκαν και στη συνέχει το άνοιγμα της εκπαίδευσης στα ελληνικά σχολεία. Σε πολύ λίγες περιπτώσεις είδαμε κάποιες κοινωνικές αντιδράσεις τελείως μεμονωμένες.

Το γεγονός ότι αυτή η διάσπαρτη εκπαίδευση των ασυνόδευτων καθιερώθηκε και έγινε αποδεκτή από την ελληνική κοινωνία και τον ελληνικό πολιτισμό είναι ένα πολύ σημαντικό βήμα. Νομίζω ότι πρέπει να θυμηθούμε τους Υπουργούς Υγείας και τον σημερινό γενικό γραμματέα που, επίσης, εργάστηκαν προσωπικά σε αυτή την κατεύθυνση για αυτήν την πολύ σημαντική πρωτοβουλία, η οποία νομίζω ότι αλλάζει τον χάρτη της υποδοχής των ασυνόδευτων ανηλίκων, πέρα βέβαια και από τα υπόλοιπα -τα οποία προανέφερα- και βέβαια και την περίθαλψη η οποία τους παρέχεται.

Φυσικά, το νομοσχέδιο αυτό σε ορισμένα θέματα κάνει πολύ σημαντικά και οριστικά βήματα. Σε ορισμένα άλλα πεδία φαίνεται να κινείται σε σωστή κατεύθυνση, χωρίς να φτάνει στο τέλος της διαδρομής, διότι οι συνθήκες πάντοτε δεν το επιτρέπουν.

Αυτό το τελευταίο το οποίο αναφέρω έχει σχέση και με το θέμα της κράτησης ανηλίκων. Και η ποινική νομοθεσία η γενική, όχι αυτή που αφορά τους ξένους ή τους πρόσφυγες, είναι πλέον πολύ επιφυλακτική απέναντι στην κράτηση των ανηλίκων και την περιορίζει σε ελάχιστες περιπτώσεις. Αυτή πρέπει να είναι η κατεύθυνση και της ελληνικής πολιτείας και σε ό,τι αφορά τους ανήλικους πρόσφυγες. Προς το παρόν γίνονται κάποια βήματα προς την κατεύθυνση αυτή και αυτό είναι, επίσης πολύ, σημαντικό.

Να πω δυο λόγια και για τον γεωγραφικό περιορισμό ο οποίος υπάρχει σήμερα, ένα πολύ καυτό θέμα. Δεν υπάρχει αμφιβολία ότι ο γεωγραφικός περιορισμός έχει ένα κόστος και για τους πρόσφυγες, οι οποίοι λόγω του περιορισμού πολλές φορές βρίσκονται με δύσκολες συνθήκες συγκεντρωμένοι σε κάποιους χώρους, αλλά και για τον ελληνικό πληθυσμό, γιατί δεν έχουμε την ίση κατανομή της υποδοχής των προσφύγων.

Όμως, και σε αυτό το πεδίο νομίζω ότι επίκειται μια σημαντική στροφή. Υπάρχει μια σταδιακή αλλαγή πολιτικής και πιστεύω ότι ως ένα βαθμό έχει αρχίσει να διαμορφώνεται μια διαφορετική κατάσταση, ερήμην της πολιτικής, ερήμην οποιασδήποτε πολιτικής, στο μέτρο που έχουμε βέβαια και στις εισροές από τον Έβρο. Επομένως, επιπλέον των νησιών και άλλες περιοχές επιβαρύνονται με μεταναστευτικές ροές και με ανάγκες εγκατάστασης προσφύγων.

Αυτό αφορά ακόμη και τη Θεσσαλονίκη. Είναι γνωστοί οι χώροι που έχουν δημιουργηθεί εκεί, στα Διαβατά και στα Λαγκαδίκια. Επομένως το πρόβλημα επεκτείνεται.

Νομίζω, λοιπόν, ότι είναι ένα νομοσχέδιο, το οποίο κάνει πολύ σημαντικά βήματα, όλα σε σωστή κατεύθυνση. Ορισμένα είναι τελειωμένα και ορισμένα πιστεύω ότι είναι φανερό ότι θα συνεχιστούν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος, κ. Μαυρουδής Βορίδης, έχει τον λόγο.

**ΙΩΑΝΝΗΣ ΛΑΓΟΣ:** Κύριε Πρόεδρε, τι θα γίνει; Τρεις ομιλητές και ένας Κοινοβουλευτικός Εκπρόσωπος δεν λαμβάνουν τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Τρεις ή τέσσερις ομιλητές, δεν χάθηκε ο κόσμος!

**ΙΩΑΝΝΗΣ ΛΑΓΟΣ:** Είμαι εδώ από τις 11:00΄ και δεν έχω ακόμη μιλήσει.

**ΜΑΥΡΟΥΔΗΣ ΒΟΡΙΔΗΣ:** Εγώ δεν έχω πρόβλημα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Αμέσως μετά είστε εσείς, κύριε Λαγέ. Δεν χάθηκε ο κόσμος για έναν συνάδελφο.

Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο, για το οποίο μάλιστα η Κυβέρνηση εδέχθη κριτική και από την Κοινοβουλευτική της Ομάδα. Η κριτική συνίστατο στο ότι δήθεν είναι πολύ αυστηρό. Αυστηροποιεί ορισμένες διαδικασίες, που αφορούν στο θέμα της εκκαθαρίσεως και διεκπεραιώσεως των αιτήσεων ασύλου. Βάζει δήθεν βραχύτερες προθεσμίες, αλλάζει τον τρόπο της επίδοσης και όλα αυτά υποτίθεται ότι κάτι κάνουν.

Δεν θα πω απλώς ότι είναι ατελέσφορο. Αυτό επισημάνθηκε από πολλούς ομιλητές και από τον εισηγητή μας. Τι νόημα έχει να κάνεις βραχύτερες βραχείες προθεσμίες, οι οποίες, ούτως ή άλλως, τώρα που είναι πιο μεγάλες, δεν τηρούνται; Άρα, όταν δεν μπορείς να τηρήσεις τις πιο μεγάλες προθεσμίες, τι έγινε με το να έρθεις νομοθετικά και να τις κάνεις βραχύτερες; Και λοιπόν, τι έγινε; Ούτως ή άλλως και το πιο πολύ δεν τηρείτο, πόσω μάλλον θα καταστρατηγείται το βραχύτερο.

Ή τι νόημα έχουν αυτές οι υπερβολικές, υπό μία έννοια, και λεπτολόγες δικονομικές προσεγγίσεις, για το πού ακριβώς θα γίνει η επίδοση και εάν πρέπει να γίνει συντρεχόντως και με ποιες προϋποθέσεις και όλη αυτή η συζήτηση;

Και είναι σαν να ξεχνάμε τη μεγάλη εικόνα. Ποια είναι η μεγάλη εικόνα; Άκουσα πολλά και από τον εισηγητή του ΣΥΡΙΖΑ για τα αίτια της μετανάστευσης. Πράγματι, μπορούμε να καθίσουμε να συζητάμε για τα αίτια της μετανάστευσης και μάλιστα διαχρονικά και διιστορικά για ώρες!

Η ερώτηση είναι απλή: Επιλύει αυτή η συζήτηση κάτι από αυτό που έχει να αντιμετωπίσει η πατρίδα μας σήμερα; Δηλαδή, να το θέσω διαφορετικά: Όταν γίνεται πόλεμος κάπου και πράγματι από αυτό δημιουργείται προσφυγική ροή, υπάρχει δυνατότητα η πατρίδα μας να σταματήσει τον πόλεμο;

**ΘΕΟΔΩΡΟΣ ΔΡΙΤΣΑΣ:** Ναι, αλλά πείτε μία άποψη. Τι γνώμη έχετε και ποιος ευθύνεται.

**ΜΑΥΡΟΥΔΗΣ ΒΟΡΙΔΗΣ**: Θα σας πω. Εάν ζητάτε την άποψή μου για τον πόλεμο στη Συρία, να σας την πω.

**ΘΕΟΔΩΡΟΣ ΔΡΙΤΣΑΣ:** Όχι τη γενική σας άποψη, αλλά την πολιτική! Ποιος φταίει; Ποιος ευθύνεται;

**ΜΑΥΡΟΥΔΗΣ ΒΟΡΙΔΗΣ**: Πάλι καλά που επενέβησαν οι συμμαχικές ευρύτατες δυνάμεις και αντιμετώπισαν αυτό το ακραίο δολοφονικό πράγμα, που λέγεται ISIS και τρομοκρατία. Αυτή είναι η άποψή μου για το συγκεκριμένο ζήτημα.

Όμως, αφήστε το αυτό, γιατί τώρα μιλάμε για τη μετανάστευση. Εκείνο που πρέπει να συζητήσουμε σήμερα εδώ είναι η μεγάλη εικόνα. Υπάρχουν πιο φτωχές χώρες στον κόσμο από την Ελλάδα; Πολλές! Υπάρχουν, επομένως, πάντοτε άνθρωποι, οι οποίοι θα επιθυμούν με αυτή την έννοια που το λέτε ένα καλύτερο οικονομικό μέλλον; Προφανώς!

Να ακολουθήσουμε πολιτικές στην Ευρώπη –εγώ θα πω και στην Ελλάδα- που να βελτιώνουν την αντιμετώπιση της φτώχειας στις περιοχές αυτές; Ναι!

Μέχρι τότε, η θέση σας ποια είναι; Η θέση σας είναι ότι πρέπει να έρχεται όποιος θέλει εδώ; Αυτή ήταν η θέση του πρώτου εξαμήνου. Έχετε αλλάξει μυαλά από τότε; Εγώ θα πω ότι δήθεν αλλάξατε μυαλά, αλλά στην πραγματικότητα κάνετε ακριβώς το ίδιο. Και θα εξηγήσω το γιατί.

Οι πρόσφυγες έχουν δικαίωμα σε ανθρωπιστική προστασία; Βεβαίως! Ερώτηση: Πού έχουν νομική υποχρέωση οι πρόσφυγες να ζητήσουν άσυλο και να τους χορηγηθεί η ανθρωπιστική προστασία; Το βάζουμε καθόλου αυτό το ερώτημα;

Στο κράτος από το οποίο φεύγουν και είναι το άμεσα όμορο και εγγύτερο. Δεν γίνεται επιλογή ασύλου. Δεν μπορεί να φύγει κάποιος από τη Συρία και να πει: «Έχω μια ωραία ιδέα. Θέλω να πάω στη Γερμανία.». Δεν γίνεται αυτό. Έτσι γίνεται, λοιπόν; Όχι. Πρέπει, όμως, να χορηγήσουμε; Ναι.

Οικονομικοί μετανάστες, παράνομοι μετανάστες. Ερώτηση: Έχουν ανθρώπινα δικαιώματα; Βεβαίως. Έχουμε υποχρέωση χορηγήσεως ανθρωπιστικής βοήθειας; Ναι ή όχι; Εσείς τι λέτε; Απάντηση.

**ΓΕΩΡΓΙΟΣ ΠΑΛΛΗΣ:** Δικαίωμα αιτήσεως ασύλου έχουν;

**ΜΑΥΡΟΥΔΗΣ ΒΟΡΙΔΗΣ:** Στην ανθρωπιστική βοήθεια, όχι στα ανθρώπινα δικαιώματα. Έχουν ή δεν έχουν; Η απάντηση, λοιπόν, είναι όχι. Όχι γιατί το λέω εγώ, αλλά γιατί το λένε τα διεθνή κείμενα.

Πρέπει να γίνει αυτή η διάκριση; Μάλιστα. Έλα, όμως, που υποβάλλουν όλοι αίτηση ασύλου και οι δικαιούμενοι και οι μη δικαιούμενοι;

**ΓΕΩΡΓΙΟΣ ΠΑΛΛΗΣ:** Ποιος κρίνει το «μη δικαιούμενοι»;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ρητορικές είναι οι ερωτήσεις. Δεν απαντάτε σε κάθε φράση.

**ΜΑΥΡΟΥΔΗΣ ΒΟΡΙΔΗΣ:** «Ποιος το κρίνει;», πολύ σωστά. Κοιτάξτε πώς αμέσως εισερχόμεθα στο αυθεντικό πνεύμα του ΣΥΡΙΖΑ. Τι λέει σήμερα στην πραγματικότητα ο ΣΥΡΙΖΑ διά του εισηγητή του; Ότι δεν υπάρχει καν αρμόδιο όργανο για να κρίνει. Δεν υπάρχει έγκυρος τρόπος κρίσεως!

Λέω, λοιπόν, ότι υπάρχει μια διοικητική αρχή που κρίνει. Μάλιστα. Χορηγήσαμε και μεταφραστή; Ναι. Καλά κάναμε; Ναι. Χορηγήσαμε και δικαίωμα δικηγόρου; Ναι. Καλά κάνουμε και το χορηγούμε και αυτό. Μπράβο!

Ερώτηση: Πόσες είναι οι αιτήσεις που απορρίπτονται; Είναι το 70%. Το 70% των υποβαλλόντων αίτηση για άσυλο λένε ψέματα, για να είμαστε συνεννοημένοι. Τι λένε, δηλαδή; «Είμαι από τη Συρία και δικαιούμαι άσυλο» και δεν είναι από τη Συρία. Είναι από κάπου αλλού. Λένε ψέματα! Οι άνθρωποι αυτοί επιφέρουν διοικητικό κόστος; Βεβαίως. Οι άνθρωποι αυτοί επιφέρουν άλλου είδους κόστος, όπως κρατήσεως, συντηρήσεως, τροφοδοσίας; Ναι. Καμμιά ευθύνη για τα ψέματα που λένε έχουν ή όχι; Πρέπει να έχουν ή όχι; Γιατί λένε ψέματα!

Άρα, λοιπόν, σε αυτό θα πάρει κάποιος κάποια θέση; Ή το μόνο που θα ακούμε εδώ είναι για τα δικαιώματά τους; Βεβαίως υπάρχουν και τα δικαιώματά τους. Έχουν, όμως, και καθήκον αληθείας; Λέω ότι ο ποινικός μας νόμος λέει ότι έχουν καθήκον αληθείας.

Πάμε λίγο παρακάτω; Έχω λίγο χρόνο, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Όσο μπορείτε να συντομεύσετε. Υπάρχει ανοχή, αλλά…

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** … (δεν ακούστηκε)

**ΜΑΥΡΟΥΔΗΣ ΒΟΡΙΔΗΣ:** Λέει ο κύριος Υπουργός…

**ΠΡΟΕΔΡΕΥΩΝ (Σπυρίδων Λυκούδης):** Μην ξεκινήσετε διάλογο με τον Υπουργό. Ζητήσατε μία ανοχή. Εάν κάνετε διάλογο με τον Υπουργό, τη χάσατε την ανοχή.

**ΜΑΥΡΟΥΔΗΣ ΒΟΡΙΔΗΣ:** Μια κουβέντα είπαμε.

Λέει, όμως, ο κύριος Υπουργός –έχει ενδιαφέρον- ότι έχουν καθήκον αληθείας στη δίκη. Όχι. Όποιος ψευδώς αναφέρεται στις αρχές, τιμωρείται. Εσείς, κύριε Υπουργέ, ο Έλλην πολίτης, εάν κάνετε ψευδή αναφορά στις αρχές, θα πάτε στο δικαστήριο και θα τιμωρηθείτε. Ρωτώ εδώ: Αυτό μόνο για τους Έλληνες πολίτες ισχύει; Δεν ισχύει για κανέναν άλλον;

Πάμε, όμως στο επόμενο. Και κρίνεται, λοιπόν, ότι αυτός κακώς είναι εδώ. Τι θα τον κάνετε; Ρωτώ εσάς, γιατί είστε εναντίον των κλειστών κέντρων κράτησης. Τι θα τον κάνετε; Πώς θα γίνει η διαδικασία επαναπατρισμού; Θα την κάνετε; Η απάντηση είναι όχι, δεν θα την κάνετε, γιατί δεν θέλετε να είναι κάπου, προκειμένου να γίνει η διαδικασία επαναπατρισμού.

Και εδώ ρωτώ και κάτι ακόμα. Λέμε για την κράτηση και τα δικαιώματα της κρατήσεως. Προσέξτε, γιατί οι απαγορεύσεις και οι περιορισμοί που βάζει η οδηγία αφορούν στην αίτηση του ασύλου, όχι στη μετά την εκκαθάριση. Μετά την εκκαθάριση της αιτήσεως ασύλου και την απόρριψη, λήγει το ζήτημα. Ξέρουμε ότι κάποιος δεν είναι νόμιμα εδώ και πρέπει να επαναπατριστεί. Ρωτώ, λοιπόν: Ποια είναι η πολιτική σας σε αυτό; Μα, μιλούν οι αριθμοί για την πολιτική σας. Δεν υπάρχει ουσιαστικά επαναπατρισμός!

Πάμε τώρα παρακάτω. Άρα όλη αυτή η συζήτηση που κάνουμε, τι πρακτικό αποτέλεσμα έχει; Γυρνάει κανείς πίσω ή όχι; Η απάντηση είναι ότι ελάχιστοι γυρνούν. Άρα τι κάνετε;

Όλα αυτά τα συζητάμε, τα δικαιώματα, αν είναι καλές ή κακές οι συνθήκες, την τροφοδοσία, τον μεταφραστή, τον δικηγόρο, την παροχή νομικής βοήθειας, το αν θα είναι μία η επιτροπή ή δύο οι επιτροπές, ενώ το αποτέλεσμα είναι ένα: Κανείς δεν γυρνάει πίσω.

**ΠΡΟΕΔΡΕΥΩΝ (Σπυρίδων Λυκούδης):** Κύριε Βορίδη, ολοκληρώστε, παρακαλώ.

**ΜΑΥΡΟΥΔΗΣ ΒΟΡΙΔΗΣ:** Άρα, λοιπόν, στην πραγματικότητα -και ας το πούμε καθαρά μεταξύ μας- δήθεν αλλάξατε πολιτική από την ωραία εποχή του laissez passer, να περάσουν όλοι γιατί δεν θέλουν να μείνουν εδώ, στην πραγματικότητα, όμως, εξακολουθείτε να εφαρμόζετε ακριβώς την ίδια πολιτική.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Κύριε Βορίδη, ευχαριστούμε πολύ.

Ο συνάδελφος κ. Λαγός, Κοινοβουλευτικός Εκπρόσωπος της Χρυσής Αυγής, έχει τον λόγο για δώδεκα λεπτά.

**ΙΩΑΝΝΗΣ ΛΑΓΟΣ:** Άννα Ψαρούδα - Μπενάκη, Πρόεδρος της Ελληνικής Βουλής, 12 Μαρτίου του 2005, πριν από δεκατρία χρόνια: «Τα εθνικά σύνορα και ένα μέρος της εθνικής κυριαρχίας», τα διαβάζω από μέσα, για να ακουστούν ακριβώς τα λόγια που είχε χρησιμοποιήσει, «θα περιοριστούν χάριν της ειρήνης, της ευημερίας και της ασφάλειας στη διευρυμένη Ευρώπη. Τα δικαιώματα του ανθρώπου και του πολίτη θα υποστούν μεταβολές, καθώς θα μπορούν να προστατεύονται, αλλά και να παραβιάζονται από αρχές και εξουσίες, πέραν των γνωστών και των καθιερωμένων. Η διαπαιδαγώγηση των νέων θα απαιτήσει αναπροσανατολισμούς στην εκπαίδευση και την κατάρτιση.».

Εάν αυτό δεν είναι το σχέδιο και η αναγγελία ενός εγκλήματος, το οποίο έρχεται, πείτε μου τι είναι. Βλέπουμε ότι τα λόγια της τότε Προέδρου της Βουλής των Ελλήνων –ο Θεός να την κάνει «των Ελλήνων»-, όταν παρέδιδε το αξίωμά της στον Κάρολο Παπούλια, δεν ήταν τυχαία, αλλά εδώ φαίνεται ότι εξυφαίνεται ένα σχέδιο εδώ και πάρα πολλές δεκαετίες εις βάρος του ελληνικού λαού και αυτό όποιος δεν θέλει να το αποδεχτεί είναι τουλάχιστον ψεύτης.

Αυτά ήταν τα λεγόμενα και ερχόμαστε σήμερα και βλέπουμε ότι ακριβώς αυτά τα πράγματα συμβαίνουν. Η Ελλάδα δέχεται μια βίαιη εισροή λαθρομεταναστών, σε συντριπτικό αριθμό μουσουλμάνων, και αυτό δεν είναι καθόλου τυχαίο. Βαρεθήκαμε να βλέπουμε τη Βουλή των Ελλήνων να νομοθετεί συνεχώς υπέρ δήθεν μειονοτήτων, ομοφυλόφιλων, λαθρομεταναστών, οτιδήποτε άλλο πέραν των απλών Ελλήνων πολιτών.

Πριν από λίγες ώρες ήταν έξω οι Έλληνες συνταξιούχοι, αυτοί οι οποίοι έχουν εργαστεί σκληρά για δεκαετίες στην Ελλάδα, αυτοί οι οποίοι έχουν αποδώσει αυτά που εσείς σαν κράτος τούς ζητούσατε τόσα χρόνια, αυτά που τους τα έχετε πάρει από το υστέρημά τους και τώρα που έρχεται η ώρα οι άνθρωποι αυτοί να πάρουν αυτά που δικαιούνται –δεν σας ζητάνε κάτι να τους χαρίσετε, αλλά αυτά που δικαιούνται- εσείς τους αντιμετωπίζετε με ΜΑΤ, με περικοπές των συντάξεων και με ψέματα. Αυτή είναι η πραγματικότητα και αυτό αποδεικνύει ότι δεξιοί και αριστεροί είναι το ίδιο μαγαζί.

Διαβάζουμε το παρόν νομοσχέδιο. Θέλω να τα λέω από μέσα -αν και δεν το συνηθίζω- για να ακούγεται ακριβώς το τι λέγεται. Ακούστε τι λέει το νομοσχέδιο: «Οι υλικές συνθήκες υποδοχής για τους λαθρομετανάστες είναι οι συνθήκες υποδοχής που περιλαμβάνουν την παροχή στέγης, τροφής και ρουχισμού, καθώς και ένα βοήθημα για τα καθημερινά έξοδα.».

Αυτό αν το διαβάζαμε τώρα χωρίς να ξέρουμε σε ποιους απευθύνεται, δεν θα ήταν ο ορισμός του ρατσισμού; Δεν είναι ο ορισμός της ρατσιστικής συμπεριφοράς εις βάρος των Ελλήνων; Δωρεάν τροφή, δωρεάν στέγη, δωρεάν διαμονή και επίδομα στους λαθρομετανάστες! Στους Έλληνες κόβετε τις συντάξεις και, επειδή χρωστάνε κάποια λεφτά, επειδή διαλύσατε την οικονομία της Ελλάδας και όχι επειδή είναι μπαταχτσήδες, αλλά επειδή έτσι εξαναγκάστηκαν, τους παίρνετε και τα σπίτια και τους κόβετε και το ηλεκτρικό. Είστε ο ορισμός του ρατσισμού εις βάρος των Ελλήνων! Συγκεκριμένα πράγματα, για να μην κοροϊδευόμαστε.

Συνεχίζουμε στο νομοσχέδιο το κατάπτυστο, το οποίο κανονικά θέλει πέταμα όλο και αυτό θα κάνει η Χρυσή Αυγή, αν θέλουν οι Έλληνες πολίτες στο κάτω-κάτω και την ψηφίσουν και δουν τι της κάνουν οι άλλες παρατάξεις και τι προκαλούν στον ελληνικό λαό.

Πάμε παρακάτω. Αναφέρομαι στο άρθρο 13. Οι ανήλικοι πολίτες τρίτων χωρών έχουν πρόσβαση στο δημόσιο εκπαιδευτικό σύστημα υπό προϋποθέσεις ανάλογες με αυτές που ισχύουν για τους Έλληνες πολίτες. Από πού κι ως πού; Από πού κι ως πού κάποιος ο οποίος θα μπει λαθραία, παράνομα, στη χώρα μου έχει τα ίδια δικαιώματα με τα παιδιά των οποίων οι γονείς, οι παππούδες, οι πατεράδες έχουν συντηρήσει και έχουν στήσει το ελληνικό κράτος; Το ελληνικό κράτος δεν το κάνατε εσείς. Έχει γίνει πάνω στις πλάτες όλων των Ελλήνων πολιτών τόσα χρόνια. Το ελληνικό κράτος έχει στηριχθεί στην ομοιογένεια που υπήρχε μεταξύ των Ελλήνων και με την ορθόδοξη θρησκεία που πάντα είχαμε. Πώς έρχεται, λοιπόν, ο λαθρομετανάστης, ο οποίος περνά παράνομα τα σύνορα, μη ρωτώντας κανέναν, μπαίνει μέσα και δέχεται όλες αυτές τις ευεργετικές διατάξεις σε αντίθεση με τον Έλληνα; Για πείτε μου, βρε ανθρωπιστές της Κυβέρνησης εσείς, ανθρωπιστές μόνο των Αφγανών και των Πακιστανών, αλλά όχι των Ελλήνων!

Πάμε στο άρθρο 19. Στις περιπτώσεις που παίρνει αυτή την υλική βοήθεια ο λαθρομετανάστης, αλλά, επειδή έτσι του κάπνισε, κάποια μέρα σηκωθεί και φύγει από εκεί που έχει οριστεί να διαμένει, εξαφανίζεται, κάνει ό,τι θέλει και μετά από λίγο τον βρίσκετε ή έρχεται μόνος του γιατί βαρέθηκε, θα περάσει από μία ειδική ομάδα αξιολόγησης, λέει, και δεν θα του κοπούν τα προνόμια τα οποία του δίνετε, αλλά θα του τα δώσετε ξανά, ανθρωπιστές και δικαιωματίες των Αφγανών και των Πακιστανών.

Συνεχίζουμε με το άρθρο 24, το οποίο λέει ότι, σε περίπτωση που η αίτηση που καταθέτει αυτός ο τύπος που έχει έρθει από όλες τις γωνιές του πλανήτη, απορριφθεί, έχει δικαίωμα προσφυγής. Κοιτάξτε εδώ να δείτε τι γίνεται. Για το δικαίωμα αυτό της προσφυγής ενώπιον του δικαστηρίου, οι αιτούντες λαμβάνουν δωρεάν νομική συνδρομή. Ο ορισμός του ρατσισμού, λοιπόν, εις βάρος των Ελλήνων, ο οποίος Έλληνας και για να μετακινηθεί ακόμη με τα μέσα μαζικής μεταφοράς, πρέπει να πληρώσει πάρα πολύ ακριβά το εισιτήριό του, σε αντίθεση με τον κάθε λαθρομετανάστη, που έχει δωρεάν υγεία, δωρεάν περίθαλψη, δωρεάν παιδεία, δωρεάν τα πάντα.

Αυτό, λοιπόν, είναι το νομοσχέδιο που έχετε φέρει σήμερα, το οποίο δεν είναι ένα ξεκάρφωτο νομοσχέδιο. Είναι σε πλήρη ταύτιση με ό,τι έχετε κάνει εδώ και τρία χρόνια και, φυσικά, με την ταύτιση και τις απόλυτες σύμφωνες γνώμες και της Αξιωματικής Αντιπολίτευσης.

Εδώ θα ήθελα να στηλιτεύσω το γεγονός –γιατί πραγματικά είναι μία ιλαροτραγωδία- ότι είδαμε σήμερα τον εισηγητή των ΑΝΕΛ, γιατί οι ΑΝΕΛ δεν έχουν κανέναν άλλον ομιλητή σήμερα, ο οποίος ήρθε τρεμάμενος εδώ και είπε ξεκάθαρα ότι στηρίζει αυτό το νομοσχέδιο και τη θέση αυτή του ΣΥΡΙΖΑ. Ξέρετε ποιος ήταν αυτός ο τύπος; Ήταν αυτός για τον οποίο πριν από μία εβδομάδα είχε δημιουργηθεί μέγα θέμα. Ήταν ο Βουλευτής Κατσίκης, ο οποίος είχε πει για τα αλλόφυλα ζευγάρια και ότι είναι απαράδεκτο για την ομοφυλοφιλία και είχαν ξεσηκωθεί κάτι Βουλευτές του ΣΥΡΙΖΑ και έχουν κάνει εισήγηση στον Πρόεδρο της Βουλής για να ασκηθούν διώξεις εναντίον του, να επιβληθούν ποινές και όλα τα υπόλοιπα.

Έρχεται, λοιπόν, ο συγκεκριμένος σήμερα, μπαίνει στην Κολυμβήθρα του Σιλωάμ, ζητά «συγγνώμη» ουσιαστικά και κάνει το καλό παιδί.

Να πούμε κι ένα μυστικό τώρα εδώ πέρα; Δεν είμαστε ούτε μέντιουμ ούτε τίποτα. Την απλή λογική βάζουμε. Δεν θα ασκηθεί καμμία δίωξη και καμμία ποινή στον κ. Κατσίκη. Έδωσε τα διαπιστευτήριά του και σήμερα. Οι συγκυβερνώντες των ΑΝΕΛ στηρίζουν καλά την εθνοπροδοτική σας Κυβέρνηση. Αυτή είναι η πραγματικότητα.

Πάμε λίγο τώρα να δούμε γιατί η Νέα Δημοκρατία συμφωνεί επί της ουσίας με όλα αυτά και ας κάνει σήμερα ότι δεν ψηφίζει. Ξέρει ότι το μεταναστευτικό είναι λεφτά, πάρα πολλά λεφτά, τα οποία τα παίρνετε όλοι μαζί, εσείς οι ανθρωπιστές. Οι μοναδικοί που δώσαμε φαγητό, τρόφιμα, στον Έλληνα πολίτη ήμασταν εμείς, οι Χρυσαυγίτες, οι Έλληνες εθνικιστές και αυτό το βγάλατε παράνομο και ρατσιστικό εσείς με νόμους του δικού σας κράτους και έτσι δεν έχουμε δικαίωμα να το κάνουμε πια αυτό το πράγμα. Δεν έχουμε φυσικά και τους πόρους, γιατί μόνο από εμάς παρακρατούνται τα χρήματα, που δεν χρωστάμε ούτε ένα ευρώ, σε αντίθεση με όλους εσάς, που χρωστάτε σε όποιον μιλά ελληνικά, αλλά και αφγανικά και πακιστανικά τώρα. Το προχωρήσατε.

Πάμε, λοιπόν, στη Χίο -γιατί δεν είναι μόνο η Λέσβος- όπου υπάρχει ένα μεγάλο ζήτημα. Συγκεκριμένα, το δημοτικό συμβούλιο της Χίου έχει πάρει πολλές αποφάσεις και τάσσεται σε πλήρη αντίθεση με τις απόψεις του λαού, των ντόπιων. Μάλιστα, έχει αναφερθεί στο ότι θα υπάρχει η δημιουργία μεγαλύτερου κέντρου φιλοξενίας στον χώρο του πρώην ΧΑΔΑ, Προαναχωρησιακού Κέντρου Κράτησης Αλλοδαπών και στον διπλασιασμό χωρητικότητας του hot spot στη «ΒΙΑΛ», προκειμένου ο αριθμός των λαθρομεταναστών να διατηρείται σε υψηλά επίπεδα στο νησί.

Ξέρετε γιατί πρέπει να παραμείνει σε υψηλά επίπεδα στο νησί; Διότι τη σίτιση των λαθρομεταναστών την έχουν αναλάβει δύο στελέχη της Νέας Δημοκρατίας. Και είναι συγκεκριμένα τα ονόματα του Παντελή Καμπούρη, ο οποίος είναι διορισμένος από τον Δήμαρχο της Χίου σε νομικό πρόσωπο δημοσίου δικαίου, όπως επίσης, είναι και εκλεγμένο στέλεχος στη ΝΟΔΕ της Νέας Δημοκρατίας. Αυτός, λοιπόν, κάνει τη σίτιση, αλλά δεν είναι μόνος του. Υπήρχε και μια κόντρα. Μάλιστα οι εταιρείες λέγονται συγκεκριμένα «Pot and Pan Food Service Α. Ε. » η μία και «Salas International Group Εκδηλώσεις Α. Ε.», η άλλη. Αυτή η δεύτερη ξέρετε ποιανού είναι; Είναι του Δημήτρη Μεσολογγίτη, ενός άλλου εκλεγμένου περιφερειακού συμβούλου της Νέας Δημοκρατίας.

Βλέπετε, λοιπόν, τι ωραίο παιχνίδι παίζετε δεξιοί και αριστεροί; Στη μάσα όλοι μαζί. Οι εκλεγμένοι, λοιπόν, και διορισμένοι στη Χίο έχουν αναλάβει -ενώ γνωρίζουν και οι συριζαίοι τι συμβαίνει- αυτή τη διαδικασία. Και φυσικά δεν είναι το μόνο φαινόμενο. Και γι’ αυτό, λοιπόν, ο Δήμαρχος Βουρνούς της Χίου κοιτάει με όλες αυτές τις διαδικασίες να κρατάει τον αριθμό των λαθρομεταναστών σε πολύ υψηλά επίπεδα. Διότι το μεροκάματο είναι πάρα πολύ μεγάλο!

Αυτό είναι το μέλλον που σου επιφυλάσσουν, ελληνικέ λαέ! Αυτή είναι η πραγματικότητα που σου επιφυλάσσεται απ’ όλους αυτούς τους δήθεν δημοκράτες, αλλά για την τσέπη τους μόνο και όχι για όλους τους Έλληνες μεροκαματιάρηδες.

Χρειάζεστε τους λαθρομετανάστες όλοι και κυρίως εσείς του ΣΥΡΙΖΑ. Τους χρειάζεστε, γιατί αλλοιώνετε τον κοινωνικό ιστό της Ελλάδας. Τους χρειάζεστε, γιατί παίρνουν πλέον ιθαγένεια και δικαιώματα ψήφου τουλάχιστον πεντακόσιες με εξακόσιες χιλιάδες λαθρομετανάστες μέχρι αυτή τη στιγμή. Και γιατί αυτοί θα γίνουν σύντομα πολύ περισσότεροι. Τους χρειάζεστε, γιατί αυτό θα είναι το νέο σας εκλογικό σώμα, μιας και πλέον δεν έχετε καμμία απήχηση στην ελληνική κοινωνία.

Οι μοναδικοί που σας ψηφίζουν είναι αυτοί που έχτε βάλει στο δημόσιο, γιατί κάνετε συνεχόμενες προσλήψεις στο δημόσιο. Είναι οι μοναδικοί που έχουν πάρει κάποια ξεροκόμματα από εσάς και θα είναι και οι λαθρομετανάστες οι φίλοι σας. Αυτό συμβαίνει.

Τα λέμε στον ελληνικό λαό για να τα γνωρίζει, γιατί τουλάχιστον από τις επόμενες εκλογές το εκλογικό σώμα θα έχει αλλοιωθεί σε τεράστιο βαθμό. Ορδές λαθρομεταναστών, μουσουλμάνων θα ψηφίζουν για ελληνική κυβέρνηση. Αυτή είναι η πραγματικότητα. Κάποιοι από εσάς το ξέρετε και το κάνετε συνειδητά και κάποιοι ίσως δεν το ξέρετε και μέσα στον ύπνο σας και στην αγάπη που έχετε για την καρέκλα συνεχίζετε και στηρίζετε αυτά τα ανθελληνικά νομοσχέδια. Όλους, όμως, θα σας γράψει η ιστορία!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

Πείτε μας, αλήθεια, ποιο είναι το κόστος όλων αυτών των παροχών που δίνετε στους λαθρομετανάστες; Πείτε μας ποιο είναι το κόστος όλων αυτών που τους παρέχετε με αυτό το νομοσχέδιο και με τα επόμενα; Το γνωρίζετε; Δεν το γνωρίζετε. Διότι μέσα στο νομοσχέδιο που διαβάσαμε δεν υπάρχει ποσό, υπάρχουν κάτι «κατά προσέγγιση», «θα δούμε» και «αναλόγως των περιστάσεων». Αυτή είναι η πραγματικότητα.

Τα λεφτά αυτά, λοιπόν, θα έπρεπε να κοπούν από τους λαθρομετανάστες και να δοθούν σε αυτούς που ήταν πριν από λίγο έξω, στους Έλληνες συνταξιούχους, στον Έλληνα μισθωτό, στους νεαρούς που δουλεύουν για 400 και για 450 ευρώ τον μήνα. Για αυτούς θα έπρεπε να δίνετε αυτά τα χρήματα και όχι για κάτι τύπους από το Μπαγκλαντές και από το Πακιστάν.

Δεν είμαστε υπέρ του να πεθαίνει ο άνθρωπος και να περνάει άσχημα. Δεν χαιρόμαστε με την ταλαιπωρία κανενός ούτε θέλουμε να ταλαιπωρούνται οι άνθρωποι. Όμως, δεν είναι δυνατόν σε μια Ελλάδα ρημαγμένη, σε μια Ελλάδα που εσείς τη φτάσατε σε αυτή την κατάσταση εδώ και οκτώ χρόνια, σε μία Ελλάδα που χρωστάει έναν τεράστιο αριθμό χρημάτων να λέμε ότι εμείς θα σώσουμε και τους λαθρομετανάστες, εκ των οποίων οι περισσότεροι δεν έχουν καμμία σχέση με πολέμους.

Δεν μπορεί η Ελλάδα να φταίει για όλα αυτά. Βρείτε, λοιπόν, αυτούς που συνομιλείτε, τους Ευρωπαίους, και κάντε τις συμφωνίες, προκειμένου αυτοί που θα περνάνε να τους στέλνετε από εκεί που ήρθαν ή να τους στέλνετε στη Γερμανία, στο Βέλγιο, στην Αγγλία. Όπου θέλετε. Να πάνε όπου θέλουν. Όχι όμως εδώ. Δεν αντέχει η Ελλάδα.

Η Χρυσή Αυγή είχε κάνει μία πρόταση νόμου το 2016 και είχαμε πει ότι είναι πάρα πολύ εύκολο να λυθεί το πρόβλημα της λαθρομετανάστευσης. Πρώτον, όσοι περνούν τα σύνορα της Ελλάδας παρανόμως θα συλλαμβάνονται και θα φυλακίζονται τουλάχιστον για δύο έτη. Η φυλάκιση αυτή δεν θα έχει ούτε ανασταλτικό χαρακτήρα ούτε θα μπορεί να πληρώνει κάποιος. Θα εκτίεται η ποινή αυτή σε κέντρα κράτησης, μακριά από τον κοινωνικό ιστό που υπάρχει από τους πολίτες της Ελλάδος, για να μην υπάρχει καμμία επιβάρυνση εκεί. Και, επίσης, θα συνεισφέρουν με κοινωνικό έργο υπέρ του ελληνικού δημοσίου. Σε αυτά τα δύο χρόνια δεν θα κάθονται εκεί να τους ταΐζουμε. Θα δουλεύουν για το ελληνικό δημόσιο. Και εκεί, όταν έχουμε κλείσει και τα σύνορά μας, να δούμε πόσοι λαθρομετανάστες θα ξαναέρθουν.

Επίσης, σε όποιους λαθροδιακινητές λαθρομεταναστών συλλαμβάνονται θα υπάρχουν αυστηρότατες ποινές, που θα φτάνουν ακόμα και την ισόβια κάθειρξη, να δείτε για πότε τελειώνουν τα πάντα.

Τέλος, θα ήθελα να αναφερθώ σε δύο θέματα επικαιρότητας.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λαγέ, σας παρακαλώ να ολοκληρώσετε, εάν είναι δυνατόν.

**ΙΩΑΝΝΗΣ ΛΑΓΟΣ:** Ολοκληρώνω σε δύο λεπτά, κύριε Πρόεδρε.

Θέλω να καταθέσω κάποιες φωτογραφίες για τα Πρακτικά, γιατί χθες υπήρξε μια τεράστια προσβολή στους αθώους πολίτες της Γάζας στην Παλαιστίνη. Υπήρξαν εξήντα, περίπου, νεκροί, μωρά ανάμεσά τους, αλλά δεν υπήρχε καμμία επίσημη καταδίκη επί της ουσίας από το ελληνικό κράτος ούτε και από την παγκόσμια κοινότητα θα υπάρξει τίποτα, γιατί ξέρουμε πολύ καλά ότι «εβραιοκρατούνται» τα πάντα.

Γιατί από την Ελλάδα δεν υπήρξε αλήθεια τίποτα; Γιατί εδώ υπάρχει ο κ. Τσίπρας, φορώντας το γνωστό καπελάκι των Εβραίων. Άρα δεν θα μπορούσε ποτέ να βγάλει κάτι εις βάρος τους.

Στη δεύτερη φωτογραφία βλέπετε τον προηγούμενο Πρωθυπουργό, τον κ. Σαμαρά, με καπελάκι των Εβραίων, που πηγαίνει και καταθέτει τα σέβη του στους Εβραίους.

Στην τρίτη φωτογραφία βλέπετε τον προηγούμενο Πρωθυπουργό της Ελλάδας, τον κ. Παπανδρέου, ο οποίος πηγαίνει και δηλώνει τα σέβη του στους Εβραίους.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε, σας παρακαλώ. Θα ξαναπάρετε τον λόγο μετά αν θέλετε.

**ΙΩΑΝΝΗΣ ΛΑΓΟΣ:** Κύριε Πρόεδρε, μην αγχώνεστε τόσο πολύ. Είμαι Κοινοβουλευτικός Εκπρόσωπος. Έχω μιλήσει δυόμισι λεπτά παραπάνω με τη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Να συνεννοηθούμε θέλω, γιατί περιμένουν και οι συνάδελφοί σας.

**ΙΩΑΝΝΗΣ ΛΑΓΟΣ:** Ωραία. Έχω τη δευτερολογία μου ως Κοινοβουλευτικός Εκπρόσωπος. Δεν νομίζω ότι....

**ΠΡΟΕΔΡΕΥΩΝ (Σπυρίδων Λυκούδης):** Τα δώδεκα λεπτά τα έχετε κάνει δεκάξι, δεν πειράζει τώρα.

**ΙΩΑΝΝΗΣ ΛΑΓΟΣ:** Με τη δευτερολογία. Το είπα πέντε φορές.

**ΧΡΗΣΤΟΣ ΠΑΠΠΑΣ:** Με τη δευτερολογία, κύριε Πρόεδρε...

**ΠΡΟΕΔΡΕΥΩΝ (Σπυρίδων Λυκούδης):** Η δευτερολογία κατά παραχώρηση από το Προεδρείο δίνεται, κύριε Παππά. Δεν λέει ο Κανονισμός ότι υποχρεούται να την πάρει στην πρωτολογία. Υπάρχει άνεση και ανοχή, αλλά εν πάση περιπτώσει...

**ΙΩΑΝΝΗΣ ΛΑΓΟΣ:** Εδώ υπάρχουν πάρα πολλές φωτογραφίες, λοιπόν, όλων των επιφανών στελεχών δεξιών και αριστερών με το κιπά, με το οποίο πηγαίνουν στους Εβραίους και καταθέτουν. Για αυτό σήμερα δεν τολμάει κανείς να πει τίποτα για τη δολοφονία που έχει συμβεί εναντίον αθώων Παλαιστινίων.

Κλείνοντας, θα πούμε ότι εδώ υπάρχει ένας Πρωθυπουργός, ο οποίος λέει ότι δεν υπάρχουν θαλάσσια σύνορα. Έτσι μας έλεγε πριν από λίγα χρόνια. Δεν υπάρχουν θαλάσσια σύνορα μας έλεγε. Μπέρδευε τη Λέσβο με τη Μυτιλήνη. Μπερδευόταν ο άνθρωπος.

Από την άλλη, υπάρχει ένας Αρχηγός Αξιωματικής Αντιπολίτευσης, ο οποίος θέλει να έρθει στην εξουσία και ο οποίος εχθές συνελήφθη στα σύνορά μας με την Τουρκία. Τον κρατάγανε μέσα στο φυλάκιο και δεν μπορούσε να βγει. Τρέχανε να τον βγάλουν έξω.

Εδώ, λοιπόν, δεν μιλάμε για Πρωθυπουργό και Αρχηγό Αξιωματικής Αντιπολίτευσης, μιλάμε για τον Μπόλεκ και τον Λόλεκ.

Ελληνικέ λαέ, λοιπόν, αποφάσισε τι σου αξίζει. Εάν σου αρμόζουν όλοι αυτοί ή εάν σου αρμόζει κάτι εθνικό και δίκαιο!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τέσσερις εκπαιδευτικοί συνοδοί τους από το 3ο Γυμνάσιο Αγρινίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Ανδρέας Μιχαηλίδης από τον ΣΥΡΙΖΑ για επτά λεπτά.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε απόψε ένα νομοσχέδιο, το οποίο κατά κύριο λόγο επιδιώκει δύο σκοπούς: πρώτον, να διασφαλίσει την κατάλληλη και αποτελεσματική, με παράλληλο σεβασμό στα ανθρώπινα δικαιώματα, υποδοχή και διαμονή των αιτούντων ασύλου στη χώρα μας, δεύτερον, να τροποποιήσει τις διαδικασίες ασύλου, με σκοπό να τις καταστήσει πιο αποτελεσματικές και ταχείες, με βάση τις δυσκολίες που έχουν εντοπιστεί κατά τα τελευταία δύο – τρία χρόνια, λόγω, κυρίως, της αλματώδους αύξησης των αιτήσεων ασύλου.

Θυμίζω ότι με στοιχεία της EUROSTAT η Ελλάδα το 2017 είχε τον τέταρτο υψηλότερο αριθμό αιτήσεων στην Ευρώπη, ενώ κατέχει πρώτη θέση αναλογικά με τον πληθυσμό της.

Αναφορικά με το πρώτο μέρος του νομοσχεδίου, θα ήθελα να αναφερθώ αρχικά στα άρθρα 8 έως 10, τα οποία αναφέρονται στις συνθήκες κράτησης των αιτούντων άσυλο. Με τα άρθρα αυτά ενισχύονται και σίγουρα διατηρούνται τα εχέγγυα που ισχύουν ως σήμερα, ενώ είναι ιδιαίτερα θετική η πρόβλεψη περί της κράτησης ως μέτρου μόνον έσχατης ανάγκης όσον αφορά τους ανήλικους.

Ειδική μνεία θα πρέπει να κάνω στο άρθρο 24, με το οποίο, μεταξύ των άλλων θετικών προβλέψεων αυξημένης μέριμνας, η ευθύνη για τους ασυνόδευτους ανηλίκους μετατοπίζεται, ανατίθεται στις υπηρεσίες κοινωνικής πρόνοιας και ειδικότερα ορίζεται ως αρμόδια αρχή για την προστασία των ανηλίκων η Διεύθυνση του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης.

Μία επιγραμματική αναφορά επιτρέψτε μου να κάνω στο ζήτημα του γεωγραφικού περιορισμού. Προφανώς πρόκειται για θέμα που σχετίζεται οργανικά με βασικές προβλέψεις της κοινής δήλωσης Ευρωπαϊκής Ένωσης-Τουρκίας και αποτελεί βασικό παράγοντα της επιβάρυνσης των νησιών του ανατολικού Αιγαίου.

Θα ήθελα μόνο να σημειώσω αφ’ ενός πως η κατάργησή του μονομερώς θα μπορούσε να θεωρηθεί από τους συμβαλλόμενους ως ενάντια στο γράμμα της δήλωσης και αφ’ ετέρου πως οφείλουμε να μην ξεχνάμε ότι ο γεωγραφικός περιορισμός νοείται μόνο ως πρόσκαιρο μέσο, ως πρόσκαιρο μέτρο, οπότε θα πρέπει να εξετάσουμε –και, όπως ξέρω, το έχει ήδη κάνει το Υπουργείο- τρόπους υπέρβασής του, με σκοπό και στόχο την ελάφρυνση της πίεσης στα νησιά.

Κατανοώ εκείνες τις ειλικρινείς -γιατί υπάρχουν και προσχηματικές- επιφυλάξεις που έχουν εκφραστεί σχετικά με τις προβλέψεις της επιτάχυνσης των διαδικασιών για την εξέταση του ασύλου. Θεωρώ, όμως, πως εν τέλει έχει επέλθει μια ισορροπία μεταξύ της υποχρέωσης ουσιαστικής προστασίας των αιτούντων ασύλου και της ανάγκης μιας αποτελεσματικότερης διαχείρισης του υψηλού αριθμού αιτήσεων στα νησιά αλλά και συνολικά στη χώρα.

Επιτρέψτε μου μια σύντομη αναφορά στο άρθρο 36 του νομοσχεδίου, που αφορά τις αποζημιώσεις κατοίκων της Χίου και της Λέσβου, που ζουν ή έχουν περιουσίες κοντά στις δομές φιλοξενίας και που έχουν, βεβαίως, υποστεί ζημιές. Αυτές οι αποζημιώσεις θα καταβληθούν σύντομα, σύμφωνα με τις διαβεβαιώσεις του Υπουργείου, με βάση την καταγραφή που έχουν κάνει οι δήμοι και από αυτές τις αποζημιώσεις εξαιρούνται ευνόητα και εύλογα περιπτώσεις αιτήσεων αποζημίωσης λόγω κλοπών ή διαφυγόντων κερδών.

Επιπλέον, με την περίπτωση α΄ του συγκεκριμένου άρθρου, διευκρινίζεται στην τελευταία διατύπωσή του -μετά και τη νομοτεχνική του βελτίωση- ότι εξαιρούνται της κρατικής αποζημίωσης μόνον εκείνες οι περιπτώσεις που καλύπτονταν από ασφαλιστικό συμβόλαιο ή που έχουν ήδη αποζημιωθεί από ασφαλιστικές εταιρείες βάσει αυτού του συμβολαίου. Επί της ουσίας, δηλαδή, επιδιώκεται να αποφευχθεί το ενδεχόμενο διπλής αποζημίωσης για την ίδια βλάβη.

Ολοκληρώνοντας, κυρίες και κύριοι συνάδελφοι, θα ήθελα να υπενθυμίσω ότι το προσφυγικό είναι ένα ζήτημα με πολλές μεταβλητές. Και για αυτόν τον λόγο δεν μπορεί να προβλέψουμε ούτε και να καταγράψουμε εύκολες λύσεις. Οι εξελίξεις, τα πεδία των συγκρούσεων, η κατάσταση στη γείτονα χώρα, η τελική έκβαση των συζητήσεων που κορυφώνονται στην Ευρώπη και το κομβικό ζήτημα της αναμόρφωσης της Συνθήκης του Δουβλίνου είναι μόνο κάποιες από αυτές τις μεταβλητές.

Η πολιτική της Ελλάδας για το ζήτημα είναι προφανώς σημαντικός παράγοντας, αλλά πρέπει να αποτιμάται -κατά τη γνώμη μου- πάντα με βάση αυτό το γενικότερο δυναμικό πλαίσιο.

Το παρόν νομοσχέδιο έρχεται να ρυθμίσει μια σειρά από θέματα, με στόχο τη βελτίωση των συνθηκών υποδοχής αιτούντων ασύλου και την απλοποίηση των διαδικασιών του ασύλου. Προφανώς η αποτελεσματική επίτευξη των στόχων εξαρτάται από τους όρους υλοποίησης των νομοθετικών προβλέψεων. Είναι θετική, λοιπόν, η διαβεβαίωση του Υπουργείου για ταχεία έκδοση των σχετικών αποφάσεων.

Καταλήγοντας, θα πρέπει να δούμε ότι πράγματι το νομοσχέδιο συμβάλλει στην άμεση αντιμετώπιση και διαχείριση όψεων του προσφυγικού.

Το επόμενο βήμα που πρέπει να αρχίζουμε να ετοιμάζουμε με μεγάλη προσοχή και ένταση είναι η υλοποίηση ενός συλλογικού σχεδιασμού για την υποδοχή και ένταξη των προσφύγων με ισορροπημένο και δίκαιο τρόπο, τόσο εντός της Ελλάδας όσο και μεταξύ των μελών κρατών της Ευρωπαϊκής Ένωσης.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Δημήτρης Κουτσούμπας, Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, έχει τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, αυτές τις ώρες ένα πραγματικά στυγερό έγκλημα εκτυλίσσεται μπροστά στα μάτια μας. Είναι μαζικές δολοφονίες των Παλαιστινίων που διαδήλωναν για να έχουν πατρίδα ελεύθερη, χωρίς κατοχή, ενάντια στην προκλητική απόφαση της κυβέρνησης Τραμπ να εγκαινιάσει τη νέα πρεσβεία των ΗΠΑ στην Ιερουσαλήμ αναγνωρίζοντάς την ουσιαστικά ως πρωτεύουσα του Ισραήλ.

Δεν θα πρωτοτυπήσω λέγοντας ότι η υποκρισία στις κυβερνήσεις αυτής της χώρας περισσεύει. Εσείς, κύριοι του ΣΥΡΙΖΑ, έχετε σπάσει πραγματικά κάθε ρεκόρ. Από τη μια κλαίτε για τους άμαχους της Παλαιστίνης, για τους πρόσφυγες και από την άλλη αναπτύσσετε σχέσεις και συνεργασία με αυτούς που τους ξεριζώνουν και τους δολοφονούν.

Τι ανακοίνωση έβγαλε χθες το Υπουργείο Εξωτερικών για την επίθεση στη Γάζα; «Συνιστούμε», λέει, «αυτοσυγκράτηση και όχι δυσανάλογη χρήση βίας.». Αν αυτό δεν είναι υιοθέτηση των προσχημάτων του Ισραήλ, αν δεν είναι ξετσιπωσιά σε τελευταία ανάλυση να τους προτείνετε μια αναλογική βία, τότε τι είναι; Ο ίδιος ο Πρωθυπουργός την περασμένη εβδομάδα διαβεβαίωνε τον κ. Νετανιάχου ότι συμμερίζεται τις ανησυχίες του για την ασφάλεια στην περιοχή. Ενισχύετε τη στρατιωτική συνεργασία με το Ισραήλ, αρνείστε να αναγνωρίσετε το παλαιστινιακό κράτος και να υλοποιήσετε σχετική απόφαση της Βουλής. Κι όλα αυτά, βέβαια, για χάρη της λεγόμενης «γεωστρατηγικής αναβάθμισης», στόχο που στηρίζει και η Νέα Δημοκρατία και άλλα κόμματα.

Όμως, το κρίσιμο για τον λαό μας είναι να δει το νήμα που συνδέει τον στόχο της λεγόμενης «γεωστρατηγικής αναβάθμισης», που μπλέκει τον λαό μας στα επικίνδυνα σχέδια, τα ιμπεριαλιστικά σχέδια, με τον στόχο της καπιταλιστικής ανάπτυξης, που, παρά τα παραμύθια σας, απαιτεί από έναν λαό, τον ελληνικό λαό, να συνεχίσει να ματώνει για τα κέρδη των λίγων.

Αυτό θα συνεχιστεί και μετά το τυπικό τέλος του προγράμματος τον Αύγουστο. Άλλωστε, το παραδέχονται πλέον και κυβερνητικά σας στελέχη, τα οποία μιλάνε για ενισχυμένη εποπτεία μετά το μνημόνιο, πλήρη εφαρμογή των προ-νομοθετημένων μέτρων και φυσικά διατήρηση και όλων των υπολοίπων.

Ας πετάει η Κυβέρνηση την μπάλα στην εξέδρα, με τις αλλαγές στη Β΄ περιφέρεια της Αθήνας κι άλλες τέτοιες δήθεν μεταρρυθμίσεις, που στόχο έχουν να κρύψουν και τα πραγματικά προβλήματα, έχουν στόχο να χτυπήσουν μικρότερα κόμματα, να διευκολύνουν την εκλογή δικών τους Υπουργών κι άλλων στελεχών σας, που βλέπουν ότι η εκλογή τους κλονίζεται στη μεγάλη αρένα της Β΄ Αθηνών.

Κυρίες και κύριοι Βουλευτές, η Κυβέρνηση φέρνει για ψήφιση ένα νομοσχέδιο που ενσωματώνει δυο οδηγίες της Ευρωπαϊκής Ένωσης, με πρώτη και πιο σημαντική την οδηγία 33/2013, που αφορά στη λεγόμενη «υποδοχή» των αιτούντων άσυλο. Επίσης, το νομοσχέδιο τροποποιεί προς το χειρότερο τον απαράδεκτο ν.4375/2016, έναν νόμο που τον ψηφίσατε για να προσαρμόσετε τη νομοθεσία στη συμφωνία Ευρωπαϊκής Ένωσης - Τουρκίας για το προσφυγικό – μεταναστευτικό, που καταπατάει έτσι κι αλλιώς βάναυσα και τα δικαιώματα των προσφύγων και που εμείς ως Κομμουνιστικό Κόμμα Ελλάδας είχαμε καταγγείλει και είχαμε προειδοποιήσει για το πού θα καταλήξει αυτή η συμφωνία.

Και να πού κατέληξε. Κοντά στις δεκαεπτά χιλιάδες έφτασαν την προηγούμενη εβδομάδα οι διπλά εγκλωβισμένοι πρόσφυγες και μετανάστες στα πολύπαθα νησιά του Αιγαίου, που ζουν κάτω από κυριολεκτικά άθλιες συνθήκες σε κέντρα υποδοχής και ταυτοποίησης, με υπερδιπλάσιο, ακόμη και υπερτετραπλάσιο, αριθμό ατόμων από τη χωρητικότητα που έχουν και με μειωμένα δικαιώματα διεθνούς προστασίας.

Οι κάτοικοι των νησιών αυτών, που τους αυξάνετε και τον ΦΠΑ, υποφέρουν και εκείνοι από αυτή την κατάσταση, ειδικά οι κάτοικοι των χωριών που είναι κοντά στα hot spots.

Κάποιοι συμβασιούχοι υπάλληλοι της Υπηρεσίας Ασύλου είναι απολυμένοι και οι υπόλοιποι, κακοπληρωμένοι, δουλεύουν με εξοντωτικούς ρυθμούς και σε καθεστώς ανασφάλειας για το αν θα ανανεωθούν οι συμβάσεις τους, με μειωμένα εργασιακά δικαιώματα και με συνεχείς καθυστερήσεις στην πληρωμή τους.

Τα φασιστοειδή και άλλα ακροδεξιά αντιδραστικά στοιχεία εκμεταλλεύονται αυτή την κατάσταση και εξαπολύουν οργανωμένες επιθέσεις κατά δύστυχων προσφύγων και μεταναστών, όπως έγινε πριν από μερικές μέρες στη Μυτιλήνη.

Κι έρχεστε τώρα να βάλετε ακόμη μια ευρωπαϊκή σφραγίδα στον διπλό αυτόν εγκλωβισμό στα νησιά μας, τη σφραγίδα του λεγόμενου «γεωγραφικού περιορισμού», που προβλέπεται ρητά στην οδηγία, η οποία ενσωματώνεται σήμερα, παρ’ όλο που ακόμη και το Συμβούλιο Επικρατείας τάχθηκε κατά του γεωγραφικού περιορισμού στα νησιά.

Ο διπλός εγκλωβισμός στα νησιά και ο εγκλωβισμός άλλων σαράντα πέντε χιλιάδων προσφύγων και μεταναστών στην ηπειρωτική Ελλάδα έχει τη σφραγίδα της μεταναστευτικής πολιτικής της Ευρωπαϊκής Ένωσης, με την οποία συμφωνείτε κι επαυξάνετε όλα τα κόμματα, εκτός από το ΚΚΕ.

Όλοι γνωρίζουμε ότι σχεδόν κανένας από τους ξεριζωμένους από τις διάφορες ιμπεριαλιστικές επεμβάσεις, από τους πολέμους, από τη φτώχεια, δεν θέλει να μείνει στην Ελλάδα.

Κι όσο οι πολιτικές της Ευρωπαϊκής Ένωσης και της Κυβέρνησης τους εγκλωβίζουν εδώ, τόσο εκείνοι θα καταφεύγουν σε απελπισμένες ενέργειες. Τόσο θα αναζητούν, δηλαδή, με κάθε κόστος άλλους τρόπους για να φτάσουν στις χώρες που θέλουν, τόσο θα ανθίζουν τα κυκλώματα των διακινητών, τόσο το λιμάνι της Πάτρας και άλλα λιμάνια θα μετατρέπονται σε λιμάνια της απελπισίας, ακόμη και με νεκρούς, όπως είδαμε την περασμένη εβδομάδα.

Το ΚΚΕ από την αρχή έχει ταχθεί κατά του διπλού εγκλωβισμού στα νησιά και την ηπειρωτική Ελλάδα. Η σταθερή θέση μας είναι να μεταφερθούν αμέσως όλοι οι πρόσφυγες και μετανάστες σε κέντρα φιλοξενίας της ηπειρωτικής Ελλάδας, όπου θα γίνεται και η κατάθεση των αιτημάτων τους για άσυλο και τα υπόλοιπα, στην προοπτική, όμως, του άμεσου απεγκλωβισμού τους από την Ελλάδα και της μετακίνησής τους με ασφάλεια στις χώρες του πραγματικού προορισμού τους.

Κυρίες και κύριοι, το βασικότερο ζήτημα είναι σε ποιες γενικότερες συνθήκες συζητιέται αυτό το νομοσχέδιο. Είναι συνθήκες επικίνδυνης κλιμάκωσης της επιθετικότητας στη Μέση Ανατολή, με τον νέο βομβαρδισμό των Αμερικανών, της Μεγάλης Βρετανίας και της Γαλλίας στη Συρία, με την απόσυρση των Ηνωμένων Πολιτειών από τη συμφωνία για τα πυρηνικά του Ιράν και τις απειλές κατά του Ιράν, με τις αεροπορικές επιθέσεις του Ισραήλ κατά ιρανικών στόχων μέσα στο έδαφος της Συρίας, με την κατάληψη της Αφρίν από τον τούρκικο στρατό και με την κλιμάκωση της έντασης της σχέσης της Τουρκίας τόσο με την Ευρωπαϊκή Ένωση όσο και με την Ελλάδα. Αυτή η κλιμάκωση, από την πλευρά της τούρκικης κυβέρνησης, καταλήγει πάντα σε απειλές ότι θα αποσυρθεί από τη συμφωνία με την Ευρωπαϊκή Ένωση και θα πλημμυρίσει την Ελλάδα και την Ευρωπαϊκή Ένωση με πρόσφυγες.

Δηλαδή, έχουμε όλες εκείνες τις συνθήκες που λειτουργούν σαν το καλύτερο λίπασμα για μια σοβαρή -πάρα πολύ σοβαρή- αύξηση των αφίξεων προσφύγων στην Ελλάδα. Ήδη τους τέσσερις πρώτους μήνες του 2018 ξεπέρασαν τις οκτώ χιλιάδες οι αφίξεις των ξεριζωμένων από τις πατρίδες τους προσφύγων και μεταναστών. Είναι σχεδόν διπλάσιες από πέρυσι και με νέο χαρακτηριστικό στοιχείο τη μεγάλη άνοδο των αφίξεων στον Έβρο, ειδικά μέσα στον Απρίλιο.

Μέσα στα δύο χρόνια που ισχύει η συμφωνία Ευρωπαϊκής Ένωσης-Τουρκίας, περίπου εξήντα πέντε χιλιάδες πρόσφυγες και μετανάστες ήρθαν κι εγκλωβίστηκαν στη μεγάλη πλειοψηφία τους στην Ελλάδα. Τα προγράμματα νόμιμης μετεγκατάστασης προσφύγων από την Ελλάδα και επανεγκατάστασης από την Τουρκία σε χώρες της Ευρωπαϊκής Ένωσης –το γνωστό relocation και resettlement, όπως χαρακτηριστικά έλεγε και ο προηγούμενος Υπουργός Μεταναστευτικής Πολιτικής-, με τα οποία η Ευρωπαϊκή Ένωση και η Κυβέρνηση πήγε να χρυσώσει το χάπι της μεταναστευτικής πολιτικής της Ευρωπαϊκής Ένωσης και της συμφωνίας Ευρωπαϊκής Ένωσης - Τουρκίας στέφθηκαν από παταγώδη αποτυχία.

Επαναλαμβάνουμε ότι η Κυβέρνηση δεν είναι άμοιρη των ευθυνών. Η Ελλάδα της διακυβέρνησης ΣΥΡΙΖΑ - ΑΝΕΛ δεν είναι μια αθώα μικρή χώρα που βρέθηκε στο μάτι του κυκλώνα που λέγεται «προσφυγικό». Με τις ευλογίες και των υπολοίπων κομμάτων και, κυρίως, με τη δίψα του εγχώριου μεγάλου κεφαλαίου για γεωστρατηγική αναβάθμιση, η Κυβέρνηση συμμετέχει ενεργότατα στο μακελειό που εξελίσσεται στην ευρύτερη περιοχή κι έχει μετατρέψει τη χώρα σε ιμπεριαλιστικό ορμητήριο. Επομένως έχει συμβάλει στο να υπάρχουν τα εκατομμύρια των Σύρων και άλλων προσφύγων πολέμου.

Με τη συμφωνία Ευρωπαϊκής Ένωσης - Τουρκίας - Ελλάδας που ψήφισε η Κυβέρνηση και πασχίζει με κάθε τρόπο να εφαρμόσει, με τη νατοϊκή αρμάδα που έφερε στο Αιγαίο, δήθεν, για την αντιμετώπιση του μεταναστευτικού, η Κυβέρνηση έχει συμβάλει ενεργά, ώστε το προσφυγικό να συνδεθεί ακόμη περισσότερο και ακόμη πιο επικίνδυνα με τα παζάρια και τα διάφορα γεωπολιτικά παιχνίδια που παίζονται στην περιοχή.

Κάθε νέα οδηγία της Ευρωπαϊκής Ένωσης που αφορά το άσυλο και τους πρόσφυγες, κάθε νέο νομοσχέδιο που φέρνουν οι κυβερνήσεις στη Βουλή είναι βήματα πίσω, που χειροτερεύουν την κατάσταση. Βέβαια, μπορεί να εξαιρέσει κανείς ορισμένες διατάξεις, ευχολόγια κυρίως, που υπάρχουν και στην οδηγία που σήμερα συζητάμε και τις οποίες εμείς θα ψηφίσουμε, χωρίς να αλλάζουν όμως την ουσία. Διότι η ουσία είναι ότι πηγαίνουν ένα ή και περισσότερα βήματα πίσω από την προστασία που προβλέπεται από τις διεθνείς συνθήκες, ειδικά από τη Συνθήκη της Γενεύης για τους πρόσφυγες.

Θα πίστευε κανείς ότι δεν θα μπορούσε να υπάρξει χειρότερος νόμος από τον ν.4375/2016. Κι όμως, φέρατε τώρα ένα πιο αντιδραστικό νομοσχέδιο με ρυθμίσεις που, όταν ο ΣΥΡΙΖΑ ήταν στην αντιπολίτευση, τις κατήγγειλε μετά βδελυγμίας.

Ακόμα ένα βάρβαρο σημείο της οδηγίας και του νομοσχεδίου είναι αυτό που αφορά τη διακοπή των λεγόμενων «υλικών συνθηκών υποδοχής», δηλαδή της στοιχειώδους στέγασης και σίτισης που παρέχεται στους αιτούντες άσυλο, μέχρι να ολοκληρωθεί το αίτημά τους, αν τυχόν παραβιάσουν τον γεωγραφικό περιορισμό ή με το παραμικρό παράπτωμα που θα κάνουν. Θα τους πετάτε, δηλαδή, κυριολεκτικά στον δρόμο, θα τους κάνετε προφανώς άστεγους, πένητες. Βάρβαρο, επίσης, είναι και το άρθρο που προβλέπει τη φυλάκιση αιτούντων άσυλο, ακόμη και ατόμων που ανήκουν στις λεγόμενες «ευάλωτες ομάδες», δηλαδή εγκύων, ατόμων με ειδικές ανάγκες, ακόμη και ανήλικων παιδιών. Αυτές τις απαράδεκτες ρυθμίσεις πρέπει εδώ και τώρα να τις πάρετε πίσω. Και μην κάνετε πως δεν καταλαβαίνετε.

Το τρίτο μέρος του νομοσχεδίου, κυρίες και κύριοι, τροποποιεί προς το χειρότερο τον ν.4375/2016, έναν νόμο που, εκτός των άλλων, στα οποία βέβαια ήδη αναφερθήκαμε, δημιούργησε fast track διαδικασίες παρωδία για όσους έφτασαν στα νησιά μετά τη συμφωνία Ευρωπαϊκής Ένωσης – Τουρκίας, με στόχο να απορρίπτονται οι Σύροι, κυρίως, πρόσφυγες και να επιστρέφονται σωρηδόν στην Τουρκία.

Για αυτό, λοιπόν, για το τρίτο μέρος του νομοσχεδίου έχουμε να πούμε τα εξής:

Πρώτον, αντί να αυξήσετε τον αριθμό των εργαζομένων στην Υπηρεσία Ασύλου με μόνιμο και εκπαιδευμένο προσωπικό, έτσι ώστε να επιταχυνθούν οι αποφάσεις επί των αιτημάτων ασύλου, συστήνετε τις λεγόμενες «ομάδες εργασίας», οι οποίες θα δουλεύουν νυχθημερόν, με εξοντωτικούς ρυθμούς για τους εργαζόμενους και με αρνητικές επιπτώσεις στη διασφάλιση των δικαιωμάτων των αιτούντων άσυλο.

Επίσης, δίνετε ακόμη περισσότερα δικαιώματα στην Ευρωπαϊκή Υπηρεσία για το Άσυλο, έτσι ώστε να υποκαθιστά τελικά τον ρόλο μιας δημόσιας υπηρεσίας, όπως είναι η Υπηρεσία Ασύλου, κινούμενη στη λογική: «Τα ελληνικά σύνορα είναι και ευρωπαϊκά». Όποιος λέει αυτή την έκφραση, πλέον θυμηδία ή ειρωνικά σχόλια προκαλεί, όταν εκφωνείται μάλιστα και από επίσημα χείλη, αφού ο ελληνικός λαός και βλέπει και ξέρει πλέον πολύ καλά πού μας έχουν οδηγήσει όλα αυτά.

Δεύτερον, μειώνετε σε βαθμό απαράδεκτο και εξωπραγματικό τις ήδη μικρές προθεσμίες, είτε αυτές αφορούν την έκδοση απόφασης, τη λεγόμενη «υπερταχύρρυθμη», δηλαδή fast track διαδικασία, είτε αφορούν την προσφυγή στη Δευτεροβάθμια Επιτροπή Προσφυγών, ενώ η προσφυγή στα διοικητικά δικαστήρια δεν θα προστατεύει τον αιτούντα άσυλο από την απέλαση, όπως γίνεται μέχρι σήμερα. Πρόκειται για διαδικασίες ασύλου παρωδία, για να ξεπετιούνται και να απορρίπτονται γρήγορα τα αιτήματα ασύλου και να απελαύνονται άνθρωποι που είναι πρόσφυγες κι έχουν ανάγκη τη λεγόμενη «διεθνή προστασία».

Παρ’ όλες τις τροποποιήσεις που φέρατε, η γενική κατεύθυνση δεν αλλάζει, χώρια που μας έχετε συνηθίσει να φέρνετε σε χρόνο μεταγενέστερο και σε άσχετα, κυρίως, νομοσχέδια όσες ρυθμίσεις κρίνετε ότι δεν σας συμφέρουν ή δεν μπορείτε να τις περάσετε σε πρώτη φάση.

Κυρίες και κύριοι, σε ό,τι αφορά το τέταρτο μέρος του νομοσχεδίου, δηλαδή αυτό που αφορά τους οικονομικούς μετανάστες, εκτός από την προσαρμογή της μεταναστευτικής νομοθεσίας στις ρυθμίσεις του συμφώνου συμβίωσης, υπάρχουν και οι ρυθμίσεις που αφορούν τις άδειες παραμονής. Κι εδώ βλέπουμε να συνεχίζεται η τακτική της τελευταίας τουλάχιστον δεκαετίας, δηλαδή να νομιμοποιείται μέσα από έκτακτες και από τις λεγόμενες «εξαιρετικές» διαδικασίες ένας μικρός κάθε φορά αριθμός μεταναστών, παρ’ όλο που πρόκειται για ανθρώπους που ζουν για πάρα πολλά χρόνια στη χώρα μας κι έχουν αποκτήσει βιοτικούς δεσμούς εδώ στη χώρα μας, αντί να υιοθετήσετε μια διαδικασία απλή, χωρίς παράβολα, που θα καλύψει όλον αυτόν τον κόσμο με μακροχρόνιες άδειες παραμονής και δεν θα τον κρατάει σε διαρκή ομηρία.

Επισημαίνουμε ότι οι αλλαγές που κάνετε θα ευνοήσουν ενδεχομένως ορισμένους μετανάστες. Σε κάποιους άλλους, όμως, θα στερήσουν το δικαίωμα να αποκτήσουν έναν νόμιμο τίτλο διαμονής, δικαίωμα που το είχαν με την προηγούμενη ρύθμιση. Γιατί το κάνετε αυτό; Αυτούς τους κινδύνους σάς τους έχουμε επισημάνει και σας τους έχει επισημάνει κυρίως μια σειρά μαζικών οργανώσεων και φορέων που ασχολούνται με τα θέματα αυτά.

Επίσης, ως Κομμουνιστικό Κόμμα Ελλάδας επιμένουμε στην ανάγκη άμεσης, γενναίας στελέχωσης με προσωπικό, με σύγχρονες υποδομές των υπηρεσιών της αποκεντρωμένης διοίκησης, γενικότερα όλων των υπηρεσιών που ασχολούνται με τη διεκπεραίωση των αδειών διαμονής ή απόκτησης ιθαγένειας από μετανάστες.

Τέλος, είναι προκλητικό αυτό που φέρατε με τροπολογία και που το βαφτίζετε «μείωση των παραβόλων» για μια σειρά αδειών διαμονής. Γιατί από τη μια μειώνετε τα παράβολα για ορισμένες άδειες και από την άλλη τούς τα παίρνετε πίσω, είτε μέσα από την αύξηση των απαράδεκτων προστίμων που επιβάλλονται στους μετανάστες, σε περίπτωση που κάποιος καθυστερήσει να ανανεώσει την άδειά του ή δεν δηλώσει, για παράδειγμα, την αλλαγή της κατοικίας του κ.λπ., είτε και με τη θέσπιση νέων παραβόλων για κάποιες άδειες διαμονής ή αιτήσεις. Πρόκειται για μια συνηθισμένη τακτική, θα λέγαμε, της Κυβέρνησης ΣΥΡΙΖΑ - ΑΝΕΛ.

Πριν από λίγες μέρες έφτασε στα χέρια μας η επιστολή που μας απηύθυνε ένας οικονομικός μετανάστης από την Αλβανία, που ζει πάρα πολλά χρόνια στην Ελλάδα, έχει άδεια διαμονής, έχει ΑΜΚΑ, έχει αριθμό φορολογικού μητρώου. Έστειλε και στα αρμόδια Υπουργεία, από ό,τι μας είπε, καθώς και στο κόμμα του ΣΥΡΙΖΑ την ίδια επιστολή. Το γράφει, άλλωστε, και στην ίδια την επιστολή αυτό.

Ο συγκεκριμένος μετανάστης καταγράφει μια σειρά από διακρίσεις σε βάρος οικονομικών μεταναστών, των οικογενειών τους, των νόμιμων, των νομιμότατων, παρ’ ότι φορολογούνται κανονικά, παρ’ ότι πληρώνουν και τα ασφαλιστικά τους ταμεία.

Γιατί δεν καταργείτε αυτές τις διακρίσεις; Γιατί διαιωνίζετε το καθεστώς της αδικίας σε βάρος τους;

Τέλος, θα μιλήσω για το άρθρο 36, που αφορά την αποζημίωση των κατοίκων των περιοχών της Λέσβου και της Χίου που υπέστησαν ζημιές. Λόγω της δικής σας πολιτικής, του γεωγραφικού περιορισμού, όπως έλεγα και πριν, δηλαδή του διπλού εγκλωβισμού, τα υφίστανται αυτά.

Παρ’ όλα αυτά, είπαν και οι Βουλευτές μας κατά τη συζήτηση στην αρμόδια επιτροπή ότι θα το υπερψηφίσουμε. Όμως, χρειάζεται να δημιουργηθεί άμεσα αυτό το Ειδικό Ταμείο Αποζημιώσεων, που θα καλύπτει έγκαιρα και πλήρως όσους αποδεδειγμένα υφίστανται ζημιές.

Το βασικότερο, όμως, είναι να σταματήσει αυτό το δράμα του διπλού εγκλωβισμού στα νησιά. Σας το ζητούν όλοι οι κάτοικοι των νησιών, οι φορείς του εργατικού, του λαϊκού μαζικού κινήματος. Σας το ζητούν όλοι οι δήμαρχοι των νησιών. Σας το ζητούν μια σειρά από οργανώσεις που ασχολούνται με τα δικαιώματα των προσφύγων. Σας το ζητάει όλη η κοινωνία. Επιτέλους, κάντε το και αφήστε τα μεγάλα λόγια και τις ανέξοδες γενικές υποσχέσεις χωρίς αντίκρισμα.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Χρήστος Κέλλας έχει τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η μετανάστευση αποτελεί ένα εξαιρετικά κρίσιμο ζήτημα για τη χώρα μας. Το σχέδιο νόμου του Υπουργείου Μεταναστευτικής Πολιτικής εισάγει προς ψήφιση ρυθμίσεις που αφορούν την προσαρμογή της εθνικής νομοθεσίας στις οδηγίες 2013/33 και 2014/66 της Ευρωπαϊκής Ένωσης, καθώς και άλλες διατάξεις σχετικά με οργανωτικά και λεπτομερειακά ζητήματα των Υπηρεσιών Πρώτης Υποδοχής και Ταυτοποίησης και της Υπηρεσίας Ασύλου. Ωστόσο, η Κυβέρνηση δεν έχει προσθέσει τίποτα το ουσιώδες για μια ακόμη φορά, εμμένοντας στις ιδεοληψίες της.

Η πατρίδα μας έχει μακρά παράδοση ανθρωπισμού και προστασίας της ανθρώπινης ζωής και αξιοπρέπειας και έχει την υποχρέωση να ενσωματώσει το Ενωσιακό Δίκαιο στην εθνική έννομη τάξη. Πέραν τούτου, αποτελεί υποχρέωσή μας να εστιάσουμε σε συγκεκριμένες διαστάσεις του μεταναστευτικού ζητήματος στα σημεία όπου η Κυβέρνηση επιδεικνύει μονολιθικότητα και ελλείψεις.

Θα ξεκινήσω από το γεγονός της αυθαίρετης ταυτοδοσίας και αναγωγής των μεταναστευτικών ροών σε προσφυγικές. Το φαινόμενο που καλείται να διαχειριστεί το ελληνικό κράτος δεν είναι στο σύνολό του προσφυγικό, όπως είχε υποστηρίξει ο αρμόδιος Υπουργός, αλλά είναι μεταναστευτικό.

Σύμφωνα με τα επίσημα στοιχεία της Υπηρεσίας Ασύλου, τα τελευταία πέντε χρόνια έχουν εισέλθει στη χώρα μας εκατόν πενήντα πέντε χιλιάδες άνθρωποι, εκ των οποίων το 45% περίπου προήλθε από εμπόλεμες ζώνες. Ωστόσο, ο πόλεμος στο Ιράκ έχει λήξει εδώ και καιρό και μένει ανοικτό μόνο το μέτωπο της Συρίας.

Οι Σύροι αποτελούν το 34% των αιτούντων, ενώ οι υπόλοιπες αιτήσεις αφορούν άτομα από άλλες χώρες. Το ποσοστό αναγνώρισης προσφύγων συνολικά -αναφέρομαι στο άσυλο και την επικουρική προστασία- λόγω δίωξης που οφείλεται σε εθνικά, φυλετικά, θρησκευτικά, κοινωνικά και πολιτικά κριτήρια, αφορά το 40% των αιτούντων. Το άσυλο είναι ιερό και θα πρέπει να χορηγείται σε όσους πραγματικά κινδυνεύουν, προκειμένου να λάβουν την αντίστοιχη φροντίδα και προστασία του ελληνικού κράτους. Όσοι, όμως, δεν είναι πρόσφυγες και είναι παράνομοι μετανάστες, θα πρέπει να επιστρέφουν στις χώρες τους.

Σήμερα δίνεται η δυνατότητα σε καθέναν που εισέρχεται στην ελληνική επικράτεια να υποβάλλει αίτηση διεθνούς προστασίας. Το φαινόμενο αυτό επιτείνεται τα τελευταία χρόνια, διότι η Κυβέρνηση εξέπεμψε λάθος σήμα, με αποτέλεσμα να έχει δημιουργηθεί μια βιομηχανία αιτημάτων ασύλου και να συσσωρεύονται δεκάδες χιλιάδες άνθρωποι στα κέντρα υποδοχής στα νησιά μας.

Η πολιτική αυτή πρέπει να αλλάξει, αρχής γενομένης από τις διαδικασίες πρώτης υποδοχής και ταυτοποίησης και τις αποφάσεις επί του παραδεκτού ή μη της εξέτασης των αιτήσεων.

Η αναγνώριση της ευαλωτότητας έχει προσλάβει έναν ελαστικό χαρακτήρα και έτσι οι περισσότεροι αιτούντες αποκτούν ένα πρωτόλειο εχέγγυο για την παραμονή τους στη χώρα μας.

Εντούτοις, δεν πρέπει να ξεχνάμε πως η Τουρκία είναι η τρίτη ασφαλής χώρα, σύμφωνα με τη διεθνή νομοθεσία και το Συμβούλιο της Επικρατείας, ενώ υπάρχει και σχετική συμφωνία με την Ευρωπαϊκή Ένωση.

Δεν έχετε αναλάβει συγκεκριμένες πρωτοβουλίες που θα βελτιώσουν την αποτελεσματικότητα των διαδικασιών ασύλου.

Από τότε που οι δομές ασύλου καταργήθηκαν από το Υπουργείο Δημόσιας Τάξης και Προστασίας του Πολίτη, είδαμε τη θεαματική αύξηση των ροών και οι χειριστές υποθέσεων καλούνται να επιτελέσουν το έργο τους κάτω από εξαιρετικά δύσκολες συνθήκες. Τα σύνορα της χώρας πρέπει να προστατευθούν επαρκώς και συγχρόνως η Κυβέρνηση και οι Ευρωπαίοι εταίροι μας να αναλάβουν τις ευθύνες τους σχετικά με το τι θέλουμε. Θέλουμε μια μεταναστευτική πολιτική «χωνευτήρι» ή θέλουμε μια ολοκληρωμένη πολιτική ασύλου; Υπάρχουν οι δυνατότητες στην Ελλάδα και την Ευρώπη για την υποδοχή και φιλοξενία μεταναστών πέραν των αποδεδειγμένων προσφύγων; Προφανώς και ως χώρα δεν έχουμε αυτή τη δυνατότητα. Οι δημοσιονομικοί πόροι δεν είναι επαρκείς και χρειαζόμαστε τη συνδρομή της Ύπατης Αρμοστείας του ΟΗΕ και πόρους από την Ευρωπαϊκή Ένωση για να διαχειριστούμε όλες αυτές τις ροές.

Συγχρόνως, βλέπουμε πως άλλα κράτη της Ευρωπαϊκής Ένωσης, όπως είναι η Ουγγαρία και η Αυστρία, έχουν κλείσει τα σύνορά τους, με αποτέλεσμα οι άνθρωποι αυτοί να εγκλωβίζονται στην Ελλάδα και να μην μπορούν να αναζητήσουν ένα καλύτερο μέλλον.

Ως εκ τούτου, χρειαζόμαστε μια εθνική στρατηγική, η οποία θα πρέπει να ανταποκρίνεται στις δυνατότητες της χώρας, στέλνοντας το σωστό μήνυμα προς πάσα κατεύθυνση και εγκαταλείποντας την άφρονα πολιτική των ανοικτών συνόρων.

Η παράταξη μας έχει καταθέσει συγκεκριμένες προτάσεις. Κατ’ αρχάς, την επιτάχυνση των διαδικασιών ασύλου, μέσα από συνεκτικές διοικητικές ενέργειες και τον διαχωρισμό μεταξύ προσφύγων και μεταναστών, την αντιμετώπιση της παράνομης μετανάστευσης μέσα από την αποτελεσματικότερη φύλαξη των θαλάσσιων και χερσαίων συνόρων και την καταπολέμηση των διακινητών, τη βραχύβια και αξιοπρεπή φιλοξενία των αιτούντων σε κέντρα υποδοχής, με την παράλληλη προστασία και μέριμνα για παιδιά και οικογένειες, την ανάληψη πρωτοβουλιών για συνδιαχείριση του ζητήματος με τις υπόλοιπες ευρωπαϊκές κυβερνήσεις και την ανάληψη αναλογικών ευθυνών από τους υπόλοιπους εταίρους μας, τη διαφάνεια στη διαχείριση των εθνικών και ευρωπαϊκών πόρων, την αυστηρή οριοθέτηση του ρόλου των ΜΚΟ και των αυτόκλητων αλληλέγγυων, τον ενδελεχή και διαρκή έλεγχο των νομιμοποιητικών εγγράφων στο σύνολο της επικράτειας. Τέλος, την επιστροφή των προσφύγων στη χώρα τους, όταν πάψουν να υπάρχουν οι προϋποθέσεις με τις οποίες τους χορηγήθηκε το καθεστώς.

Εάν θέλετε πραγματικά να δώσετε λύση στο ζήτημα και να αντιμετωπίσετε επαρκώς τη μεταναστευτική κρίση, θα πρέπει να λάβετε σοβαρά υπ’ όψιν σας τις προτάσεις μας και να αναλάβετε πρωτοβουλίες για τη χάραξη μιας εθνικής στρατηγικής στη μακροχρόνια περίοδο. Το να οργανώνετε περιοδείες στα hot spots, να βγάζετε φωτογραφίες με ταλαιπωρημένους ανθρώπους, πουλώντας προοδευτισμό και αριστεροφροσύνη, αυτό δεν είναι ανθρωπισμός, αλλά είναι απαξίωση των πραγματικών προβλημάτων και αδιαφορία για την ασφάλεια και τις αντοχές της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο συνάδελφος κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Το γεγονός ότι η χώρα μας, με τις προηγούμενες κυβερνήσεις αλλά και με τη σημερινή Κυβέρνηση, έχει δρομολογήσει διαδικασία ενίσχυσης των σχέσεων συνεργασίας με το κράτος του Ισραήλ, δεν σημαίνει καθόλου ότι η χώρα μας, ο ελληνικός λαός, η Κυβέρνηση, η ελληνική Βουλή, οι πάντες, μπορούμε να μείνουμε -και δεν μένουμε- αδιάφοροι απέναντι σε πράξεις βίας τόσο σκληρές, τόσο γενικευμένες, τόσο απαράδεκτες, τόσο εγκληματικές.

Είναι δικαίωμα του παλαιστινιακού λαού να αγωνίζεται για την εθνική του αποκατάσταση, για την οργάνωσή του στο δικό του κράτος, έτσι όπως η διεθνής κοινότητα, ο Οργανισμός Ηνωμένων Εθνών, έχει ορίσει και έχει αποφασίσει για την ίδρυση του παλαιστινιακού κράτους στα όρια του 1967 και με πρωτεύουσα την ανατολική Ιερουσαλήμ.

Γι’ αυτό είναι πολύ σημαντικό που και ο Γιώργος Πάλλης και η Αννέτα Καββαδία και η Φωτεινή Βάκη και πολλοί άλλοι Βουλευτές αλλά και το σύνολο της Κοινοβουλευτικής Ομάδας του ΣΥΡΙΖΑ -με την πρωτοβουλία που παρουσίασε η Κοινοβουλευτική μας Εκπρόσωπος κ. Φωτεινή Βάκη- καταθέτουν το ψήφισμα για να εγκριθεί από το Σώμα σήμερα, αναφορικά με αυτά τα τραγικά γεγονότα.

Ένα είναι βέβαιο: Ο παλαιστινιακός λαός καμμία συμπαράσταση δεν περιμένει από τους αντισημίτες ναζί που δυστυχώς εξακολουθούν να έχουν φωνή μέσα στο ελληνικό Κοινοβούλιο.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι Βουλευτές, αυτό το νομοσχέδιο πράγματι επιχειρεί να επιλύσει ζητήματα μέσα σε αντιφατικές καταστάσεις, ισορροπώντας κάθε φορά ανάμεσα σε ετεροκαθοριζόμενους παράγοντες που δεν δημιουργούνται από την ελληνική Κυβέρνηση, αλλά δημιουργούνται από το διεθνές περιβάλλον και από τις διεθνείς σχέσεις. Αυτό δεν μπορεί κανείς να το αγνοήσει και να το αμφισβητήσει.

Δεν συζητάμε, όμως, για την όποια πραγματική δυνατότητα μπορεί να υπάρξει, ώστε και τα νησιά να αποσυμφορηθούν και οι πρόσφυγες και οι μετανάστες να βρίσκουν στη χώρα μας τον τρόπο εκείνο που, με σεβασμό στην αξιοπρέπειά τους, θα μπορούν να τύχουν της υπεράσπισης και της υλοποίησης όλων εκείνων των δικαιωμάτων που προκύπτουν όχι μόνο από τον ανθρωπισμό, αλλά από τους νόμους του ελληνικού κράτους και από τις διεθνείς συνθήκες.

Αυτό θέλω να πω: Mύθοι, μύθοι, μύθοι. Κύριε Βαρβιτσιώτη, δεν το ξέρετε ότι οι προσφυγικές ροές άρχισαν να τρέχουν με ιλιγγιώδη ταχύτητα από τον Μάιο του 2014; Δεν το ξέρετε; Ήταν η Τασία Χριστοδουλοπούλου τότε που τους κάλεσε; Δεν το ξέρετε; Χρειαζόταν να έρθει ο ΣΥΡΙΖΑ, όταν πράγματι για τα εκατομμύρια των προσφύγων που ήταν σε στρατόπεδα στην Τουρκία, στον Λίβανο και αλλού, αναμένοντας την επιστροφή τους, τα γεγονότα του πολέμου στη Συρία ακριβώς στο μέσο του 2014 ξεκαθάρισαν πια ότι η προσδοκία επιστροφής είναι πολύ μακρινό όνειρο; Εκεί γεννήθηκε η τάση του προσφυγικού ρεύματος προς την Ευρώπη, ακριβώς γιατί πλέον είχαν κλείσει όλες οι πιθανότητες να επιστρέψουν στη Συρία και στις άλλες χώρες απ’ όπου προέρχονται.

Και βέβαια, σε εκείνη τη συγκυρία ήταν που η Καγκελάριος της Γερμανίας, η Άνγκελα Μέρκελ, έκανε την ανοικτή, δημόσια πρόσκληση. Δεν την έκανε η Κυβέρνηση του ΣΥΡΙΖΑ.

Εκεί, λοιπόν, η χώρα μας, με Κυβέρνηση του ΣΥΡΙΖΑ -και είναι ακριβώς προς τιμήν της ελληνικής ιστορίας και του ελληνικού λαού και του ελληνικού κράτους- εφάρμοσε τον νόμο του ελληνικού κράτους και τις διεθνείς συνθήκες. Ασφαλής δίοδος! Αυτά τα παραμύθια για τα «ανοικτά σύνορα» και για τον «ελλιπή έλεγχο των συνόρων» είναι ακριβώς για να φοβίζουν τον κόσμο.

Δεν υπήρχε ούτε ένας πρόσφυγας ή μετανάστης που να πέρασε -ενώ πέρασαν εκατοντάδες χιλιάδες το 2015, αποδεδειγμένα- και να μην ελέγχθηκε, που να μην καταγράφηκε και με τις πρόχειρες διαδικασίες αλλά και με τους αναβαθμισμένης τεχνολογικής διαδικασίας ελέγχους με τα κατάλληλα μηχανήματα και αυτό αποδείχθηκε όσες φορές χρειάστηκε το Λιμενικό Σώμα και η Ελληνική Αστυνομία να δώσουν στοιχεία στην Ιντερπόλ, σε άλλες αστυνομίες όλης της Ευρώπης, για διάφορα περιστατικά. Ποτέ δεν μας βρήκαν να υπάρχει ούτε μία περίπτωση που να μην είναι όλα καταγεγραμμένα και ελεγμένα. Αυτό είναι «ανοιχτά σύνορα»; Αυτό είναι «ξέφραγο αμπέλι»; Αυτό είναι «μπάτε σκύλοι αλέστε»;

Είναι νομιμότητα και ανθρωπισμός και πατριωτισμός. Mε αυτό που συμβαίνει στη Μεσόγειο με τη Λιβύη, με τους χιλιάδες πνιγμένους κάθε μέρα, αν συνέβαινε στο Αιγαίο, η χώρα μας δεν θα είχε μούτρα πουθενά. Πέρα από το όνειδος για τον ελληνικό λαό και το ελληνικό κράτος και την ελληνική Κυβέρνηση αλλά και από την άποψη της θέσης της χώρας μας στο διεθνές περιβάλλον, δεν θα μπορούσαμε ούτε μία ημέρα να σταθούμε ως κράτος, αν είχαμε όλους αυτούς τους νεκρούς.

Να μου πει κάποιος τι μπορεί να σημαίνει «ασφαλής δίοδος» για τους πρόσφυγες και τους μετανάστες -εκείνη την ώρα στη θάλασσα δεν κάνεις διαχωρισμό- εκτός από push back. Τι άλλο θα μπορούσε να είναι το να μην εξασφαλίσεις την ασφαλή δίοδο;

Έχω πολλά να πω, κύριε Πρόεδρε, αλλά θα σεβαστώ τον χρόνο και θα σταματήσω εδώ. Η αποσυμφόρηση των νησιών πρέπει να γίνει. Όμως, η σύγχρονη ελληνική ιστορία έχει εγγράψει βιώματα όχι μόνον στους κατοίκους των νησιών, αλλά και στα στελέχη του Λιμενικού Σώματος, που όχι ένας, όχι δύο, όχι πέντε, όχι δέκα, σχεδόν το σύνολο, με διάφορους τρόπους μού είπαν κατ’ επανάληψη όταν ήμουν Υπουργός: «Υπουργέ, είμαι είκοσι χρόνια, είμαι τριάντα χρόνια στο Σώμα, είμαι δεκαπέντε χρόνια στο Σώμα. Είναι η πρώτη φορά που αισθάνομαι υπερήφανος για τον εαυτό μου, πρώτη φορά που γυρνάω σπίτι μου και κοιτάω στα μάτια τα παιδιά μου και δεν ντρέπομαι γι’ αυτό».

Αυτή είναι η Ελλάδα! Αυτή είναι η πατρίδα! Και αυτή την πατρίδα κανένας ναζί, κανένας συντηρητικός, κανένας φοβικός, κανένας ψηφοθήρας δεν μπορεί να την αχρηστέψει και να την συκοφαντήσει! Γι’ αυτό ναι, ο Δημήτρης ο Βίτσας, ο Γιάννης ο Μπαλάφας και η Κυβέρνηση θα φροντίσουν για την αποσυμφόρηση των νησιών μέσα σε περιβάλλον που ετεροκαθορίζεται και δεν το καθορίζουν οι ίδιοι. Προς Θεού, όμως, αυτά που κατέκτησε η χώρα μας ως κόρην οφθαλμού θα πρέπει όλος ο ελληνικός λαός να τα υπερασπιστεί μέχρι τέλους!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Αντώνης Γρέγος.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Τι ψηφοθηρία να κάνει και ο ΣΥΡΙΖΑ, λοιπόν, πραγματικά σε μια μέρα ντροπής για το ελληνικό Κοινοβούλιο! Έχουμε συνηθίσει βέβαια σε τέτοιες μέρες ντροπής. Τέτοιες ήταν και οι μέρες που ψηφίσατε τον αντιρατσιστικό νόμο, τον νόμο για την ιθαγένεια, τον νόμο για τα ομόφυλα ζευγάρια, αλλά υπάρχουν και πολλές άλλες τέτοιες μέρες.

Νομοσχέδιο για το λαθρομεταναστευτικό, λοιπόν. Καθόλου τυχαία η επιλογή των εισηγητών των υπολοίπων κομμάτων στο σημερινό νομοσχέδιο: Πάλλης, Βαρβιτσιώτης, Δανέλλης. Καταλαβαίνετε τι εννοώ. Και καθόλου τυχαίο το ποιοι διαχειρίστηκαν μέχρι τώρα το λεγόμενο λαθρομεταναστευτικό πρόβλημα σε καίριους τομείς: Μουζάλας, Ξανθός, Τόσκας και λοιποί.

Μια ακόμα μαύρη μέρα, λοιπόν, στη λειτουργία του ελληνικού Κοινοβουλίου. Μια ακόμα μέρα που άλλο ένα νομοσχέδιο έρχεται να προστεθεί και να ψηφιστεί σε ευθεία αντίθεση με τη θέληση του ελληνικού λαού, όπως αυτά τα νομοσχέδια που είπα πριν, το αντιρατσιστικό–ρατσιστικό νομοσχέδιο -επαναλαμβάνουμε για μια ακόμη φορά πως ο αντιρατσιστικός νόμος είχε εφαρμογή μόνο σε Έλληνες- ο νόμος για την ιθαγένεια, τα επιδόματα, οι παροχές και πλήθος άλλων νομοσχεδίων. Από πού να αρχίσει και πού να τελειώσει κανείς!

Κατ’ αρχάς να πούμε ότι η ανθελληνική και ρατσιστική Κυβέρνηση ΣΥΡΙΖΑ – ΑΝΕΛ προχωράει -μέχρι να καταρρεύσει- σε μια σειρά νομοθετημάτων που έχουν πολλούς βρώμικους στόχους.

Στόχος πρώτος: Η μεταφορά εκατοντάδων χιλιάδων λαθρομεταναστών μέχρι το τέλος της χρονιάς στην ευαίσθητη περιοχή της Θράκης, προκειμένου να γίνει άμεσα ο εποικισμός αυτών των περιοχών από ισλαμιστές. Φυσικά κανένας έλεγχος δεν γίνεται στα σύνορα, στον Έβρο. Όπως ξέρουμε, τα σύνορα στον Έβρο είναι ανοικτά και λογικά περνάνε από εκεί από τζιχαντιστές μέχρι Τούρκοι πράκτορες, αλλά και κάθε είδους κακοποιό στοιχείο. Όλα τα ανωτέρω φυσικά είναι γνωστά και γίνονται με συγκεκριμένες εντολές.

Στόχος δεύτερος: Η μαζική και οργανωμένη αλλοίωση των ελληνικών πληθυσμών σε Θράκη και νησιά και κυρίως σε Λέσβο και Χίο.

Στόχος τρίτος της Κυβέρνησης: Η κατοχυρωμένη ασφάλεια και εκπαίδευση τρομοκρατών σε διάφορα σημεία της χώρας, κυρίως στα αστικά κέντρα και σε συγκεκριμένες περιοχές. Να πούμε εδώ ότι ποτέ, μα ποτέ δεν έχει συλληφθεί κανείς στην Ελλάδα με τη σχετική κατηγορία, όπως γίνεται σε άλλες χώρες, που πολλές φορές προλαμβάνουν και κάποια τρομοκρατικά κτυπήματα.

Στόχος τέταρτος: Η διάλυση του συστήματος υγείας, μιας που οι λαθροεισβολείς δικαιούνται τα πάντα κατά προτεραιότητα και φυσικά χωρίς κόστος. Επίσης, εκτός των άλλων, η άσκοπη χρήση των ασθενοφόρων του ΕΚΑΒ έχει γίνει μάστιγα και φυσικά σε βάρος ασθενών που έχουν πραγματική ανάγκη. Έχουμε καταθέσει και σχετικές ερωτήσεις στους ψευτοδημοκράτες Υπουργούς και φυσικά δεν παίρνουμε απάντηση, για να μην πούμε για τις κλοπές σε κάθε δημόσιο νοσοκομείο που φυσικά δεν έχουν την απαιτούμενη ασφάλεια.

Στόχος πέμπτος, που φαίνεται ξεκάθαρα και στο νομοσχέδιο, η υποβάθμιση της παιδείας με την επιβαλλόμενη ενσωμάτωση σε όλες τις βαθμίδες της εκπαίδευσης. Στο επόμενο νομοσχέδιο πιθανόν να εισάγονται στα ΑΕΙ χωρίς εξετάσεις οι λαθρομετανάστες. Θα παίρνουν και πτυχίο επιλογής τους, χωρίς να υπάρχει η ανάγκη φοίτησης. Υπάρχουν ήδη στα ιδρύματα σαν «βαρόνοι» του παρεμπορίου και των ναρκωτικών, σαν τραμπούκοι μαζί με τους αριστερούς συνοδοιπόρους τους και σαν έμπειροι εκπαιδευτές στη χρήση όπλων και εκρηκτικών, καθότι υπάρχει το περιβόητο άσυλο εγκληματιών κάθε είδους.

Στόχος έκτος: Tο ξέπλυμα βρώμικου χρήματος μέσω των ΜΚΟ και των περίφημων αλληλέγγυων. Όλοι γνωρίζουν τι γίνεται, εκτός από τις αρμόδιες αρχές.

Στόχος έβδομος: Η πλήρης διάλυση των ασφαλιστικών ταμείων και η αύξηση της ανεργίας. Υπενθυμίζουμε ότι λεφτά υπάρχουν, δουλειές υπάρχουν, σπίτια υπάρχουν, επιδόματα υπάρχουν γρήγορα και εύκολα για κάθε λαθρομετανάστη. Οι καταγγελίες από υπαλλήλους σε διάφορες υπηρεσίες σχετικά με τις οδηγίες που δίνει η Κυβέρνηση για κάθε είδους εξυπηρέτηση, είναι χιλιάδες. Τις προάλλες μια υπάλληλος σε ένα ΚΕΠ μού έλεγε ότι λαθρομετανάστης ζητούσε χαρτιά για να αγοράσει αυτοκίνητο, προφανώς για να μεταφέρει κάποιους συμπατριώτες του.

Στόχος όγδοος της Κυβέρνησης και των υπολοίπων του δήθεν συνταγματικού τόξου είναι η διάλυση των εμπορικών επιχειρήσεων των Ελλήνων κυρίως στα μεγάλα αστικά κέντρα. Οι «λάθρο» πουλάνε παντού και ελεύθερα, οι αποθήκες που μαζεύουν τα παράνομα είδη είναι γνωστές, ο τρόπος παράδοσης των λαθραίων επίσης γνωστός, αλλά φυσικά οι αρχές δεν βλέπουν τίποτα. Βεβαίως, εδώ υπάρχει και τεράστιος κίνδυνος σε θέματα υγείας.

Άλλος στόχος της Κυβέρνησης είναι να δεχθεί ο τουρισμός καίρια πλήγματα ειδικά σε μέρη που υπάρχουν κέντρα φιλοξενίας αλλά και σε πόλεις όπου συμμορίες ληστεύουν τους τουρίστες στους δρόμους, στα λεωφορεία, στο μετρό. Φυσικά, ποιος θα ξαναέρθει σε μια χώρα όπου του πήραν τα χρήματα και τα ταξιδιωτικά έγγραφα; Μιας που μιλάμε για λεωφορεία, εδώ μιλάμε για μια τραυματική εμπειρία.

Μέτρα, παροχές, διευκολύνσεις, όλα για τις ορδές των λαθρομεταναστών και με γνώμονα τη δήθεν ενσωμάτωσή τους που ποτέ και πουθενά δεν ενσωματώθηκαν και ανταπέδωσαν όλα τα ανωτέρω με βόμβες, σφαίρες και μαχαιριές στο όνομα του Θεού τους.

Ακούμε συχνά τη λέξη «αφίξεις» και τη λέξη «υποδοχή». Ούτε αφίξεις είναι, αλλά ούτε και υποδοχή υπάρχει. Δεν τους θέλει κανένας εδώ. Είναι παράνομη είσοδος και κατ’ αρχάς αυτό είναι παραβίαση του Συντάγματος.

Μπορούν και πρέπει να ληφθούν άμεσα μέτρα. Η κατάσταση θα είναι σε λίγο μη αναστρέψιμη, αν δεν είναι ήδη και αυτό είναι το μεγαλύτερο πρόβλημα της χώρας.

Έχουμε αναφέρει πολλά μέτρα, προκειμένου να γλιτώσει η χώρα από αυτόν τον τεράστιο κίνδυνο. Αναφέρω ξανά μερικά από αυτά: Κλείσιμο των χερσαίων συνόρων με υψηλούς και ασφαλείς φράκτες, καθώς και των περασμάτων στον Έβρο και σε οποιαδήποτε περιοχή. Ενίσχυση των περιπολιών πλωτών μέσων στα νησιά, κυρίως σε αυτά που βρίσκονται κοντά στην Τουρκία.

Να πούμε εδώ ότι σε κάποιες περιπτώσεις βλέπουμε σκάφη που αποβιβάζουν λαθρομετανάστες και γυρνούν πίσω με δύο άτομα και μάλιστα με πολύ μεγάλη ταχύτητα. Εδώ θα μπορούσε να επέμβει το Λιμενικό, ακόμα και να βυθίσει αυτά τα σκάφη, γιατί φυσικά αυτοί που τα οδηγούν είναι δουλέμποροι.

Επανασύσταση και επάνδρωση με όλα τα μέσα της Υπηρεσίας Δίωξης Λαθρομεταναστών. Επιτάχυνση των διαδικασιών μαζικών απελάσεων. Φυσικά όποιος απελαύνεται, δεν ξαναγυρνάει. Λήψη μέτρων, προκειμένου να μη θεωρείται η πατρίδα μας άσυλο κάθε είδους εγκληματία και κόψιμο των παροχών που δεν δικαιούνται και που δεν δίνονται πουθενά στον κόσμο.

Καθημερινές επιχειρήσεις-σκούπα, όπου χρειάζεται, σε Αθήνα, Θεσσαλονίκη, Πάτρα και αλλού. Έλεγχο και ποινές στις ΜΚΟ επιτέλους και στους περίφημους αλληλέγγυους για τον βρώμικο ρόλο που παίζουν. Αποκατάσταση των ζημιών στις πληγείσες περιοχές από τις ορδές των λαθρομεταναστών και φυσικά βαριές τιμωρίες σε όσους διαπράττουν εγκλήματα. Έγκλημα είναι φυσικά και η παράνομη είσοδος στη χώρα, όπως είπα και πριν.

Η πατρίδα μας κινδυνεύει άμεσα. Αυτοί που εισέρχονται είναι άνθρωποι επικίνδυνοι, όπως επικίνδυνοι είναι και αυτοί που κυβερνάνε αυτή τη χώρα. Ο ελληνικός λαός υποφέρει, αλλά θα αντιδράσει. Οι λαοί ολόκληρης της Ευρώπης έχουν αντιδράσει ήδη. Έρχεται η ώρα και για την Ελλάδα.

Η Χρυσή Αυγή με λαϊκή εντολή που παίρνει σε κάθε εκλογική αναμέτρηση θα είναι μπροστά και δίπλα στον ελληνικό λαό. Το καρκίνωμα του πολυπολιτισμού θα ξεριζωθεί, οι οπαδοί του θα απομονωθούν.

Τέλος, θα καταδικάσουμε και εμείς για άλλη μια φορά μαζί με σύσσωμο τον ελληνικό λαό το νέο ρατσιστικό έγκλημα του Ισραήλ.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Αθανάσιος Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Θα ήθελα, κατ’ αρχάς, για να βάλουμε μερικά πράγματα στη θέση τους, να θυμίσω ότι το Υπουργείο Μεταναστευτικής Πολιτικής εγώ το ονομάζω Υπουργείο-λαιμητόμο. Ποιος ήταν στη θέση του Γιάννη Μουζάλα και σήμερα του κ. Βίτσα; Καλά θα κάνει πρώτα να δει τι ακριβώς δουλειά κάνει αυτό το Υπουργείο.

Δεν είναι κρυφό ότι πάνω από πέντε φορές ο ίδιος ο Ερντογάν έχει απειλήσει και έχει πει «μη με πολυερεθίζετε, γιατί, αν αφήσω όχι όλους από τρεισήμισι εκατομμύρια, αλλά κάποιους, σας τελειώνω».

Είτε το θέλουμε είτε όχι, αυτή είναι μια πραγματικότητα και θα έπρεπε να δούμε με άλλο μάτι ένα υπαρκτό πρόβλημα. Έχει -ναι, ή όχι;- η Ευρωπαϊκή Ένωση φανεί αλληλέγγυα στις δύο χώρες, κυρίως στην Ιταλία και εμάς, αυτά τα τελευταία χρόνια που βλέπουμε αυτό το κύμα μεταναστών; Μετά από αυτό που έγινε στην «Αραβική Άνοιξη», η Ιταλία έχει ένα εκρηκτικό πρόβλημα και μετά από αυτό που έγινε στη Συρία, η δεύτερη χώρα -γιατί η γεωγραφική θέση ξέρετε ότι δεν επιλέγεται, την έχουμε και τέλειωσε- είναι η Ελλάδα.

Υπάρχει και ένα θέμα τώρα με τους οικονομικούς μετανάστες. Σε πολλές από αυτές τις χώρες υπάρχουν σκέτες δικτατορίες, όπου ένα άτομο εγκατεστημένο από κάποιους δυνατούς πετρελαιάδες, οπλάδες και άλλους με πολύ φτηνό τρόπο παίρνει τις πρώτες ύλες, στην κυριολεξία πετούν αυτούς τους λαούς στη δυστυχία και «γαία πυρί μιχθήτω», ο σώζων εαυτόν σωθήτω. Διότι ακούω καμμιά φορά διαφορές: Κάπου έχουν πόλεμο -πράγματι, στη Συρία έχουν πόλεμο- άλλες χώρες δεν έχουν πόλεμο. Αυτοί οι άνθρωποι δεν έχουν δικαιώματα;

Η γνώμη μου είναι ότι σε ένα μωρό παιδάκι που είναι σε μια βάρκα και πνίγεται μέσα στο Αιγαίο δεν υπάρχει λογική ότι είναι παιδί ενός ανθρώπου που έχει πόλεμο στη Συρία, ενός ανθρώπου που είναι οικονομικά κατεστραμμένος και ψάχνει τη γη της επαγγελίας. Αυτή είναι η γνώμη μου. Κάποιοι δεν τη συμμερίζονται. Δικαίωμά τους. Γι’ αυτό λέω ότι είναι Υπουργείο-λαιμητόμος. Ο Γιάννης Μουζάλας πολύ συχνά είχε δεχθεί πολύ άδικες επιθέσεις.

Έχω την αίσθηση και τη γνώμη ότι πριν πολλά χρόνια -το έχω πει και θα το ξαναπώ- ένας άνθρωπος, αυστριακός νομπελίστας, ο Κόνραντ Λόρεντς, έγραψε «Τα οκτώ θανάσιμα αμαρτήματα του πλανήτη» και είχε προβλέψει σχεδόν με ακρίβεια τις απίστευτες ροές μεταναστών που θα δεχθεί η γη της επαγγελίας, η Ευρώπη. Τα είχε πει πριν εξήντα χρόνια σε αυτό το βιβλίο. Δεν άκουγε κανένας.

Ο δε πατέρας Γκάλμπρεϊθ, συνιστούσε τότε στον Πρόεδρο Κένεντι να χαρίσει τα χρέη και στις χώρες του νότου και στις αφρικανικές χώρες και τον περνούσαν για τρελό. Οι ροές από αυτές τις χώρες είχαν στοχοποιηθεί και είχαν στοχοποιηθεί, γιατί κάποιοι φρόντισαν να παίρνουν τις πρώτες ύλες, «να περνάμε εμείς καλά και όλοι οι άλλοι ας πεθάνουν».

Κάποιους μπορεί να ενοχλεί αυτή η ανάλυση. Αν δεν υπάρξει ισόρροπη οικονομική ανάπτυξη σε όλες τις χώρες του πλανήτη, ο πλανήτης αυτοκαταστρέφεται. Οι ροές είναι ένα από τα κομμάτια του.

Θα ήθελα εδώ να πω, με στεγνό ρεαλισμό, ότι δεν είναι μόνον η λιτότητα που έχει φουντώσει τα ακροδεξιά κινήματα στον πλανήτη και στην Ευρώπη. Είναι οι ροές. Απερίσκεπτα κάποιοι έχουν φουντώσει όλα τα ακροδεξιά κινήματα στην Ευρώπη και ακούμε χώρες, όπως οι χώρες της πρώην Ανατολικής Ευρώπης, που πραγματικά υπέφεραν τότε, σήμερα να είναι φανατικοί οπαδοί για να κλείσουν τα σύνορα, να μην δέχονται ούτε έναν, να φυλαχτούν. Όλοι θέλουμε να περνάμε καλά, πράγματι. Έχουν, όμως, τα προνόμια από τα κονδύλια της Ευρωπαϊκής Ένωσης.

Εδώ έχω ένα παράπονο από την Ευρωπαϊκή Ένωση. Σύμφωνοι, δεν θέλει η Ουγγαρία να πάρει ούτε έναν οικονομικό μετανάστη, ούτε έναν πρόσφυγα. Πλήρωσε, όμως. Έχει μεγάλη σημασία να ξανασκεφτούμε αν θέλουμε ενωμένη αυτή την Ευρώπη ή αν είναι ένα θνησιγενές μόρφωμα που φεύγει.

Το μεταναστευτικό κτυπάει το καμπανάκι. Η Ελλάδα στάθηκε όρθια, το λένε όλοι. Η λέξη «δημοκρατία» είχε περιεχόμενο σε αυτό το πρόβλημα γιατί κάποιοι έλεγαν να τους πνίγουμε, να τους πετάμε. Τουλάχιστον αυτά που άκουσα σήμερα δεν είναι τόσο άγρια. Άκουγα χειρότερα παλιά. Και καθαρίσαμε μέσα σε δύο μέρες. Όχι, δεν είναι έτσι. Πίστευα και πιστεύω πραγματικά ότι και η Ελλάδα πρέπει να συμμετάσχει σε αυτή τη διόρθωση. Είναι ένα λάθος που δεν μπορεί να συνεχίζεται.

Χάρηκα όταν διάβασα ένα άρθρο του Ιγνάσιο Ραμονέ, παλιού διευθυντή της «MONDE DIPLOMATIQUE», που βλέπει -τον θεωρώ πολύ έμπειρο συγγραφέα- ότι η ανοικοδόμηση της Συρίας ίσως αποτελέσει μια καινούργια αρχή και προβλέπει ότι αυτές οι ροές μπορεί να σταματήσουν, μπορεί κάποιοι να επαναπατριστούν και να σταματήσει και το δικό μας δράμα. Γιατί και το να είσαι έξω από τον χορό και να κάνεις κριτική από το πρωί ως το βράδυ «τι κάναμε, τι φτιάξαμε κ.λπ.» όταν μωρά πνίγονται καθημερινά και τα βλέπουμε αναποδογυρισμένα στις παραλίες, είναι κατάντια των αναπτυγμένων χωρών. Δεν το χωράει ο νους του ανθρώπου.

Πεταχτήκαμε όλοι όρθιοι όταν είδαμε ότι αυτή η κοπελίτσα σκότωσε το μωρό της και καλά κάναμε. Ξέρετε πόσα τέτοια μωρά, σαν τα σκυλιά και τα γατιά, πνίγηκαν σε αυτές τις ροές; Και; Έρχεται αυτό το νομοσχέδιο και πιστεύω ότι κάνει το αυτονόητο, φροντίζει. Είναι προσαρμοσμένο σε μια οδηγία. Όμως, υπάρχει υποκρισία γιατί η ίδια η Ευρώπη δίνει την οδηγία και εμείς προσαρμοζόμαστε. Δεν κάνει όσα θα έπρεπε για εμάς και για τους Ιταλούς και για δυο-τρεις άλλες χώρες.

Εγώ θα χαιρετίσω αυτή την πρωτοβουλία. Θα πω ότι θέλω να πιστεύω ότι θα υπάρχει συναίνεση σε αυτή την Αίθουσα τουλάχιστον στο προτεινόμενο σχέδιο και το θεωρώ και δεδομένο ότι δεν προσφέρεται για μικροκομματική πολιτική. Είναι ένα νομοσχέδιο που νομίζω ότι είναι εκ των ων ουκ άνευ.

Και εγώ συμφωνώ ότι το μεγάλο φορτίο το δέχτηκαν αυτά τα νησιά. Θα έλεγα ότι είναι ήρωες οι κάτοικοί τους και οι Βουλευτές όλων των παρατάξεων που είναι σε αυτή την Αίθουσα, είτε είναι η Λέσβος είτε είναι η Σάμος είτε είναι η Χίος. Όλα αυτά τα νησιά πραγματικά πρέπει να έχουν τη συμπαράσταση όλων των υπολοίπων Ελλήνων και πρέπει να βρεθούν τρόποι πράγματι να αποσυμφορηθούν. Δεν πρέπει σε καμμιά περίπτωση αυτοί οι άνθρωποι να «πληρώσουν τη νύφη» που πληρώνει γενικώς όλη η χώρα.

«Ο καλός ο καπετάνιος», λέει, «στη φουρτούνα φαίνεται». Η χώρα έχει μια ανοικτή πληγή που λέγεται «μεταναστευτικό». Όποιος νομίζει ότι μπορεί να το λύσει με άνεση με δυο-τρεις ακραίες, κατά τη γνώμη μου, λύσεις, ας έρθει να το δει. Δεν μπορεί. Θέλει λογική, ήθος και πάνω από όλα αλληλεγγύη από όλες τις χώρες της Ευρώπης. Θέλω να πιστεύω ότι αργά ή γρήγορα θα το δούμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο Πρόεδρος της Κοινοβουλευτικής Ομάδας του Λαϊκού Συνδέσμου -Χρυσή Αυγή, ο συνάδελφος κ. Νικόλαος Μιχαλολιάκος, έχει τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, κυρίες και κύριοι Βουλευτές, απορώ πραγματικά για τη σημερινή συνεδρίαση με αυτό το νομοσχέδιο, το οποίο, όπως αναφέρεται από την αρχή, γίνεται κατόπιν κοινοτικής οδηγίας. Απορώ με αυτή την περίφημη ευρωπαϊκή αλληλεγγύη, η οποία έχει καταδικάσει την Ελλάδα να είναι το «ελντοράντο», η χώρα παραμονής εκατοντάδων χιλιάδων λαθρομεταναστών και προσφύγων. Και επιτέλους αυτή η σημαία με τα κίτρινα αστέρια, η μπλε, η Χρυσή Αυγή αγωνίζεται να φύγει από την Αίθουσα αυτή.

(Χειροκροτήματα από την πτέρυγα της Χρυσής Αυγής)

Γιατί; Γιατί βλέπουμε τους Ευρωπαίους και σε αυτό το ζήτημα, το τόσο κρίσιμο, να έχουν εγκαταλείψει την πατρίδα μας.

Ελέχθη ότι με το νομοσχέδιο αυτό, το οποίο βασίζεται σε κοινοτική οδηγία του 2013, δεν θα πνίγονται παιδιά στη θάλασσα. Ποιος είπε να πνίγονται παιδιά στη θάλασσα; Να γυρίσουν στην πατρίδα τους θέλουμε. Δεν θέλουμε να πνίγονται στη θάλασσα. Και επιτέλους, ο ΣΥΡΙΖΑ που είναι τόσο σφοδρά αντιρατσιστική Κυβέρνηση, μαζί με τους συνοδοιπόρους της Κυβερνήσεως, τους Ανεξάρτητους Έλληνες, τα τρία αυτά χρόνια που κυβερνούν, τους έπνιγαν χωρίς αυτό το νομοσχέδιο;

Η κατάσταση είναι απαράδεκτη. Και αυτή την απαράδεκτη κατάσταση στο Αιγαίο κατήγγειλε ο Περιφερειάρχης Βορείου Αιγαίου, ο οποίος σίγουρα δεν είναι χρυσαυγίτης. Χαρακτηριστικά δήλωσε: «Έχουν έρθει από την 1η Απριλίου μέχρι σήμερα στα νησιά του βορείου Αιγαίου δύο χιλιάδες πεντακόσιοι τριάντα έξι μετανάστες και πρόσφυγες, όταν ο αντίστοιχος αριθμός του 2017 ήταν μόλις εξακόσιοι δέκα μετανάστες. Η Λέσβος έχει αυτή τη στιγμή οκτώ χιλιάδες οκτακόσιους ενενήντα πέντε μετανάστες. Ο αντίστοιχος αριθμός πέρυσι ήταν τρεις χιλιάδες πενήντα μετανάστες. Όλο το βόρειο Αιγαίο είχε συνολικά έξι χιλιάδες μετανάστες και φέτος έχουμε δεκατρείς χιλιάδες πεντακόσιους μετανάστες.

Δικό σας έργο είναι, κύριοι της Κυβερνήσεως ΣΥΡΙΖΑ - ΑΝΕΛ, ο διπλασιασμός των προσφύγων και λαθρομεταναστών στα νησιά του Αιγίου, τα οποία πραγματικά υποφέρουν. Τα αισθήματα που έχει ο λαός απέναντι στην πολιτική σας φάνηκαν και πρόσφατα με την επίσκεψη του Πρωθυπουργού σας, ο οποίος πήγε στον νησί με δεκάδες διμοιρίες των ΜΑΤ, οι οποίες έκαναν κλοιό για να μιλήσει σε ένα ακροατήριο εκλεκτών.

Όμως, η περίφημη Ευρωπαϊκή Ένωση που μας αγαπά, που μας προστατεύει, που θέλει να μας λύσει το πρόβλημα των μεταναστών και των προσφύγων, έκανε μια ειδική συμφωνία με την Τουρκία για επαναπροώθηση των προσφύγων στην Τουρκία, στην οποία όμως μίλησε μόνο για τα νησιά του Αιγαίου και όχι για τον Έβρο.

Για τον Έβρο ο δήμαρχος Ορεστιάδας, ο οποίος και αυτός δεν είναι ούτε ακροδεξιός ούτε χρυσαυγίτης, δήλωσε προ ημερών: «Επιτρέψτε μου να καταθέσω με ταπεινότητα ότι είναι πολύ περισσότεροι. Επειδή τυγχάνει και εγώ και οι συνεργάτες μου να γυρνάμε στους δρόμους και να κάνουμε άτυπη καταμέτρηση, ήταν αρκετά περισσότεροι, διότι κάποιοι, αν ήξεραν τις διαδικασίες, θα επιθυμούσαν να καταγραφούν. Απλώς ίσως δεν είναι μέσα σε αυτούς που απευθύνονται τα κυκλώματα, γιατί πρέπει να λέμε αλήθειες.».

Η θέση της Χρυσής Αυγής, όπως διατυπώθηκε από την πρώτη στιγμή στην επιτροπή, είναι εναντίον του νομοσχεδίου αυτού. Ξεκάθαρα προτείνουμε άμεση απέλαση όλων των λαθρομεταναστών με διακρατικές συμφωνίες, δεν λέμε να τους πνίγουμε, με επαναπροώθηση προπαντός αυτών που εισέρχονται από την Τουρκία, οι οποίοι δεν μπορεί να είναι πρόσφυγες, διότι δεν έρχονται από πεδίο πολέμου.

Πρόσφυγες είναι όταν πηγαίνουν στην Τουρκία. Από την Τουρκία και πέρα δεν είναι πρόσφυγες, είναι μετανάστες, οι οποίοι εισέρχονται παράνομα στην πατρίδα μας.

Πρόσφατα, μόλις την περασμένη εβδομάδα, έγινε μια δίκη στη Μυτιλήνη, στην οποία είδαμε πολλά. Είδαμε και τη στοργή της Ευρωπαϊκής Ένωσης. Συγκεκριμένα, τον Ιανουάριο του 2016 πέντε μέλη μη κυβερνητικής οργανώσεως, τρεις Ισπανοί και δύο μουσουλμάνοι με διαβατήρια Δανίας, ρυμούλκησαν ένα σκάφος με λαθρομετανάστες και το πήγαν στο λιμάνι της Μυτιλήνης, όταν το Λιμενικό, με καταθέσεις των αξιωματικών του Λιμενικού, είπε ότι το πλοίο τους δεν κινδύνευε. Και για τον λόγο αυτό σχηματίστηκε δικογραφία εναντίον τους για διακίνηση μεταναστών. Το αποτέλεσμα; Κατόπιν πιέσεων των μη κυβερνητικών οργανώσεων, της Διεθνούς Αμνηστίας, αλλά και της Κομισιόν και του Επιτρόπου Μεταναστεύσεως, δηλαδή του Αβραμόπουλου της Νέας Δημοκρατίας, αθωώθηκαν οι διακινητές.

Επί του νομοσχεδίου: Στο άρθρο 7 μιλάτε για δωρεάν διαμονή και ελεύθερη κυκλοφορία, δωρεάν εκπαίδευση ανηλίκων και το δικαίωμα πρόσβασης στην εργασία. Αυτό τουλάχιστον χρειάζεται πολύ θράσος για να αναφέρεται. Όταν δύο εκατομμύρια Έλληνες και πλέον δεν έχουν πρόσβαση στην εργασία, εσείς θέλετε να δίνετε πρόσβαση στην εργασία σε αυτούς που εισέρχονται παράνομα στην πατρίδα μας. Η Χρυσή Αυγή σε καμμία περίπτωση δεν μπορεί να δεχθεί ένα τέτοιο νομοθέτημα, το οποίο αποτελεί ρατσισμό εις βάρος των Ελλήνων.

Και όσον αφορά τα άρθρα 13 και 16, τα οποία αναφέρονται στην εκπαίδευση και την επαγγελματική αποκατάσταση των λαθρομεταναστών, τα έχετε όλα τακτοποιήσει με τους εντόπιους, με τους ιθαγενείς αυτής της χώρας και σας περισσεύουν και δυνατότητες για να εντάξετε όλους αυτούς.

Στο άρθρο 18 καθορίζεται επίσης ότι η αρμόδια αρχή υποδοχής οφείλει να παρέχει διαμονή, τροφή και ιατροφαρμακευτική περίθαλψη σε αιτούντες. Πράγματι, αυτό είναι το σωστό και το ανθρωπιστικό. Τι κάνετε, όμως, για τους Έλληνες; Έχετε πάει μια ημέρα εφημερίας σε ένα δημόσιο νοσοκομείο, όπου δεν υπάρχουν ούτε γάζες ούτε οινόπνευμα ούτε ιώδιο; Λόγια του αέρα είναι αυτά που λέτε και δεν μπορείτε να προσφέρετε.

Στο άρθρο 31, ανάμεσα στα άλλα παρέχεται η δυνατότητα στο συντονιστή της αποκεντρωμένης διοίκησης να χορηγεί άπαξ κατ’ εξαίρεση άδεια διαμονής διάρκειας τριών ετών σε πολίτες τρίτων χωρών και για ανθρωπιστικούς και εξαιρετικούς λόγους, που δεν διευκρινίζετε, άδεια παραμονής επτά ετών. Ούτε λίγο ούτε πολύ τους ετοιμάζετε για πολίτες της χώρας.

Και έρχομαι στο άρθρο 36, στο οποίο μιλάτε για αποζημίωση των φυσικών και νομικών προσώπων. Υπάρχει το εξωφρενικό ότι εξαιρείτε από τις αποζημιώσεις αυτούς οι οποίοι υπέστησαν κλοπές σε οικίες και επαγγελματικούς χώρους. Όσοι Έλληνες μπούκαραν στα σπίτια και τους κλέψανε, δεν αποζημιώνονται. Πληρώνουν τον «αντιρατσισμό» σας –εντός πολλών εισαγωγικών. Και επίσης, αποζημιώσεις για διαφυγόντα κέρδη.

Ας μιλήσουμε, όμως, και για τον Έβρο. Προ ημερών ανακοινώθηκαν τα στοιχεία για τους πρόσφυγες και λαθρομετανάστες που ήρθαν παράνομα στην Ελλάδα τον Απρίλιο μέσω Έβρου. Σημειωτέον, επαναλαμβάνω, ότι η συμφωνία μεταξύ Ευρωπαϊκής Ενώσεως και Τουρκίας μιλάει μόνο για τα νησιά, όχι για τον Έβρο. Και ξαφνικά από εκεί που ερχόντουσαν οι περισσότεροι από τα νησιά, έρχονται από τον Έβρο. Τυχαίο; Όχι βεβαίως. Διότι όλοι γνωρίζουμε ότι η υπόθεση «λαθρομετανάστες» είναι μια παρακρατική υπόθεση της ίδιας της Τουρκίας.

Μέσω του Έβρου, λοιπόν, πέρασαν τέσσερις χιλιάδες, μια μικρή πόλη. Επισημάνθηκε, όμως, ότι από το συνολικό αριθμό των νεοεισεχθέντων, απουσιάζουν όσοι δεν δηλώθηκαν στον Έβρο, αλλά συνέχισαν τον δρόμο τους ανενόχλητοι και κατέληξαν και κατεγράφησαν στην Θεσσαλονίκη. Και πόσοι ήταν αυτοί; Πέντε, δέκα, δεκαπέντε; Ήταν συνολικά χίλια διακόσια σαράντα οκτώ άτομα. Σε αυτό το κράτος-ξεφτίλα, με τα σύνορα σουρωτήρι πέρασαν χίλιοι διακόσιοι σαράντα οκτώ ανενόχλητοι και έκαναν μια απόσταση πεντακοσίων χιλιομέτρων και έφτασαν στη Θεσσαλονίκη.

Και έχουμε και τον περίφημο φράχτη, ο οποίος δεν φυλάσσεται ούτε από τον στρατό ούτε από την αστυνομία. Περισσότερους άντρες διαθέτει ένας επιφανής πολιτικός ή επιχειρηματίας για να τον φυλάνε παρά ο φράχτης του Έβρου, στον οποίον υπάρχουν κάμερες από τις οποίες κάμερες βλέπουν οι αστυνομικές αρχές ότι καταστρέφεται το συρματόπλεγμα σε κάποιο σημείο. Και τι κάνουν; Σπεύδουν. Αλλά πάντα σπεύδουν αργά και οι πρόσφυγες και οι παράνομοι μετανάστες περνάνε.

Από εκεί και πέρα έχουμε το άθλιο καθεστώς των hot spots, όπου εκεί πραγματικά έχετε δημιουργήσει κοινωνικές ζούγκλες. Μέσα στα hot spots έχουν ήδη δημιουργηθεί καταστήματα, έχουν ιδρυθεί συμμορίες που πουλάνε προστασία στα καταστήματα και όποτε η αστυνομία συλλάβει κάποιον απ’ αυτούς, έρχεται κατευθείαν η βαριά βιομηχανία, που ανθίζει τον καιρό του ΣΥΡΙΖΑ, οι λεγόμενες μη κυβερνητικές οργανώσεις και σπεύδουν στα αστυνομικά τμήματα για να πάρουν τους συλληφθέντες από τα χέρια της αστυνομίας. Αυτά είναι τα περίφημα hot spots.

Έναντι όλων αυτών, σε χρόνο πολύ προγενέστερο και συγκεκριμένα στις 18 Μαρτίου 2016, η Χρυσή Αυγή κατέθεσε πρόταση νόμου, που προβλέπει ποινές χωρίς αναστολή για όσους λαθρομετανάστες εισβάλλουν στην Ελλάδα και ισόβια δεσμά σε κάποιες περιπτώσεις για τους δουλεμπόρους.

Καταδεικτικώς αναφέρονται οι βασικοί άξονες του νομοθετήματος, που είναι οι εξής: φυλάκιση τουλάχιστον δύο ετών για όποιον αλλοδαπό εισέρχεται παράνομα στη χώρα. Η φυλάκιση να είναι χωρίς αναστολή. Δεύτερον, η ποινή να εκτίεται σε ειδικά κέντρα κράτησης μακράν των κατοικημένων τόπων, μακράν του κοινωνικού ιστού. Και όσο για τους λαθροδιακινητές να επιβάλλονται βαρύτατες κυρώσεις που υπό προϋποθέσεις θα φτάνουν και την ποινή της ισοβίου καθείρξεως.

Πάνω στο θέμα αυτό θα ήθελα να καταθέσω στα Πρακτικά τον νόμο που κατέθεσε το 2016 η Χρυσή Αυγή.

(Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν τον ψηφίζατε και ήταν νόμος του κράτους δεν θα υπήρχε η σημερινή κατάσταση, μια κατάσταση η οποία διαγράφεται απειλητική. Ακόμα κι ο Ερυθρός Σταυρός έχει εκδώσει ανακοίνωση: «Αναμένεται μεγάλο κύμα προσφύγων και λαθρομεταναστών». Και εσείς αντί να νομοθετήσετε νόμους με τους οποίους θα σταματήσετε αυτό το κύμα, αντιθέτως κάνετε νόμους να το διευκολύνετε. Κατά τούτο είστε απόλυτα υπεύθυνοι.

Να αναφερθώ και σε ένα θέμα της Νέας Δημοκρατίας και την επίσκεψη του Προέδρου της, του κ. Μητσοτάκη, στην Ίμβρο. Είπε ότι είναι ένα πρότυπο ειρηνικής συμβίωσης των δύο λαών. Ανοίξτε μια εγκυκλοπαίδεια να διαβάσετε. Στην Ίμβρο ζούσαν το 1927 εξίμισι χιλιάδες Έλληνες και διακόσιοι Τούρκοι. Σήμερα ζουν εννιά χιλιάδες Τούρκοι και διακόσιοι Έλληνες. Ξεριζωμός του Ελληνισμού έγινε. Αυτή είναι η ειρηνική συμβίωση; Αυτό θέλετε να γίνει και στην Ελλάδα; Μετά από πενήντα, εξήντα χρόνια να λένε ότι κατοικούν στη χώρα δύο εκατομμύρια Έλληνες και οκτώ εκατομμύρια λαθρομετανάστες; Όχι. Δεν το θέλει αυτό ο ελληνικός λαός και ούτε θα το επιτρέψει.

Να ξέρετε ότι με τα νομοθετήματα αυτά κτίζετε πύργους στην άμμο. Τίποτα δεν αλλάζει τη φυσική πραγματικότητα. Έλληνας γεννιέσαι δεν γίνεσαι. Αυτή είναι η θέση της Χρυσής Αυγής και σε αυτή τη θέση παραμένουμε ακλόνητοι.

(Χειροκροτήματα από την πτέρυγα της Χρυσής Αυγής)

Σε ό,τι αφορά το μέγα εθνικό θέμα της Μακεδονίας μας βγήκε ο εκπρόσωπος Τύπου της Κυβερνήσεως, ο κ. Τζανακόπουλος και είπε ότι αναμένονται ευνοϊκές εξελίξεις στο θέμα. Ο εκπρόσωπος της Νέας Δημοκρατίας, ο κ. Κουμουτσάκος, είπε ότι τον ενδιαφέρει μόνο η συνταγματική αναθεώρηση. Έχετε δώσει το όνομα είτε αυτό είναι Nova Macedonia είτε Gorna Macedonia. Όσο για το παραμύθι ότι αυτό θα είναι αμετάφραστο, αφήστε το για κάποιους αφελείς. Στον ΟΗΕ η ονομασία κάθε κράτους υποχρεωτικά μεταφράζεται σε έξι γλώσσες. Άρα, λοιπόν, αυτό δεν ισχύει.

Η Χρυσή Αυγή, εκφράζοντας τη βούληση της συντριπτικής πλειοψηφίας του ελληνικού λαού, λέει ένα μεγάλο «όχι» στις ονομασίες «Górna Macedonia» και «Nova Macedonia» και κρατάει ακέραιη τη θέση της. Κανένας συμβιβασμός για τη Μακεδονία μας!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Αγρινίου (δεύτερο τμήμα).

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Ο συνάδελφος κ. Θανάσης Μιχελής έχει τον λόγο.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ, κύριε Πρόεδρε.

Πήρα τον λόγο, προκειμένου να στηρίξω την τροπολογία με γενικό αριθμό 1580 και ειδικό 6, που κατέθεσα το πρωί. Ευχαριστώ εκ των προτέρων τον Υπουργό που την έκανε δεκτή.

Κυρίες και κύριοι συνάδελφοι, η τροπολογία αφορά τις απολυτήριες εξετάσεις των γενικών λυκείων. Γιατί έρχεται αυτή η τροπολογία; Έρχεται γιατί με το π.δ.46/2016 ρυθμίζεται ο τρόπος εξαγωγής του γενικού βαθμού των απολυτηρίων της Γ΄ λυκείου των ημερησίων και εσπερινών γενικών λυκείων. Όμως, με τον πρόσφατο ν.4521/2018 τροποποιήθηκε, κατ’ ακρίβεια μειώθηκε ο αριθμός των μαθημάτων που εξετάζονται γραπτώς.

Άρα ήταν αναγκαία μία τροπολογία που θα προσαρμόσει το ισχύον προεδρικό διάταγμα στον νέο νόμο. Γι’ αυτό σας καλώ να την υπερψηφίσετε.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Η συνάδελφος κ. Μαρία Θελερίτη έχει τον λόγο.

**ΜΑΡΙΑ ΘΕΛΕΡΙΤΗ:** Αγαπητές συναδέλφισσες και αγαπητοί συνάδελφοι, πριν ξεκινήσω την ομιλία μου για το παρόν νομοσχέδιο, δεν θα μπορούσα να μην αναφερθώ στα χθεσινά γεγονότα, αναφερόμενη στον σημερινό τίτλο της «LIBERATION»: «Ιερουσαλήμ-Γάζα: Μια πρεσβεία και ένα μακελειό».

Θα ήθελα να τονίσω ότι η διεθνής κοινότητα οφείλει να καταδικάσει απερίφραστα τις επιθέσεις του ισραηλινού στρατού, που είχαν σαν αποτέλεσμα δεκάδες νεκρούς και εκατοντάδες τραυματίες. Πρέπει ο ΟΗΕ, η Ευρωπαϊκή Ένωση και ο αραβικός κόσμος να αναλάβουν άμεσα πρωτοβουλίες για την εκτόνωση της κατάστασης. Χαίρομαι που η Κοινοβουλευτική Ομάδα του ΣΥΡΙΖΑ εκδίδει και σχετικό ψήφισμα.

Ερχόμενη τώρα στο παρόν νομοσχέδιο, αγαπητές συναδέλφισσες και αγαπητοί συνάδελφοι, η ελληνική Κυβέρνηση μέσα σε ένα ασφυκτικό και ολοένα πιο συντηρητικό πλαίσιο άρνησης της Ευρωπαϊκής Ένωσης να πάρει θέση και να δράσει για τις αιτίες που γεννούν τους πολέμους, για την ουσιαστική και ολοκληρωμένη στήριξη και όχι τη διαχείριση των προσφύγων αλλά και για τις επαναπροωθήσεις προσφύγων από την Τουρκία στη Συρία και για την εισβολή της Τουρκίας στο Αφρίν, επιχειρεί να δείξει έναν άλλο δρόμο, σεβόμενη τα δικαιώματα των προσφύγων, προσπαθώντας να δώσει και πάλι ελπίδα. Η κατάσταση είναι εξαιρετικά δύσκολη. Το γνωρίζουμε όλοι αυτό.

Η ευθύνη που μας αναλογεί είναι κατ’ αρχάς να πάρουμε όλα τα αναγκαία μέτρα, για να βελτιωθούν οι συνθήκες ζωής και φιλοξενίας των προσφύγων και να κατοχυρωθούν τα ανθρώπινα και κοινωνικά δικαιώματα των προσφύγων σε αυτή τη αντίξοη πραγματικότητα και κυρίως για να αρθεί η απελπισία και η αποθάρρυνσή τους.

Επομένως είναι αναγκαίο όχι μόνο να αποσυμφορηθούν τα νησιά όσο το δυνατόν ταχύτερα, με ιδιαίτερη φροντίδα για τις ευάλωτες ομάδες, τις γυναίκες και τους ανήλικους αλλά και να προετοιμαστεί η ενδοχώρα με κατάλληλες δομές φιλοξενίας, που θα λειτουργούν με πρωτόκολλα ασφαλείας, κανονισμούς λειτουργίας, συντονιστές και διοικητές με κατάλληλα προσόντα και εμπειρία.

Με το σχέδιο νόμου που συζητάμε σήμερα προχωράμε κατ’ αρχάς στην πλήρη προσαρμογή της ελληνικής νομοθεσίας με όσα προβλέπονται αφ’ ενός στην οδηγία 2013/33/ΕΕ σχετικά με τις απαιτήσεις για την υποδοχή των αιτούντων διεθνή προστασία και αφ’ ετέρου στην οδηγία 2014/66/ΕΕ του Ευρωπαϊκού Κοινοβουλίου και του Ευρωπαϊκού Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο της ενδοεταιρικής μετάθεσης.

Επομένως πρόκειται για μια προσαρμογή της ευρωπαϊκής νομοθεσίας στην ελληνική.

Επίσης, είναι προφανές ότι το σχέδιο νόμου επιχειρεί να ανταποκριθεί στις πιέσεις από πλευράς Ευρωπαϊκής Ένωσης για επιτάχυνση και σύμπτυξη των διαδικασιών για την παροχή ασύλου. Η πλήρης ενσωμάτωση, λοιπόν, της οδηγίας επιβάλλεται λόγω της ανάγκης να ολοκληρωθούν οι ρυθμίσεις για τις προϋποθέσεις παροχής υλικών συνθηκών υποδοχής.

Σύμφωνα, λοιπόν, με τον Συνήγορο του Πολίτη, η προσαρμογή στην οδηγία κρίνεται πολύ αρτιότερη από νομοτεχνική άποψη και πληρέστερη σε εξειδικεύσεις των όρων και συνθηκών υποδοχής των αιτούντων άσυλο.

Θα ήθελα να αναφερθώ πιο αναλυτικά στο νομοσχέδιο, το οποίο περιλαμβάνει τέσσερα μέρη. Το πρώτο μέρος αφορά τις απαιτήσεις για την υποδοχή των αιτούντων διεθνή προστασία. Δίνονται ορισμοί για την εφαρμογή της υπό ενσωμάτωση οδηγίας και καθορίζεται το πλαίσιο σχετικά με τις συνθήκες υποδοχής αιτούντων παροχής διεθνούς προστασίας. Προβλέπεται, δηλαδή, η ενημέρωση για τα δικαιώματα και τις υποχρεώσεις τους, ρυθμίζεται η ελεύθερη κυκλοφορία τους και οι περιορισμοί τους, εισάγονται προϋποθέσεις και εγγυήσεις για τους κρατούμενους, για τα ευάλωτα άτομα και τα άτομα με ειδικές ανάγκες. Επίσης, προτείνονται ρυθμίσεις για την προστασία των οικογενειών, όπως ζητήματα ιατρικών εξετάσεων, απασχόλησης, επαγγελματικής κατάρτισης κ.λπ., ενώ εισάγονται ειδικές διατάξεις, σχετικά με τα ευάλωτα πρόσωπα και ρυθμίζεται η έννομη προστασία κατά της απόφασης περιορισμού ή διακοπής των συνθηκών υποδοχής.

Στο δεύτερο μέρος τροποποιούνται και συμπληρώνονται οι διατάξεις του ν.4252/2014 ή του Κώδικα Μετανάστευσης και Κοινωνικής Ένταξης, σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης και ρυθμίζονται ζητήματα για τις διαδικασίες ασύλου.

Η πλήρης, λοιπόν, ενσωμάτωση της οδηγίας θέτει τις προϋποθέσεις εισόδου και διαμονής υπηκόων τρίτων χωρών, οι οποίοι διαμένουν εκτός του ελληνικού εδάφους τη στιγμή που υποβάλλουν την αίτηση, την οποία υποβάλλουν στο πλαίσιο αυτής της ενδοεταιρικής μετάθεσης ως διευθυντικά στελέχη, ειδικευμένοι ή ασκούμενοι εργαζόμενοι.

Στο τρίτο μέρος περιλαμβάνονται ρυθμίσεις που τροποποιούν τον ν.4375/2016 και του ν.3060/2002. Σκοπός είναι η βελτίωση και η απλοποίηση των διοικητικών και δικαστικών διαδικασιών παροχής διεθνούς προστασίας.

Τέλος, το τελευταίο μέρος αφορά διατάξεις αρμοδιότητας του Υπουργείου Μεταναστευτικής Πολιτικής που στόχο έχουν να βελτιώσουν και να απλοποιήσουν τις διαδικασίες των υπηρεσιών του Υπουργείου Μεταναστευτικής Πολιτικής.

Όσον αφορά στο πρώτο μέρος, θα ήθελα να σταθώ στο άρθρο 4, στο οποίο οι διατάξεις του νόμου εφαρμόζονται και στους ανηλίκους, ασυνόδευτους ή μη, και τους χωρισμένους ανηλίκους, ανεξάρτητα αν έχουν υποβάλει αίτηση παροχής διεθνούς προστασίας.

Όπως γνωρίζουμε, υιοθετήθηκαν οι προτάσεις του Συνηγόρου Του Πολίτη για χρήση συνολικά στο κείμενο της διάζευξης, δηλαδή ανήλικοι συνοδευόμενοι ή μη και όχι όπως υφίσταται μέχρι σήμερα, και η πρόταση για ρητή και σαφή πρόβλεψη περί εφαρμογής του νόμου και στους ανηλίκους, ανεξάρτητα αν έχουν υποβάλει αίτηση παροχής διεθνούς προστασίας με την επιφύλαξη τυχόν ευνοϊκότερων διατάξεων.

Στο άρθρο 5 είναι σημαντικό ότι προβλέπεται η παροχή ενημερωτικού υλικού στους πρόσφυγες και η αξιοποίηση διερμηνέων, έτσι ώστε να διασφαλίζεται η πρόσβασή τους σε ένα σημαντικό δικαίωμα, αυτό της ενημέρωσης.

Επίσης, στο άρθρο 7 που αφορά τη διαμονή και την ελεύθερη κυκλοφορία, για το οποίο έχει ασκηθεί κριτική από τον Συνήγορο του Πολίτη, τη Διεθνή Αμνηστία αλλά και άλλους φορείς, δηλαδή για την ανάγκη ταχείας επεξεργασίας και αποτελεσματικής παρακολούθησης της αίτησης, που είναι λόγος που αφορά τη διοίκηση και δεν μπορεί να αποτελέσει θεμιτή βάση για γενικό περιορισμό της προσωπικής ελευθερίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου δύο λεπτά, σας παρακαλώ, κύριε Πρόεδρε.

Σύμφωνα, λοιπόν, με τον Συνήγορο του Πολίτη, η αρμοδιότητα έκδοσης από τον διευθυντή της Υπηρεσίας Ασύλου κανονιστικής διοικητικής πράξης περιορισμού της ελεύθερης κυκλοφορίας των αιτούντων διεθνή προστασία δεν συνάδει με τις αρμοδιότητες αυτής. Θα πρέπει να το δούμε αυτό. Δεν μπορεί παρά να ανήκει στο Υπουργείο για την προστασία του πολίτη.

Τέλος, θα ήθελα να επισημάνω στο τρίτο μέρος ότι στο άρθρο 28 για την ταχεία αντιμετώπιση επιτακτικών και κατεπειγουσών αναγκών, που προκύπτουν λόγω του μεγάλου αριθμού των αιτήσεων που είναι σε εκκρεμότητα, συστήνεται μια ομάδα εργασίας με ορισμένο χρόνο κι έργο, που θα παραδώσει και θα συμβάλει όσο το δυνατόν στην αύξηση του παραγόμενου έργου σε όλες τις φάσεις της διαδικασίας παροχής διεθνούς προστασίας, έτσι ώστε να αντιμετωπίσει αυτές τις χρονοβόρες διαδικασίες. Θα είναι ένα σημαντικό εργαλείο για να μπορεί να επιταχυνθεί η διαδικασία. Αυτό γίνεται μάλιστα χωρίς επιβάρυνση του τακτικού προϋπολογισμού, δεδομένου ότι το κόστος θα καλύπτεται από χρηματοδοτούμενα προγράμματα.

Είναι πολύ σημαντική στο άρθρο 31 η παροχή της δυνατότητας άσκησης δικαιωμάτων που απορρέουν από τη σύναψη συμφώνου συμβίωσης και βελτιώνονται οι υφιστάμενες διατάξεις περί οικογενειακής επανένωσης.

Και τέλος, πολύ σημαντικές είναι οι διατάξεις, όπως είναι στο άρθρο 36 που προβλέπεται η αποζημίωση των κατοίκων των περιοχών της Χίου και της Λέσβου που υπέστησαν ζημιές λόγω της διανομής αιτούντων διεθνούς προστασίας και η αποκατάσταση ζημιών σε ελαιόδεντρα, ανά βαθμίδες και περιφράξεις, που υπέστησαν οι περιουσίες στο δημοτικό διαμέρισμα Μόριας Λέσβου. Αντιλαμβάνεστε ότι όλη αυτή η επιχορήγηση καταβάλλεται από τα έσοδα που έχουν εισπραχθεί από τα παράβολα για τη χορήγηση και την ανανέωση των αδειών διαμονής υπηκόων τρίτων χωρών.

Τέλος, νομίζω ότι ήρθε η ώρα εκτός από την προσαρμογή της ελληνικής νομοθεσίας προς τις διατάξεις της οδηγίας, να προχωρήσουμε στον σχεδιασμό πολιτικών για την κοινωνική ένταξη των προσφύγων, όσων δηλαδή επιλέγουν να μείνουν στη χώρα μας. Άλλωστε, έχουμε την καλή πρακτική της ένταξης των προσφυγόπουλων στην εκπαίδευση. Καιρός είναι να προχωρήσουμε και στον σχεδιασμό για την εργασιακή και ευρύτερη κοινωνική ένταξη των προσφύγων.

Από την άποψη αυτή, θεωρώ ότι το σχέδιο νόμου που συζητάμε θα συμβάλει ουσιαστικά προς αυτή την κατεύθυνση. Παρά το γεγονός ότι έχουμε μεγάλη διαδρομή να διανύσουμε, τα περιθώρια για την αντίσταση, τη νεοφιλελεύθερη και ακροδεξιά αντίληψη της περιχαράκωσης των κλειστών συνόρων, της ξενοφοβίας και του ρατσισμού, όπως και τα περιθώρια για αλληλεγγύη και κοινωνική δικαιοσύνη είναι ανοικτά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Η συνάδελφος κ. Θεοδώρα Μεγαλοοικονόμου έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο μας δίνει αφορμή να ανοίξουμε πάλι μια συζήτηση για το μεταναστευτικό και προσφυγικό ζήτημα στην Ελλάδα και την Ευρώπη. Βεβαίως σήμερα το αντικείμενο του νομοσχεδίου είναι η οδηγία του Ευρωπαϊκού Κοινοβουλίου και του Ευρωπαϊκού Συμβουλίου. Όμως, το ζήτημα είναι φυσικά ευρύτερο και πιο πολύπλοκο. Η σημερινή Κυβέρνηση σήκωσε και εξακολουθεί να σηκώνει το κυριότερο βάρος του προσφυγικού προβλήματος όλης της Ευρώπης. Είναι μια συγκυρία δύσκολη, που απαιτεί από τη χώρα μας να παραμείνει στο ύψος των περιστάσεων.

Οι προσφυγικές ροές, βεβαίως, έχουν μειωθεί αισθητά τα τελευταία χρόνια. Όμως, παρατηρείται πάντοτε μια αύξηση τους θερινούς μήνες, αφού η καλοκαιρία ευνοεί το πέρασμα με βάρκες από την Τουρκία. Μάλιστα, όπως έχουμε ενημερωθεί το τελευταίο διάστημα, παρατηρείται μια αύξηση ροής από τον Έβρο.

Και φυσικά οι διεθνείς εξελίξεις δεν φαίνεται να οδηγούν στην αποκλιμάκωση της εμπόλεμης κατάστασης στη Μέση Ανατολή με ό,τι αυτό σημαίνει για την εξακολούθηση των προσφυγικών ροών.

Όλο αυτό το διάστημα τα νησιά του ανατολικού Αιγαίου επιβαρύνθηκαν σημαντικά. Μπορούμε να πούμε ότι σήκωσαν στις πλάτες τους όλο αυτό το βάρος, αφού οφείλαμε να υποδεχτούμε τους ανθρώπους που έρχονταν να ζητήσουν μια ευκαιρία για να ζήσουν ειρηνικά μέσα στην ευρωπαϊκή ήπειρο, αλλά και από την άλλη πλευρά εμείς ως λαός οφείλαμε να τους προστατεύσουμε. Οι κάτοικοι των νησιών και των τοπικών κοινωνιών επιβαρύνθηκαν περισσότερο και κυρίως η τοπική κοινωνία και οικονομία τους. Επομένως πρέπει σε αυτό το σημείο να βρούμε μια βιώσιμη λύση, ώστε να βοηθήσουμε και τις δύο πλευρές.

Σε σχέση με αυτά που συζητάμε σήμερα, πολλές από τις ρυθμίσεις του σημερινού νομοσχεδίου έχουν ήδη θεσπιστεί με πρωτοβουλία της Κυβέρνησης τα δύο τελευταία χρόνια. Επομένως η ευρωπαϊκή οδηγία δεν περιλαμβάνει μόνο καινούργιες διατάξεις αλλά ουσιαστικά συμπυκνώνει την κατεύθυνση στην οποία κινούμαστε τα τελευταία χρόνια.

Χαίρομαι ιδιαιτέρως, διότι το νομοσχέδιο δίνει μεγάλη έμφαση στην προστασία των ανηλίκων που φθάνουν στην Ελλάδα και αιτούνται άσυλο. Πρόκειται για μια πολύ ευαίσθητη κατηγορία, που ήδη στη χώρα μας αντιμετωπίζεται με ξεχωριστή προσοχή. Μάλιστα, ειδικά οι ασυνόδευτοι ανήλικοι είναι ένα τεράστιο ζήτημα, αφού πρόκειται για παιδιά που έχουν χάσει τους γονείς τους μέσα στον ξαφνικό αυτόν πόλεμο και κατάσταση που δεν έχει όρια. Βρίσκονται ξαφνικά σε μια άγνωστη χώρα, δεν μιλούν τη γλώσσα τη δική τους και δεν γνωρίζουν κανέναν απολύτως. Πραγματικά, είναι αδιανόητα όλα αυτά που βιώνουν τα παιδιά σε τόσο τρυφερή ηλικία.

Επομένως οι ρυθμίσεις αυτές του νομοσχεδίου είναι κρίσιμες και στοχεύουν στην εξασφάλιση των δικαιωμάτων των ανηλίκων. Δίνεται προτεραιότητα στην αναζήτηση των φυσικών γονέων. Ήδη από τα υπάρχοντα στατιστικά στοιχεία φαίνεται πως έχει δημιουργηθεί ένας ικανός αριθμός θέσεων για ασυνόδευτα ανήλικα στις δομές φιλοξενίας, αφού πια υπάρχουν κενές θέσεις.

Θα ήθελα να καταθέσω σ’ αυτό το σημείο την επικαιροποιημένη κατάσταση από το ΕΚΚΑ, που αναφέρει πόσα ασυνόδευτα παιδιά υπάρχουν και τι δομές τους έχουμε προσφέρει.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, γίνεται ειδική αναφορά στην εκπαίδευση παιδιών προσφύγων, αφού θα πρέπει αυτά τα παιδιά να εξακολουθήσουν να έχουν πρόσβαση στην εκπαίδευση, όσο δύσκολο κι αν είναι αυτό να συμβεί κάτω από αυτές τις συνθήκες.

Επίσης, είναι πολύ σημαντική η ιατρική κάλυψη των αιτούντων άσυλο. Τα δημόσια νοσοκομεία και το ΚΕΕΛΠΝΟ είναι οι μόνοι που έχουν αρμοδιότητα για την υγειονομική εξέταση, κάτι που είναι πολύ σημαντικό.

Σε σχέση τώρα με τη διαδικασία αιτήσεως ασύλου, η χώρα μας πρέπει να κερδίσει το στοίχημα της ταχύτερης ολοκλήρωσης της διαδικασίας. Εντός δεκαπέντε ημερών πλέον από την υποβολή του αιτήματος ο αιτών ενημερώνεται πλήρως για τα δικαιώματά του και λαμβάνει δελτίο αιτούντος.

Επομένως η Κυβέρνηση έχει θέσει ως βασικό στόχο την όσο το δυνατόν πιο άμεση διεκπεραίωση του αιτήματος, κάτι που επιτυγχάνεται με τη γενικότερη σύντμηση των προθεσμιών, ώστε να ολοκληρώνονται πιο γρήγορα οι διαδικασίες.

Αυτό θεωρώ ότι θα δώσει λύσει στο εξής θέμα: Όσοι δικαιούνται άσυλο θα το λάβουν και όσοι έχουν βρεθεί προσχηματικά μόνο για να ζητήσουν μια διευκόλυνση για την παραμονή τους, αυτοί δεν θα το λάβουν. Οι πρόσφυγες θεωρώ ότι είναι άνθρωποι ευάλωτοι και πολλές φορές μπορεί να υπάρξουν και θύματα trafficking και γενικότερα εκμετάλλευσης.

Όλα αυτά τα φαινόμενα δεν είναι ανεκτά και μπορούν να εξαφανιστούν με την αποτελεσματική διαχείριση του προσφυγικού ζητήματος.

Γνωρίζω πολύ καλά ότι ένας μεγάλος αριθμός προσφύγων δημιουργεί πολλά προβλήματα. Στο κάτω-κάτω είμαστε μια μικρή χώρα με δέκα εκατομμύρια κατοίκους. Επομένως είναι αντικειμενικά δύσκολο να διαχειριστούμε εύκολα, τόσο οικονομικά όσο και οργανωτικά, ακόμη και κοινωνικά, τους χιλιάδες -μπορώ να πω και εκατομμύρια- πρόσφυγες που καταφεύγουν στην Ελλάδα με την ελπίδα να ζήσουν αργότερα στην Ευρώπη.

Οι Έλληνες πολίτες, ειδικά των νησιών, έχουν βιώσει μεγάλες αλλαγές. Όμως, ας μην ξεχνάμε ότι κι εμείς ως έθνος έχουμε γνωρίσει τον ξεριζωμό. Γνωρίζουμε πολύ καλά πώς είναι να σε διώχνουν από το ίδιο σου το σπίτι, από την ίδια σου την πατρίδα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, σε ένα δευτερόλεπτο.

Επομένως, παρά τις δυσκολίες και τις αντιξοότητες, είμαι σίγουρη πως και σ’ αυτή τη σκληρή κατάσταση θα φανούμε αντάξιοι των περιστάσεων. Μην ξεχνάμε ότι από την αρχαιότητα έχουμε τη φήμη της φιλοξενίας και του Ξένιου Δία. Και το κυριότερο είναι ότι σε καμμία περίπτωση δεν μπορούμε να χάσουμε την ανθρωπιά μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Μεγαλοοικονόμου.

Ο κ. Χρήστος Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Ένα γεγονός για να το πληροφορηθεί ο ελληνικός λαός που μας βλέπει: Οι «ιουδαιολάγνοι» -να το πω έτσι- businessmen της Κυβέρνησης, υπό το βάρος της σφαγής στη Γάζα, έβαλαν, όπως λέει ο λαός, «την ουρά στα σκέλια» και ανέβαλαν την προγραμματισμένη σήμερα για τις 16.00΄ συνεδρίαση της Επιτροπής Εξωτερικών και Άμυνας, η οποία θα ησχολείτο με την κύρωση της συμφωνίας με το Ισραήλ.

Κυρίες και κύριοι της συγκυβέρνησης, δεν σώζεστε. Ό,τι και να κάνετε, όσα ψηφίσματα και να εκδίδουν οι συνιστώσες σας, δεν σώζεστε. Προσεγμένα ψηφίσματα, ψηφίσματα, όπως ακούσαμε από το Βήμα αυτό, που καταδικάζουν τον ισραηλινό στρατό. Δεν καταδικάζουν το Ισραήλ, λες και ο ισραηλινός στρατός είναι ένα αυτόματο ρομπότ και δεν ανήκει στο Ισραήλ.

Υπό τη σκιά, λοιπόν, της τρομοκρατικής επίθεσης του Ισραήλ και του στρατού του, σήμερα γίνεται η συνεδρίαση. Χθες είχαμε τη «μαύρη» Δευτέρα της ιστορίας του αγώνα του μαρτυρικού παλαιστινιακού λαού, αγώνα για ελευθερία. Μέχρι στιγμής στοίχισε εξήντα νεκρούς και χιλιάδες τραυματίες. Μεταξύ των νεκρών ήταν οκτώ παιδιά, ανάπηροι, γέροι, παιδιά κ.λπ., ενώ από τις ισραηλινές αρχές, από τον ισραηλινό στρατό -και έχει σημασία αυτό-, δεν υπήρξε ούτε ένας νεκρός.

Τελειώνοντας με το θέμα, θέλω να πω ότι τα χθεσινά γεγονότα μαζί με τις στρατιωτικές επιχειρήσεις του Ισραήλ που γίνονται εναντίον της Συρίας και του Ιράν αποδεικνύουν για άλλη μια φορά τον τρομοκρατικό δολοφονικό χαρακτήρα του κράτους, που δημιουργήθηκε πριν από εβδομήντα χρόνια και στοίχισε στην ανθρωπότητα εκατομμύρια νεκρούς και δύο παγκοσμίους πολέμους. Οι χθεσινές εικόνες των Παλαιστινίων που μάχονταν μη αναλογιζόμενοι το κόστος και χωρίς να φοβούνται τις ζωές τους, που μάχονταν με σφεντόνες εναντίον ενός πανίσχυρου στρατού κατοχής, ένα πράγμα μπορεί να σημαίνει: ότι οι Παλαιστίνιοι απέδειξαν και πάλι πως αξίζουν τη λευτεριά τους.

Στο προκείμενο τώρα. Ο Υπουργός Μεταναστευτικής Πολιτικής κ. Βίτσας δήλωσε προσφάτως σε μια κρίση ειλικρίνειας, θα έλεγα, ότι το καλοκαίρι θα έχουμε αυξημένες ροές -όπως εσείς το λέτε- και πως θα περάσουμε δύσκολες στιγμές. Είναι εγκληματικό εκ μέρους σας και ειδικά σε αυτή τη χρονική συγκυρία, που φλέγεται η Ανατολική Μεσόγειος και η Μέση Ανατολή, να διευκολύνετε την αθρόα εισροή λαθρομεταναστών και προσφύγων, όπως θα κάνετε και σήμερα με την ψήφιση του εν λόγω νομοσχεδίου. Και λέω «λαθρομεταναστών», γιατί έχουν ήδη έρθει στο φως της δημοσιότητας έγγραφα και δικά σας στατιστικά στοιχεία, από τα οποία φαίνεται ξεκάθαρα ότι η συντριπτική πλειοψηφία των εισερχομένων παρανόμως από τα θαλάσσια και χερσαία σύνορα της χώρας δεν είναι από τη Συρία, αλλά από εκατό και πλέον κράτη του κόσμου.

Κυρίες και κύριοι, δεν θα ήταν συνωμοσιολογία, αλλά παραδοχή της νοσηρής πραγματικότητας και των ενεργειών που πράττει η συγκυβέρνησή σας, αυτή η ανίερη συμμαχία των ωφελιμιστών του ΣΥΡΙΖΑ και των ΑΝΕΛ, ότι σκοπός των νομοθετημάτων της πολιτικής της παρούσας συγκυβέρνησης είναι η τάχιστη αλλαγή χαρακτήρα του ελληνικού κράτους, η αποελληνοποίηση της πατρίδας μας.

Το πρόβλημα της λαθρομετανάστευσης είναι πολύ μεγάλο, είναι τεράστιο. Για την επίλυσή του, λοιπόν, χρειάζεται η συλλειτουργία της λογικής και του εθνικού συμφέροντος. Όλα αυτά περιέχονται στην πρόταση νόμου της Χρυσής Αυγής από το 2016.

Η ανάγκη, λοιπόν, όχι για το σημερινό νομοσχέδιο, αλλά για θέσπιση ενός αυστηρού νομοθετικού πλαισίου, με σκοπό την αναχαίτιση των ορδών των παρανόμων μεταναστευτικών ροών, όπως λέτε, καθίσταται επιτακτική. Γιατί, εκτός των άλλων, πρόκειται για αμιγώς μουσουλμανικούς πληθυσμούς, προερχόμενους, κατά κύριο λόγο, από τη Βόρεια Αφρική και την Ασία, με ήθη και έθιμα τελείως ξένα από τα ελληνικά και τα ευρωπαϊκά και η αφομοίωσή τους από την ελληνική κοινωνία καθίσταται αδύνατη.

Επίσης, γιατί ανάμεσά τους υπάρχει μεγάλος αριθμός ατόμων με ακραίες ισλαμιστικές απόψεις κι έτσι αυξάνεται ο κίνδυνος για τέλεση νέων πολύνεκρων τρομοκρατικών επιθέσεων.

Επίσης, και γιατί η δημόσια υγεία απειλείται άμεσα, με κρούσματα επιδημικών ασθενειών απ’ όλους αυτούς που ήρθαν απρόσκλητοι στην πατρίδα μας.

Τέλος, ελλοχεύει διαρκώς ο κίνδυνος να ξεσπάσουν διεθνοτικές ή διαθρησκευτικές συγκρούσεις και ταραχές μεταξύ των διαφόρων μεταναστευτικών κοινοτήτων, με ολέθριες συνέπειες για τη δημόσια τάξη και την εθνική ασφάλεια.

Και ερωτώ: Τι θα γίνει με όλους αυτούς τους «Αλλάχ ακμπάρ», αν έχουμε ένα θερμό επεισόδιο ή πολεμική σύρραξη με την Τουρκία; Αυτοί είναι το «αυγό του φιδιού» που ζεσταίνουμε στον κόρφο μας.

Με δεδομένο το δημογραφικό πρόβλημα της Ελλάδας αλλά και την Ευρώπης γενικότερα, είναι εύκολο να αντιληφθεί κανείς ότι το μέγεθος της πληθυσμιακής αλλοίωσης είναι τεράστιο. Συντελείται ένα μεγάλο έγκλημα.

Καταληκτικά θέλω να πω ότι διαπιστώνουμε πως οι Υπουργοί της συγκυβέρνησης, εσείς που κάθεστε στα ωραία έδρανα, όπως και ο σημερινός –κι όχι μόνο- Υπουργός Μεταναστευτικής Πολιτικής, όπως λέγεται, εργάζεται όχι για τη λύση του προβλήματος, αλλά για τη διαχείριση μιας κατάστασης που τελικό σκοπό -γιατί αυτό θα είναι το αποτέλεσμα- έχει τον εξανδραποδισμό των Ελλήνων.

Εμείς μπορούμε να βλέπουμε χωρίς παρωπίδες την πραγματικότητα και να διαπιστώνουμε ότι τα μέτρα που πρέπει να ληφθούν στην κατεύθυνση της άμεσης επίλυσης του προβλήματος, εκτός της νομοθετικής, της πρότασης που έχει κάνει η Χρυσή Αυγή, είναι οι αυτόματες επαναπροωθήσεις των λαθρομεταναστών στην Τουρκία, με ταυτόχρονη φύλαξη των χερσαίων και θαλασσίων συνόρων μας από τον Ελληνικό Στρατό, από τις ελληνικές Ένοπλες Δυνάμεις και μόνο.

Το γεγονός ότι μέσα σε δύο χρόνια, από τη νομοθέτηση που κάνατε το 2016, η Κυβέρνηση άρχισε να ξανανομοθετεί για το ίδιο θέμα ακυρώνοντας και διατάξεις, που αυτή πριν από δύο χρόνια μόλις είχε εισαγάγει, αποδεικνύει χωρίς αμφιβολία ότι το πρόβλημα έχει λάβει διαστάσεις που εσείς δεν είστε ικανοί να διαχειριστείτε.

Μόνο μία κυβέρνηση εθνική, μία κυβέρνηση των Ελλήνων, μία κυβέρνηση που θα μάχεται για το καλό των Ελλήνων και θα προέρχεται από τους Έλληνες, θα στηρίζεται από τον λαό και θα δουλεύει για τον λαό, μπορεί να πραγματώσει τα προαναφερθέντα. Προς αυτή την κατεύθυνση αγωνίζεται το κίνημα των Ελλήνων εθνικιστών, το οποίο εσείς όλοι του δημοκρατικού τόξου λυσσαλέα πολεμάτε.

Σας διαβεβαιώ ότι εμείς, οι «κακοί», εμείς οι «φασίστες», θα αγωνιστούμε με οποιοδήποτε κόστος για να ανατρέψουμε τη θνησιγενή πορεία, αυτή τη δίνη στην οποία έχετε βάλει τη χώρα. Και τη βάλατε όχι μόνο εσείς του ΣΥΡΙΖΑ, τη βάλατε κι εσείς της Νέας Δημοκρατίας. Σήμερα έχουμε επέτειο από τότε που άνοιξε ο Σαμαράς τα βορειοδυτικά μας σύνορα με τη Βόρειο Ήπειρο και μπούκαραν μέσα όλοι οι Αλβανοί.

Δεν σας σας αφήσουμε, λοιπόν. Κι όχι μόνο δεν θα σας αφήσουμε, αλλά δεν θα σας επιτρέψουμε να μετατρέψετε τη χώρα σε ένα απέραντο κατεστραμμένο τοπίο, όπου οι πραγματικοί ελεύθεροι και προνομιούχοι θα είναι οι παράνομοι που θα έχουν εξασφαλίσει στέγη, τροφή, χωρίς υποχρεώσεις, ενώ οι πραγματικοί σκλαβωμένοι θα είναι οι Έλληνες, που μόνο θα φορολογούνται και θα υπομένουν.

Αυτό δεν θα γίνει! Και δεν θα γίνει με τη Χρυσή Αυγή!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο κ. Μεγαλομύστακας έχει τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κυρίες και κύριοι συνάδελφοι, θα ήθελα να ξεκινήσω λέγοντάς σας ότι η συγκυβέρνηση ΣΥΡΙΖΑ – ΑΝΕΛ πάσχει σε πολλά σημεία και δυστυχώς αυτό μας το επαληθεύει, μας το επιβεβαιώνει σε κάθε νομοσχέδιο που έρχεται. Και θα σας πω γιατί συμβαίνει το ίδιο και με αυτό το νομοσχέδιο που μας έχετε φέρει σήμερα, ξεκινώντας μάλιστα από τις τροπολογίες.

Ο Υπουργός έκανε σήμερα δεκτές τρεις τροπολογίες. Οι δύο εξ αυτών είναι υπουργικές και η άλλη κατά την άποψή μας είναι ότι επίσης προέρχεται από το Υπουργείο.

Τι είναι αυτές οι τροπολογίες; Είναι τροπολογίες που τροποποιούν νόμους που ψηφίστηκαν το 2017 και προεδρικό διάταγμα του 2016. Αυτό κάνετε. Νομοθετείτε πρόχειρα. Αυτό πλέον είναι ξεκάθαρο. Δεν μπορούμε να βαδίζουμε με την πολιτική «βλέπουμε και κάνουμε» για πολύ σοβαρά θέματα, και για τα πνευματικά δικαιώματα και για θέματα που αφορούν το Υπουργείο Παιδείας, αλλά και για την τροπολογία του Υπουργείου Εσωτερικών, που πέρα από το ότι το κάνατε λάθος, πολύ φοβόμαστε ότι έρχεστε να δημιουργήσετε «φωτογραφική» θέση.

Δεν μπορούμε να δεχθούμε ότι μέσα στο ελληνικό Κοινοβούλιο θέλετε να είμαστε εμείς συμμέτοχοι σε αυτό το σφάλμα –για να μην πω κάτι βαρύτερο- που κάνετε. Το να φέρω κάτι σήμερα και να ξέρω ότι σε δύο μήνες θα αλλάξει, γιατί ήταν πρόχειρα και χωρίς σχεδιασμό δομημένο, ώστε να υπερψηφίσουμε, δεν μπορούμε να το κάνουμε δεκτό.

Και δεν πάσχετε μόνον στη νομοθέτηση. Πάσχετε και στον νομοθετικό σχεδιασμό και συγκεκριμένο στον εθνικό σχεδιασμό που κάνατε, όταν μιλούσατε για το προσφυγικό, για τους πρόσφυγες και για τους μετανάστες. Πριν γίνετε κυβέρνηση, βγαίνατε και λέγατε ότι η Ελλάδα δεν έχει σύνορα, ότι ο καθένας μπορεί να έρχεται στη χώρα μας, ότι είμαστε φιλόξενοι. Ναι, είμαστε φιλόξενοι. Όποιος έχει πραγματικό πρόβλημα, μπορούμε να τον δεχθούμε, να τον βοηθήσουμε και έχουμε αποδείξει πάρα πολλές φορές τι είναι η Ελλάδα και ποιοι είναι οι Έλληνες. Ωστόσο, δεν μπορούμε να δεχθούμε αυτό που έγινε τώρα. Δεν γνωρίζατε ότι, αν δεν υπάρχει πρόληψη, αν δεν υπάρχει μέριμνα ώστε να μην υπάρχουν αυτές οι ροές…

**ΓΕΩΡΓΙΟΣ ΠΑΛΛΗΣ:** Πώς θα το κάνουμε;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Θα μπορούσε να υπάρχει αυτή η συνεργασία με την Ευρώπη πολύ πιο πριν. Θα έπρεπε από την πρώτη στιγμή να τους χτυπήσουμε την πόρτα. Είδαμε πώς μειώθηκαν οι ροές. Σίγουρα όχι με δικές σας προσπάθειες, αλλά με τη διαχείριση του προβλήματος από την Ευρώπη.

Ξέρω ότι δεν είναι ένα ελληνικό πρόβλημα. Ξέρω ποιος το δημιούργησε, όπως το ξέρουν οι περισσότεροι εδώ μέσα. Ωστόσο δεν μπορούμε εμείς να συμμετέχουμε σε αυτόν τον σχεδιασμό. Ξέρατε πολύ καλά ότι θα έρθουν και αυτή η νομοθετική προχειρότητα συνεχίζεται και σε αυτό το νομοσχέδιο.

Είναι ένα νομοσχέδιο που αποτελείται από τέσσερα μέρη. Το πρώτο και το δεύτερο μέρος αποτελούν οδηγίες του 2013 και του 2014 και δεν μπορώ να καταλάβω γιατί δεν τις φέρατε να τις ενσωματώσετε στον ν.4375/2016. Το ίδιο θέμα πραγματευόταν και αυτός ο νόμος, τον οποίο έρχεστε τώρα να τροποποιήσετε με το τρίτο μέρος του σημερινού νομοσχεδίου.

Μιλάμε για πράγματα τα οποία δεν θα έπρεπε ούτε εσείς οι ίδιοι να τα δέχεστε. Διπλή δουλειά κάνουμε, σε μία χώρα όπου πρέπει όλοι να βάλουμε στο «φουλ» τις μηχανές και να δουλεύουμε για το πώς θα βελτιώσουμε την κατάστασή μας, όχι πώς θα διορθώσουμε τα λάθη που εσείς κάνατε.

Οι προηγούμενοι έκαναν πολλά λάθη. Τα αναγνωρίζουμε. Τα τονίζετε και εσείς. Ωστόσο μη συνεχίζετε με τη δική σας πρακτική αυτή την πολιτική που μας έφτασε σε αυτό το σημείο.

(Στο σημείο αυτό την Προεδρική Έδρα καταλαμβάνει ο ΣT΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το νομοσχέδιο αυτό είναι μια καθυστερημένη προσπάθεια να βελτιωθεί αυτή η τραγική κατάσταση, που βιώνει σήμερα η χώρα μας εξαιτίας της αθρόας προσέλευσης μεταναστών και προσφύγων κυρίως στα νησιά του βορειοανατολικού Αιγαίου. Στο πλαίσιο αυτό, πέρα από την ουσία του νομοσχεδίου, που περιλαμβάνει κάποιες θετικές διατάξεις που είναι αυτονόητες και αυτές, όπως τις χαρακτηρίσατε πολλοί από εσάς, δεν μπορούμε να μην αναφερθούμε στις άθλιες συνθήκες οι οποίες επικρατούν σε όλα σχεδόν τα κέντρα κράτησης και φιλοξενίας των προσφύγων και των μεταναστών.

Δεν μπορούμε παρά να ντρεπόμαστε για τις ανύπαρκτες δομές υγειονομικής περίθαλψης, αλλά και για την ανυπαρξία συνθηκών υγιεινής. Αυτές οι συνθήκες δεν είναι για ανθρώπους. Αυτό μας ντροπιάζει παγκοσμίως, γιατί όλα αυτά ταξιδεύουν με την εικόνα σε όλη την υφήλιο. Δυσφημούν τη χώρα μας. Σε αυτά τα κέντρα ζουν οικογένειες, μάνες, παιδιά και μια ακόμα πιο ιδιαίτερη ομάδα, οι ασυνόδευτοι ανήλικοι. Θα έπρεπε να έχουμε μεριμνήσει γι’ αυτούς και όχι να είμαστε σε αυτόν τον λαβύρινθο ή το αδιέξοδο στο οποίο βρισκόμαστε τώρα.

Έχετε ακούσει και έχετε δει ότι ανθίζουν τα δουλεμπορικά κυκλώματα. Έχουν αναφερθεί ακόμα και περιπτώσεις πορνείας μέσα στα κέντρα, όπως και σεξουαλικών παρενοχλήσεων. Γι’ αυτό το φαινόμενο φταίτε εσείς, της Κυβέρνησης, στον βαθμό που αφήσατε ή επιτρέψατε ή πολλές φορές επιδιώξατε να αναπτυχθούν άναρχα καταυλισμοί οπουδήποτε.

Όλα αυτά ξεκίνησαν πριν τρία χρόνια, με τις ροές τις οποίες δεν μπορούσατε να συγκρατήσετε από την Τουρκία, μια χώρα που έχει κλιμακώσει την επιθετική της διάθεση –το βλέπουμε όλοι σήμερα- και η οποία χρησιμοποιεί το μεταναστευτικό ως μοχλό πίεσης και προς τη χώρα μας και προς την Ευρωπαϊκή Ένωση για να πετύχει τους στόχους της, χωρίς να λογαριάζει ανθρώπινα δικαιώματα ή οτιδήποτε τέτοιο.

Δεν μπορούμε να μην ανησυχούμε για τη ροή από πρόσφυγες που έχουμε το 2018. Σύμφωνα με δικά σας στοιχεία είναι επτά χιλιάδες πεντακόσιοι ενενήντα τέσσερις για το 2018 και βλέπουμε ότι η κατάσταση πάει να ξεφύγει, όπως έγινε το 2015. Δεν ξέρω αν η χώρα μας θα το αντέξει αυτό. Το πρώτο κύμα σάρωσε τα νησιά μας και δεν ξέρω τι θα γίνει με το δεύτερο. Φοβάμαι μήπως δώσει το τελειωτικό χτύπημα.

Στο πλαίσιο αυτό μάς ανησυχεί και η αυξημένη εισροή από τον Έβρο. Ενώ από τα νησιά έχουν μπει δύο χιλιάδες εξακόσια δεκαοκτώ άτομα, από τον Έβρο έχουν μπει δύο χιλιάδες επτακόσιοι πρόσφυγες και μετανάστες. Πρέπει άμεσα να δράσετε. Πρέπει να δημιουργηθεί μια δομή που θα καταγράφει ποιοι έρχονται στην Ελλάδα, προκειμένου να κατανεμηθούν σε κέντρα φιλοξενίας για να μην παρατηρήσουμε φαινόμενα ανάλογα με αυτά της Λέσβου.

Δεν μπορούμε να τα παραβλέπουμε αυτά. Πρέπει άμεσα να αποσυμφορηθούν τα νησιά μας. Έχει φτάσει το καλοκαίρι, έχει ξεκινήσει ήδη η τουριστική περίοδος και τα νησιά μας έχουν καταντήσει αποθήκες ψυχών. Δεν μπορούμε να έχουμε οκτώμισι χιλιάδες πρόσφυγες σε έναν καταυλισμό που χωράει μόλις τρεις χιλιάδες και μιλάμε για τη Μυτιλήνη.

Δεν μπορούμε να εγγυηθούμε -και είμαστε σίγουροι ότι ούτε εσείς μπορείτε να το κάνετε- ότι δεν θα υπάρξουν προβλήματα, τόσο ανάμεσα στους πρόσφυγες όσο και ανάμεσα στους πρόσφυγες και τους Έλληνες της περιοχής. Φοβόμαστε πολύ ότι θα βρεθούμε μπροστά σε πολύ άσχημες καταστάσεις, αν δεν δράσουμε άμεσα.

Ρωτάω τώρα όσους έχουν τη γνώση εδώ μέσα το εξής: Πόσα δισεκατομμύρια έχουν δαπανηθεί για το μεταναστευτικό, πώς δαπανήθηκαν και γιατί ζούμε αυτή την κατάσταση; Έχω την εντύπωση ότι με τα χρήματα που έχουν πάει στο μεταναστευτικό, τα πράγματα θα έπρεπε να είναι πολύ καλύτερα από ό,τι είναι τώρα. Δυστυχώς, όμως, βλέπουμε να γίνεται μια μεγάλη «μπίζνα» με τους αλληλέγγυους και τις ΜΚΟ.

Τι γίνεται, επίσης, με τη κοινή δήλωση Ευρωπαϊκής Ένωσης και Τουρκίας από το 2016, που δυστυχώς αποτελεί το μόνο μας εργαλείο για να διαχειριστούμε την προσφυγική κρίση; Τι γίνεται και με τις επιστροφές στην Τουρκία, γι’ αυτούς που δεν έχει εγκριθεί ακόμα το άσυλο; Ξέρετε ότι αποτελούν το 70% περίπου όσων αιτούνται άσυλο. Το 2016 επέστρεψαν οκτακόσιοι, το 2017 εξακόσιοι ογδόντα και το 2018 μόλις ογδόντα έξι μέχρι τώρα. Έχουμε διανύσει το μισό έτος.

Όμως και τα άλλα εργαλεία που έχουμε και αυτά δεν βλέπω να τα χρησιμοποιούμε, όπως είναι το διημερές πρωτόκολλο επανεισδοχής που έχουμε με την Τουρκία, αλλά και αυτό της Ευρωπαϊκής Ένωσης με την Τουρκία, που κάποια στιγμή είχαν οδηγήσει σε έναν σημαντικό αριθμό επιστροφών.

Τα ασυνόδευτα τέκνα, όπως είπα και πριν, αυτή τη στιγμή υπολογίζονται σε τρεις χιλιάδες τριακόσια και μόλις χίλια εκατό φιλοξενούνται σε κάποιο κέντρο. Εδώ υπάρχει ένα πρόβλημα, είναι υπαρκτό, είναι σημαντικό και πρέπει να το λύσουμε. Ξέρουμε, ακούσαμε στις επιτροπές ότι η διαδικασία μέχρι σήμερα για να εγκριθεί ή όχι το άσυλο μπορεί να διαρκέσει τρία χρόνια. Πέντε αιτήσεις ασύλου εξετάζονται καθημερινά, ενώ, όπως μας είπε ο Υπουργός, μέσα σε έναν χρόνο έχουν υποβληθεί εξήντα χιλιάδες. Αυτά τα στοιχεία έχουμε.

Για να το καταλάβουμε, αυτές τις εξήντα χιλιάδες για να μπορέσουμε σε έναν χρόνο να τις εξετάσουμε, πρέπει να εξετάζονται εκατόν εξήντα πέντε αιτήσεις τη μέρα. Ό,τι και να κάνουμε τώρα, αν δεν δουλέψουν στο «φουλ» οι μηχανές, θα είναι πολύ αργά και θα είναι πολύ λίγο.

Αποδείχθηκε όλα αυτά τα χρόνια ότι η Κυβέρνηση, δυστυχώς, είναι ένα βήμα πίσω από τις εξελίξεις. Το πρόβλημα έχει γιγαντωθεί μπροστά μας και δεν ξέρω αν καταφέρετε να το λύσετε. Έχετε αργήσει να νομοθετήσετε σχετικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πολύ λίγο χρόνο θα χρειαστώ, κύριε Πρόεδρε.

Το νομοσχέδιο αυτό σαν ιδέα μπορεί να είναι πολύ θετικό. Θα έπρεπε να έχει έρθει πολύ πιο πριν. Υπάρχουν πάλι κενά, τα οποία δεν έχω χρόνο να σας αναφέρω. Αναφέρθηκαν, βέβαια, από τον εισηγητή μας. Είναι ανάγκη να λύνονται αυτά τα προβλήματα σε χρόνο dt, χωρίς όμως να χάνεται ούτε η ανεξαρτησία ούτε η διαφάνεια, κανένα από αυτά τα εχέγγυα.

Έχετε αποδείξει για άλλη μια φορά ότι δεν δράττετε σωστά, ότι περιμένετε να φτάσει ένα πρόβλημα στο απροχώρητο και στη συνέχεια να έρθετε να κάνετε το αυτονόητο. Πόσες φορές ακούσαμε σήμερα από Βουλευτές της συγκυβέρνησης να λένε ότι κάνουμε το αυτονόητο, να φροντίσουμε για τις ανθρώπινες ψυχές! Αυτό είναι που μας έχει οδηγήσει εδώ σήμερα.

Παρακαλώ, ας εξετάζουμε τα ζητήματα πιο προσεκτικά, χωρίς να υπηρετούμε μόνο τις κομματικές μας και τις ιδεολογικές μας αντιλήψεις, αλλά έχοντας ως γνώμονα πάντοτε το καλό της χώρας μας.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στον επόμενο ομιλητή, επιτρέψτε μου μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το 6ο Γυμνάσιο Σταυρούπολης Θεσσαλονίκης.

Σάς καλωσορίζουμε στη Βουλή, παιδιά.

(Χειροκροτήματα απ’ όλες τις πτέρυγες της Βουλής)

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε, μπορώ να έχω για ένα λεπτό τον λόγο, για να μη μείνει με την απορία ο κ. Μεγαλομύστακας;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Αναφέρατε πέντε αιτήσεις ασύλου. Σαράντα εννέα αιτήσεις ασύλου εξετάζονται καθημερινά μόνο στη Μόρια. Είναι ο μέσος όρος καθημερινώς. Δεν ξέρω από πού έχετε αυτά τα στοιχεία. Ξέρω ότι κάτι είχε πει η κυρία περιφερειάρχης, αλλά ήταν τελείως λάθος και όταν ήμουν στην Μυτιλήνη, πρωτεύουσα της Λέσβου -το λέω χαριτολογώντας- της το εξήγησα ξανά και της ίδιας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Τον λόγο έχει η κ. Αναστασία Χριστοδουλοπούλου από τον ΣΥΡΙΖΑ.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Καλησπέρα.

Πριν μπω στο θέμα, θα ήθελα να καταγγείλω και εγώ από τη μεριά μου την επίθεση των Ισραηλινών στους Παλαιστινίους, που δείχνει ακριβώς τη βαρβαρότητα που επικρατεί στη διεθνή σκηνή, που μέσα από συμβολικές ενέργειες, όπως η μεταφορά της αμερικανικής πρεσβείας των ΗΠΑ στην Ιερουσαλήμ, προσπαθούν να δημιουργήσουν νέα de facto γεγονότα.

Το πρωί ήμουν στην έκθεση των Ελλήνων και Πορτογάλων σκιτσογράφων, που εγκαινιάστηκε στο Μετρό του Συντάγματος. Εκεί, λοιπόν, μεταξύ πολλών -ήταν πολλά, γιατί είναι όλη η έκθεση αφιερωμένη στον πόλεμο και λέγεται «Πόλεμος Α.Ε.»- ξεχώρισα ένα σκίτσο του Έλληνα σκιτσογράφου Πάνου Ζαχάρη, στο οποίο δείχνει ένα τανκς και μωρά παιδάκια να πετάνε πέτρες στο τανκς. Λέει, λοιπόν, ο οδηγός του τανκς: «Κύριε διοικητά, δεν μπορώ, είναι νήπια», και του απαντάει ο διοικητής: «Βάρα τα όλα, αφάνισέ τα, γιατί ίσως κάποιο από αυτά, κάποια στιγμή να αλλάξει τον κόσμο».

Τι θέλω, λοιπόν, να πω με αυτό; Ότι οι δολοφονίες των παιδιών, το πνίξιμο των παιδιών στις θάλασσες δεν είναι παράπλευρες απώλειες, είναι συνειδητή επιλογή, γιατί, πράγματι, κάποιο ή όλα από αυτά τα παιδιά, που ζουν το μαρτύριο του πολέμου καθημερινά, ίσως να είναι στην πρωτοπορία αυτών που θα αλλάξουν τον κόσμο.

Βρισκόμαστε, λοιπόν, σε μια συγκυρία που θα πρέπει ίσως λίγο να εξοικειώσουμε και την ελληνική κοινωνία και να αναρωτηθούμε όλοι μαζί: «Μα, τι έχει γίνει τελικά; Τι έχει γίνει και, ενώ ο κόσμος έπρεπε να καταγγέλλει τον πόλεμο, καταγγέλλει τα θύματα του πολέμου, τους πρόσφυγες; Πώς είναι δυνατόν η κοινωνία, οι κοινωνίες όλες να έχουν εκπέσει τόσο πολύ»;

Ξέρετε, πενήντα χρόνια πριν –γιατί τώρα γίνονται αφιερώματα στον γαλλικό Μάη του ’68- όλη η Ευρώπη, όλη η παγκόσμια κοινότητα, όλος ο κόσμος, όλη η οικουμένη σείονταν από τις αντιπολεμικές διαδηλώσεις που γίνονταν για το Βιετνάμ. Όλοι οι άνθρωποι μιλούσαν για την ειρήνη, την αγάπη για τη ζωή, και σήμερα, που γίνεται ο πιο βάρβαρος πόλεμος σε δέκα-δεκαπέντε μεριές της Γης, δεν μιλάει κανείς. Δεν καταγγέλλει κανείς τίποτα. Τι συνέβη τελικά; Πώς γίναμε έτσι; Πώς έγιναν έτσι οι άνθρωποι; Πώς μπήκαν στο καβούκι τους; Πώς είναι δυνατόν αυτή η ιδεολογία που λέει «όλοι εναντίον όλων», που αποτελεί τη βάση του πολέμου, να έχει υιοθετηθεί από την πλειοψηφία των κοινωνιών της Ευρώπης και όχι μόνο;

Αυτό για μένα είναι το ζήτημα: το τι κάνουμε. Είναι δυνατόν σήμερα να συζητάμε και να βγάζετε λόγους εδώ, που σας άκουσα όλους, και να στηλιτεύετε τον Υπουργό για το νομοσχέδιο; Τι θέλετε, δηλαδή, να πει αυτό το νομοσχέδιο; Τι θέλετε να κάνει αυτή η χώρα; Μπορεί αυτή η χώρα να τα βάλει με τους ισχυρούς; Μπορεί αυτή η χώρα, που πιέζεται από παντού, να εγκαταλείψει τους αδύναμους, τους αδύναμους Έλληνες, διότι δήθεν κάνουμε πολιτική για εκλογική πελατεία, τους αδύναμους πρόσφυγες, γιατί θέλουμε ανοιχτά σύνορα, τους αδύναμους συνανθρώπους μας σε όλον τον κόσμο, που εκφράζουμε την αλληλεγγύη μας γιατί θέλουμε να κάνουμε φιγούρα; Αυτά ακούμε. Αυτά ακούμε μέσα σε αυτή την Αίθουσα. Έχει ξεπέσει ο πολιτικός λόγος μέχρι εκεί που δεν πάει άλλο.

Και ερχόμαστε, λοιπόν, εδώ να δώσουμε απαντήσεις, επιτέλους, και να πούμε τι πραγματικά συμβαίνει. Κάνουμε όλοι σαν να μην ξέρουμε. Εμφανίζονται εδώ και είναι όλοι υπέρ της κοινής δήλωσης Ε.Ε. - Τουρκίας.

Δεν εννοώ όλοι, εντάξει, κοιτάω και τον κ. Παφίλη.

Παράλληλα, η κοινή δήλωση Ε.Ε. - Τουρκίας προβλέπει τον γεωγραφικό περιορισμό. Είναι, λοιπόν, υπέρ και του γεωγραφικού περιορισμού, αυτοί οι ίδιοι. Και, όμως, οι ίδιοι πρωτοστατούν στις διαδηλώσεις στη Λέσβο, υποκρίνονται ότι συμπάσχουν με το δράμα που ζουν οι νησιώτες όλα αυτά τα χρόνια, ενώ στην ουσία υποστηρίζουν τον γεωγραφικό περιορισμό. Και όχι μόνον τον γεωγραφικό περιορισμό, όλα τα υποστηρίζουν. Ξεκίνησαν από το να πνίγουμε τους πρόσφυγες που έρχονται, αυτό το 2015, ότι δεν φρουρούμε τα θαλάσσια σύνορα. Σήμερα έχουν φτάσει στον απόλυτο παραλογισμό και λένε ό,τι τους κατέβει, γιατί δεν έχουν τι να πουν.

Εδώ, λοιπόν, πρέπει να συζητήσουμε, η Ευρώπη, επιτέλους, τι θέλει από την Ελλάδα; Έχουμε καταλάβει; Θέλει, λοιπόν, από την Ελλάδα να είμαστε οι φρουροί της εξόδου και η Τουρκία οι φρουροί της εισόδου των προσφύγων και των μεταναστών στον ευρωπαϊκό χώρο και στα νησιά.

Αυτό θέλουν από εμάς. Γι’ αυτό προέβλεψαν τον γεωγραφικό περιορισμό. Γι’ αυτό τρομοκρατούνται όταν κάνουμε μεταφορά στην ενδοχώρα των ευάλωτων ομάδων, που επιτρέπεται αυτό να γίνεται. Γι’ αυτό γίνεται όλος αυτός ο πανικός.

Τι άλλο πια πρέπει να μας ζητήσει η Ευρώπη, για να κοιμάται ήσυχη; Έχετε διανοηθεί; Τι άλλο θέλει; Μας λένε: «Συντμήστε τις προθεσμίες για το άσυλο. Προχωρήστε στην κράτηση ακόμα και των ασυνόδευτων ανηλίκων. Κάντε τα όλα. Θέλω να κοιμάμαι ήσυχη. Αυτό είναι το πρόβλημά μου». Εμείς τι πρέπει να κάνουμε εκεί; Να καταγγείλουμε την Κυβέρνηση του ΣΥΡΙΖΑ; Να καταγγείλουμε τους Υπουργούς; Οι Υπουργοί να κάνουν τι; Για πείτε μας μια πρόταση επιτέλους.

Τώρα εμφανίστηκαν ρεαλιστές. Ξέρετε ποια είναι η πρόταση; Η πρόταση είναι γιατί δεν διώχνουμε. «Μπαίνουν τόσοι, αλλά δεν φεύγει κανένας». Να τους απελάσουμε, παιδιά, πριν βγει η απόφαση για το άσυλο. Να τους διώξουμε. Να τους επαναπροωθήσουμε. Να κατεδαφίσουμε κι εμείς τη Συνθήκη της Γενεύης. Αυτό θέλουν, να μην υπάρχει κανένας πολιτισμός, να καλυφθεί το σύμπαν από τη βαρβαρότητα. Και το ζητάνε και από εμάς. Ποιοι; Τι να κάνουμε, δηλαδή; Να διώχνουμε τους ανθρώπους από τα νησιά;

Σας ερωτώ, εν πάση περιπτώσει, επειδή βάζω αυτά τα ερωτήματα, τι έγινε στα νησιά; Πέρασε ένα εκατομμύριο κόσμος από τα νησιά. Δεν είδαμε καμμία διαδήλωση. Δεν είδαμε να ηγούνται φασίστες στις διαμαρτυρίες των κατοίκων. Τι άλλαξε όμως και τώρα ξαφνικά όλοι μαζί ενώθηκαν με μια ψυχή για να προστατεύσουν τον τουρισμό, την οικονομία και ό,τι άλλο νομίζουν;

Εγώ ξέρω -και παραδέχομαι- ότι έχουν κουραστεί οι νησιώτες και έχουν δίκιο. Ακούν και εμάς που ασκούμε κριτική στην Ευρώπη γιατί δεν κάνει αναλογική κατανομή και επιμερισμό των ευθυνών. Και σου λένε: «Εμείς μόνο θα πάρουμε το βάρος, εμείς μόνο θα έχουμε την ευθύνη της υποδοχής; Η υπόλοιπη Ελλάδα θα μείνει αμέτοχη»;

Όμως, εκεί δεν συμφωνεί κανείς. Θα το δείτε. Ήδη έχουν αυξηθεί οι ροές από τα χερσαία σύνορα και άρχισαν να πανικοβάλλονται και οι από πάνω, τα βόρεια σύνορα. Μετά θα βροντοφωνάξει η Κρήτη για τον τουρισμό της, μετά η Πάτρα και μετά δεν ξέρω ποιος άλλος, διότι εδώ δεν έχουμε καταλάβει ότι αυτό το ζήτημα, το οποίο έχει ως αιτία τον πόλεμο, δεν μπορούμε να το διαχειριστούμε με «ασπιρίνες».

Αυτή είναι η πραγματικότητα. Γι’ αυτό εγώ και στην τοποθέτησή μου στην επιτροπή είχα πει ότι αυτό το νομοσχέδιο είναι το καλύτερο δυνατό που μπορούσε να υπάρχει σε αυτόν τον φρικτό συσχετισμό δυνάμεων, σε αυτή την απάνθρωπη κατάσταση που ζούμε, όπου όλοι έχουμε εθιστεί στον θάνατο, στο αίμα, στη δυστυχία. Και ταυτόχρονα υποτίθεται ότι θέλουμε να γυρίσουμε στο έθνος-κράτος. Δεν καταλάβαμε τίποτα από την παγκοσμιοποίηση. Και να ο εθνικισμός να γεμίζει τις ψυχές των ανθρώπων, να τις δηλητηριάζει και να γίνεται η Βουλή των Ελλήνων -η οποία ήταν υπόδειγμα το 2015, μέχρι και για Νόμπελ Ειρήνης είχαν προταθεί τα νησιά- αρένα τού ποιος θα πει το πιο φασιστικό, το πιο ρατσιστικό, το πιο ξενόφοβο επιχείρημα. Αυτή είναι η απογοήτευση. Αυτά βλέπουμε και βλέπουν οι κοινωνίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αντιπροέδρου της Βουλής)

Άκουσα ότι κάποιοι μέσα σ’ αυτή την Αίθουσα αναφέρθηκαν στο «λιάζονται» που είπα εγώ το 2015. Για να καταλάβετε το επίπεδο νοημοσύνης των ανθρώπων που πήραν τον λόγο ότι εκτός του ότι δεν έχουν καταλάβει γιατί και πώς ήρθαν το 2015 τόσοι άνθρωποι, για το πώς και γιατί τελικά όλοι αυτοί οι άνθρωποι δεν δημιούργησαν κανένα πρόβλημα στη χώρα, για το πώς και το γιατί η χώρα μας εμφανίστηκε η μοναδική που τήρησε τη διεθνή νομιμότητα, ενώ όλοι οι άλλοι υπηρετούν τη σκοπιμότητα, κόμματα και κυβερνήσεις παντού, ακόμα ασχολούνται με το «λιάζονται». Ακόμα ασχολούνται, διότι θεωρούν ότι έκανα ένα φοβερό ατόπημα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Χριστοδουλοπούλου, παρακαλώ, ολοκληρώστε.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Τελειώνω σε ένα λεπτό, κύριε Πρόεδρε.

Υπερασπίστηκα τους πρόσφυγες που βρίσκονταν στις πλατείες, στην πλατεία Ομονοίας συγκεκριμένα. Έπρεπε ως Υπουργός να δώσω εγώ την απάντηση, στο γιατί είναι εκεί, σε αυτές τις παράλογες ερωτήσεις των ξενόφοβων καναλιών, που ενορχήστρωναν ολόκληρη εκστρατεία ενάντια στην Κυβέρνηση του ΣΥΡΙΖΑ. Γι’ αυτό θέλω να πω ότι δεν θα απαντήσω σε ένα παραλήρημα που ακούστηκε μέσα στη Βουλή από κάποιον νεοναζί κανίβαλο, γιατί για κανίβαλο πρόκειται.

Αυτό που θα ευχηθώ είναι η ελληνική δικαιοσύνη να εκτελέσει το χρέος της για να ξεβρωμίσει η Βουλή από αυτόν τον φασιστικό, σεξιστικό, ρατσιστικό, ξενοφοβικό λόγο, που τον ακούμε και παρακολουθούμε και δεν μπορούμε να αντιδράσουμε. Αυτή είναι η ουσία.

Δεν πρέπει να γίνουμε Ευρώπη. Η εξαίρεση του 2015 συνεχίζει να είναι εξαίρεση και το 2018. Η ελληνική Κυβέρνηση είναι η μοναδική κυβέρνηση σε όλη την Ευρώπη και σε όλον τον κόσμο που είχε το θάρρος να το πει, να εκφράσει την αλληλεγγύη της, να εφαρμόσει τη νομιμότητα και να προσπαθεί να εξισορροπήσει τις απαιτήσεις των Ευρωπαίων με την πραγματικότητα και τη διεθνή προστασία. Και αντί να είμαστε υπερήφανοι που έχουμε μια τέτοια Κυβέρνηση, βρίσκουμε ευκαιρία να κάνουμε την μικροπολιτική μας, γιατί περί αυτού πρόκειται.

Όταν όλος ο κόσμος ζει στη βαρβαρότητα, όταν δεν υπάρχει ένας άνθρωπος να μιλήσει και να καταδικάσει αυτά που συμβαίνουν, τολμούν να μιλούν γι’ αυτή την Κυβέρνηση και για τις νομοθετικές της πρωτοβουλίες, που ακροβατούν πολλές φορές, πράγματι ακροβατούν, στην προσπάθεια να παραμείνουμε άνθρωποι, να δώσουμε ένα σήμα, ένα μήνυμα ότι υπάρχει ακόμα ελπίδα, ότι μπορούμε να αντισταθούμε σε αυτή τη λαίλαπα και τους εκβιασμούς των Ευρωπαίων και των μεγαλοσχημόνων και ότι μπορούμε να παραμείνουμε άνθρωποι που αγαπάμε τη ζωή, που αγαπάμε τις ανθρώπινες ανάγκες και δεν είμαστε μισαλλόδοξοι, να μισούμε τα θύματα του πολέμου. Αν είναι δυνατόν να είμαστε εδώ και να συζητάμε για τους πρόσφυγες με αυτόν τον χυδαίο τρόπο που ακούσαμε από τους περισσότερους εκπροσώπους της Αντιπολίτευσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Χριστοδουλοπούλου.

Μετά από συνεννόηση, το Προεδρείο ζητά να διαγραφούν από τα Πρακτικά οι προσβλητικές και απαράδεκτες εκφράσεις που ακούστηκαν σε αυτήν την Αίθουσα και που είχαν ως αποδέκτη την κ. Χριστοδουλοπούλου.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):**

Κύριε Πρόεδρε, θα πρέπει και οι Πρόεδροι να έχουν αντανακλαστικά όταν ακούγονται αυτά τα πράγματα. Δεν είναι στην ατομική πρωτοβουλία του καθενός τι θα κάνει, όταν ακούγονται αυτές οι χυδαιότητες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Χριστοδουλοπούλου.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Με το σημερινό νομοσχέδιο ενσωματώνονται στην ελληνική νομοθεσία οδηγίες της Ευρωπαϊκής Ένωσης για τη μετανάστευση και το προσφυγικό, εκτός βεβαίως από τις αλλαγές προς το χειρότερο που επιχειρεί στο θέμα του ασύλου.

Νομίζω ότι κανείς δεν μπορεί να αρνηθεί πως αυτό το νομοσχέδιο «κουμπώνει» μια χαρά κιόλας με την αντιδραστική συμφωνία Ευρωπαϊκής Ένωσης - Τουρκίας το 2016, την οποία βεβαίως συχνά-πυκνά διαφημίζει η Κυβέρνηση. Ήταν μια συμφωνία, όμως, η οποία τσαλαπατά τη Διεθνή Συνθήκη της Γενεύης του 1951 για το προσφυγικό δίκαιο, συνθήκη -θυμίζω- που έγινε κατορθωτή χάρη στην καθοριστική συμβολή των σοσιαλιστικών χωρών λίγο μετά τον Β΄ Παγκόσμιο Πόλεμο, όπου βέβαια ο διεθνής συσχετισμός ευνοούσε τέτοιες κατακτήσεις για τους λαούς.

Η Συμφωνία Ευρωπαϊκής Ένωσης - Τουρκίας όχι μόνο δεν επιβεβαίωσε τα όσα υποκριτικά διακήρυξε, αλλά είχε και ένα πάρα πολύ συγκεκριμένο απάνθρωπο αποτέλεσμα: Τον απαράδεκτο εγκλωβισμό χιλιάδων προσφύγων και μεταναστών μέσα σε άθλιες συνθήκες στα νησιά του ανατολικού Αιγαίου, ενώ αυξάνονται τελευταία συνεχώς και οι αφίξεις προσφύγων στον Έβρο. Εγκλωβισμός εκεί, όπου οι άνθρωποι στοιβάζονται σε καταυλισμούς σαν της Μόριας και της «ΒΙΑΛ», χωρίς τα αναγκαία μέτρα για να ζουν ανθρώπινα, εκεί όπου οι αιτήσεις ασύλου αυτών των ανθρώπων καρκινοβατούν, ενώ απαγορεύεται και η μεταφορά τους σε άλλους, κατάλληλα διαμορφωμένους χώρους στην ηπειρωτική χώρα και έχουμε βέβαια συχνά τις εκρήξεις της απελπισίας τους.

Εκεί όπου όλη αυτή η τραγική κατάσταση έχει πολύ σοβαρές επιπτώσεις και στη ζωή των νησιωτών. Εκεί όπου κάνουν χρυσές δουλειές οι δουλέμποροι και αλωνίζουν οι κάθε λογής μη κυβερνητικές οργανώσεις. Εκεί όπου βρίσκουν πρόσφορο έδαφος οι φασίστες και οι ναζιστές για να ρίχνουν το ναζιστικό τους δηλητήριο και να επιτίθενται, όπως στη Μυτιλήνη, με φωτοβολίδες ακόμα και σε γυναίκες και μικρά παιδιά, κρύβοντας τις πραγματικές αιτίες και τους αληθινούς ενόχους.

Αυτές δεν είναι οι επιπτώσεις της συμφωνίας Ευρωπαϊκής Ένωσης, Τουρκίας και ελληνικής Κυβέρνησης, αλλά και της γενικότερης μεταναστευτικής πολιτικής της Ευρωπαϊκή Ένωσης, με την οποία συμφωνεί και η Αντιπολίτευση και για την οποία το ΚΚΕ πολύ έγκαιρα είχε προειδοποιήσει και την οποία είχε καταγγείλει; Το θέμα αυτό, ειδικά μετά τη συμφωνία της Ευρωπαϊκής Ένωσης με την Τουρκία, δεν συνδέεται ακόμα περισσότερο με τα γεωπολιτικά παζάρια και τους εκβιασμούς που γίνονται στην περιοχή;

Αλήθεια, είναι άραγε σύμπτωση ότι το σημερινό νομοσχέδιο έρχεται την ώρα που οι συνθήκες στην περιοχή γίνονται ολοένα και πιο επικίνδυνες για τους λαούς; Την ώρα που κλιμακώνεται επικίνδυνα η ιμπεριαλιστική επιθετικότητα στη Συρία, την ώρα που η κρατική δολοφονική μηχανή του Ισραήλ αιματοκυλίζει τον λαό της Παλαιστίνης; Την ώρα που οι πολεμικές προετοιμασίες των Ηνωμένων Πολιτειών, του ΝΑΤΟ, της Ευρωπαϊκής Ένωσης εντείνονται και μάλιστα με την ελληνική Κυβέρνηση να αναλαμβάνει όλο και πιο αναβαθμισμένους ρόλους σ’ αυτό; Την ώρα που η τούρκικη αστική τάξη εντείνει την επιθετικότητά της και το κουβάρι των ιμπεριαλιστικών ανταγωνισμών περιπλέκεται ολοένα και περισσότερο; Μα, όλο αυτό τελικά δεν είναι η αιτία που γεννά και αυξάνει τα καραβάνια των προσφύγων και των κατατρεγμένων;

Πώς άραγε τα αντιμετωπίζουν όλα αυτά η Ευρωπαϊκή Ένωση και οι ελληνικές κυβερνήσεις; Περιορίζουν όλο και περισσότερο το δικαίωμα των ξεριζωμένων από τις επεμβάσεις και τους πολέμους να βρουν προστασία και να πάρουν άσυλο στην Ευρωπαϊκή Ένωση. Τα ίδια κάνει και η Κυβέρνηση και αυτή είναι -νομίζουμε- όλη η ουσία του σημερινού νομοσχεδίου. Όλες οι ευρωενωσιακές οδηγίες για το άσυλο, που εισάγονται στην ελληνική νομοθεσία, απομακρύνονται όλο και πιο πολύ από την όποια προστασία προβλέπεται από τις διεθνείς συμβάσεις, ειδικά τη συνθήκη της Γενεύης.

Τρανταχτό παράδειγμα αποτελεί ο περιορισμός των χρονικών περιθωρίων για τις απαιτούμενες τυπικές ενέργειες των προσφύγων που εμφανίζεται στο νομοσχέδιο κατ’ ευφημισμόν και ως «ταχύρρυθμη διαδικασία». Πρόκειται για απαράδεκτες, απάνθρωπες ρυθμίσεις τιμωρητικού χαρακτήρα, όπου σύμφωνα με τις ασφυκτικές προθεσμίες που τίθενται, προβλέπεται μέχρι και η ακύρωση του αιτήματος ασύλου σε περίπτωση που χαθεί κάποια προθεσμία ή κάποιος καθυστερήσει να παραλάβει την απόφαση για το αίτημά του. Κινδυνεύει, μάλιστα, επιπλέον και με απέλαση ακόμα κι αν έχει προσφύγει στα διοικητικά δικαστήρια, όπως ίσχυε μέχρι τώρα.

Όσο για τους εργαζόμενους στις Επιτροπές Ασύλου και Προσφυγών, ζουν με την ασφάλεια του συμβασιούχου, εργάζονται με ρυθμούς εξοντωτικούς κι από πάνω καθυστερείτε τις πληρωμές για τα δεδουλευμένα τους.

Κλείνω με το ζήτημα της εκπαίδευσης των προσφυγόπουλων. Είναι ένα ζήτημα που αποκαλύπτει, θαρρώ, όλη την υποκρισία της Κυβέρνησης και της Ευρωπαϊκής Ένωσης. Σύμφωνα με την Ύπατη Αρμοστεία του ΟΗΕ, περίπου το 1/3 του συνόλου των προσφύγων στη χώρα μας είναι ανήλικοι, κοντά στις είκοσι χιλιάδες. Μόνο τους πρώτους οκτώ μήνες του 2017 σημειώθηκαν επτά χιλιάδες διακόσιες πενήντα επτά αφίξεις ανηλίκων, από τους οποίους οι οκτακόσιοι τριάντα οκτώ, σύμφωνα με τα επίσημα στοιχεία, ήταν ασυνόδευτα παιδιά, πολλές φορές χωρίς ελπίδα επανένωσης με τις οικογένειές τους.

Βγήκε πέρυσι το Υπουργείο Παιδείας και εξήγγειλε βαρύγδουπα την ένταξη όλων αυτών των προσφυγόπουλων στα σχολεία. Πέρασε ένα χρόνος από τότε και ούτε τρεις χιλιάδες απ’ αυτά τα παιδιά έχουν γραφτεί στα σχολεία της χώρας και σε όλες τις βαθμίδες και απ’ αυτά μόνο όσα βρίσκονται στην ηπειρωτική Ελλάδα, γιατί στα νησιά το δικαίωμα αυτών των παιδιών στη μόρφωση πολύ απλά δεν ισχύει. Απ’ όσα πάνε στο σχολείο, άλλα πάνε σε πρωινά σχολεία, στριμωγμένα σε εικοσιεφτάρια, τριαντάρια και βάλε τμήματα, χωρίς να υπάρχουν όροι και προϋποθέσεις, χωρίς τμήματα υποδοχής με το απαραίτητο προσωπικό για να βοηθιούνται αυτά τα παιδιά, ώστε να προσαρμοστούν με το αναγκαίο εκπαιδευτικό υλικό και άλλα πάνε στα διαπολιτισμικά σχολεία, που έχουν μετατραπεί στην πράξη σε προσφυγικά, με πάρα πολλά προβλήματα υποδομών και προσωπικού.

Όσο για τις διαφημισμένες Δομές Υποδοχής και Εκπαίδευσης Προσφύγων, δηλαδή τη συμμετοχή των παιδιών των καταυλισμών σε απογευματινές τάξεις, ξεκίνησαν πάρα πολύ αργά. Ορισμένες ξεκίνησαν τώρα, πριν από λίγους μήνες, τον Γενάρη, με προσλήψεις αναπληρωτών κυριολεκτικά την τελευταία στιγμή, με απουσία διερμηνέων, χωρίς υλικοτεχνική υποδομή και με τις διάφορες ΜΚΟ να αλωνίζουν, διεκδικώντας μάλιστα παιδαγωγικό -και όχι μόνο- ρόλο.

Τελικά και το προσφυγικό είναι ένα ταξικό ζήτημα, στο οποίο απαντούν οι θέσεις του ΚΚΕ. Η αντιμετώπισή του θεωρούμε ότι περνά μόνο μέσα από τη σύγκρουση με την ευρωενωσιακή ιμπεριαλιστική πολιτική.

Ναι, κυρία Χριστοδουλοπούλου, επειδή αναρωτηθήκατε, είμαστε ενάντια στους ισχυρούς, όπως έκαναν οι παππούδες μας ενάντια στους Γερμανούς κάποτε με το ΕΑΜ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Βούλτεψη από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος κ. Παφίλης. Έπονται άλλοι τέσσερις ομιλητές για να ολοκληρωθεί ο κατάλογος. Στο τέλος θα κλείσει ο Υπουργός.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Κύριε Πρόεδρε, μπορώ να έχω τον λόγο μετά τον κ. Παφίλη, παρακαλώ;

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως, κύριε Υπουργέ.

Ελάτε, κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Κοιτάξτε, εγώ δεν ξέρω πόσες φορές θα έρθουμε σε αυτή την Αίθουσα να συζητήσουμε νομοθέτημα γύρω από την προσφυγική και μεταναστευτική κρίση και πόσες φορές ακόμη θα «σερβίρουμε ασπιρίνες» πάνω σε αυτό το θέμα.

Προσωπικά δεν έπεσα ποτέ στην παγίδα να στοχοποιήσω για παράδειγμα -επειδή μίλησε πριν από μένα- την κ. Χριστοδουλοπούλου και να πω ότι εκείνη είναι υπεύθυνη για ό,τι συνέβη την περίοδο της θητείας της ή το πρώτο εξάμηνο της διακυβέρνησης ΣΥΡΙΖΑ. Η κ. Χριστοδουλοπούλου εφάρμοζε την πολιτική του ΣΥΡΙΖΑ. Γι’ αυτό, εγώ προσωπικά δεν έπεσα ποτέ στην παγίδα να μιλήσω ονομαστικά.

Ήταν απόφαση του ΣΥΡΙΖΑ να γίνουν αυτά που έγιναν στη χώρα. Κάθε λέξη σας, κάθε πράξη σας από το 2011 που ξέσπασε ο πόλεμος στη Συρία, από το 2013 που έφτασε στο απόγειό της η προσφυγική κρίση μέχρι πριν λίγο καιρό, αλλά και σήμερα με αυτά που νομοθετείτε, οδηγεί σε αυτή την κατάσταση διόγκωσης των προβλημάτων και δημιουργίας νέων προβλημάτων, διότι η πηγή του κακού βρίσκεται στις διαχρονικές απόψεις σας για το μεταναστευτικό. Αρκεί μια ματιά για να δείτε τι γράφατε και τι λέγατε για χρόνια, οδηγώντας κάθε φορά σε ένα γενικό προσκλητήριο. Πρέπει να δείτε τι λέγατε στις πολιτικές σας αποφάσεις, στα προγράμματά σας.

Σας θυμίζω τι έλεγε ο κ. Τσίπρας: «Να τους δεχόμαστε όλους και να τους δίνουμε χαρτιά για να φεύγουν στο εξωτερικό» και «Καμμία δύναμη FRONTEX και κανένας φράχτης δεν μπορεί να σταματήσει το φαινόμενο». Ο κ. Τσίπρας τα έλεγε αυτά.

Ο κ. Σταθάκης τον Νοέμβριο του 2014 έφτασε στο σημείο, παρουσιάζοντας το πρόγραμμά σας για την ανάπτυξη, να πει ότι η ανάπτυξη θα πάει καλύτερα εάν δοθούν περισσότερες ιθαγένειες σε μετανάστες. Δηλαδή για την ανάπτυξη, το 2014 είχατε τις ιθαγένειες στους μετανάστες και τώρα έχετε την κάνναβη και τα ναρκωτικά. Στο πρόγραμμά σας του 2012 λέγατε ότι υποστηρίζετε ένα σύστημα ανοικτής και διαρκούς νομιμοποίησης.

Ποιος τα προκάλεσε, λοιπόν, όλα αυτά; Ποιος έκανε το γενικό προσκλητήριο; Και μόλις βρεθήκατε στην εξουσία, συνεχίσατε τα γενικά προσκλητήρια. Οι διακινητές μοίραζαν φυλλάδια στους καταυλισμούς στην Τουρκία λέγοντας ότι τώρα με την καινούργια Κυβέρνηση θα αλλάξει η πολιτική του μεταναστευτικού. Ήρθε εδώ ξαφνικά ενάμισι εκατομμύριο ανθρώπων. Δεν ήταν στο απόγειό της η προσφυγική κρίση το 2015.

Φτιάξατε το αίσχος της Ειδομένης. Μας έκλεισαν οι Σκοπιανοί τα σύνορα, τα οποία τα έχουν ακόμη κλειστά, κι εσείς συζητάτε με τους Σκοπιανούς για επίλυση του ζητήματος της ονομασίας με κλειστά τα σύνορα από αυτούς. Δεχθήκατε τη Συμφωνία Ευρωπαϊκής Ένωσης και Τουρκίας χωρίς να απαιτήσετε να ανοίξουν τα σύνορα. Φέρατε και το ΝΑΤΟ στο Αιγαίο. Θυμάμαι ότι όταν ήμασταν με τον Σαμαρά στην Ουαλία σε σύνοδο του ΝΑΤΟ, ο κ. Βίτσας –δεν βλέπω εδώ τον Υπουργό- έλεγε εδώ στην Ελλάδα ότι το ΝΑΤΟ πρέπει να αυτοδιαλυθεί. Προφανώς το φέρατε το ΝΑΤΟ στο Αιγαίο για να το βλέπετε καλύτερα και να το διαλύσετε καλύτερα. Δεν βλέπω, δηλαδή, άλλη εξήγηση.

Μετά, αρχίσατε. Ποιο ήταν ένα από τα πρώτα σας νομοθετήματα τον Ιούνιο του 2015 για να δώσετε σήμα; Η αλλαγή του νόμου για τις ιθαγένειες. «Εδώ μοιράζουμε τις καλές ιθαγένειες». Άλλον καημό δεν είχατε. Πηγαίνατε για τα capital controls και κάνατε νόμο για την ιθαγένεια και συνεχίσατε το ξήλωμα, διότι η Ελλάδα είχε νόμους για το μεταναστευτικό. Ο αρτιότερος νόμων εξ αυτών ήταν αυτός του 2005 επί Υπουργού Εσωτερικών Προκόπη Παυλόπουλου, του σημερινού Προέδρου της Δημοκρατίας. Εκείνος ο νόμος τα προέβλεπε όλα αυτά που τα φέρνετε τώρα κομματιαστά εσείς, γιατί τα έχετε ήδη ξηλώσει. Και φύλαξη συνόρων προέβλεπε και ελευθερία κίνησης για τους νομίμως διαμένοντες και ποινή φυλάκισης και πρόστιμα για όσους μπαίνουν παρανόμως στη χώρα, αλλά και πρόνοιες για τους τελούντες στο ειδικό καθεστώς του πρόσφυγα, κατά την έννοια όμως της Σύμβασης της Γενεύης του 1951, που η Ελλάδα την κύρωσε το ’59. Αναφέρθηκε η κ. Χριστοδουλοπούλου σε αυτό.

Η Σύμβαση της Γενεύης δεν προστατεύει τους πάντες που μπαίνουν σε μια χώρα. Προστατεύει αυτούς οι οποίοι έχουν καθεστώς πρόσφυγα. Εσείς, όμως, δεν διαχωρίσατε ποτέ πρόσφυγες από μετανάστες και εξακολουθείτε να μην το κάνετε. Ξηλώσατε τον νόμο του 2005. Ξηλώσατε τον συμπληρωματικό του 2007. Ξηλώσατε τον νόμο του 2011. Ξηλώσατε και τον νόμο του 2014 και τώρα έρχεστε και μας φέρνετε διατάξεις. Φτιάξατε τον νόμο την πρωταπριλιά του 2016. Τον ψηφίσατε με τη διαδικασία του κατεπείγοντος, λέγοντας ότι θα λύσει όλα τα προβλήματα ασύλου. Τώρα, δύο χρόνια μετά, ξαναέρχεστε με άλλον νόμο για το άσυλο, ενώ με τον προηγούμενο νόμο υπονομεύσατε και τη Συμφωνία Ευρωπαϊκής Ένωσης - Τουρκίας και καταστρατηγήσατε τη συμφωνία των πολιτικών Αρχηγών υπό τον Πρόεδρο της Δημοκρατίας.

Ούτε τώρα διαχωρίζετε τους πρόσφυγες από τους μετανάστες ούτε ενισχύετε τις δομές κλειστής φιλοξενίας. Και αυτά είχαν αποφασιστεί στη σύσκεψη όλων των πολιτικών Αρχηγών υπό τον Πρόεδρο της Δημοκρατίας.

Αυτή τη στιγμή το νομοσχέδιο που φέρνετε είναι μια επανάληψη του 2016, απλώς με κάποιες διευκολύνσεις που κάνετε στο θέμα του ασύλου. Αυτός ο νόμος που ψηφίσατε πριν από δύο χρόνια, ανέφερε ότι αλλοδαπός ή ανιθαγενής που αιτείται διεθνούς προστασίας, δεν κρατείται μόνο και μόνο για τον λόγο ότι έχει υποβάλει αίτηση διεθνούς προστασίας, καθώς και ότι εισήλθε παράνομα ή παραμένει στη χώρα μας χωρίς τίτλο διαμονής. Προσέξτε: Αλλοδαπός ή ανιθαγενής είπατε. Δεν λέτε πρόσφυγας. Άρα εδώ εσείς έχετε κάνει πάλι γενικό προσκλητήριο. Αυτή τη διάταξη την έχετε κρατήσει.

Εφόσον, λοιπόν, δεν τηρείτε τα συμφωνημένα, δεν τηρείτε τις συμφωνίες, δεν εφαρμόζονται οι συμφωνίες της Ευρωπαϊκής Ένωσης, αυτή η δήλωση κ.λπ., αφού είναι όλοι ίδιοι και δεν γίνεται κανένας διαχωρισμός, άρα αυτή τη στιγμή καταπατώνται τα δικαιώματα του πρόσφυγα κατά την έννοια της Συνθήκης της Γενεύης και δεν προχωράτε.

Τι λέει η δήλωση Ευρωπαϊκής Ένωσης και Τουρκίας; Λέει ότι όλοι οι παράτυποι μετανάστες επιστρέφουν αμέσως. Επιστρέφουν αμέσως; Όχι. Άρα δεν τηρείται η συμφωνία. Πρέπει κάτι να κάνετε εσείς που είστε Κυβέρνηση. Τι άλλο λέει; Λέει ότι για κάθε έναν Σύριο που θα πηγαίνει από την Ελλάδα στην Τουρκία, ένας από εκεί θα πηγαίνει στην υπόλοιπη Ευρώπη. Τηρείται η συμφωνία; Όχι. Έχουν ανοίξει τα σύνορα; Όχι.

Τι ακριβώς κάνει το ΝΑΤΟ; Είπα πριν, κύριε Υπουργέ…

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Σας άκουσα.

**ΣΟΦΙΑ ΒΟΥΛΤΕΨΗ:** Φαντάζομαι θα αυτοδιαλυθεί αφού τελειώσει η προσφυγική κρίση.

Αυτό το οποίο, τελικά, έχετε νομοθετήσει –και νομοθετείτε και σήμερα, απλώς προσπαθείτε κάπως να βολέψετε την κατάσταση- είναι το «μπάτε σκύλοι αλέστε» και οι απευθείας αναθέσεις για σίτιση και υποδομές όπου έχει στηθεί ένας χορός εκατομμυρίων. Δύο χρόνια μετά δεν έχετε βρει ένα σύστημα να γίνεται διαγωνισμός για τη σίτιση των προσφύγων και είναι συγκεκριμένες πάντα οι εταιρείες, οι οποίες παίρνουν αυτές τις συμβάσεις με απευθείας ανάθεση.

Και το αποτέλεσμα είναι να μην πηγαίνουν ποτέ ελιές στους πρόσφυγες, οι οποίες τους αρέσουν. Έτσι δεν είναι; Δεν υπάρχουν ελιές στο διαιτολόγιό τους, παρ’ ότι το ζητούν. Γιατί μας έλεγε ο κ. Καμμένος ότι θα βάλει ISO, για το τι προτιμούν ανάλογα από κάθε χώρα οι πρόσφυγες.

Άρα, λοιπόν, δεν φέρνετε νομοθέτημα για να διορθώσει την κατάσταση. Φέρνετε απλώς άλλο ένα νομοθέτημα, πιστεύοντας ότι με αυτό το τσαλαβούτημα θα δώσετε κάποιες λύσεις.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος κ. Παφίλης και θα ακολουθήσει ο Υπουργός κ. Βίτσας.

Ορίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Η σημερινή συνεδρίαση σκιάζεται από ένα νέο στυγερό έγκλημα από μια νέα σφαγή του παλαιστινιακού λαού. Είναι πάνω από εξήντα οι νεκροί, δύο χιλιάδες επτακόσιοι οι τραυματίες. Νεκρά παιδιά, ανήλικοι, τανκς με σφεντόνες. Ο κόσμος σας ο καπιταλιστικός! Κι αυτή η σφαγή είναι άλλη μια σφαγή γι’ αυτούς που ζητάνε τι; Το αυτονόητο να έχουν πατρίδα και αντιμετωπίζουν, όχι τώρα, χρόνια ολόκληρα γενοκτονία.

Αυτή ήταν η προσφορά του Ισραήλ στις Ηνωμένες Πολιτείες της Αμερικής και στον «διαβολικά καλό» Τραμπ όπως είπε ο Πρωθυπουργός. Ο «διαβολικά καλός» Τραμπ! Προσφορά σε αίμα, πολύ αίμα. Κι αυτό είναι συμβολικό ξέρετε και για το παρελθόν, γιατί η ιστορία του ιμπεριαλισμού είναι βαμμένη με το αίμα δεκάδων εκατομμυρίων και λαών ολόκληρων, αλλά κυρίως είναι σήμα για το μέλλον, για το τι πρόκειται να συμβεί στην περιοχή και πώς θα αντιμετωπιστεί από τους συμμάχους σας, κυρίες και κύριοι της Νέας Δημοκρατίας, του ΣΥΡΙΖΑ και όλων των υπολοίπων κομμάτων.

Δεν είναι σύμμαχοί σας; Τι είναι; Δεν είναι οι Ηνωμένες Πολιτείες της Αμερικής και ο «διαβολικά καλός» Τραμπ στρατηγικοί σας σύμμαχοι; Ποιος είναι ο εκτελεστής; Το Ισραήλ το κράτος δολοφόνος. Ναι ή όχι; Πόσα χρόνια; Όμως είναι στρατηγικός σύμμαχος της Κυβέρνησης και των άλλων κομμάτων.

Κι εδώ ακούμε κι ανέκδοτα. Είναι άλλο το ότι είναι στρατηγικός σύμμαχος, άλλο το ότι κάνετε μαζί γυμνάσια κατά του Ιράν -και το λέω συγκεκριμένα και ας βγει ένας να το διαψεύσει- αεροπορικά στην περιοχή των Γρεβενών κι αλλού, άλλο το ότι συμμετέχετε σε όλα τα σχέδια που εξυφαίνονται στην περιοχή και άλλο το ότι ορισμένοι καταγγέλλουν, δεν λέω υποκριτικά, αυτή τη σφαγή. Καταγγέλλεις ένα έγκλημα στο οποίο συμμετέχεις.

Και θα πω τι σημασία έχει αλήθεια αυτό το αίμα, πέρα από τις ανθρωπιστικές φωνές που ακούγονται και είναι και συναισθηματικές; Αυτό που προέχει είναι τα πετρέλαια, το φυσικό αέριο, τα συμφέροντα των πολυεθνικών. Γι’ αυτά δεν γίνεται η σφαγή στην περιοχή και για τον στρατηγικό έλεγχο; Ναι ή όχι; Όμως αυτά είναι τα πρωτεύοντα και αυτά υπηρετεί η γεωστρατηγική αναβάθμιση που όλοι σας ορκίζεστε εδώ πέρα και πρέπει να το αντιληφθεί ο λαός. Τα συμφέροντα του κεφαλαίου, ελληνικού και ξένου, χτίζονται πάνω στο αίμα των Παλαιστινίων, των Συρίων, των Αφγανών, τω Λίβυων, όλων.

**ΓΕΩΡΓΙΟΣ ΠΑΛΛΗΣ:** Από παλιά ήταν αυτό.

**ΑΘΑΝΑΣΙΟΣ ΠΑΦΙΛΗΣ:** Για όλες τις κυβερνήσεις λέω και για όλους. Δεν κάνετε τίποτα διαφορετικό και θα τα ακούσετε κι αυτά.

Απέναντι σε αυτό το έγκλημα τι στάση παίρνει η Κυβέρνηση και τα άλλα αστικά κόμματα; Συνιστούν αυτοσυγκράτηση. Καταγράφουμε -λέει- τη σφαγή. Καταγραφή την ξέρουμε. Και τι κάνουμε; Συστήνουμε αυτοσυγκράτηση και εξειδικεύεται κιόλας στην ανακοίνωση το Υπουργείο Εξωτερικών της Κυβέρνησης. Τι λέει; Προς τους Ισραηλινούς: «Όχι δυσανάλογη βία». Μη σκοτώνετε δηλαδή πενήντα, εξήντα, σκοτώστε λιγότερους. Και προς τη Χαμάς: «Ειρηνικές διαδηλώσεις». Μη χρησιμοποιείτε σφεντόνες και ό,τι άλλο, γιατί όπλα δεν χρησιμοποίησαν. Ίσες αποστάσεις απέναντι στον θύτη και στο θύμα.

Η Ευρώπη σας αυτή που υποστηρίζετε, τι λέει; Τα ίδια ακριβώς. Αυτή τη δήλωση κάνει και ευθυγραμμίζεστε όλοι, όλα τα άλλα κόμματα, πάνω σ’ αυτή τη δήλωση. Κατάντια. Και από την άλλη η Βουλή ομόφωνα αναγνωρίζει το παλαιστινιακό κράτος με απόφασή της και η Κυβέρνηση δεν το υλοποιεί στην πράξη τώρα. Αυτή είναι η μεγάλη υποκρισία.

Μάλιστα ακυρώθηκε και η συνεδρίαση σήμερα της επιτροπής για τη συμφωνία –κοιτάξτε πώς τα φέρνει η ώρα- Ελλάδας - Ισραήλ. Ερώτημα. Θα την ακυρώσετε; Θα την αλλάξετε; Τι κόλπα είναι αυτά συνδικαλιστικά; Συμβολικό είναι; Βγείτε και πείτε εδώ ότι ακυρώνουμε τη συμφωνία εξαιτίας αυτής της σφαγής. Σιγά μην το κάνετε. Το αντίθετο συμβαίνει.

Επειδή ο κ. Μπαλάφας -ο κ. Βίτσας δεν μίλησε ακόμη- έκανε μια συγκροτημένη τοποθέτηση, να πάμε, λοιπόν, στο θέμα το προσφυγικό και το μεταναστευτικό. Ξέρετε ότι η κάθε κυβέρνηση και η κάθε πολιτική δύναμη δεν κρίνεται από αυτά που λέει αλλά από αυτά που κάνει, αν και πολλές φορές τα λέει με έμμεσο τρόπο και κάνει άλλα πράγματα.

Ας πάρουμε, λοιπόν, τις αιτίες. Συμφωνούμε όλοι ότι οι αιτίες του αυξημένου ρεύματος, προσφυγικού και μεταναστευτικού, είναι δύο κατ’ εξοχήν; Συμφωνούμε. Πρώτον, είναι ο πόλεμος και, δεύτερον, είναι η ληστρική εκμετάλλευση χωρών που έχουν τεράστιες πλουτοπαραγωγικές πηγές, όπου ο κόσμος πεινάει, γιατί είναι στα χέρια μιας χούφτας καπιταλιστικών, πολυεθνικών επιχειρηματικών ομίλων. Συμφωνούμε.

Για να δούμε, λοιπόν, σε αυτές τις δύο αιτίες τι στάση κρατάνε τα πολιτικά κόμματα και έτσι πρέπει να κρίνει ο ελληνικός λαός.

Πόλεμος. Ερώτημα. Ποιος παρεμβαίνει και διεξάγεται ο πόλεμος; Ποιος είναι; Άγνωστος είναι; Δεν είναι η Ευρωπαϊκή Ένωση; Δεν είναι οι Ηνωμένες Πολιτείες της Αμερικής; Δεν είναι άλλες περιφερειακές δυνάμεις; Ποιος επιτέθηκε στο Ιράκ; Ποιος επιτέθηκε στη Συρία και δημιούργησε όλη αυτή την κατάσταση; Ποιος επιτέθηκε στο Αφγανιστάν; Ποιος επιτέθηκε σε όλα τα μήκη και τα πλάτη του πλανήτη; Αυτοί δεν είναι; Υπάρχει κανένας που να πει ότι δεν είναι; Όχι. Είναι η πραγματικότητά.

Τι στάση, λοιπόν, κράτησαν οι προηγούμενες κυβερνήσεις και η σημερινή απέναντι στον πόλεμο; Πείτε μας ένα όχι που είπατε κι εσείς τώρα και οι άλλοι παλιότερα για δείγμα για να το κουνάτε. Πείτε μας ένα.

Έχετε υπογράψει τα πάντα και τις αποφάσεις του ΝΑΤΟ όλες μέχρι, κύριε Μπαλάφα, και την άρση της δέσμευσης για μη πρώτο πυρηνικό χτύπημα, που την υπέγραψε ο Υπουργός Άμυνας της Κυβέρνησης ΣΥΡΙΖΑ στη Σύνοδο του ΝΑΤΟ. Το λέω αυτό, γιατί είχατε σχέση με αυτά και με το κίνημα ειρήνης κάποτε όπως και πολλοί άλλοι.

Πείτε μας, λοιπόν, η Κυβέρνηση η σημερινή τι ακριβώς κάνει απέναντι στον αμερικάνικο ιμπεριαλισμό, που σέρνει σε σφαγή λαούς ολόκληρους μαζί με άλλους; Δεν καταγγέλλει. Το αντίθετο κάνει. Τι κάνετε; Δίνετε νέες βάσεις, νέες διευκολύνσεις. Ναι ή όχι; Στη Σύρο θα γίνει καινούργια βάση και ας αφήσουν τα κόλπα περί ναυπηγείων. Στη Σούδα έγινε αναβάθμιση και, μάλιστα, στο χαιρετιστήριο λόγο είπε ο ίδιος ο Πρωθυπουργός ότι είναι πολύ θετικό. Τρίτον, στη Λάρισα, στο κέντρο της Ελλάδος, γίνεται βάση drones. Τέταρτον, στην Αλεξανδρούπολη γίνεται βάση ελικοπτέρων.

Τα δίνετε, λοιπόν, όλα; Ναι ή όχι; Συμμετέχετε στα σχέδια άλλων στην περιοχή; Φέρατε το ΝΑΤΟ στο Αιγαίο; Γιατί το φέρατε; Για να σταματήσει τους πρόσφυγες και τους μετανάστες; Ιδού τα αποτελέσματα. Δηλαδή γλείφουμε το δάχτυλό μας, όταν δεν αντιλαμβανόμαστε ότι η συγκέντρωση τεράστιων στρατιωτικών δυνάμεων στην περιοχή μαζί με το ΝΑΤΟ και με τη βούλα αυτής της Κυβέρνησης δεν έχει σχέση με αυτό, αλλά έχει σχέση με τα νέα σχέδια που ετοιμάζονται κατά του Ιράν και άλλων χωρών, με κίνδυνο να γίνει ολοκαύτωμα σε ολόκληρη την περιοχή.

Αναφέρομαι και στις προηγούμενες κυβερνήσεις. Στο Αφγανιστάν ό,τι ζητήσαν το κάναμε. Στο Ιράκ ό,τι ζητήσαν το κάναμε. Στη Γιουγκοσλαβία ό,τι ζήτησαν το έκανε η κυβέρνηση του ΠΑΣΟΚ και έλεγαν τα στελέχη του ΠΑΣΟΚ αυτό που λέτε κι εσείς σήμερα. Άλλο η Κυβέρνηση και άλλο το κόμμα. Συμμετείχε σε όλα και από την άλλη έλεγε να βγάλει και μια ανακοίνωση να το καταγγείλει. Στη Λιβύη συμμετείχε σε όλα. Έφυγε η πρεσβεία της Συρίας;

Είπε ένα όχι πουθενά η ελληνική Κυβέρνηση στις κυρώσεις για τη Συρία και σε όλα τα άλλα μέτρα που έχει πάρει γενικότερα ο ιμπεριαλισμός; Όχι. Συμμετέχει, λοιπόν, και συμμετέχει συνειδητά.

Και εδώ δεν ισχύει το «να τα βάλουμε με τους ισχυρούς». Βεβαίως να τα βάλουμε με τους ισχυρούς. Εμείς δεν λέμε ότι θα κάνεις πόλεμο αλλά θα πεις όχι, έστω και πολιτικά καμμιά φορά, αν δεν μπορείς να κάνεις κάτι άλλο, που μπορείς να κάνεις. Τι θα γίνει στο τέλος δηλαδή; Όλοι οι λαοί της γης σε αυτή τη λογική θα λένε: «δεν μπορούμε να τα βάλουμε με τους ισχυρούς, άρα υποτασσόμαστε»; Γιατί το δίλημμα αυτό είναι. Υποταγή στην καπιταλιστική βαρβαρότητα και διαχείριση της ή αντίσταση και ανατροπή. Όταν αυτός ο κόσμος που περιέγραψε η κ. Χριστοδουλοπούλου, υπάρχει και έχει και όνομα. Λέγεται κυριαρχία του ιμπεριαλισμού παγκόσμια. Άρα, λοιπόν, τι νόημα έχουν οι διάφορες εκκλήσεις που γίνονται, όταν στην πράξη η κυβερνητική πολιτική στηρίζει την ιμπεριαλιστική βαρβαρότητα;

Το δεύτερο θέμα είναι η Ευρωπαϊκή Ένωση. Ειπώθηκε -και έτσι είναι-, ότι έκλεισε τα σύνορα. Για να δούμε, λοιπόν, ιστορικά το θέμα της Ευρωπαϊκής Ένωσης των συμμάχων σας. Όταν ήλθε το Δουβλίνο ΙΙ -δεν θα πάω στα γενικά- ποιος το καταψήφισε στο Ευρωκοινοβούλιο; Μόνο το Κομμουνιστικό Κόμμα Ελλάδας. Όλοι οι άλλοι και με τα δυο χέρια. Τι λέει το Δουβλίνο ΙΙ; «Όπου μπαίνει στην πρώτη χώρα, εκεί σταματάει. Δεν πάει παραπέρα». Έτσι δεν είναι;

Δεύτερον, λέτε για κλείσιμο συνόρων κ.λπ.. Μα εσείς δεν λέγατε «η ελπίδα έρχεται, η Ευρώπη αλλάζει»; Και εμείς λέγαμε ότι, βεβαίως, αλλάζει και γίνεται χειρότερη! Τι στάση κρατήσατε όλα αυτά τα χρόνια στα θέματα της Ευρωπαϊκής Ένωσης; Καταργείται ή όχι με το Δουβλίνο ΙΙ η Συνθήκη της Γενεύης; Για να μην πάω σε άλλα. Για τους πρόσφυγες καταργείται ή όχι; Τι κάνατε γι’ αυτό; Και η Νέα Δημοκρατία εδώ, που μιλάει και βγάζει λόγους, σε όλα δεν έχει συμφωνήσει; Σήμερα δεν συμφωνεί με τις ευρωπαϊκές οδηγίες και παίζει παιχνίδι; Εσείς όμως τι κάνατε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παφίλη, ολοκληρώστε, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω. Δεν χάθηκε και ο κόσμος. Έτσι κι αλλιώς ας ακουστεί και μια πραγματική φωνή.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΑΘΑΝΑΣΙΟΣ ΠΑΦΙΛΗΣ:** Όταν κάναμε την κινητοποίηση στη Λέσβο, από το εργατικό κέντρο μόνο του το ΚΚΕ ήταν και κάποιοι άλλοι. Όλοι οι υπόλοιποι ήταν στα σπίτια τους.

**ΓΕΩΡΓΙΟΣ ΠΑΛΛΗΣ:** Πότε;

**ΑΘΑΝΑΣΙΟΣ ΠΑΦΙΛΗΣ:** Τώρα μετά τα γεγονότα με τους φασίστες.

**ΓΕΩΡΓΙΟΣ ΠΑΛΛΗΣ:** Εκατό άνθρωποι ήσασταν, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Ήμουν εκεί, οπότε δεν μπορείς να λες τίποτα.

**ΓΕΩΡΓΙΟΣ ΠΑΛΛΗΣ:** Και με ενισχύσεις εκατό ήσασταν!

**ΑΘΑΝΑΣΙΟΣ ΠΑΦΙΛΗΣ:** Συνεχίζουμε, λοιπόν. Άρα είστε ευθυγραμμισμένοι με όλη την πολιτική της Ευρωπαϊκής Ένωσης, δημιουργείτε αυταπάτες ακόμα για το τι είναι η Ευρωπαϊκή Ένωση και σε αυτόν τον τομέα, στηρίζετε όλες τις πολιτικές, υπογράφετε όλες τις αποφάσεις. Καλά ένα βέτο δεν μπορείτε να βάλετε; Τόσο πολύ δηλαδή; Ένα βέτο, σε κάποιο, για να πείτε «εδώ λέμε όχι και υπερασπιζόμαστε τα συμφέροντά μας». Πού είναι η συμμαχία του Νότου, να βάλουν όλοι μαζί βέτο στο Δουβλίνο ΙΙ και να πει «όχι, δεν θα έρχονται μόνο εδώ, θα πηγαίνουν και σε σας».

Ας μιλήσουμε και για τη συμφωνία. Εμείς τι είχαμε προτείνει από την αρχή; Είπαμε ότι με ευθύνη του ΟΗΕ και άλλων διεθνών οργανώσεων, στην Τουρκία κατευθείαν να δοθούν κονδύλια –όχι στην Τουρκία- για να καταγράφονται και να φεύγουν με καράβια κ.λπ., για τις χώρες που θέλουν να πάνε.

Κουνάει το κεφάλι του ο κ. Μπαλάφας.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Ο Γραμματέας του κόμματός σας άλλαξε γραμμή.

**ΑΘΑΝΑΣΙΟΣ ΠΑΦΙΛΗΣ:** Θα συνεχίσω, λοιπόν.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Είπε: «με την προοπτική να φύγουν».

**ΑΘΑΝΑΣΙΟΣ ΠΑΦΙΛΗΣ:** Θα συνεχίσω λοιπόν.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Ο Γραμματέας του κόμματός σας άλλαξε γραμμή και δεν το πήρατε χαμπάρι.

**ΑΘΑΝΑΣΙΟΣ ΠΑΦΙΛΗΣ:** Πονάνε αυτά;

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, σας παρακαλώ.

Ολοκληρώστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Σε μένα βρήκατε να πείτε για τον χρόνο; Λογικό. Τόσοι τον παραβίασαν.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Παφίλη.

Κύριε Υπουργέ, δεν θα καταγράφεται τίποτα.

**ΑΘΑΝΑΣΙΟΣ ΠΑΦΙΛΗΣ:** Τότε γιατί δεν είπατε τίποτα; Όταν η Γερμανία ζήτησε μισό εκατομμύριο -οι βιομήχανοι το ζήτησαν- και πήρε επτακόσιες χιλιάδες, το ανφάν γκατέ, τους μορφωμένους και μετά κατέβασαν την στρόφιγγα, είπατε τίποτα; Καταγγείλατε τίποτα; Βγήκατε σε ένα συμβούλιο να πείτε δεν το ψηφίζουμε, δεν υπογράφουμε; Όχι. Εκεί ό,τι πουν, είναι νόμος για εδώ.

Εμείς κάναμε συγκεκριμένη κριτική για το νομοσχέδιο. Και όποιος δεν καταλαβαίνει ας μην καταλαβαίνει. Λέμε για το γεωγραφικό προσδιορισμό -ξέρετε ποια είναι τα αποτελέσματα, είναι λάθος- λέμε για περιορισμό δικαιωμάτων. Κανένας δεν μπορεί στα σοβαρά στη δική μας κριτική, στο νομοσχέδιο, να πει ότι δεν είναι σωστή. Και κάποιες εξομοιώσεις που άκουσα όταν λέει: «σου κάνουν και από εδώ και από εκεί κριτική, πας καλά», είναι όχι απλώς έξω από τη λογική αλλά τουλάχιστον γελοίες.

Όσο για τα χρήματα και τη διαφήμιση το χρήμα το δίνουν ο ΟΗΕ ένα κομμάτι και τα άλλα, λέει, η Ευρωπαϊκή Ένωση. Μα καλά τίνος είναι; Οι βιομήχανοι της Ευρωπαϊκής Ένωσης τα δίνουν; Είναι των λαών της Ευρώπης και του ελληνικού λαού μαζί. Άρα σταματήστε να τη διαφημίζετε.

Επομένως στο μεγάλο ερώτημα που τέθηκε, για το τι θα κάνουμε μπροστά σε αυτή την ανθρωπότητα που διαμορφώθηκε, θα πρέπει ο καθένας πρώτα απ’ όλα να ζητήσει συγγνώμη γι’ αυτά που έλεγε το 1990, όταν ανατρεπόταν ο συσχετισμός των δυνάμεων με τη διάλυση της Σοβιετικής Ένωσης κ.λπ., κι όταν χαιρετίζατε τον νέο κόσμο της ειρήνης και της προκοπής που μπαίνει η ανθρωπότητα, διότι σταματάει ο Ψυχρός Πόλεμος.

Και, δεύτερον, να απαντήσει στο σύγχρονο ερώτημα, όπως γίνεται σε όλες τις κρίσιμες στιγμές της ιστορίας. Υποταγή ή αντίσταση κι ανατροπή; Ποια έχει μεγαλύτερο κόστος για τον λαό; Η υποταγή. Η αντίσταση και η ανατροπή έχει κόστος, αλλά είναι για το δικό του το συμφέρον, και, δυστυχώς, όλοι σας έχετε κάνει την πρώτη επιλογή.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός, κ. Βίτσας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Πάντα η σειρά έχει μια σημασία, αλλά η ρητορική δεινότητα και η εμπειρία του φίλου μου του Παφίλη δεν θα με κάνει να αναφερθώ στην ομιλία του εκτός από ένα σημείο. Είναι φίλος με την έννοια την ανθρώπινη…

**ΑΘΑΝΑΣΙΟΣ ΠΑΦΙΛΗΣ:** Δεν παρεξηγούμαι.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Όχι, εσείς να μην παρεξηγηθείτε. Εγώ δεν παρεξηγούμαι.

Δυστυχώς όλοι ζούμε σε αυτόν τον κόσμο, με αυτές τις δυσκολίες, με αυτές τις δυνατότητες και με αυτές τις προσπάθειες ανατροπής της καθεστηκυίας κατάστασης. Και δεν μπορεί κανένας να ζει με την ασφάλεια ότι εγώ είμαι η πραγματική ζωή, εγώ είμαι η πραγματικότητα κι όποιος δεν καταλαβαίνει κακό του κεφαλιού του. Όποιος πηγαίνει με αυτή τη λογική, το μόνο πράγμα που θα κάνει είναι να μην μπορεί, αλλά να ζει σε αυτόν τον κόσμο. Σκεφτείτε το αυτό.

Θα ήθελα να πω ότι συμφωνώ απόλυτα με το ψήφισμα που κατέθεσε η Κοινοβουλευτική Ομάδα του ΣΥΡΙΖΑ σε σχέση με τα γεγονότα στη Γάζα και το γεγονός ότι σκοτώνονται αθώοι άνθρωποι. Θέλω να υπενθυμίσω ότι η Ιερουσαλήμ –γιατί δεν είναι χθεσινό το γεγονός, μη γελιόμαστε- είναι ιερή πόλη τριών από τις πέντε μεγάλες θρησκείες και με αυτή την έννοια είναι η πόλη που έχει συμπυκνώσει, διαχρονικά, την ειρηνική συνύπαρξη κι έτσι πρέπει να γίνει κι έτσι πρέπει να μείνει.

Αν κάποιοι ζήλωσαν τη δράση των Σταυροφόρων που έσφαξαν τους μουσουλμάνους ή κάποιοι άλλοι ζήλωσαν τη δράση του Σαλαντίν που έσφαξε τους χριστιανούς, τότε να ξέρουν ότι η ιστορία θα τους καταγράψει αλλά και η πραγματικότητα τους καταγράφει στις πιο μαύρες της σελίδες. Και δεν μιλάω μόνο για τα χθεσινά. Μιλάω και για την απόφαση.

Συγχρόνως δεν μπορώ και δεν μπορεί κανένας να δικαιολογήσει τα επιχειρήματα περί «αυτοάμυνας». Τι αυτοάμυνα είναι αυτή στην οποία σκοτώνονται, δολοφονούνται οι άλλοι; Αλλά ξέχασα. Πώς το λέει ο Σαρτρ; «Η κόλαση είναι οι άλλοι». Έτσι δεν λέει; Κι από αυτό πρέπει να ξεφύγουμε.

Εγώ θέλω να σας πω ορισμένα πράγματα, γιατί παρατήρησα μια πασαρέλα που έγινε εδώ σήμερα. Δεν ξέρω αν το είδατε, αν το προσέξατε. Από εδώ ο κόσμος ο δημοκρατικός, ο κοινοβουλευτικός και από εκεί η άλλη πλευρά η κόλασή μας η κόλαση που έχουμε στο μέσα μας ο ενιαυτός –αν το λέω καλά- συντηρητισμός μας.

Και αν θέλετε να έχω μία άποψη, υπάρχει ένας διαχωρισμός σε ό,τι και να κάνουμε ως πολιτικές δυνάμεις: Ή είμαστε οι πολιτικές δυνάμεις που φοβούνται ή που θέλουν να φοβίσουν ή θέλουν να διαμορφώσουν με διάφορους τρόπους -με βία, με προβοκάτσια κ.λπ.- φοβισμένα ανθρωπάκια ή είμαστε οι πολιτικές δυνάμεις που δεν φοβούνται, που βλέπουν μπροστά, που λένε ότι υπάρχουν αξίες, ότι έχουμε διαφωνίες πάνω σε αυτές οξείες, ότι μπορούμε να τσακωνόμαστε πολιτικά, όμως μπορούμε να κάνουμε βήματα.

Και το ζήτημα είναι το εξής: Θα προσεγγίσουμε και το προσφυγικό θέμα φοβικά; «Να φύγετε, να πάτε αλλού»; Θα το προσεγγίσουμε ενισχύοντας τα φοβικά σύνδρομα -να σας πω και εγώ παραδείγματα: να φύγουν από τα νησιά, να πάνε στο τάδε χωριό και στο τάδε χωριό να λένε οι κάτοικοι «να μην έρθουν εδώ να πάνε εκεί»- ή θα πάμε να μείνουμε με τις κατακτήσεις του ανθρώπινου πολιτισμού; Θα ενισχύσουμε την προστασία των ανθρώπινων δικαιωμάτων των δικαιωμάτων όλων των ανθρώπων και συγχρόνως θα κατανοήσουμε ότι έχουμε να διαχειριστούμε μία δύσκολη πραγματικότητα ή από την άλλη μεριά θα ξεφεύγουμε σε ευκολότατες λύσεις είτε με βάση ιδέες είτε με βάση το πολιτικό ή πολιτικάντικο συμφέρον μας;

Διέκρινα κάτι στη σημερινή συζήτηση. Η συζήτηση στις συνεδριάσεις των επιτροπών ήταν μια επωφελής και εποικοδομητική συζήτηση. Η σημερινή συζήτηση, βεβαίως, ήταν για μένα άκρως διδακτική, για τον τρόπο που προχωράει η πολιτική ζωή από τη μια μεριά αλλά από την άλλη μεριά έδειξε την ανετοιμότητα και την αμηχανία, αν θέλετε, να μιλήσουμε συγκεκριμένα.

Θα ήθελα να μου επιτρέψετε να πω ορισμένα πράγματα, τα οποία πρέπει να τα έχετε υπ’ όψιν σας. Δεν έχω κρίση ειλικρίνειας. Προσπαθώ να λέω την αλήθεια γιατί πρώτον η αλήθεια σώζει και, δεύτερον, η αλήθεια βοηθάει να αποφασίσει κανείς σε σχέση με αυτά τα πράγματα.

Η προσφυγική κρίση και δοκίμασε και δοκιμάζει την Ευρώπη. Η υπευθυνότητα, η αλληλεγγύη, οι αρχές και οι αξίες του Διαφωτισμού, ο θεμέλιος, δηλαδή, λίθος της Ευρώπης που δίνει συνοχή στις κοινωνίες και στα κράτη, αμφισβητούνται όχι από αυτή καθαυτή την προσφυγιά αλλά από την έλλειψη αλληλεγγύης, από την ξενοφοβία, αλλά και από έναν πολιτικάντικο τρόπο αντιμετώπισης αλά καρτ των ανθρώπινων αξιών και δικαιωμάτων. Να είμαστε καθαροί. Αυτό συμβαίνει αυτή τη στιγμή.

Και μερικές φορές ακούω ότι το ανθρωπιστικό ζήτημα αποκτά τον χαρακτήρα τρομοκρατικής απειλής. Ακούω ότι οι προσφυγικές και μεταναστευτικές ροές μεταφράζονται από πολλούς σε κίνδυνο. Ακούω ότι πρέπει να ενεργοποιηθούν ή ακούω ότι είναι εθνικοί ηγέτες άνθρωποι οι οποίοι τι λένε; Κανένας πρόσφυγας στον τόπο μας. Και μας είπαν σήμερα και το τρομερό ότι αυτά δεν ήταν στις ιδέες των αρχαίων Ελλήνων. Εγώ θέλω να θυμίσω –και με συγχωρείτε, κύριε Πρόεδρε, θα πάρω ένα, δύο λεπτά επιπλέον- το εξής: Το 630 π.Χ. περίπου ο Κύλων, Αθηναίος Ολυμπιονίκης, έκανε αποτυχημένο πραξικόπημα.

Ο ίδιος πήγε, βέβαια, στα Μέγαρα –τα καταφέρνουν αυτά οι ηγέτες- αλλά οι δικοί του πήγαν στον Παρθενώνα, όχι στον σημερινό Παρθενώνα που φτιάχτηκε μετά, για να μη λέτε ότι δεν ξέρω. Εκεί τους κορόιδεψαν οι αντίπαλοι και τους σκότωσαν. Αυτοί ήταν ικέτες. Τότε προστάτης ήταν ο θεός.

Εμείς μετά τον Β΄ Παγκόσμιο Πόλεμο η ανθρωπότητα δηλαδή είπε: «η ίδια η ανθρωπότητα είναι ο προστάτης». Γι’ αυτό συνήθως λέω ότι η ανθρωπότητα με τη Συνθήκη της Γενεύης και το Πρωτόκολλο της Νέας Υόρκης έκανε βήματα μπροστά. Αυτό δεν πρέπει να το χάσουμε.

Μ’ αυτή τη λογική θα ήθελα να πω ορισμένα πράγματα που είπα και στις επιτροπές. Εμείς λειτουργούμε με βάση ορισμένες παραδοχές. Οι παραδοχές είναι η Συνθήκη της Γενεύης, όπως και η κοινή δήλωση της Ευρωπαϊκής Ένωσης με την Τουρκία όχι ως λύση αλλά ως μια αφετηρία προς βιώσιμη λύση για όλη την Ευρώπη.

Η θέση μας και αυτό για το οποίο παλεύουμε ως ελληνική Κυβέρνηση, είναι ότι πρέπει να διαμορφωθούν νόμιμες οδοί για τους αιτούντες άσυλο και διεθνή προστασία, γιατί αυτά τα δύο τα έχουμε μπλέξει. Ο νόμος είναι γενικός. Δεν είναι μόνο γι’ αυτούς που έρχονται από τη Συρία ή το Πακιστάν κ.λπ..

Δεύτερον, πρέπει να κτυπήσουμε τις εγκληματικές πρακτικές των διακινητών και τρίτον, είναι αναγκαστική η κατανομή του βάρους και η κοινή έκφραση της ευρωπαϊκής αλληλεγγύης. Αυτές είναι οι πολιτικές μας θέσεις και δεν θα σταματήσουμε να τις λέμε και στην Ευρωπαϊκή Ένωση και σε όλα τα διεθνή φόρα και στον ΟΗΕ, ώστε να είναι ξεκάθαρο αυτό το πράγμα. Θα κάνουμε και συγκεκριμένες προτάσεις για κοινό ευρωπαϊκό μηχανισμό ασύλου με πλήρη σεβασμό στις συνθήκες.

Το έχω ξαναπεί και άλλη φορά. Τι είναι αυτό το περιστασιακό –και ελπίζουμε όλοι όχι για μεγάλο χρονικό διάστημα- που λέγεται συμφωνία ή κοινή δήλωση Ευρώπης - Τουρκίας; Είναι κανένα ευαγγέλιο; Είναι ένα εργαλείο που το χρησιμοποιούν, η καρδιά του οποίου είναι αυτοί οι άνθρωποι να παραμένουν και να βελτιώνουν τη ζωή τους στην Τουρκία, η Ευρωπαϊκή Ένωση να προσφέρει τους χρηματοδοτικούς πόρους, ώστε αυτό να γίνεται και οι επιστροφές να είναι ένας διορθωτικός μηχανισμός. Αυτό λέμε. Ξεκάθαρα πράγματα. Άρα πρέπει να μη φοβόμαστε, να συνεχίζουμε σε αυτή την κατεύθυνση, να βλέπουμε τις δυσκολίες και να δίνουμε λύσεις.

Ο νόμος δεν πρόκειται να λύσει διά μαγείας το προσφυγικό και μεταναστευτικό ζήτημα. Ο νόμος θέλει να προσαρμόσει προς τα βελτίω τις συνθήκες αυτής της στιγμής. Παλεύοντας στην πολιτική μας κατεύθυνση, εμείς τι θέλουμε; Πρώτον, να αποσυμπιεστούν τα νησιά χωρίς να αναπληρώνεται ο πληθυσμός αυτός από νέες ροές. Θα σας δώσω το χθεσινό παράδειγμα. Έφυγαν από τη Λέσβο, αν δεν κάνω λάθος, εκατόν δώδεκα ευάλωτοι άνθρωποι και ήρθαν εκατόν τρεις. Αυτό αν δεν το κατανοήσεις, έρχεσαι και λες ό,τι θέλεις. Θα αναφερθώ και σε αυτά που είπαν από τη Νέα Δημοκρατία.

Έχουμε ένα νομοθετικό πλαίσιο στο οποίο θα αναφερθώ λίγο μετά. Όμως για να προσπαθήσεις να λύσεις το ζήτημα, χρειάζεσαι διοικητικές πράξεις, δηλαδή πρακτικές αλληλεγγύης και διοίκησης και να επικεντρωθείς στο να εξετάσεις σήμερα όλη την αλυσίδα και να λύνεις κόμπους, να λύνεις προβλήματα.

Τι θέλουμε να κάνουμε, λοιπόν, με αυτό το νομοσχέδιο; Με σεβασμό στα δικαιώματα των αιτούντων διεθνή προστασία, θέλουμε να κάνουμε μία ταχύτερη εξέταση των αιτημάτων ασύλου. Θεωρούμε ότι αυτό δεν γίνεται μόνο από τον νόμο. Πρέπει να αυξήσουμε τους ανθρώπους που κάνουν στα νησιά αυτού του είδους την εξέταση.

Ήδη έχω πει ότι κάναμε δύο πράγματα. Ανανεώσαμε όλες τις συμβάσεις και θα δυναμώσουμε με διακόσια άτομα την Υπηρεσία Πρώτης Υποδοχής και την Συνυπηρεσία Ασύλου.

Ποιο ζήτημα επιπλέον πρέπει να λύσουμε; Το ζήτημα της διερμηνείας και σε αυτό επικεντρωνόμαστε αυτή τη στιγμή. Πώς θα γίνει αυτό ακόμα πιο γρήγορα; Όταν στοχοποιήσουμε -ας το πω με αυτή την έκφραση- τις επιτροπές προσφυγών πρώτα και κύρια στα νησιά. Η εντολή που έχει δοθεί από αυτές τις δώδεκα που είναι τώρα, δύο να έχουν επίκεντρο τη Λέσβο και μία σε κάθε ένα άλλο νησί. Με το που θα αυξηθούν -και ήδη έχουμε ξεκινήσει τις διαδικασίες σε είκοσι επιτροπές- τέσσερις θα επικεντρωθούν στη Λέσβο, δύο στη Χίο, δύο στη Σάμο, μία στη Λέρο, μία στην Κω.

Έχεις να αντιμετωπίσεις και άλλο ζήτημα. Για παράδειγμα με ευκολία λέει κάποιος ότι επιτάχυνε τις διαδικασίες. Όμως μιλάμε πέρα από όλα τα άλλα και για φτωχούς ανθρώπους. Να σας δώσω πάλι ένα παράδειγμα. Στη Λέσβο αυτή τη στιγμή υπάρχουν περίπου χίλιοι άνθρωποι, για να μη πω περισσότερους, για τους οποίους έχει αρθεί ο γεωγραφικός περιορισμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όμως οι άνθρωποι δεν μπορούν να πάρουν το καράβι και πρέπει να φέρουμε όλα τα χρηματοδοτικά εργαλεία από τη μεριά της Ύπατης Αρμοστείας και του Διεθνούς Οργανισμού Μετανάστευσης και του ελληνικού κράτους, δηλαδή από την τακτική επιχορήγηση, ώστε να διευκολύνουμε πρώτον αυτό να έρθουν και δεύτερον, να δοθούν αξιοπρεπείς συνθήκες.

Βεβαίως αν είσαι στη λογική τού τι γράφουν τα πρωτοσέλιδα και βλέπεις από τη μια μεριά ότι πνίγηκε η Θεσσαλονίκη, τι να κάνω εγώ; Να κατηγορήσω τον Κάσσανδρο που έφτιαξε τη Θεσσαλονίκη εκεί ή τις προηγούμενες κυβερνήσεις για τον τρόπο που δομήθηκε η Θεσσαλονίκη; Και, βεβαίως, υπήρξε πολύ περισσότερη βροχή και μεγάλα προβλήματα και στα Λαγκαδίκια και στα Διαβατά, γιατί και εκεί υπάρχει υπερπληθυσμός. Όλες οι πόλεις της Ελλάδας εκδηλώνουν την αλληλεγγύη τους. Όμως το μεγάλο πρόβλημα δεν είναι σε όλες τις πόλεις της Ελλάδας.

Εδώ θέλω να βοηθήσουν όλες οι πολιτικές δυνάμεις -βέβαια ανεξάρτητη είναι η τοπική αυτοδιοίκηση- και με μια πίεση, ώστε το πρόγραμμα «ΕΣΤΙΑ» να περιλαμβάνει όλο και περισσότερες πόλεις, ώστε να υπάρχουν ακόμα περισσότερα διαμερίσματα, ώστε σε αυτά τα διαμερίσματα να πάνε ακόμα περισσότεροι άνθρωποι και να βελτιωθούν οι συνθήκες.

Ακόμα ενσωματώνουμε αυτό το χρονικό διάστημα και διακόσιους επτά μόνιμους στην Υπηρεσία Ασύλου. Ο πρώτος ο πρόχειρος πίνακας του ΑΣΕΠ έχει βγει. Περιμένουμε τον οριστικό πίνακα και έχουμε ετοιμάσει τις διαδικασίες, όπως έχουμε ετοιμάσει και τα κανονιστικά διατάγματα, τα οποία έχουν να κάνουν με τη δουλειά μας αυτή τη στιγμή. Δηλαδή, για παράδειγμα, για να λέμε και του στραβού το δίκιο -συγγνώμη για αυτή την έκφραση «του στραβού το δίκιο»- υπάρχει μια πολύ καλή πρόταση -έτυχε να την κάνει ο κ. Βαρβιτσιώτης πρώτος- να φτιάξουμε έναν μηχανισμό αποζημιώσεων.

Είπα στην τελευταία επιτροπή. Πώς θα φτιάξουμε αυτόν τον μηχανισμό; Σε κάθε ένα από τα πέντε νησιά θα διαμορφωθεί ένα τυπικό πια, και με απόφαση του Υπουργού, συντονιστικό όργανο, το οποίο ανάμεσα στα άλλα -υπάρχει το άτυπο της Μυτιλήνης, έχουμε μια εμπειρία- θα έχει και τη δυνατότητα της καταγραφής και συγχρόνως θα έχουμε ένα ταμείο, ώστε αυτό το πράγμα να γίνεται όσο το δυνατό πιο γρήγορα. Αυτόματα; Δεν θα γίνεται αυτόματα, για να μην κοροϊδευόμαστε μεταξύ μας.

Θέλω να σας πω ότι στο διάστημα των δύο τελευταίων μηνών, εφτακόσιοι άνθρωποι πήγαν σε διαμερίσματα συν χίλιοι τετρακόσιοι που ήταν σε ξενοδοχεία που έληξαν οι συμβάσεις, μας κάνουν δύο χιλιάδες εκατό και δημιουργήθηκαν περίπου δύο χιλιάδες νέες θέσεις σε camps.

Δεν μας αρκεί. Το μέλλον ενός ανθρώπου δεν είναι να μένει σε camp, σε κέντρο φιλοξενίας.

Τέλος, έχουμε ξεκινήσει ένα μεγάλο πιλοτικό ενταξιακό πρόγραμμα, που είναι πάρα πολύ σημαντικό. Κάποιος το πρωί είπε ότι δεν μπορείς να έχεις ένα σύστημα που έχει μόνον εισροές. Πρέπει να έχεις και εκροές. Και οι εκροές μπορούν να προέλθουν μόνο με τους εξής τρόπους:

Πρώτον, επιστροφές με βάση τη δήλωση. Δεύτερον, οικειοθελείς επιστροφές. Τρίτον, διαδικασίες -πώς τις έλεγε ο κ. Μουζάλας- relocation, resettlement…

**ΑΦΡΟΔΙΤΗ ΣΤΑΜΠΟΥΛΗ**: Μετεγκατάστασης.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Μετεγκατάσταση αυτό ήθελα να πω. Και τέταρτον, ένταξη.

Σε αυτό, λοιπόν, το πρόγραμμα ένταξης έχουμε τρία βασικά επίπεδα. Το ένα επίπεδο είναι η ελληνομάθεια. Το δεύτερο επίπεδο είναι η καταγραφή των ικανοτήτων και δυνατοτήτων αυτών των ανθρώπων και το τρίτο επίπεδο είναι η δυνατότητά τους να έχουν πρόσβαση στην αγορά εργασίας.

Στο μεσοδιάστημα η απαίτησή μας είναι να διαμορφωθεί ένα μεσοπρόγραμμα για αυτούς που έχουν πάρει άσυλο, από πέντε χιλιάδες θέσεις, ώστε φεύγοντας από τη χορεία των αιτούντων άσυλο ή των αιτούντων διεθνή προστασία, να έχουν για έξι μήνες πού την κεφαλήν κλίναι. Και, βεβαίως, μετά ισχύει ό,τι ισχύει και με βάση τη Συνθήκη της Γενεύης και παντού. Αυτή είναι η προσπάθειά μας.

Προχωρώ, για να κλείσω με ορισμένα ζητήματα που αφορούν, αν θέλετε, πράγματα που ειπώθηκαν.

Άρα, κύριε Βαρβιτσιώτη, το ζήτημά μου δεν είναι τα πρωτοσέλιδα. Δεν λειτουργώ και δεν λειτουργεί κανένας με τη λογική της πίεσης, από το τι γράφει ο δημοσιογράφος ή ο ιδιοκτήτης. Το ζήτημά μου είναι η προσπάθεια να προγραμματίσουμε και να λύσουμε σε ένα δυναμικό πεδίο, που εξαρτάται πολύ από τις ροές.

Όμως όταν συζητάμε για πιο δραστικές απαντήσεις, θέλω να καταλάβω κι εγώ τι ακριβώς σημαίνει η θωράκιση των συνόρων. Και για ποιον λόγο η κυβέρνηση του 2012 είχε στα σύνορα με τον Έβρο τριάντα πέντε χιλιάδες εισδοχές; Είχε πενήντα χιλιάδες το 2011 και τριάντα πέντε χιλιάδες το 2010.

Σας θυμίζω -δεν ήσασταν εσείς κυβέρνηση, η Νέα Δημοκρατία- το 2010 η FRONTEX ήταν στην πρώτη γραμμή, αν θυμάστε καλά. Εγώ και ως Γραμματέας τότε του ΣΥΡΙΖΑ τα θυμάμαι. Όμως αν δεν πούμε κάτι συγκεκριμένο, τότε ο καθένας μπορεί να βάζει στο μυαλό του ό,τι θέλει. Και επειδή περιμένω να το πείτε εσείς κάποια στιγμή, εγώ δεν θέλω να βάλω στο στόμα σας κανέναν άλλον λόγο. Είπα και πώς θα απεγκλωβίσουμε.

Και έρχομαι και σε ένα τελευταίο ζήτημα που θα ήθελα να πω. Δεν ξέρω πώς το είπε ο κ. Βορίδης αυτό που είπε σε σχέση με δύο πράγματα. Το ένα πράγμα είναι ότι δεν γνωρίζει, αλλά το θεωρώ απίθανο να μην το γνωρίζει ότι η Τουρκία έχει υπογράψει τη Συνθήκη της Γενεύης μόνον όσον αφορά τους Ευρωπαίους. Δεν είναι δυνατόν να μην το γνωρίζει.

Και δεύτερον, ως ικανότατος δικηγόρος, μπορεί να διακρίνει –του το είπα και στην επιτροπή-ότι όταν ένας Έλληνας λέει ψέματα στη διοίκηση, αντιμετωπίζει την ποινή της φυλάκισης ή του προστίμου ή κάτι άλλο. Όταν ένας από τρίτη χώρα λέει ψέματα στη διοίκηση, αντιμετωπίζει την ποινή της απέλασης, που είναι πολύ μεγαλύτερη ποινή. Τι λέει ότι δεν παθαίνει τίποτα; Έτσι είναι το τίποτα; Δεν ξέρω αν η απέλαση είναι το τίποτα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πρέπει να ολοκληρώσετε.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα τελειώσω σε δύο λεπτά, κύριε Πρόεδρε.

Θέλω να σας πω το εξής για τους ανήλικους...

**ΓΕΩΡΓΙΟΣ ΠΑΛΛΗΣ:** Όσο μίλησε και ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Εγώ μίλησα δεκαέξι λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Λέω, λοιπόν, το εξής. Μπήκαν και ορισμένα ζητήματα.

Κύριε Παπαθεοδώρου, η κράτηση ανηλίκων όπως την αναφέρει η οδηγία, γίνεται μόνο για εξαιρετικούς λόγους και κατά τα άλλα ισχύει πλήρως ο νόμος Παρασκευόπουλου, έτσι όπως έχουμε συνηθίσει να τον λέμε. Είμαι μαζί σας στο να το δούμε πώς προσμετράται. Να το θυμόσαστε αυτό που λέω.

Τέλος, να πω ότι αλλάζουμε τη διαδικασία που αφορά τον Διευθυντή Αρχής Προσφυγών για έναν πάρα πολύ απλό λόγο. Υπάρχει ένα νόμος κοντά δυόμισι χρόνια και ο Διευθυντής Αρχής Προσφυγών είναι ακόμα ο μεταβατικός. Λέω, λοιπόν, ότι για αυτό το κομμάτι και για αυτή την διαδικασία για έναν διευθυντή ο οποίος κάνει συντονιστικό έργο -του απαγορεύεται να παρέμβει στην ίδια την επιτροπή και φαντάζομαι ότι όλοι συμφωνούμε σε αυτό το πράγμα- ας βάλουμε κάποιες προθεσμίες ότι σε σαράντα πέντε ημέρες θα έχουμε κανονικό διοικητικό Διευθυντή στην Αρχή Προσφυγών.

Κλείνω και δεν θα μιλήσω άλλο. Όμως θα ήθελα να πω το εξής: Δεν χρειάζεται να μπερδεύουμε τον, κατά τη γνώμη μου, τουλάχιστον ανθρώπινο αγώνα ενάντια στους πολέμους -βεβαίως όλοι πρέπει να παλέψουμε και όλοι θέλουμε να παλέψουμε να σταματήσουν οι πόλεμοι- με το γεγονός ότι οι πόλεμοι υπάρχουν και, βεβαίως, το κατανοώ. Παλεύεις ενάντια στον πόλεμο, αλλά παίρνεις υπ’ όψιν σου το γεγονός ότι υπάρχει ο πόλεμος.

Εμείς νομοθετούμε αυτή τη στιγμή ανάμεσα σε δύο πραγματικότητες ότι υπάρχει ο πόλεμος, η φτώχεια -θα σας πω και κάτι άλλο για να κλείσω- και από την άλλη μεριά υπάρχει μια μη αλληλέγγυα πολιτική και πολλές φορές κλειστά σύνορα. Κάποιοι άλλοι μετά από εμάς σε μερικά χρόνια για το προσφυγικό-μεταναστευτικό αν τα έχουμε καταφέρει καλά, σε σχέση με τους πολέμους εννοώ και τα λοιπά, εγώ σας λέω ότι θα νομοθετούν ανάμεσα στις προσπάθειες να σταματήσει η κλιματική αλλαγή ή τα δημογραφικά ζητήματα και πιθανά και τότε πάλι με κλειστά σύνορα.

Ξαναλέω, λοιπόν, ότι εμείς στην Κυβέρνηση και στον ΣΥΡΙΖΑ και στους ΑΝΕΛ δεν το φοβόμαστε το ζήτημα. Ξέρουμε ότι θα έχουμε επιτυχίες, δυσκολίες και αποτυχίες. Όμως η προσήλωσή μας και στις ανθρώπινες αξίες και στα ανθρώπινα ιδεώδη μάς κάνει να είμαστε, θα έλεγε κανείς, από τη μια μεριά υπερήφανοι γι’ αυτό που κάνουμε και από την άλλη μεριά να φέρνουμε μια ελπίδα στον κόσμο, που αυτή θα τη χρειαστούμε όχι μόνο για το προσφυγικό.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί τους από το 6ο Γυμνάσιο Σταυρούπολης Θεσσαλονίκης (δεύτερο τμήμα).

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τώρα θα μιλήσει η κ. Ελένη Σταματάκη από τον ΣΥΡΙΖΑ. Ακολουθούν άλλοι τρεις ομιλητές και ολοκληρώνεται ο κατάλογος. Μετά θα περάσουμε στις δευτερολογίες και θα κλείσει ένας από τους Υπουργούς.

Έχετε τον λόγο, κυρία Σταματάκη.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα τελευταία εικοσιτετράωρα παρακολουθούμε άφωνοι το μακελειό που γίνεται σε βάρος ενός ολόκληρου λαού στη Γάζα. Δεκάδες Παλαιστίνιοι νεκροί, χιλιάδες τραυματίες. Χωρίς διάκριση νέοι, ηλικιωμένοι, παιδιά, γυναίκες, άτομα με αναπηρία στην κυριολεξία σφάζονται.

Η διεθνής κοινότητα παρακολουθεί σχεδόν άφωνη. Η Ευρωπαϊκή Ένωση καλεί σε αυτοσυγκράτηση και σε διάλογο τις δύο πλευρές. Οι Παλαιστίνιοι σφάζονται για μία ακόμα φορά και κανείς δεν μπορεί να σταματήσει αυτό το μακελειό, παρά μόνο αν το αποφασίσει ο ισχυρός, αυτός που έχει τα πιο πολλά όπλα. Εμείς θα παρακολουθούμε για μία ακόμα φορά τα θύματα να μαζεύουν τα συντρίμμια τους και κάποιους να παίρνουν τον δρόμο της προσφυγιάς.

Η ελληνική Βουλή πρέπει να καταδικάσει αυτή την επίθεση και να ενώσει την φωνή της με όσους ζητούν να σταματήσει ο βίαιος αφανισμός ενός ολόκληρου λαού.

Κυρίες και κύριοι συνάδελφοι, σας καλώ να υπερψηφίσουμε και να υιοθετήσουμε το ψήφισμα που κατέθεσε η Κοινοβουλευτική μας Εκπρόσωπος και να απομονώσουμε τις φασιστικές κραυγές που ακούστηκαν και σήμερα μέσα στην Αίθουσα του Κοινοβουλίου μας.

Ένας πόλεμος, κυρίες και κύριοι συνάδελφοι, εδώ στη γειτονιά μας μαίνεται εδώ και επτά χρόνια. Η Συρία εδώ και επτά χρόνια ματώνει από τον πόλεμο αυτό. Αυταρχικά καθεστώτα, ακόμη και εδώ στην γειτονιά μας, γεννούν μεγάλα προσφυγικά ρεύματα. Οι πόλεμοι, η οικονομική κρίση και η κλιματική αλλαγή αναγκάζουν τους ανθρώπους να εγκαταλείπουν τις χώρες τους, τις εστίες τους και να αναζητούν χώρες ασφαλείς για να συνεχίσουν τη ζωή τους. Η χώρα μας θεωρείται, παρ’ όλη την κρίση της, μία χώρα ασφαλής, μία χώρα πρώτης υποδοχής για τον δρόμο προς άλλες ασφαλέστερες χώρες.

Κυρίες και κύριοι συνάδελφοι, έχουν ακουστεί όλα τα επιχειρήματα για το νομοσχέδιο που σε λίγο τελειώνει και η συζήτησή του και θα ψηφίσουμε. Μετά τον Υπουργό δεν θα ήθελα να αναφερθώ σε καμμία από τις διατάξεις και από τις αλλαγές και τα θετικά που φέρνει αυτός ο νόμος. Όμως θέλω να πω ότι με βάση αυτό το νομοσχέδιο και με μια σειρά διατάξεων, διασφαλίζεται η ασφάλεια όσων φτάνουν στη χώρα μας και αιτούνται ασύλου, εξασφαλίζεται η οικογενειακή ενότητα και τα δικαιώματα των ανθρώπων που έχουμε υποχρέωση εμείς ως χώρα πρώτης υποδοχής, ως χώρα της Ευρωπαϊκής Ένωσης, ως χώρα στον μεγάλο χάρτη του κόσμου, να εξασφαλίσουμε τα δικαιώματα αυτά.

Κυρίες και κύριοι συνάδελφοι, θέλω να κλείσω με μία πολύ προσωπική μαρτυρία. Πριν από λίγο καιρό κυκλοφόρησε στο διαδίκτυο μία φωτογραφία με μία λεζάντα που έλεγε: «Πρόσφυγες από τη Μικρά Ασία φτάνουν στο Χαλέπι της Συρίας και τους υποδέχονται αλληλέγγυοι με ένα πιάτο ζεστό φαγητό και ένα ποτήρι νερό». Η φωτογραφία εκείνη με συγκλόνισε. Ο πατέρας μου, παιδί δεκαπέντε ετών, έφτασε μετά από εσωτερική εξορία έξι μηνών και πορεία μέσα σε κακοτράχαλα βουνά της Τουρκίας από την Κερασούντα στο Χαλέπι. Έψαχνα στην φωτογραφία, γιατί ήταν όλα νέα παιδιά, και έλεγα: «ένα από αυτά τα παιδιά μπορεί να είναι και ο πατέρας μου». Μεγάλωσα με εκείνα τα παραμύθια με το παραμύθι της υποδοχής των προσφύγων στο Χαλέπι, με το φαγητό, με το πιάτο του ζεστού φαγητού που τους προσφέρθηκε και το φαγητό εκείνο, μέχρι τα ενενήντα του χρόνια, δεν μπορούσε να το ξεχάσει ποτέ.

Ελπίζω, λοιπόν, και εύχομαι σε μερικά χρόνια φωτογραφίες αντίστοιχες από την υποδοχή των προσφύγων στο λιμάνι του Πειραιά, όπου υποδεχθήκαμε ένα εκατομμύριο πρόσφυγες, όπου έφτασε μέρα που φιλοξενούσαμε και δέκα χιλιάδες ανθρώπους και είχαμε για όλους ένα πιάτο ζεστό φαγητό και ένα ποτήρι νερό, να δημιουργούν τα ίδια συναισθήματα που μου δημιούργησε και εμένα εκείνη η φωτογραφία, να δημιουργούν τέτοια συναισθήματα σε ανθρώπους που έχουν βρει τις οικογένειές τους, που έχουν ζήσει, έχουν μεγαλώσει και έχουν φτιάξει τη ζωή τους μέσα σε ειρήνη.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ηλίας Καματερός από τον ΣΥΡΙΖΑ.

**ΗΛΙΑΣ ΚΑΜΑΤΕΡΟΣ:** Κυρίες και κύριοι συνάδελφοι, η σημερινή μας συζήτηση γίνεται κάτω από το βαρύ πέπλο των γεγονότων στη Γάζα. Δεν ξέρω αν έχει νόημα, μετά την ομιλία του κυρίου Υπουργού και τόσων ομιλητών, να πούμε και εμείς κάτι περισσότερο. Κρίνετε και εσείς εάν αυτά τα λίγα που έχω να πω είναι εκ περισσού.

Κοιτάξτε, είναι γεγονός ότι τρία χρόνια τώρα ακούμε την Αντιπολίτευση, κύρια τη Νέα Δημοκρατία, να μας κατηγορεί ότι ανοίξαμε τις πόρτες ότι εμείς καλέσαμε τους μετανάστες και όλα αυτά.

Δυστυχώς το ακούσαμε και τώρα. Γενικεύτηκε η συζήτηση παρά το ότι το νομοσχέδιο που συζητάμε προβλέπει συγκεκριμένα πράγματα. Αυτό ήταν φυσιολογικό. Παρατήρησα όμως ότι η επιχειρηματολογία αυτή των συναδέλφων της Νέας Δημοκρατίας εξελίσσεται όλο και πιο δεξιά. Τόσο δεξιά που κοντεύει να ακουμπήσει, για να μην πω να ταυτιστεί με κάποιες απαράδεκτες απόψεις που ακούγονται μέσα στο Κοινοβούλιο. Όπως είπαν κι άλλοι συνάδελφοι, ελπίζουμε κάποτε να σταματήσουμε να τις ακούμε εδώ μέσα.

Δεν παραδειγματίστηκαν, δεν πήραν μάθημα από την πραγματικότητα η οποία εξελίχθηκε από τότε τα τελευταία τρία χρόνια; Έλεγαν ότι οι μεγάλες ροές των χιλιάδων, ήταν γιατί εμείς ανοίξαμε τα σύνορα. Ζητούσαν να προστατεύσουμε τα σύνορα. Δηλαδή τι εννοούσαν; Να απωθούμε και να πνίγουμε τους ανθρώπους; Στη συνέχεια με τη συμφωνία της Ευρωπαϊκής Ένωσης με την Τουρκία οι ροές περιορίστηκαν πάρα πολύ. Θα μπορούσαμε να πούμε ότι σχεδόν μηδενίστηκαν κάποια περίοδο. Γι’ αυτό έφταιγε ο ΣΥΡΙΖΑ; Βλέπουμε τελευταία ότι οι ροές αυξάνονται. Φταίει ο ΣΥΡΙΖΑ; Άρα κάποιοι άλλοι είναι οι παράγοντες που καθορίζουν την αύξηση ή τη μείωση των ροών. Παρ’ όλο που ξέρουμε πολύ καλά ότι ήρθε και το ΝΑΤΟ ήρθε και η FRONTEX, βλέπετε ότι δυστυχώς ή ευτυχώς δεν εξαρτάται απ’ αυτούς και από την φύλαξη των συνόρων η αύξηση ή η μείωση των ροών.

Εν πάση περιπτώσει το νομοσχέδιο που συζητάμε σήμερα, εμάς τους νησιώτες οπωσδήποτε μας βρίσκει σύμφωνους, γιατί ελπίζουμε ότι θα βοηθήσει, παρ’ όλο που, όπως είπε ο κύριος Υπουργός, με έναν νόμο δεν λύνεις το πρόβλημα. Αλλά οπωσδήποτε είναι ένα βήμα και νομίζουμε ότι θα μας βοηθήσει να ανακουφιστούν τα νησιά, να γίνονται πιο γρήγορες οι διαδικασίες απόδοσης ασύλου. Ας προσέξουμε όμως. Δεν ξέρω αν συγκρατήσαμε αυτά που είπε ο Υπουργός, για το πως πρέπει να αντιμετωπίσουμε συνολικά το πρόβλημα κι όχι αποσπασματικά και ο ένας να θέλει να ρίξει τους πρόσφυγες ή τους μετανάστες στην αυλή του άλλου.

Ήθελα να μείνω σε ένα δεύτερο θέμα και να τελειώσω μ’ αυτό. Δεν μπήκε και είναι φυσιολογικό. Μπαίνει από εμάς τους νησιώτες επιτακτικά εδώ και καιρό και τα τρία χρόνια μπορώ να πω που είμαστε στην Κυβέρνηση. Τελευταία μπήκε με ένταση. Είναι το θέμα των μειωμένων συντελεστών ΦΠΑ. Την 1η Ιουλίου καταργείται και για τα τελευταία πέντε νησιά στα οποία ακόμα ισχύει, αυτά που έχουν τους πρόσφυγες και τους μετανάστες. Το είδαμε και με ένταση το αίτημα αυτό την τελευταία περίοδο.

Δεν είναι σωστό ούτε εμένα μου αρέσει να συνδέουμε το πρόβλημα αυτό της κατάργησης των μειωμένων συντελεστών με το προσφυγικό. Δεν είναι σωστό, γιατί οι μειωμένοι συντελεστές ΦΠΑ είναι ένα μέτρο νησιωτικότητας, νησιωτικής πολιτικής και δεν θα έπρεπε να έχει να κάνει με το μεταναστευτικό. Βλέποντας όμως την εμμονή των ετέρων εδώ και πάνω από τρία χρόνια και για να καταργηθούν οι μειωμένοι συντελεστές ΦΠΑ, πρέπει να αξιοποιήσουμε όποιο επιχείρημα έχουμε, προκειμένου να πετύχουμε τη διατήρησή τους έστω αυτή εδώ την περίοδο και σ’ αυτά τα πέντε νησιά.

Θα έλεγα, λοιπόν, έστω κι αν οι πιθανότητες είναι λίγες, έστω κι αν είναι την ύστατη ώρα, όπως έγινε την περασμένη φορά με τον Πρωθυπουργό που πήρε πρωτοβουλίες και πέτυχε έστω σ’ αυτά τα πέντε νησιά να διατηρηθούν για έξι μήνες οι μειωμένοι συντελεστές ΦΠΑ, να προσπαθήσουμε το ίδιο και τώρα. Έχουμε επιχειρήματα. Οι ροές αυξήθηκαν. Τα επιχειρήματα του αιτήματος που έμπαιναν τότε που το συζητούσαμε, ήταν ότι όσο διαρκεί το μεταναστευτικό, δεν πρέπει σ’ αυτά τα νησιά να αυξηθεί ο ΦΠΑ, παρ’ όλο που όπως είπα δεν με εκφράζει αυτό. Άρα πρέπει να επιμείνουμε σ’ αυτό.

Δεν πρέπει να συγχέουμε τους μειωμένους συντελεστές ΦΠΑ με το μεταφορικό ισοδύναμο που θα ξεκινήσει σε δυο μήνες περίπου από τις αρχές Ιουλίου.

Γιατί και τα δύο είναι μέτρα νησιωτικής πολιτικής ανεξάρτητα το ένα από το άλλο. Και τα δύο χρειάζονται. Kαι αν θέλετε όχι μόνο αυτά. Χρειαζόμαστε πολύ περισσότερα.

Χρειαζόμαστε μέτρα τα οποία θα συνθέτουν μία συνολική νησιωτική πολιτική, που θα λύνει τα προβλήματα της νησιωτικότητας. Δεν είναι μόνο το πρόβλημα της απομόνωσης. Είναι και τα προβλήματα της παιδείας και της υγείας. Το ζητούμενο είναι γενικά μία αναπτυξιακή πολιτική, η οποία θα αξιοποιεί τα πλεονεκτήματα των νησιών και τις ιδιαιτερότητες που έχει το καθένα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δημήτριος Γάκης από τον ΣΥΡΙΖΑ.

**ΔΗΜΗΤΡΙΟΣ ΓΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν μπορεί κανείς παρά να ενώσει τη φωνή του και τη δική του αγανάκτηση και οργή με την αγανάκτηση και οργή όλου του ελληνικού λαού αλλά και της παγκόσμιας κοινότητας ενάντια στη δολοφονική επίθεση του Ισραήλ απέναντι σε αμάχους, που θυμίζει εποχές “Γολιάθ” και “Δαβίδ”, ξεχνώντας όμως ότι κάποια στιγμή ο πραγματικός “Δαβίδ” μπορεί να κερδίσει τελικά τον επιθετικό “Γολιάθ”.

Κυρίες και κύριοι συνάδελφοι, τουλάχιστον σε εμένα κυριαρχεί μια βαριά μελαγχολία. Μιλάω από αυτό το Βήμα για θέματα εκτός νομοσχεδίου μόνο όταν έχω πραγματικά κάτι σημαντικό να πω και αν το θέμα είναι πάρα πολύ δυνατό και πρέπει να πάρει κανείς θέση.

Θα περίμενα λοιπόν σε αυτό το ευαίσθητο ανθρωπιστικό θέμα, να ακούσω παρεμβάσεις συμβολής στην επίλυση των προβλημάτων και στη διαμόρφωση εκείνων των συνθηκών ειρήνης που πολλοί με “κροκοδείλια” δάκρυα ισχυρίζονται ότι υπερασπίζονται. Αντίθετα ακούστηκε ένας αρνητισμός και μία ισοπέδωση της πραγματικότητας και της λογικής και μία επιλεκτική ευαισθησία απέναντι σε αυτά τα ζητήματα.

Όσον αφορά το νομοσχέδιο εμείς οι κάτοικοι του ανατολικού Αιγαίου και της Δωδεκανήσου που βιώνουμε πιο έντονα τα τελευταία χρόνια την προσφυγική κρίση, εμείς που γνωρίσαμε από πρώτο χέρι τι σημαίνει προσφυγιά για τα ίδια τα θύματά της πρώτοι απ’ όλους νιώσαμε περήφανοι για τον τρόπο με τον οποίο υποδέχθηκαν οι κοινωνίες των νησιών μας τους πρόσφυγες εκείνους τους πρώτους δύσκολους μήνες, υπενθυμίζοντας σε όλη την Ευρώπη πως η φιλοξενία -όχι τυχαία- είναι μία λέξη ελληνικής καταγωγής.

Εμείς που ανησυχούμε ακόμη κάθε φορά που ακραίες ξενοφοβικές φωνές, εκμεταλλευόμενες τα προβλήματα που, πράγματι, δημιουργήθηκαν στις τοπικές κοινωνίες από την πρωτοφανή σε όγκο μετακίνηση πληθυσμών προς την Ευρώπη, πάνε να αμαυρώσουν αυτή την εικόνα των νησιών και της πατρίδας μας.

Όλοι εμείς που ζούμε στα νησιά, που αποτελούν τις πύλες εισόδου προς την Ευρώπη, χαιρετίζουμε την κατάθεση του σημερινού νομοσχεδίου σαν ένα σημαντικό βήμα για την προστασία των προσφύγων και των αιτούντων άσυλο.

Σταχυολογώ κάποια σημαντικά σημεία, που θεωρώ ότι αποδεικνύουν το παραπάνω:

Στο άρθρο 6 και σε άλλα σημεία του νομοσχεδίου, όπως στο άρθρο 20, θεσπίζεται μία σειρά σημαντικών μέτρων για την προστασία των ασυνόδευτων ανηλίκων. Μας φτάνει; Όχι.

Με το άρθρο 9 καθορίζονται σημαντικά ζητήματα, τα οποία αφορούν τις συνθήκες κράτησης, όπως ο πολύ σημαντικός χωρισμός των αιτούντων άσυλο από τους ποινικούς και η δυνατότητα επικοινωνίας με τους οικείους τους. Μας φτάνει; Όχι.

Τα κρατητήρια που λειτουργούν ακόμη σαν χώροι συγκέντρωσης -στη Ρόδο παραδείγματος χάριν, που δεν υπάρχει κέντρο φιλοξενίας- δεν περιποιούν τιμή για το νησί μας, κύριε Υπουργέ. Χρειάζεται μια παρέμβαση, τελικά. Πρέπει να βρούμε έναν τρόπο, έτσι ώστε αυτές οι συνθήκες κράτησης στα κρατητήρια, που γίνεται εξ ανάγκης, να βελτιωθούν, να γίνουν ανθρώπινες.

Σημαντική είναι και η πρόβλεψη του νομοσχεδίου για τα βασικά δικαιώματα στην υγεία και την παιδεία, καθώς αναφέρεται ρητά στο νομοσχέδιο ότι οι ιατρικές εξετάσεις γίνονται αποκλειστικά για το συμφέρον των ίδιων των αιτούντων άσυλο και των προσφύγων, με σεβασμό στο ιατρικό απόρρητο.

Κατοχυρώνεται η ένταξη των ανηλίκων ή και η πρόσβαση των ενηλίκων στη δημόσια εκπαίδευση εντός τριών μηνών από την ολοκλήρωση της διαδικασίας ταυτοποίησης.

Κυρίες και κύριοι συνάδελφοι, παρ’ όλο που όσα ενδεικτικά ανέφερα είναι σημαντικές αποφάσεις που επηρεάζουν θετικά τη ζωή των προσφύγων και συνάδουν με τις λειτουργίες ενός σύγχρονου κράτους δικαίου, δεν μπορεί ωστόσο να αποτελούν οριστική λύση για ένα τόσο σύνθετο πανευρωπαϊκό και παγκόσμιο πρόβλημα.

Θα επικεντρωθώ σε τρία ζητήματα γι’ αυτό. Πρώτον, ο γεωγραφικός περιορισμός παραμένει σε ισχύ, με σκοπό όμως, όπως ρητά έχει δηλωθεί, τη διευκόλυνση των διαδικασιών χορήγησης ασύλου και την ενίσχυση των επιτροπών. Απώτερος στόχος της Κυβέρνησης εξακολουθεί να είναι ο καλύτερος καταμερισμός των προσφύγων σε διάφορες γεωγραφικές περιοχές και η αποσυμφόρηση των νησιωτικών περιοχών, τόσο για το συμφέρον των ίδιων των προσφύγων όσο και για το συμφέρον των κατοίκων των νησιών υποδοχής.

Τα νησιά του νοτίου Αιγαίου, τα Δωδεκάνησα ιδιαίτερα και βέβαια η Λέσβος, η Σάμος και η Χίος εξακολουθούν να δοκιμάζονται και ακραία στοιχεία βρίσκουν την ευκαιρία να ψαρεύουν σε θολά νερά για να εκμεταλλευτούν τη δυσαρέσκεια των κατοίκων. Γι’ αυτό θα πρέπει απαραίτητα να επιταχυνθούν, τουλάχιστον όπως είπε ο Υπουργός, οι διαδικασίες ασύλου.

Επομένως, τα μέτρα που παίρνει η Κυβέρνηση για τη νησιωτικότητα, όπως πρόσφατα το μεταφορικό ισοδύναμο, πρέπει να γίνει σαφές ότι είναι μέτρα που συντελούν στην αναπτυξιακή πορεία των νησιών, με προοπτική και στόχο και είναι λάθος να τα αντιλαμβανόμαστε ως ένα δώρο στους νησιώτες μας, ως αντίτιμο για τη μόνιμη παρουσία προσφύγων εκεί.

Για όλους τους παραπάνω λόγους, θα ήθελα να παρατηρήσω κλείνοντας ότι κανένα μέτρο και κανένα νομοθέτημα όσο καλά σχεδιασμένο κι αν είναι δεν θα είναι ποτέ επαρκές αν δεν συνοδεύεται από μία ουσιαστική αλλαγή της ευρωπαϊκής πολιτικής που να αναγνωρίζει το προσφυγικό ζήτημα ως ένα κατ’ εξοχήν ευρωπαϊκό πρόβλημα, που αφορά ολόκληρη την Ευρώπη και να ισχύσει κάποια στιγμή η αρχή της αναλογικότητας στην κατανομή των προσφύγων που φθάνουν στην ήπειρό μας.

Είναι ανάγκη να λειτουργήσει επιτέλους η περιβόητη ευρωπαϊκή αλληλεγγύη. Γι’ αυτόν τον λόγο, είναι σημαντικό η χώρα μας να πρωτοστατήσει στην ανάληψη πρωτοβουλιών σε συνεργασία με τις κυβερνήσεις των άλλων ευρωπαϊκών χωρών που κατ’ εξοχήν αντιμετωπίζουν αυτό το πρόβλημα. Θα είναι μια μάχη –κι έτσι πρέπει να αναδειχθεί- όχι μόνο για τα δίκαια των χωρών υποδοχής, αλλά κυρίως μια προσπάθεια υπεράσπισης των κοινών ευρωπαϊκών αξιών, που τόσο δοκιμάζονται στις μέρες μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο τελευταίος ομιλητής από τον κατάλογο των Βουλευτών κ. Ανδρέας Ριζούλης από τον ΣΥΡΙΖΑ. Στη συνέχεια, θα μπούμε στη διαδικασία των δευτερολογιών των εισηγητών και των ειδικών αγορητών.

Κύριε συνάδελφε, έχετε τον λόγο.

**ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε.

Θα είμαι σύντομος και περιεκτικός, γιατί νομίζω τα περισσότερα ειπώθηκαν. Θα σταθώ σε δυο-τρία σημεία. Μιλώντας για το νομοσχέδιο –βέβαια, αυτό το είπαν και οι άλλοι ομιλητές εδώ- θέλω να σημειώσω ότι με αυτό ρυθμίζεται η ταχύτητα των διαδικασιών υποδοχής. Ρυθμίζονται τα ζητήματα της εξασφάλισης των δικαιωμάτων των ανθρώπων, οι οποίοι έρχονται στη χώρα, κυρίως των ευάλωτων ομάδων κατά τη διάρκεια της παραμονής τους.

Πρώτη απορία προς τον εισηγητή της Αξιωματικής Αντιπολίτευσης: Είπε κάποια στιγμή ότι δεν αντιμετωπίζουμε το πρόβλημα κατάματα –λέω ακριβώς τις λέξεις που χρησιμοποιήσατε- με τις αυξημένες ροές, με την αύξηση της φύλαξης, με τις επιστροφές και ότι κυρίως δεν έχουμε μια στιβαρή αντιμετώπιση του θέματος.

Το ερώτημα είναι: Όταν στη θάλασσα είναι μια βάρκα υπερφορτωμένη με γυναικόπαιδα, άντρες και όλους τους άλλους ή ακόμη περισσότερο όταν αυτή η βάρκα θα έχει αναποδογυρίσει, θα ήθελα να ξέρω ποια είναι η στιβαρή αντιμετώπιση αυτού του θέματος.

Θα ήθελα να πω δυο λόγια για την Πάτρα, γιατί εγώ είμαι ένας από αυτούς που είπε ο εισηγητής ότι έλεγε ότι δεν θέλουμε επιχείρηση σκούπα στην αχαϊκή πρωτεύουσα. Αυτό έγινε. Κατ’ αρχάς, να διευκρινίσω κάτι, το οποίο έχω πει επανειλημμένα από την αρχή αυτής της διαδικασίας, της επιχείρησης σκούπα. Η ίδια η φράση «επιχείρηση-σκούπα» δεν έχει σχέση με το δικό μας λεξιλόγιο. Η σκούπα προϋποθέτει σκουπίδια. Ποτέ εμείς τους ανθρώπους δεν τους αντιμετωπίζουμε ως τέτοια. Προφανώς, καμμία επιχείρησή μας δεν θα την ονομάσουμε ποτέ σκούπα. Αυτό που θέλω να τονίσω κι έχει σημασία είναι ότι στην ανακοίνωσή της σήμερα η Αντιστράτηγος της Αστυνομίας που ήταν εκεί στη διαδικασία μεταφοράς των μεταναστών είπε –και το είδατε, γιατί ήταν οι κάμερες εκεί- ότι η όλη διαδικασία έγινε με σεβασμό απέναντι στην ανθρώπινη προσωπικότητα.

Από την περίοδο του Πάσχα, ξεκίνησε μια διαδικασία της Αστυνομίας να μεταφέρει -καθώς γίνονταν και μια δουλειά παράλληλα- μετανάστες να πάνε εκεί που έπρεπε και ανήκουν. Αυτό είχε αποτέλεσμα.

Το Υπουργείο, η Αστυνομία, ανθρωπιστικές οργανώσεις, μπαίνανε στους λαθρομετανάστες, τους καταγράφαν, τους μιλούσαν και τους εξηγούσαν γιατί δεν μπορούν να είναι σε αυτόν τον άθλιο, απάνθρωπο, άτυπο καταυλισμό που δημιουργήθηκε εκεί με την ελπίδα του λιμανιού απέναντι και της φυγής των ανθρώπων αυτών έξω. Πραγματικά, είχε αποτελέσματα κι ένα 40% των ανθρώπων μεταφέρθηκε ήπια και όμορφα.

Βεβαίως, με την αύξηση των ροών είχαμε επιστροφές με αποτέλεσμα να υπάρχουν προβλήματα, ειδικά με τους νεότερους, ενδεχομένως, μετανάστες που έρχονταν εκεί.

Θα πω κάτι για τους κατοίκους. Όλο αυτό το διάστημα μαζεύτηκαν οι σύλλογοι της περιοχής γύρω από τον άτυπο αυτό καταυλισμό, γιατί καμμιά φορά δημιουργούνται ή μπορεί να δημιουργηθούν ζητήματα: «Τι γίνεται εκεί στην Πάτρα;» «Ποιοι μαζεύονται;». «Για ποιο πράγμα φωνάζουν;». Κι επειδή η Πάτρα -χωρίς να θέλουμε να διεκδικήσουμε τα πρωτεία σε αυτό το θέμα- και η Αχαΐα έχει μια βαθιά δημοκρατική παράδοση από τις αρχές του σύγχρονου ελληνικού κράτους, προς τιμήν των ανθρώπων αυτών εκεί, πέρα από κάποιες φωνές που μπορεί να ακούστηκαν οι οποίες έχουν να κάνουν με τον φόβο της παρουσίας εκεί μιας άτυπης κατάστασης, το πρώτο πράγμα που λέγανε είναι ότι πρώτα από όλα δεν τιμά αυτούς τους ανθρώπους να είναι με αυτές τις συνθήκες εκεί. Κι αυτό να το βάλουμε.

Κι όχι μόνο αυτό, λέω εγώ, αλλά επανειλημμένως τοποθετηθήκαμε ότι ήταν μια κατάσταση η οποία ήταν δύσκολη κι επικίνδυνη, όχι μόνο για τους μετανάστες, αλλά και για τους εργαζόμενους στο λιμάνι και για τους κατοίκους στην περιοχή και για τους ανθρώπους που εργάζονται στην Αστυνομία, στο Λιμενικό κ.λπ..

Αυτό που θέλω να πω στον κ. Παπαθεοδώρου, γιατί προφανώς με περιμένει εκεί πέρα κάτι να πω, είναι ότι κατ’ αρχάς δεν κάνουμε καμμιά πλειοδοσία για το ποιος ήταν μαζί με τον κόσμο. Ήμασταν αρκετοί εκεί με τον κόσμο, αλλά καμμιά φορά δεν δικαιωνόμαστε από το αποτέλεσμα ότι «εμείς τα είχαμε πει».

Όλη η διαδικασία η προηγούμενη της συζήτησης, της παρέμβασης εκεί με διάφορους τρόπους και των ανθρωπιστικών οργανώσεων κ.λπ., οδήγησε σήμερα σε αυτή την ήπια και με αυτούς τους όρους μεταφορά. Επειδή δεν είναι έργο να παίξουμε το σενάριο από την αρχή, δεν ξέρουμε τι θα γινόταν αν αυτό ξεκινούσε κάποια στιγμή. Τέλος πάντων, να μην το συνεχίσω αυτό.

Μια τελευταία ερώτηση προς τον εισηγητή της Αξιωματικής Αντιπολίτευσης και με αυτό θα τελειώσω. Μου κάνει μεγάλη εντύπωση ότι έδωσε άλλοθι, για να μην πω ότι συμπορεύτηκε με τις αντιλήψεις των χωρών αυτών της Ανατολικής Ευρώπης οι οποίες με ακροδεξιές, ξενοφοβικές και ρατσιστικές απόψεις κυβερνήσεων επιτίθενται είτε στους μετανάστες είτε στην ίδια την πολιτική της Ευρωπαϊκής Ένωσης όπου τιμωρούνται από την Ευρωπαϊκή Ένωση και τιμωρήθηκαν με πρόστιμα. Και προσπάθησε να δώσει ένα άλλοθι ότι δικαίως αυτοί οι άνθρωποι εκεί έχουν αυτή τη λειτουργία που έχουν στα πλαίσια της Ευρωπαϊκής Ένωσης.

Με την ευκαιρία που έχω και τελειώνοντας προφανώς θα ήθελα κι εγώ, πέρα από το ψήφισμα της Κοινοβουλευτικής μας Ομάδας, να καταδικάσω τη δολοφονική ενέργεια του στρατού του Ισραήλ. Δεν λέμε «των Ισραηλιτών», γιατί στο Ισραήλ ούτε όλοι είναι φασίστες, ούτε όλοι είναι άνθρωποι που θέλουν να πεθάνουν οι πάντες. Έχουμε διαδηλώσεις στο Ισραήλ που λένε: «Μπορούμε να ζήσουμε μαζί». Γι’ αυτό και λέμε για τον στρατό, αλλά και οι φαντάροι καμμιά φορά μπορεί να μην το κάνουν με τη θέλησή τους.

Να καταδικάσουμε, λοιπόν, την δολοφονική επίθεση σε ανθρώπους που διαδηλώνουν και δέχονται δολοφονικές επιθέσεις, όχι μόνο χθες και προχθές, αλλά δεκαετίες τώρα. Το μόνο έγκλημα που έχουν κάνει είναι ότι ζητούν και θέλουν να έχουν το δικαίωμα της αυτοδιάθεσης.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ριζούλη, με τον οποίο ολοκληρώθηκε ο κατάλογος των ομιλητών. όπως προείπα.

Ξεκινάμε τον κύκλο των δευτερολογιών με πρώτο τον κ. Πάλλη.

Έχετε τον λόγο για τέσσερα λεπτά, κύριε Πάλλη.

**ΓΕΩΡΓΙΟΣ ΠΑΛΛΗΣ:** Κυρίες και κύριοι συνάδελφοι, έχω μάθει να βλέπω τους ανθρώπους στα μάτια κι αυτός είναι ένας ακόμη λόγος που είμαι εισηγητής σ’ αυτό το νομοσχέδιο, γιατί έχω μάθει να βλέπω τους συντοπίτες μου στα μάτια.

Γνωρίζω πολύ καλά ότι δεν θα λύσει το προσφυγικό ζήτημα αυτό το νομοσχέδιο.

Όμως, μας δίνει τη δυνατότητα με πολλή δουλειά να τα κάνουμε καλύτερα τα πράγματα.

Παρακολουθώντας, λοιπόν, τη συζήτηση σήμερα σε αντιδιαστολή με τη συζήτηση που έγινε στις επιτροπές έχω να σχολιάσω τα εξής. Κατ’ αρχάς, σε σχέση με τα στελέχη της Αξιωματικής Αντιπολίτευσης και πρώτο τον κ. Βαρβιτσιώτη, θα πω ότι ξεκίνησε σαν παρουσιαστής «τρομοκρατικού» δελτίου ειδήσεων ιδιωτικού καναλιού. Πήραν αμπάριζα άλλοι συνάδελφοι, πήρε αμπάριζα ο συνάδελφος από τη ΔΗΣΥ που σουρεαλιστικά τα ανακάτεψε όλα, λίγο δικαιώματα, λίγο αποτροπή, λίγο απ’ όλα. Τα έχει λίγο μπερδεμένα. Ακολούθησε η εσάνς μπόχας από τους λαθρολάγνους πατριδοκάπηλους και ενίοτε κερδοσκόπους του προσφυγικού, γιατί καντίνες στη Μόρια ανοίξανε και οι δικοί τους, νεοναζί της Χρυσής Αυγής με επιτομή τη ρητορική μίσους και με προσωπικές επιθέσεις κατά συναδέλφου, της κ. Χριστοδουλοπούλου.

Αυτό, όμως, που θέλει πολύ θράσος είναι από τους πρώην κυβερνώντες μέχρι το 2015 και κυρίως τη Νέα Δημοκρατία.

Θα κάνω μια μικρή αναδρομή, κυρίες και κύριοι συνάδελφοι. Θα πάω πριν το 2009. Το 2009 κλείσαμε την Παγανή στη Λέσβο, που ήταν ο χώρος κράτησης αυτών που κρατούνταν πάνω από δεκαοχτάμηνο. Και το λέω με αφορμή τη μομφή που μας έγινε για την αποχέτευση στη Μόρια.

Κύριε Βαρβιτσιώτη, που κάνατε τη μομφή –σ’ εσάς μιλάω-, θα σας πω, για να πάμε στο 2009 και πριν από το 2009, πως μέλη του κόμματός σας, της δικής σας διοίκησης τότε, εκμεταλλεύονταν και κερδοσκοπούσαν.

Μέχρι το 2009, λοιπόν, στη Μόρια φιλοξενούνταν πάνω από δεκαοχτάμηνο κρατούμενοι σε τριπλάσιο αριθμό από τις προβλεπόμενες συνθήκες μέσα στην Παγανή, διότι η σίτιση τότε –ακούστε, κυρίες και κύριοι συνάδελφοι- ήταν 28 ευρώ τη μέρα. Και ήταν από τη νομαρχιακή αυτοδιοίκηση απευθείας η σίτιση σε μέλη της Νέας Δημοκρατίας. Προσθέστε και τα υπόλοιπα έξοδα.

Κρατάγανε, λοιπόν, κλεισμένους ανθρώπους με δέκα λεπτά προαυλισμό την ημέρα και έρχονται και μας κάνουν μομφή για τη Μόρια, που θα έπρεπε να είναι κλειστή γιατί έτσι ονειρεύονταν εκείνοι. Να είναι κλειστά, να μη μιλάει κανένας και να κερδοσκοπούν.

Όσον αφορά την αποχέτευση της Μόριας, όταν αναγγέλθηκε από την κυβέρνησή σας η δημιουργία του στρατοπέδου της Μόριας, εγώ ήμουν στο δημοτικό συμβούλιο, κύριε Βαρβιτσιώτη. Όταν τέθηκε θέμα για τη σύνδεση με τη ΔΕΥΑ, τη Δημοτική Επιχείρηση Ύδρευσης Αποχέτευσης, ο τότε πρόεδρος ήταν Μοριανός. Ξέρετε πού βρίσκεται κοντολογίς όλον αυτόν τον καιρό; Είναι παρατρεχάμενος του κ. Αθανασίου αυτός ο υπεύθυνος που δεν σας μίλησε τότε για να συνδεθεί η Μόρια και έχουμε μέχρι σήμερα πρόβλημα.

Να πούμε πέντε αλήθειες ακόμα, λοιπόν. Θα πάω λίγο παρακάτω. Ακούσαμε τον κ. Δένδια, ο οποίος ήταν πολύ χαλαρός, άνετος, χαμογελαστός ως κοινός λαϊκιστής. Μίλησε περί ρεαλισμού, ότι πραγματικά ότι δεν φυλάμε τα σύνορα. Τώρα ακούσαμε και για το ΝΑΤΟ, ακούσαμε και για τα πάντα. Η FRONTEX ήταν πάντα στα νησιά, αλλά εγώ εμπιστεύομαι τις ελληνικές αρχές. Προτιμώ τις ελληνικές αρχές να κάνουν αυτό που ξέρουν να κάνουν, αυτό που είπε ο Θοδωρής ο Δρίτσας, να σώζουν ψυχές, να αλλάζει η ψυχή των ανθρώπων αυτών με αυτά που τους βάζατε και κάνανε.

Θα πάω παρακάτω. Τι έκαναν με τα ασυνόδευτα; Το είπε ο Υπουργός. Τι παραλάβαμε; Το τίποτα σε υποδομές. Ξέρατε ότι θα έλθει. Σήμερα, επιτέλους, το παραδεχθήκατε ότι από το 2013 είχαμε θέμα και το βλέπατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Υποδομές μηδέν, λοιπόν, κύριε. Αυτή είναι όλη σας η ντροπή.

Θα πάω παρακάτω. Είναι απαράδεκτη η στάση των χωρών, στις οποίες ηγούνται οι πρόεδροι του Λαϊκού Κόμματος στην κάθε χώρα. Είναι οι δικοί σας άνθρωποι. Η υποκρισία φτάνει και περισσεύει εδώ πέρα. Ακούσαμε και είδαμε μελέτη για το Πολυτεχνείο και να βελτιώσουμε τα λάθη σας. Το ανύπαρκτο δεν βελτιώνεται. Προσπαθούμε να στήσουμε από το 2015 αυτά που αφήσατε. Το ανύπαρκτο αφήσατε.

Θα κλείσω με τον κ. Αθανασίου και τον κ. Βορίδη με δύο σχολιάκια. Είπε «άλλο ο ανθρωπισμός και άλλο το ζήτημα για τη σωτηρία και την καταστροφή των νησιών μας». Επίσης, μας αποκάλυψε ποιος κάνει τη διασπορά ψευδών ειδήσεων ότι ετοιμάζεται και άλλο κέντρο στη Λέσβο. Είναι ο ίδιος που το κάνει τελικά. Το είπε σήμερα στη Βουλή. Είναι ο πρώτος επίσημος που άκουσα να το λέει.

Θα πω, λοιπόν, ότι, κατ’ αρχάς, το να δηλώνεις στη Βουλή ότι μαζί με τον παπά-Στρατή έφτιαξαν την «Αγκαλιά» είναι και ιεροσυλία και προσβολή νεκρού, γιατί ειπώθηκε και αυτό εδώ μέσα.

Όλος ο τόπος σε εκείνο το νησί ξέρει ποιοι είμαστε. Επίσης, με την όλη στάση του κυρίου συναδέλφου από τη Λέσβο, το μόνο που μπορώ να πω είναι τι καλή διαφήμιση κάνει στον τόπο μας. Δεν ντρέπεστε λίγο να ρίχνετε τέτοια λάσπη για τα νησιά που έχουν τα θέματά τους, που οι άνθρωποι έχουν σταθεί αξιοπρεπέστατα; Και εσείς ρίχνετε συνεχώς λάσπη για τον κατεστραμμένο τόπο; Δεν ντρέπεστε; Θα έπρεπε να ντρέπεστε.

Κλείνω λέγοντας κάτι και για τον κ. Βορίδη, ο οποίος είπε «μεγάλη εικόνα», «λένε ψέματα και επιφέρουν κόστος στη χώρα», κ.λπ.. Η ερώτησή μου είναι γι’ αυτούς που λένε ψέματα μέσα στο Κοινοβούλιο, κάνοντας ανυπέρβλητες ζημιές σε έναν τόπο σαν τη Λέσβο με τα ψέματα που λένε και την εικόνα που παρουσιάζουν. Ποιος θα αποζημιώσει τους κατοίκους για τη ζημιά που τους κάνουν και πού θα απολογηθούν οι κοινοί ψεύτες του ελληνικού Κοινοβουλίου -διότι δυστυχώς είστε από αυτούς- σε ένα τόσο σοβαρό ζήτημα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πάλλη, ολοκληρώστε.

**ΓΕΩΡΓΙΟΣ ΠΑΛΛΗΣ:** Κλείνω, κύριε Πρόεδρε, λέγοντας ότι φυσικά δεν είμαστε ίδιοι. Το λέω και προς το Κομμουνιστικό Κόμμα Ελλάδας αυτό. Το μόνο σχόλιο που έχω να κάνω για το Κομμουνιστικό Κόμμα Ελλάδας είναι σχετικά με την ενασχόλησή του με τους πρόσφυγες στη Λέσβο όλα αυτά τα χρόνια, η οποία ήταν επιδερμική. Δεν θα κάνω κανένα παραπάνω σχόλιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο εισηγητής της Νέας Δημοκρατίας κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κυρίες και κύριοι συνάδελφοι, δεν θα σας γυρίσω τα σχόλια περί υποκρισίας ανάμεσα στις δηλώσεις που κάνουν οι Υπουργοί σας εδώ και τον τρόπο με τον οποίον εκφράζεται το Υπουργείο Εξωτερικών για το θέμα της σφαγής στη Γάζα που έγινε χθες, γιατί είναι δισυπόστατο. Άλλο η Κυβέρνηση ΣΥΡΙΖΑ στο Υπουργείο Εξωτερικών, άλλο η Κοινοβουλευτική Ομάδα ΣΥΡΙΖΑ μέσα στο Κοινοβούλιο. Ό,τι λέμε στην Ελλάδα είναι για την Ελλάδα, αλλά έξω συντασσόμαστε με όλες τις γραμμές της Ευρωπαϊκής Ένωσης, τις οποίες έρχεστε εδώ και καταδικάζετε. Υποκριτές σε όλο σας το μεγαλείο. Υποκριτές! Αν είχατε το θάρρος, ας έβγαινε ο κ. Κοτζιάς να καταδικάσει. Και μάλιστα ας ερχόταν και ο κ. Καμμένος, ο οποίος διαφημίζει και τις εξαιρετικές του σχέσεις με το Ισραήλ τελευταία.

Δεν έχετε καταλάβει πραγματικά τι είναι η Ευρωπαϊκή Ένωση σε σχέση με τη μεταναστευτική πολιτική. Έχετε εξαπολύσει όλοι μύδρους για την ευρωπαϊκή πολιτική στα θέματα ασύλου. Από πότε η Ευρωπαϊκή Ένωση έχει αναλάβει τα θέματα ασύλου; Έχουμε εκχωρήσει ως χώρες τα θέματα ασύλου στην Ευρωπαϊκή Ένωση; Όχι. Το έχει κρατήσει η κάθε χώρα στο εσωτερικό της νομικό πλαίσιο και η κάθε χώρα ελέγχει σε ποιον θέλει και σε ποιον δεν θέλει να δώσει άσυλο με εσωτερικές διαδικασίες. Άρα, ποιοι είναι αυτοί οι μύδροι τους οποίους εξαπολύετε και προς ποια κατεύθυνση;

Σαφέστατα χρειάζεται να προωθήσουμε μια ευρωπαϊκή πολιτική, αλλά αυτή η ευρωπαϊκή πολιτική θα οικοδομηθεί όταν θα κάνουμε ευρωπαϊκή πολιτική σε όλα και δεν θα την κάνουμε αλά καρτ. Αυτό σημαίνει ότι θα κάνουμε και ευρωπαϊκή πολιτική στην φύλαξη των συνόρων και δεν θα κάνουμε αλά καρτ, διότι δεν άκουσα καμμία κουβέντα, κανέναν ομιλητή του ΣΥΡΙΖΑ να λέει κάτι για την πολιτική φύλαξης των συνόρων. Καμμία.

Μάλιστα, καταλάβαμε απόλυτα ότι η σημερινή ηγεσία του Υπουργείου Μεταναστευτικής Πολιτικής ταυτίζεται με την προηγούμενη πολιτική που λέει ένα πράγμα: «Όσοι χτυπήσουν την πόρτα μας θα μπουν και όσοι θα μπουν θα παραμείνουν». Αυτή είναι η φιλοσοφία. Κι αν λέτε ότι είναι ανθρώπινη αυτή η στάση και επειδή πολλά υπονοούμενα αφήνατε για το τι γινόταν στο παρελθόν και τι όχι…

**ΓΕΩΡΓΙΟΣ ΠΑΛΛΗΣ:** Κανένα υπονοούμενο. Δεδομένα σάς είπα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** …θα σας πω τον χειρότερο απολογισμό, ο οποίος είναι απολογισμός ντροπής, γιατί κάθε ανθρώπινη ζωή που έχει χαθεί στη θάλασσα είναι ανθρώπινη ζωή που βαραίνει τη συνείδηση όλων μας.

Το 2014, όμως, χάθηκαν πενήντα εννέα ζωές και το 2015 χίλιες εκατόν εξήντα τρεις στο Αιγαίο. Αυτό είναι το αποτέλεσμα μιας πολιτικής αφύλακτων συνόρων, να θρηνούμε περισσότερα θύματα.

Να σας πω και κάτι ακόμα; Άκουσα τον κύριο Υπουργό να λέει ότι «για εμάς κορωνίδα στην πολιτική μας είναι οι διεθνείς συνθήκες». Και μάλιστα, είπατε ότι στην κορωνίδα της πολιτικής σας είναι και η κοινή δήλωση Ευρώπης - Τουρκίας και πώς θα λειτουργήσει αυτή. Αυτή είναι που δεν λειτουργεί, κύριε Υπουργέ. Γι’ αυτό σας κριτικάρουμε, επειδή δεν λειτουργεί αυτή.

Διότι η κοινή δήλωση επιβάλλει να επιστρέφονται στην Τουρκία και αυτό είναι το έργο το οποίο έχετε αναλάβει και το οποίο δεν εφαρμόζετε, με χίλιες εξακόσιες επιστροφές έναντι πενήντα χιλιάδων αφίξεων. Μάλιστα, έχουμε μεγάλους αριθμούς από χώρες οι οποίες δεν δικαιούνται ασύλου. Από το Πακιστάν ο ρυθμός αποδοχής των αιτήσεων ασύλου είναι 2,5%. Από το Μπαγκλαντές είναι 3,5%.

**ΓΕΩΡΓΙΟΣ ΠΑΛΛΗΣ:** Κύριε Βαρβιτσιώτη, πού το ξέρετε αυτό;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πάλλη, τα έχετε πει. Ξέρετε, το ύφος σας πολλές φορές δεν τιμά το επίπεδο της συζήτησης, γιατί έχετε μια διάθεση συνέχεια να κάνετε διαχωριστικές γραμμές και να μην θέλετε να καταλάβετε την άλλη άποψη. Δυστυχώς, υπάρχει άλλη άποψη κι αν εσείς αδυνατείτε να την καταλάβετε, την καταλαβαίνει ο ελληνικός λαός και θα σας στείλει στα έδρανα της Αντιπολίτευσης και σπίτι σας στις επόμενες εκλογές. Μην ανησυχείτε γι’ αυτό.

Οι διεθνείς συνθήκες και η κοινή δήλωση επιβάλλουν επιστροφές, επιβάλλουν διαχωρισμό ανάμεσα στον παράνομο μετανάστη και στον πρόσφυγα και αυτό είναι μια δουλειά και μια υποχρέωση της Κυβέρνησης απέναντι στη διεθνή έννομο τάξη, απέναντι στην Ευρωπαϊκή Ένωση, απέναντι στη Συνθήκη της Γενεύης, απέναντι στην κοινή δήλωση Ευρώπης - Τουρκίας, την οποία και δεν τηρεί και γι’ αυτό την εγκαλούμε. Γι’ αυτό ζητάμε επιτέλους η εφαρμογή των διεθνών συνθηκών να είναι καθ’ ολοκληρία κι όχι αλά καρτ.

Έρχομαι στο τελευταίο θέμα, κύριε Πρόεδρε, για τις τροπολογίες που κατετέθησαν. Ειλικρινά δεν έχω ξαναδεί να συζητάμε και να δέχεται η Κυβέρνηση να αλλάζει ο τρόπος με τον οποίο τα παιδιά του γενικού και επαγγελματικού λυκείου θα εξεταστούν φέτος το καλοκαίρι με τροπολογία Βουλευτού, που έρχεται χωρίς να έρθει κανένας από το Υπουργείο Παιδείας εδώ να μας εξηγήσει γιατί θα πρέπει να γίνει δεκτή αυτή η τροπολογία, όταν αλλάζει νόμο που ψηφίστηκε πριν από λίγο στη Βουλή. Δεν έχει το θάρρος η ηγεσία του Υπουργείου Παιδείας να έρθει να τοποθετηθεί; Τόσοι Υφυπουργοί είναι εκεί πέρα. Κανένας δεν είχε τον χρόνο να έρθει στη Βουλή να μας ενημερώσει γιατί κάνει δεκτή τροπολογία Βουλευτού για τον τρόπο εξέτασης; Αυτό είναι νομοθέτηση στο πόδι.

Νομοθέτηση στο πόδι είναι και η διάταξη που έφερε η κ. Κονιόρδου, η οποία αλλάζει δικό της νόμο, τον οποίο έφερε πέρυσι, επέβαλε ειδικά τέλη και φέτος έρχεται να τα πολλαπλασιάσει, χωρίς όμως να μας κάνει έναν απολογισμό πού λειτούργησε και πού δεν λειτούργησε ο νόμος της.

Τέλος, χαίρομαι που ορισμένοι συνάδελφοι από τον ΣΥΡΙΖΑ είχαν το θάρρος να υποστηρίξουν την τροπολογία των Βουλευτών της Νέας Δημοκρατίας για τη μείωση των συντελεστών του ΦΠΑ. Χαίρομαι που το έκαναν κάποιοι. Γιατί κάποιοι άλλοι, νησιώτες, μας είπαν ότι είναι παράλογο, τρελό, επικίνδυνο να συνδέουμε τον ΦΠΑ στα νησιά με το προσφυγικό-μεταναστευτικό, πράγμα το οποίο έκανε η ίδια σας η Κυβέρνηση με την επιστολή που έστειλε στην Ευρωπαϊκή Επιτροπή, με την τροπολογία που κατέθεσε ο κ. Τσακαλώτος, με τις δηλώσεις του κ. Τσίπρα, όταν έδωσε την προηγουμένη παράταση.

Χρησιμοποιούμε ακριβώς την ίδια επιχειρηματολογία που εσείς υιοθετήσατε για να πούμε να παρατείνετε παραπάνω. Μακάρι να την κάνατε δεκτή, κύριε Υπουργέ. Θα δίνατε ένα μήνυμα στους νησιώτες ότι δεν είναι εγκαταλελειμμένοι, ότι τους κοιτάζουμε χωρίς να τους λύνουμε –γιατί δεν τους το λύνετε- το βασικό τους πρόβλημα, όμως δεν τους αγνοούμε.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Δημοκρατικής Συμπαράταξης κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, νομίζω ότι μπορούμε να συμφωνήσουμε σε κάτι το οποίο ήταν στοιχείο της δικής σας τοποθέτησης στο τέλος. Ήταν ένας διαχωρισμός προσέγγισης του θέματος μεταξύ της δημοκρατικής αντιπολίτευσης, όπου εκεί μπορούμε να έχουμε διαφωνίες και εκκινούμε από τις ίδιες αρχές ή από τις ίδιες αξίες του νομικού ευρωπαϊκού πολιτισμού και της Χρυσής Αυγής με τις άναρθρες κραυγές ναζιστικού περιεχομένου.

Όταν το λέτε αυτό, κύριε Υπουργέ, δεν μπορείτε να συνεχίζετε λέγοντας ότι η Αντιπολίτευση είχε μια στάση αμηχανίας απέναντι στο νομοθέτημα, απέναντι στο σχέδιο νόμου. Ποια αμηχανία; Η διαφωνία της Αντιπολίτευσης –και μιλώ για το κόμμα μου- για τη συγκεκριμένη πολιτική, την οποία έχετε εφαρμόσει τα τελευταία χρόνια, λέγεται αμηχανία, λέγεται φοβική προσέγγιση του προβλήματος; Καθόλου.

Διαφωνούμε πολιτικά, πρακτικά για την πολιτική την οποία έχετε ασκήσει. Εδώ και τρία χρόνια έχετε ασκήσει μια πολιτική που έχει φέρει την κατάσταση της διαχείρισης του προσφυγικού στο σημείο που τη βλέπουμε σήμερα. Την πρώτη περίοδο, δηλαδή, έδινε ο κ. Μουζάλας μορφή στο χάος και τώρα κάνουμε μια διαχείριση του χάους, το οποίο και μεγαλώνει συνεχώς, γιατί μεγαλώνουν οι ροές.

Δεν πρέπει, όμως, να αντιστρέφουμε τους όρους και θα πρέπει να συνεννοηθούμε. Αν θέλετε να επικαλείστε τη δημοκρατική Αντιπολίτευση, θα πρέπει να συνεννοηθούμε σε κάτι ξεκάθαρα.

Εσείς μπερδεύεστε, κύριε Πάλλη, και θα σας πω πού μπερδεύεστε. Δεν είχατε καμμία συναίνεση από τη δημοκρατική Αντιπολίτευση για να καταλήξετε στη δήλωση Ευρωπαϊκής Ένωσης – Τουρκίας. Δεν είχατε καμμία συναίνεση όταν ο κ. Τσίπρας πήγε να δει τον κ. Ερντογάν. Ήταν μεγάλο λάθος. Δεν είχατε καμμία συναίνεση από την Αντιπολίτευση για να ασκήσετε την πολιτική του 2015. Είχατε αντίδραση από την Αντιπολίτευση. Σας λέγαμε ότι κάνετε λάθος.

Και μιας και ακούστηκε κάτι για την κακή Ευρώπη, η οποία είναι καλή όταν χρηματοδοτεί, αλλά είναι κακή όταν προσπαθεί να φτιάξει μια πολιτική, εγώ θα σας πω το εξής: Μήπως σας είχε εγκαλέσει η κακή Ευρώπη τότε για την πολιτική σας του 2015; Μήπως τότε σας λέγαμε ότι «ξέρετε, προφανώς και δεν υπάρχει ευρωπαϊκή πολιτική, αλλά υπάρχει κοινοτικοποιημένη πολιτική, δηλαδή, υπάρχει μια πολιτική την οποία σέβονται με ευρωπαϊκούς όρους όλα τα κόμματα και όλες οι κυβερνήσεις της Ευρώπης»; Αυτήν δεν σεβαστήκατε. Δεν την σεβαστήκατε όταν λέγατε ότι «εγώ θα εκβιάσω με την Ειδομένη». Αυτό λέγατε, μέχρι που αναγκαστήκατε να αδειάσετε την Ειδομένη. Αυτή ήταν η πολιτική σας. Έχετε πρόβλημα όταν σας λέμε ότι σήμερα…

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ποιος τα λέει αυτά;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Τα έλεγαν οι Υπουργοί σας τότε. Έλεγαν οι Υπουργοί σας στην Ειδομένη ότι η Κυβέρνηση θέλει να δείξει στους Ευρωπαίους ότι έχουμε πρόβλημα στην Ελλάδα.

**ΓΕΩΡΓΙΟΣ ΠΑΛΛΗΣ:** Πού τις ακούσατε τις δηλώσεις;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Πάλλη, μη διακόπτετε.

(Θόρυβος στην Αίθουσα)

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αυτές ήταν οι δηλώσεις σας. Αυτή ήταν η πολιτική της Κυβέρνησης ΣΥΡΙΖΑ.

Ξέρετε με τι έχω ενοχληθεί πάρα πολύ; Είναι προσβλητικό όταν εσείς λέτε από τη μια πλευρά ότι βρισκόμαστε στη δημοκρατική πλευρά του διαλόγου και από την άλλη η κ. Χριστοδουλοπούλου μιλάει για χυδαιότητα της Αντιπολίτευσης.

Ποια χυδαιότητα; Είναι χυδαιότητα το γεγονός ότι μιλάει για νομιμότητα στη Μόρια; Υπάρχει νομιμότητα στη Μόρια; Υπάρχει στον Σκαραμαγκά νομιμότητα; Υπήρχε στην Ειδομένη; Αυτή είναι η πολιτική σας, όμως. Γι’ αυτό μπερδεύεστε, κύριε Πάλλη. Μπερδεύεστε για το γεγονός ότι όλα αυτά που σας αναφέρω είναι η πολιτική σας.

Τώρα έρχεστε με πυροσβεστικές παρεμβάσεις να δημιουργήσετε μια εικόνα σεβασμού της νομιμότητας. Σήμερα το γεγονός ότι έχουμε τα νησιά σε υπερχείλιση και τη χώρα χώρο εγκλωβισμού, είναι δική σας πολιτική. Κανένας άλλος δεν άσκησε αυτήν την πολιτική. Γιατί δεν έχετε αναρωτηθεί ότι έχουμε ροές από τον Έβρο προς την Ελλάδα, όχι όμως προς τη Βουλγαρία; Έχουμε διακινητές προς τα νησιά. Πρέπει να σεβαστούμε την ερμηνεία τη δική σας για τη συμφωνία την οποία κάνατε με τη Γερμανία και όχι αυτά τα οποία λέει η κοινή δήλωση.

Αυτά, λοιπόν, σας λέμε ότι για εμάς είναι κόκκινες γραμμές αντιπολίτευσης στην πολιτική σας, η οποία έχει δείξει ότι τελικά φτάνει στο όριό της.

Δυστυχώς, όμως, η αποτυχία της δικής σας πολιτικής έχει τραγικές συνέπειες για τα νησιά και θα δούμε σε λίγο τι θα γίνει, διότι δεν έχετε σκεφτεί ποτέ ή δεν έχετε προγραμματίσει ακόμα, τρία χρόνια μετά, πώς θα εξελιχθούν τα κέντρα φιλοξενίας, οι δομές φιλοξενίας, τα camps.

Είπατε «δεν θέλω να έχω camps, δεν θέλω να τα ρυθμίσω», όμως τρία χρόνια μετά έχουμε ένα Υπουργείο που δεν δουλεύει, γιατί δεν το κάνατε να δουλέψει, γιατί δεν φτιάξατε τις δομές. Δεν έχουν κανονισμό οι δομές φιλοξενίας.

Σας λέμε το εξής: Πόσο καιρό αυτή η Κυβέρνηση θα βλέπει τα προβλήματα να περνάνε από τη μια πλευρά και θα λειτουργεί πυροσβεστικά; Όμως, ο τόνος έχει να κάνει με προκλητικές δηλώσεις, με τη δήλωση της κ. Χριστοδουλοπούλου που ήταν προκλητική. Καμμία χυδαιότητα.

Ξέρετε κάτι; Ο συναισθηματικός λαϊκισμός, στον οποίο επιδίδεται ο ΣΥΡΙΖΑ, είναι καλός για να καλύψει τις αδράνειες της πολιτικής σας. Δεν καλύπτει τα προβλήματα, δεν δίνει απαντήσεις στον ελληνικό λαό. Σταματήστε τον και αρχίστε να οργανώνετε την πολιτική σας, όπως μέχρι σήμερα το έχουν κάνει εναντίον της χώρας μας οι άλλες ευρωπαϊκές χώρες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Υποστηρίζετε ότι δεν χειροτερεύει ο διπλός εγκλωβισμός. Και όμως, ακόμα και σε σχέση με την οδηγία χειροτερεύει, αφού ο γεωγραφικός περιορισμός γίνεται και με απόφαση του διευθυντή Υπηρεσίας Ασύλου.

Γιατί το συγκεκριμένο άρθρο συγκεντρώνει τα πυρά των περισσοτέρων; Είναι παλαβοί; Όχι βέβαια. Βλέπουν και βιώνουν τι σημαίνει γεωγραφικός περιορισμός και τι επιπτώσεις έχει.

Λέτε ότι δεν υπάρχει αλληλεγγύη από την Ευρωπαϊκή Ένωση. Γιατί; Είναι η πρώτη φορά; Υπάρχει αλληλεγγύη μόνο για τις ανάγκες των επιχειρηματικών ομίλων. Και ρωτάμε: Γιατί έχουν το δικαίωμα κράτη-μέλη να καταπατούν διεθνείς συνθήκες, να μη δέχονται κανέναν, ούτε κουνούπι, να κλείνουν τα σύνορα; Εσείς διαμαρτυρηθήκατε; Μόνο μέσα στη Βουλή, όχι σε ευρωκοινοτικά όργανα.

Υλοποιείτε την απάνθρωπη πολιτική τους για ανάσχεση του προσφυγικού κύματος και εμποδίζετε, εγκλωβίζετε τους πρόσφυγες να πάνε εκεί που νιώθουν ασφαλείς. Αυτή είναι η πολιτική που πρεσβεύει η συμφωνία Ευρωπαϊκής Ένωσης - Τουρκίας. Την προσκυνάτε και μετά λέτε ότι εμείς κάνουμε εξωπραγματική κριτική.

Ποιος παρανομεί προκλητικά; Αυτοί που κλείνουν τα σύνορα ή εμείς που λέμε ότι πρέπει να είναι ανοιχτά για τους πρόσφυγες για να πάνε εκεί που επιθυμούν; Καταπατάτε βάναυσα τη Συνθήκη της Γενεύης και μας κουνάτε το δάχτυλο γιατί καταψηφίζουμε τις απάνθρωπες πολιτικές σας. Γιατί δεν τολμάτε να εφαρμόσετε το δίκιο; Διότι υπηρετείτε, προσκυνάτε την Ευρωπαϊκή Ένωση των μονοπωλίων και του πολέμου.

Αναφερθήκατε στην καλλιέργεια ξενοφοβίας και ρατσισμού και στη δράση των φασιστών - ναζιστών που εμείς καταδικάζουμε έμπρακτα. Όμως, για σκεφθείτε: Τι αξιοποιούν και καπηλεύονται; Τα προβλήματα που δημιουργεί η μεταναστευτική σας πολιτική, προκειμένου να περάσουν το ρατσιστικό τους μίσος.

Κατά τα άλλα μάς κατηγορεί και ο εισηγητής της Πλειοψηφίας ότι επιδερμικά ασχολούμαστε με τους πρόσφυγες. Δεν υπάρχουν άλλοι Βουλευτές όσο του Κομμουνιστικού Κόμματος Ελλάδας που να πηγαίνουν τόσο συχνά στους καταυλισμούς και να μεταφέρουν τα προβλήματα στη Βουλή, να σας πιέζουν γι’ αυτά και να τα αναδεικνύουν.

Δεν είμαστε εμείς που άλλα λέμε και άλλα κάνουμε, αλλά εσείς, γιατί και σε αυτόν τον τομέα, τον μεταναστευτικό, κοροϊδεύετε. Άλλα λέτε και άλλα ψηφίζετε. Δάκρυα για τους πρόσφυγες, ψηφίζετε όμως τον εγκλωβισμό των προσφύγων και την καταπάτηση των δικαιωμάτων τους και ό,τι απορρέει από τη Συνθήκη της Γενεύης και τα πρωτόκολλα.

Σε ό,τι αφορά τις τροπολογίες, θα ήθελα να σας πω ότι είναι τρεις τροπολογίες που δεν έχουν καμμιά σχέση με το Υπουργείο σας και το νομοσχέδιο. Εμείς θα δηλώσουμε «παρών» και στις τρεις, αλλά θα ήθελα να πω κάτι περισσότερο γι’ αυτήν του Υπουργείου Πολιτισμού.

Το αίτημα των δημιουργών και των συγγενικών ήταν όλα τα νέα αποθηκευτικά και τα πρόσφορα προς αναπαραγωγή μέσα να υποταχθούν στην κατηγορία του 6%. Θα ήταν μια δίκαιη αμοιβή, χωρίς να επιβαρύνει τους πολίτες σχετικά με το όφελος που θα είχαν από τη χρήση για ιδιωτική αναπαραγωγή όλων των κατηγοριών των έργων πνευματικής και καλλιτεχνικής δημιουργίας.

Η Κυβέρνηση για πολλά από αυτά δημιούργησε την κατηγορία του 2% οδηγώντας οργανισμούς, δηλαδή τη μη κερδοσκοπική συλλογική αυτοδιαχείριση, στην αδυναμία λειτουργίας ή την εξαφάνιση. Εμείς ζητάμε την κατάργηση αυτής της κατηγορίας του 2%.

Δεύτερον, ενώ η μεταφορά από το 4% στο 6% βρίσκεται σε θετική κατεύθυνση, τίθεται αδικαιολόγητα η φραγή στο 4γ και θεσμοποιεί φραγές με βάση τη χωρητικότητα και όχι με άλλα εύλογα κριτήρια.

Τρίτον, παραμένουν ως έχοντες δικαίωμα στην εύλογη αμοιβή οι εκδότες βιβλίων και εντύπων και μάλιστα, με απολαβές του 50% έναντι των δημιουργών, που είναι στην κατηγορία του 4%.

Να πω ότι τόσο το Ευρωπαϊκό Δικαστήριο όσο και διεθνείς οργανισμοί, όπως η UNESCO, δεν δέχονται ότι οι εκδότες έχουν πνευματικά ή συγγενικά δικαιώματα. Πρόκειται για ελληνική πρωτοτυπία.

Λέμε, λοιπόν, «παρών» και σ’ αυτό και στις άλλες δύο.

Σε ό,τι αφορά στις νομοτεχνικές βελτιώσεις που κατατέθηκαν σήμερα, είναι βελτιωτικές, αλλά δεν αλλάζουν την ουσία. Θα αναφερθώ στις πιο χαρακτηριστικές που είχαμε προτείνει κι εμείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Θα είμαι σύντομη.

Προσθέτετε να επιδιώκεται η μεταφορά και διαμονή των εγκύων γυναικών κατά τη διάρκεια της κύησης και για τρεις μήνες μετά τον τοκετό σε κατάλληλες δομές φιλοξενίας. Είναι ευχολόγιο, γιατί δεν συμφωνούμε με οποιαδήποτε κράτηση εγκύων γυναικών που δεν έχουν κάνει φυσικά κανένα αδίκημα ή για άδειες διαμονής για εξαιρετικούς λόγους.

Απαλείψατε τη φράση «χορηγείται εφάπαξ». Βελτιωτικό, λέμε, αλλά από τη στιγμή που παραμένει η υπόλοιπη διατύπωση που λέει «και μπορεί να ανανεώνεται για έναν από τους λοιπούς λόγους του παρόντος Κώδικα», δεν αλλάζει την ουσία, αφού δεν μπορεί να ανανεωθεί για τον ίδιο λόγο. Παραδείγματος χάριν, ένας λόγος είναι το παιδί που εξακολουθεί να είναι ανήλικο.

Επίσης, παρατείνεται για μια ακόμη φορά ως τις 31-12-2018 και ουσιαστικά μονιμοποιεί τις απαράδεκτες fast track διαδικασίες εξέτασης των αιτήσεων ασύλου και προσφυγών, δηλαδή για όσους ήρθαν μετά τη συμφωνία Ευρωπαϊκής Ένωσης και Τουρκίας, τις οποίες από την αρχή είχαμε καταγγείλει. Η διαδικασία αυτή εφαρμόζεται σε περιπτώσεις μεγάλου αριθμού αφίξεων και υποβολής αιτήσεων ασύλου σε σύνορα, λιμάνια, αερολιμένες. Αφορά, δηλαδή, δεκάδες χιλιάδες πρόσφυγες που βρίσκονται σήμερα εγκλωβισμένοι στη χώρα, αλλά και στην συντριπτική πλειοψηφία των προσφύγων και μεταναστών που θα περάσουν στην Ελλάδα το επόμενο διάστημα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μανωλάκου, παρακαλώ, κλείστε.

**ΔΙΑΜΑΝΤΩ ΜΑΝΩΛΑΚΟΥ:** Είναι απαράδεκτη -και τελειώνω, κύριε Πρόεδρε- για ακόμα μια φορά η παράταση, η μονιμοποίηση ουσιαστικά της απαράδεκτης και παράνομης fast track διαδικασίας που προβλέπει εξέταση των αιτημάτων ασύλου και των προσφυγών μέσα σε ελάχιστες μόνο μέρες, την οποία το κόμμα μας είχε καταγγείλει από την αρχή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δανέλλης, ειδικός αγορητής από το Ποτάμι.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δυστυχώς Ευρώπη και Ελλάδα φανήκαμε εντελώς ανέτοιμοι να διαχειριστούμε ένα τόσο μεγάλο πρόβλημα και δυστυχώς εξακολουθούμε να αδυνατούμε να συνεννοηθούμε και να έχουμε μια κοινή προσέγγιση.

Είναι βέβαιο πως τα θεσμικά εργαλεία ή τα νομικά εργαλεία δεν αρκούν για την αντιμετώπιση και τη διαχείριση αυτού του προβλήματος, κύριε Υπουργέ.

Όπως είναι βέβαιο, επίσης, ότι το πρόβλημα θα εξακολουθήσει να μας απασχολεί. Ήρθε, δυστυχώς, για να παραμείνει για μη προβλέψιμο χρόνο και με απρόβλεπτη κλιμάκωση, βεβαίως. Μπορούμε, όμως, και οφείλουμε να το κάνουμε. Μπορούμε να μειώσουμε, να αντιμετωπίσουμε τα γραφειοκρατικά εμπόδια και μπορούμε, επίσης, να αντιμετωπίσουμε τις διοικητικές ανεπάρκειες που εμφανίζονται και επιδεινώνουν ακόμα περισσότερο την αντιμετώπιση του προβλήματος.

Επίσης, δεν πρέπει να ξεχνάμε, κύριε Υπουργέ, ότι ο χρόνος δοκιμάζει και τους ίδιους τους δυστυχείς πρόσφυγες, όπως μοιραία δοκιμάζει και τις φιλοξενούσες τοπικές κοινωνίες.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη και για την οικονομία του χρόνου.

Κύριοι Υπουργοί, ένας εκ των δύο να κλείσει. Ποιος επιθυμεί;

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Βίτσα. Μόνο, σας παρακαλώ, να είστε σύντομος.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα είμαι πολύ σύντομος και μόνον επί αυτών που ειπώθηκαν τώρα τελευταία.

Εγώ επιμένω, κύριε Βαρβιτσιώτη, να πείτε συγκεκριμένα, σαν Νέα Δημοκρατία, εννοώ, τι εννοείτε με το «φύλαξη συνόρων». Το εξηγήσατε εδώ, ότι η δική μας πολιτική είναι: «όσοι χτυπήσουν την πόρτα, θα μπουν».

Θα έπρεπε να ξέρετε -γιατί είστε έμπειρος στα κυβερνητικά, ας το πω έτσι- ότι δεν χτυπάει κανένας την πόρτα. Αυτό που κάνεις είναι να εξετάζεις την αίτηση διεθνούς προστασίας. Ζήσατε τις δυσκολίες -σαν κυβέρνηση εννοώ. Ζούμε τώρα τις δυσκολίες. Είχατε μια λογική καταστολής και εμείς έχουμε μια λογική σύμφωνη με τις διεθνής συνθήκες. Τι να κάνουμε;

Δεύτερον, δεν λειτουργεί η κοινή δήλωση. Με συγχωρείτε, αλλά φαντάζομαι ότι ξέρετε την κοινή δήλωση και επ’ αυτού του θέματος. Σας τη διαβάζω, λοιπόν, στο σημείο 1: «Όλοι οι νέοι παράτυποι μετανάστες, που φτάνουν στα ελληνικά νησιά μέσω Τουρκίας από 20 Μαρτίου 2016 και έπειτα, θα επιστρέφονται σε αυτήν».

Ανοίγω παρένθεση. Στις 18 Μαρτίου 2016, γιατί εγώ πήρα την κυβερνητική εντολή εκκένωσης των νησιών, ήταν πάνω από είκοσι πέντε χιλιάδες στα νησιά, οι δε περισσότεροι στη Λέσβο.

Συνεχίζει η κοινή δήλωση: «Αυτό θα συμβαίνει σε πλήρη συμφωνία με το Ενωσιακό και Διεθνές Δίκαιο, άρα με αποκλεισμό κάθε είδους ομαδικών απελάσεων». Το γράφει η κοινή δήλωση. Συνεχίζει: «Όλοι οι μετανάστες, θα προστατεύονται σύμφωνα με τα σχετικά διεθνή πρότυπα και τηρουμένης της αρχής της μη επαναπροώθησης». Θέλετε να συνεχίσω να διαβάζω; Το ίδιο το άρθρο 1. Και λέει παρακάτω ότι θα καταγράφονται δεόντως και αιτήσεις ασύλου θα διεκπεραιώνονται ατομικά από τις ελληνικές αρχές δυνάμει της οδηγίας σε συνεργασία με την Ύπατη Αρμοστεία.

Πού είναι το κεντρικό μας πρόβλημα αυτήν τη στιγμή; Εγώ θέλω να σας πω και για τις επιστροφές για την κοινή δήλωση. Γιατί η δική μου λογική είναι προσπάθεια συνεννόησης με την Ευρωπαϊκή Ένωση και με την Τουρκία.

Τι λέω εγώ στον Τούρκο ομόλογό μου; «Έλα να λύσουμε δύο ζητήματα». Δεν έχει πει «ναι». Το ένα ζήτημα είναι το εξής. «Δώσε μου τη δυνατότητα, με ένα περιοριστικό τρόπο, να μεταφέρω ανθρώπους στην ηπειρωτική Ελλάδα, να εξετάσω εδώ και όσοι είναι να επιστραφούν, να επιστραφούν».

Και δεύτερο: «Όταν σου στέλνω έναν κατάλογο, μην μου απαντάς μετά από μία εβδομάδα».

Τρίτον, είναι δυνατόν να κάνω –εσείς είστε έμπειρος- δεκτή τροπολογία με άμεσο δημοσιονομικό ενδιαφέρον, χωρίς να το έχω συζητήσει με τον αρμόδιο Υπουργό και χωρίς να υπάρχει έκθεση δημοσιονομικών επιπτώσεων από το Γενικό Λογιστήριο του Κράτους; Είναι δυνατόν; Υπάρχει κανένας εδώ πέρα που δεν θα ήθελε με κάποιον τρόπο να υπάρχει και το μεταφορικό ισοδύναμο με μειωμένο ΦΠΑ;

Κύριε Παπαθεοδώρου, απευθύνομαι τώρα σε εσάς. Δεν κατάλαβα. Δηλαδή λόγω της δημοκρατικής συνοχής η Αντιπολίτευση θα δικαιούται να κάνει κριτική και η Κυβέρνηση δεν θα δικαιούται να απαντά; Προφανώς όχι.

Επίσης, τι είναι αυτό; Πρώτη φορά το άκουσα. «Θα εκβιάσουμε μέσω της Ειδομένης».

**ΘΕΟΔΩΡΟΣ ΠΑΠΑΘΕΟΔΩΡΟΥ:** Εσείς το λέγατε αυτό.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε, κύριε Παπαθεοδώρου.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ το είχα πει;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ο ΣΥΡΙΖΑ το έλεγε παλιά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ξέρετε πού θα συμφωνούσα μαζί σας; Στο παράξενο η δύναμη της FRONTEX να είναι, σε σχέση με τα Σκόπια, από την από εδώ πλευρά. Τώρα αν θα λυθεί, και ελπίζουμε ότι θα λυθεί, το ζήτημα των Σκοπίων, των σχέσεων μας, τι θα γίνει; Δηλαδή πραγματικά μου φαίνεται λίγο παράξενο. Η FRONTEX είναι από τη μεριά της Αυστρίας και είναι και από τη δική μας μεριά. Αυτό είναι το παράξενο που μπορούμε να συνεργαστούμε, νομίζω, και σε ευρωπαϊκό επίπεδο.

Όσον αφορά τον κανονισμό των κέντρων φιλοξενίας, είπα και στην επιτροπή ότι υπάρχουν δύο επιπλέον πράγματα που πρέπει να κάνουμε σε σχέση με τα κέντρα φιλοξενίας. Το ένα είναι να περάσουν τα κέντρα φιλοξενίας –γιατί είπα ότι δεν είναι το μέλλον μας τα κέντρα φιλοξενίας, αλλά συζητάμε για τώρα- στο ΥΜΕΠΟ, στο Υπουργείο Μεταναστευτικής Πολιτικής. Και το δεύτερο είναι σε πολύ μικρό χρονικό διάστημα -και θα το διαπιστώσετε και στις διαδικασίες ένταξης που θα συζητήσουμε στη Βουλή- κάθε ένα να έχει έναν συγκεκριμένο κανονισμό. Πρέπει να σας πω ότι έχει συγκροτηθεί ένα επιχειρησιακό συντονιστικό από εννέα Υπουργεία, που θα συζητάει ακριβώς αυτά τα πράγματα.

Κυρία Μανωλάκου, δεν πρόκειται να συμφωνήσουμε σε επίπεδο πραγματικότητας. Τι μας λέτε στο πραγματικό επίπεδο; Το άλλο επίπεδο, εντάξει, είναι γενικό κ.λπ.. Μας λέτε να έρχεται ο πρόσφυγας, να έρχεται ο αιτών άσυλο να καταγράφεται στα νησιά, να περνάει στην ηπειρωτική Ελλάδα, να του δίνουμε ταξιδιωτικά έγγραφα, να πηγαίνει εκεί που θέλει να πάει. Εγώ θα το συνεχίσω λίγο μετά. Τι θα συμβαίνει μετά; Θα επιστρέφει στην Ελλάδα, με βάση το Δουβλίνο II, το Δουβλίνο III και IV.

**ΔΙΑΜΑΝΤΩ ΜΑΝΩΛΑΚΟΥ:** Αφού δεν θέλει κανένας να μείνει, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, να μη γίνεται διάλογος.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Θα το πω τώρα και αυτό.

Κλείνω με αυτό. Η ζωή κυλάει με την προστασία των ανθρώπινων δικαιωμάτων, αλλά όχι με το τι θέλει ο καθένας. Γιατί διαφορετικά, με βάση το τι θέλει ο καθένας, ο καθένας θα πήγαινε στην Πάτρα, θα ανέβαινε και σε ένα πλοίο, θα πήγαινε στην Ιταλία, θα περνούσε από την Ιταλία, θα πήγαινε στη Γερμανία. Αυτό λέτε;

**ΔΙΑΜΑΝΤΩ ΜΑΝΩΛΑΚΟΥ:** Όχι βέβαια.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Δεν λέτε αυτό. Αυτό που θέλω να σας πω είναι ότι επί του πραγματικού, αυτό που μπορεί να γίνει, ώστε να αποσυμπιεστούν τα νησιά, αλλά να προχωρήσει και η χώρα, είναι να παλεύουμε σε διεθνές επίπεδο και να διαχειριζόμαστε σε εσωτερικό. Πώς αλλιώς να το πω; Αυτό θέλω να σας τονίσω. Εγώ νομίζω ότι μπορούμε να κάνουμε βήματα.

Θέλω να σας πω δύο πράγματα σε ένα λεπτό. Πρώτον, θα κατατεθεί μια τροπολογία στο πρώτο νομοσχέδιο, αυτή που έχει φτάσει στα χέρια σας από την προηγούμενη Τετάρτη. Η τροπολογία αυτή δεν ήρθε σήμερα για τον απλούστατο λόγο ότι δεν πρόλαβαν να μας δώσουν την έκθεση του Γενικού Λογιστηρίου του Κράτους. Αυτό είναι το ένα. Δηλαδή περιμένουμε αυτή την τροπολογία την επόμενη εβδομάδα.

Το δεύτερο ζήτημα είναι ότι η δεύτερη νομοθετική πρωτοβουλία, πέρα από τις κανονιστικές, που θα πάρει το Υπουργείο Μεταναστευτικής Πολιτικής, ελπίζουμε στις αρχές του φθινοπώρου, θα έχει να κάνει με την δομή του Υπουργείου και με τις αναγκαίες προσαρμογές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Μεταναστευτικής Πολιτικής: «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις»

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  | | |
|  |  |  |  |  |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 9 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 10 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | OXI |  |  |  |
|  |  |  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 17 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 18 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 19 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 20 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 21 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 22 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 23 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 24 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 25 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 26 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 27 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Άρθρο 28 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 29 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 30 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 31 όπως τροποποιήθηκε από τον κ. Υπουργό ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 32 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 33 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 34 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 35 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Άρθρο 36 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπ. 1577/3 (ίδιο άρθρο) ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπ. 1579/5 (ίδιο άρθρο) ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | ΠΡΝ |  |  |  |
|  |  |  |  |  |  |  |
|  | Τροπ. 1580/6 (ίδιο άρθρο) ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | ΝΑΙ |  |  |  |
|  |  |  |  |  |  |  |
|  | Ακροτελεύτιο άρθρο ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | - |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Επί του συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  |  |  |  |  |  |  |

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Μεταναστευτικής Πολιτικής: «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 470α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.24΄ λύεται η συνεδρίαση για αύριο, ημέρα Τετάρτη 16 Μαΐου 2018 και ώρα 9.30΄, με αντικείμενο εργασιών του Σώματος, νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας Πολιτικού Διαλόγου και Συνεργασίας μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Κούβας, αφετέρου», β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας της Αλβανίας για την επιτάχυνση της διαδικασίας ένταξης της Δημοκρατίας της Αλβανίας στην Ευρωπαϊκή Ένωση» και στη συνέχεια ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**